(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΗ΄

Τρίτη, 07 Φεβρουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.

2. Άδεια απουσίας του Βουλευτή κ. Λ. Τσαβδαρίδη, σελ.
3. Ανακοινώνεται ότι τη συνεδρίαση παρακολουθούν μαθητές από το 1ο ΕΠΑΛ Πάτρας, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Τετάρτης 8 Φεβρουαρίου 2023, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεων Διαρκών Επιτροπών:
 A. Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Άμυνας: «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις», σελ.
 B. Η Διαρκής Επιτροπή Παραγωγής και Εμπορίου καταθέτει τις Εκθέσεις της επί των σχεδίων νόμων:, σελ.
 i. του Υπουργείου Ανάπτυξης και Επενδύσεων: «Ενσωμάτωση της Οδηγίας της ΕΕ είκοσι 2020/1828 του Ευρωπαϊκού Κοινοβουλίου και του Συμβουλίου της 25ης Νοεμβρίου 2020 «σχετικά με τις αντιπροσωπευτικές αγωγές για την προστασία των συλλογικών συμφερόντων των καταναλωτών και για την κατάργηση της Οδηγίας 2009/22/ΕΚ», ενίσχυση της προστασίας των καταναλωτών, ρυθμιστικό πλαίσιο για την παλαίωση οίνων και άλλες επείγουσες διατάξεις για την ενίσχυση της ανάπτυξης και ii. του Υπουργείου Ναυτιλίας και Νησιωτικής Πολιτικής: «Κώδικας Ιδιωτικού Ναυτικού Δικαίου και άλλες επείγουσες διατάξεις του Υπουργείου Ναυτιλίας και Νησιωτικής Πολιτικής»., σελ.
2. Κατάθεση σχεδίου νόμου:Οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, Επικρατείας καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 3/2/2023 σχέδιο νόμου «Δημιουργία Πάρκου Ναυτικής Παράδοσης " Κύρωση σύμβασης δωρεάς μεταξύ της εταιρείας "Κύκλωψ Αστική μη Κερδοσκοπική Εταιρεία? και του Ελληνικού Δημοσίου», σελ.
3. Μόνη συζήτηση και ψήφιση επί της αρχής των άρθρων, των τροπολογιών και του συνόλου του σχεδίου νόμου του Υπουργείου Εθνικής Άμυνας: «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΜΠΟΥΓΑΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΚΑΚΛΑΜΑΝΗΣ Ν. , σελ.
 ΜΠΟΥΓΑΣ Ι. , σελ.
 ΤΑΣΟΥΛΑΣ Κ. , σελ.
 ΤΣΙΠΡΑΣ Γ. , σελ.

Β. Επί του σχεδίου νόμου του Υπουργείου Εθνικής 'Αμυνας:
 ΑΝΔΡΙΑΝΟΣ Ι. , σελ.
 ΑΝΤΩΝΙΟΥ Α. , σελ.
 ΓΚΙΚΑΣ Σ. , σελ.
 ΓΡΗΓΟΡΙΑΔΗΣ Κ. , σελ.
 ΔΑΒΑΚΗΣ Α. , σελ.
 ΔΕΡΜΕΝΤΖΟΠΟΥΛΟΣ Χ. , σελ.
 ΔΗΜΟΣΧΑΚΗΣ Α. , σελ.
 ΔΡΙΤΣΑΣ Θ. , σελ.
 ΘΕΟΔΩΡΙΚΑΚΟΣ Π. , σελ.
 ΚΑΒΒΑΔΑΣ Α. , σελ.
 ΚΑΤΡΙΝΗΣ Μ. , σελ.
 ΚΕΓΚΕΡΟΓΛΟΥ Β. , σελ.
 ΚΕΛΛΑΣ Χ. , σελ.
 ΚΕΦΑΛΟΓΙΑΝΝΗ Ό. , σελ.
 ΚΟΝΣΟΛΑΣ Ε. , σελ.
 ΜΑΝΩΛΑΚΟΣ Ν. , σελ.
 ΜΑΡΑΒΕΓΙΑΣ Κ. , σελ.
 ΜΗΤΣΟΤΑΚΗΣ Κ. , σελ.
 ΜΠΟΓΔΑΝΟΣ Κ. , σελ.
 ΜΠΟΥΚΩΡΟΣ Χ. , σελ.
 ΜΥΛΩΝΑΚΗΣ Α. , σελ.
 ΠΑΠΑΝΑΣΤΑΣΗΣ Ν. , σελ.
 ΠΑΦΙΛΗΣ Α. , σελ.
 ΣΑΚΟΡΑΦΑ Σ. , σελ.
 ΣΚΑΝΔΑΛΙΔΗΣ Κ. , σελ.
 ΤΖΑΚΡΗ Θ. , σελ.
 ΤΟΥΡΝΑΣ Ε., σελ.
 ΤΣΙΠΡΑΣ Α. , σελ.
 ΤΣΙΠΡΑΣ Γ. , σελ.
 ΧΑΡΑΚΟΠΟΥΛΟΣ Μ. , σελ.
 ΧΑΡΔΑΛΙΑΣ Ν. , σελ.
 ΧΑΤΖΗΔΑΚΗΣ Δ. , σελ.
 ΧΑΤΖΗΔΑΚΗΣ Κ. , σελ.
 ΧΗΤΑΣ Κ. , σελ.
 ΧΡΗΣΤΙΔΟΥ Ρ. , σελ.

Γ. ΠΑΡΕΜΒΑΣΕΙΣ:
 ΑΛΕΞΙΑΔΗΣ Τ. , σελ.
 ΓΕΡΟΒΑΣΙΛΗ Ό. , σελ.
 ΜΠΟΥΓΑΣ Ι. , σελ.
 ΠΟΛΑΚΗΣ Π. , σελ.
 ΣΚΟΥΡΛΕΤΗΣ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΗ΄

Τρίτη 7 Φεβρουαρίου 2023

Αθήνα, σήμερα στις 7 Φεβρουαρίου 2023, ημέρα Τρίτη και ώρα 10.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-2-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΞΖ΄ συνεδριάσεώς του, της Πέμπτης 2 Φεβρουαρίου 2023 σε ό,τι αφορά την ψήφιση στο σύνολο του σχεδίου νόμου: «Διεθνής Εμπορική Διαιτησία - Ρυθμίσεις για τη λειτουργία του Ελεγκτικού Συνεδρίου και λοιπές επείγουσες διατάξεις»)

Θα ήθελα, αρχικά, να κάνω κάποιες ανακοινώσεις προς το Σώμα:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Άμυνας: «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις».

Επίσης, οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, Επικρατείας καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 3-2-2023 σχέδιο νόμου: «Δημιουργία Πάρκου Ναυτικής Παράδοσης - Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου».

Παραπέμπεται στην αρμόδια Διαρκή Επιτροπή.

Τέλος, ο Βουλευτής της Νέας Δημοκρατίας Λάζαρος Τσαβδαρίδης ζητεί ολιγοήμερη άδεια απουσίας για το εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Πριν εισέλθουμε στα θέματα της ημερήσιας διάταξης, θέλω ειλικρινά εκ μέρους του ελληνικού Κοινοβουλίου να εκφράσουμε την ειλικρινή συμπαράστασή μας και την αλληλεγγύη μας στον τουρκικό λαό και τον λαό της Συρίας για τη μεγάλη δοκιμασία στην οποία έχει περιέλθει μετά απ’ αυτόν τον καταστροφικό χθεσινό σεισμό αλλά και τους αλλεπάλληλους σεισμούς.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 2 Φεβρουαρίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συμφώνησε.

Μέχρι να ετοιμαστεί ο εισηγητής της Νέας Δημοκρατίας κ. Νικόλαος Μανωλάκος, θα ήθελα ειλικρινά και ως τοπικός Βουλευτής στη δυτική Αττική να εκφράσω, κύριε Υπουργέ, και πάλι τις ευχαριστίες μου γιατί με την τροπολογία με γενικό αριθμό 1572 και ειδικό 10, για μια ακόμη φορά, από το Πρόγραμμα Δημοσίων Επενδύσεων εγκρίνεται ποσόν 9.700.000 ευρώ για τη συνέχιση της λειτουργίας, για πολλά χρόνια τώρα, των Ναυπηγείων Ελευσίνας, μια διαδικασία η οποία δίνει το δικαίωμα να πληρώνονται οι εργαζόμενοι και να συνεχίζεται απρόσκοπτα η λειτουργία του ναυπηγείου.

Και με την ευκαιρία -το ξέρει και ο κ. Τσίπρας που είναι και αυτός τοπικός Βουλευτής- πρέπει να ενημερώσω ότι το πρόγραμμα εξυγίανσης προχωράει κανονικότατα. Ήδη μπήκαν τέσσερα εμπορικά πλοία για συντήρηση, πράγμα το οποίο δεν εγένετο μέχρι τώρα. Οι εργαζόμενοι των ναυπηγείων το Δεκέμβριο μήνα πήραν ένα δώρο 2.000 ευρώ έναντι δεδουλευμένων -τα οποία θα τα πάρουν όλα- και μετά την οριστική απόφαση του δικαστηρίου, το οποίο γίνεται 15 Φεβρουαρίου, θα είμαστε πλέον στο τελικό στάδιο της αλλαγής σελίδας του ναυπηγείου για το καλό των εργαζομένων, την εξυγίανση της ναυπηγικής βιομηχανίας και την ανάπτυξη μιας τόσο σοβαρής περιοχής, όπως είναι η δυτική Αττική.

Γι’ αυτό, κύριε Υπουργέ, σας ευχαριστώ.

Τον λόγο έχει τώρα ο εισηγητής της Νέας Δημοκρατίας κ. Νικόλαος Μανωλάκος για δεκαπέντε λεπτά.

Παρακαλώ να ανοίξει και το σύστημα ηλεκτρονικής εγγραφής.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα μου επιτρέψετε πριν την έναρξη της ομιλίας μου να εκφράσω τη λύπη μου για το φονικό σεισμό στην Τουρκία και τα χιλιάδες θύματα, να εκφράσω την αλληλεγγύη μας στο δοκιμαζόμενο τουρκικό λαό, αλλά και τα συγχαρητήρια στην ελληνική Κυβέρνηση και στον Πρωθυπουργό Κυριάκο Μητσοτάκη για την άμεση αντίδραση και την αποστολή βοήθειας. Σε αυτές οι στιγμές των καταστροφών, ο άνθρωπος πρέπει να καταλάβει την προσωρινότητά του, τη μικρότητά του και να γίνεται πιο ήρεμος, πιο επιεικής, πιο καλός, πιο αλληλέγγυος για την πρόοδο ολόκληρης της ανθρωπότητας.

Κύριε Υφυπουργέ, κυρίες και κύριοι Βουλευτές, μετά την κατάθεση του σχεδίου νόμου του Υπουργείου Εθνικής Άμυνας για διαβούλευση με τίτλο: «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις», που έτυχε -θα έλεγα- μεγάλου σχολιασμού από ενδιαφερόμενους και μετά την επεξεργασία τριών ημερών στη Διαρκή Επιτροπή Άμυνας και Εξωτερικών, έρχεται σήμερα για συζήτηση και ψήφιση, ένα σχέδιο νόμου που διορθώνει λάθη, αστοχίες και αδικίες του παρελθόντος, σε σχέση με το εν ενεργεία και εν αποστρατεία προσωπικό των Ενόπλων Δυνάμεων.

Την ίδια στιγμή, καθιερώνει διαδικασίες, αντικαθιστώντας παρωχημένες και ξεπερασμένες διατάξεις του παρελθόντος, εισάγει νέα θεσμικά όργανα, συστήνει νέες υπηρεσίες και επεμβαίνει στο καυτό θέμα της ιεραρχίας και εξέλιξης των αξιωματικών, προερχόμενων από ανώτερες στρατιωτικές σχολές υπαξιωματικών, καθώς, επίσης, την ίδια ώρα, ανανεώνει το ρυθμιστικό πλαίσιο της Εθνοφυλακής.

Στο σημείο αυτό, θα ήθελα να επισημάνω, τα παρακάτω άρθρα. Τα άρθρα 3 και 9 εισάγουν μια πολύ σημαντική ρύθμιση που αφορά την σύσταση των ειδικών λογαριασμών αλληλοβοήθειας για τον Στρατό Ξηράς και την Πολεμική Αεροπορία για την αντιμετώπιση έκτακτων καταστάσεων, που έχουν σχέση με θέματα υγείας και δικαστικής προστασίας.

Το άρθρο 22, δίνει λύση σε ένα πρόβλημα που ταλαιπωρούσε επί μεγάλο χρονικό διάστημα το προσωπικό των Ενόπλων Δυνάμεων, καθιερώνοντας την εκτέλεση συνταγών, των στελεχών των Ενόπλων Δυνάμεων, από φαρμακεία που είναι συμβεβλημένα με τον ΕΟΠΥΥ. Δηλαδή, και με τον ΕΟΠΥΥ μπορούν τα στελέχη να παίρνουν τα φάρμακά τους.

Για τα άρθρα 29 και 30, με τα οποία ρυθμίζονται θέματα που αφορούν τα μερίσματα των μετόχων του Μετοχικού Ταμείου Στρατού, να πω εδώ ότι ήταν άδικες οι επικρίσεις για το άρθρο αυτό, αφού η ρύθμιση επιβαλλόταν, μιας που στο μισθολόγιο των στρατιωτικών το 2017 καταργήθηκαν οι μισθολογικές προαγωγές και θεσμοθετήθηκαν, ανά βαθμό, μισθολογικά κλιμάκια. Οπότε, κρίθηκε απαραίτητη και η αντίστοιχη προσαρμογή των μερισμάτων.

Ένα άρθρο, επίσης, που είχε απασχολήσει πολλούς ενδιαφερόμενους, είναι το άρθρο 31. Με το άρθρο αυτό εισάγεται η δυνατότητα για καταβολή έκτακτου μερίσματος, σε περίπτωση που τα οικονομικά από το Μετοχικό Ταμείο το επιτρέπουν. Χωρίς τη νομοθετική αυτή πρόβλεψη, δεν θα μπορεί να δοθεί έκτακτο μέρισμα στο τέλος του έτους από τα μετοχικά ταμεία, εάν και εφόσον βέβαια, υπάρχουν ταμειακά αποθέματα.

Κι ερχόμαστε στην περίπτωση της ρύθμισης του άρθρου 35, που προβλέπει την αναδρομική κατάργηση των μειώσεων που είχαν επιβληθεί με τον ν.4093/2012 στα μερίσματα, στην οικονομική ενίσχυση που καταβαλλόταν στα Μετοχικά Ταμεία Στρατού, Ναυτικού και Αεροπορίας. Με την ρύθμιση αυτή και με την πρόβλεψη της αναδρομικής καταβολής από 1η Ιανουαρίου του 2021, αποκαθίσταται, κατά ένα μεγάλο μέρος, η αδικία σε βάρος των αποστράτων των Ενόπλων Δυνάμεων, για το οποίο η παράταξή μας, η Νέα Δημοκρατία, είχε δεσμευθεί να το κάνει και το έκανε.

Το άρθρο 47, το οποίο ορίζει ως καταληκτικό βαθμό για τους εθελοντές μακράς διάρκειας αυτόν του Υπολοχαγού και ως αποστρατευτικό αυτόν του Λοχαγού, αποκαθιστώντας μία, μέχρι τώρα, άδικη μεταχείριση.

Το άρθρο 48 που εισάγει ένα νέο πλαίσιο ένταξης των αξιωματικών νοσηλευτικής που αποκτούν πτυχίο ιατρικής, οδοντιατρικής, κτηνιατρικής και φαρμακευτικής σχολής και τμημάτων ψυχολογίας στην αντίστοιχη γενική ειδικότητα των αξιωματικών του Υγειονομικού Σώματος, στο πλαίσιο αυτό, με ρύθμιση που υπάρχει σε μεταβατικές διατάξεις, ορίζεται ότι οι αξιωματικοί που φοιτούν ήδη στα αντίστοιχα πανεπιστήμια προχωρούν μέχρι τώρα με την ισχύουσα διαδικασία, μια ρύθμιση και αναγκαία και δίκαιη.

Στη συνέχεια, ένα ιδιαιτέρως σημαντικό μέρος του νομοσχεδίου είναι το τρίτο, που ασχολείται με την ιεραρχία και την εξέλιξη. Μιλάω για το άρθρο 53, το οποίο αποκαθιστά την ιεραρχία και την ομαλή σταδιοδρομία, σε σχέση με τις τάξεις εισαγωγής στις ανώτερες στρατιωτικές σχολές υπαξιωματικών 1991, 1992 και 1993 εντάσσοντάς τους στο προηγούμενο και ευνοϊκότερο νομικό καθεστώς του ν.2439/1996. Όμως, απαιτείται συνέχεια, στην οποία θα αναφερθώ παρακάτω.

Το άρθρο 59, καθιερώνει την κλήση των στρατευσίμων με τη χρήση ηλεκτρονικών μεθόδων, μειώνοντας το οικονομικό αλλά και το διοικητικό κόστος κλήσης χιλιάδων στρατευσίμων για κατάταξη. Στο άρθρο 69 προβλέπεται η σύσταση στο Υπουργείο Εθνικής Άμυνας, αυτοτελούς γραφείου, με έργο την προστασία δεδομένων προσωπικού χαρακτήρα.

Συνεπώς θα έλεγα, ότι είναι πολλά τα θέματα που είτε ρυθμίζονται είτε εισάγονται με το παρόν νομοσχέδιο του Υπουργείου Εθνικής Άμυνας. Η Κυβέρνησή μας, η Κυβέρνηση του Κυριάκου Μητσοτάκη, είναι υπερήφανη, διότι έβαλε τις Ένοπλες Δυνάμεις σε μια νέα τροχιά που θα την φέρει σε κατάσταση ποιοτικής υπεροχής έναντι των επιβουλέων της ακεραιότητας της χώρας μας. Και με το συγκεκριμένο νομοσχέδιο, διορθώνει λάθη του παρελθόντος αστοχίες, αρρυθμίες και αδικίες, σε βάρος στελεχών του στρατεύματος.

Όμως, δεν είμαστε αυτοί που θα πούμε ότι λύσαμε όλα τα προβλήματα του προσωπικού των Ενόπλων Δυνάμεων. Παραμένουν, τα παρακάτω, πολύ σοβαρά ζητήματα τα οποία είμαστε υποχρεωμένοι να διευθετήσουμε, για το καλό πάντα των Ενόπλων Δυνάμεων και είμαι σίγουρος ότι θα είναι η πρώτη φροντίδα, στις άμεσες προτεραιότητες του μέλλοντος.

Ποια είναι, όμως, τα ζητήματα αυτά; Πρώτον, το καθεστώς αποστρατείας των ΕΠΟΠ. Χιλιάδες μικρά στελέχη, τα οποία τα έχουμε γνωρίσει κατά τη διάρκεια της θητείας μας στις Ένοπλες Δυνάμεις. Όσοι παραμείνανε είναι εξαιρετικοί και ονομάζονται πολυεργαλεία, γιατί πέραν της ειδικότητάς τους, κάνουν όλα τα άλλα. Ενώ θεμελιώνουν δικαίωμα σύνταξης στα πενήντα χρόνια, αποστρατεύονται και τη σύνταξή τους την παίρνουν στα εξήντα χρόνια.

Εδώ είναι ένα θέμα το οποίο πρέπει να το λύσουμε. Βέβαια, έχουμε χρόνο μπροστά μας και θα το λύσουμε. Είναι, βέβαια, ένα θέμα περισσότερο κοινωνικό παρά στρατιωτικό.

Δεύτερον, η εναρμόνιση της μισθολογικής με τη βαθμολογική κατάσταση των Εθελοντών Μακράς Διάρκειας. Δεν νομίζω ότι απαιτείται ιδιαίτερη επιχειρηματολογία επί τούτου. Οι κατά βαθμό προαγωγές συνοδεύονται από τις αντίστοιχες οικονομικές. Συνεπώς υπάρχει εδώ ένα κενό, το οποίο πρέπει να διευθετηθεί άμεσα.

Τρίτον, η βαθμολογική και μισθολογική αποκατάσταση των αξιωματικών ειδικών καταστάσεων, αποφοίτων ανώτερων στρατιωτικών σχολών υπαξιωματικών, οι λεγόμενες ΑΣΣΥ. Το έχω πει και στην επιτροπή και το επαναλαμβάνω και στην Ολομέλεια, ότι υπάρχει μια άδικη μεταχείριση των αξιωματικών που προέρχονται από αυτές τις σχολές σε σχέση με τους εθελοντές και εθελόντριες στον ν.4445/1974 και του ν.705/1977 αλλά και σε σχέση με τους αξιωματικούς στρατιωτικών ακαδημιών. Πρέπει να αποκατασταθούν.

Τέταρτον, τα ζητήματα ιεραρχίας και εξέλιξης αξιωματικών από Ανώτερες Στρατιωτικές Σχολές Υπαξιωματικών. Μετά την αποκατάσταση που γίνεται σήμερα -και μπράβο, κύριε Υπουργέ- στις τάξεις υπαξιωματικών εισαγωγής 1991,1992 και 1993 θα πρέπει- και έχω κάνει πρόταση σχετικά με αυτό- να δούμε ολιστικά το θέμα της ιεραρχίας και της εξέλιξης όλων των τάξεων μέχρι το 2010 που ψηφίστηκε ο ν.3883/2010. Επαναλαμβάνω, είναι ένας κακός νόμος που ψηφίστηκε από το ΠΑΣΟΚ και προκάλεσε σε όλη αυτή την αναστάτωση. Δεν θέλω να πω τίποτα περισσότερο, γιατί είναι ένα θέμα ανοικτό για διευθέτηση που νομίζω, προσεχώς, θα το αντιμετωπίσετε, όπως μου είπατε.

Πέμπτον, η βαθμολογική εξέλιξη αξιωματικών, αποφοίτων σχολών υπαξιωματικών ΑΣΣΥ πάλι, που κρίνονται με τον νόμο τον ευνοϊκό ν.2439/1996. Κύριε Υπουργέ, έχει κατατεθεί μια τροπολογία η οποία στο άρθρο 6 ρυθμίζει την αρχαιότητα μεταξύ των εθελοντών αξιωματικών του ν.4574 και ν.705/77 και των αξιωματικών που προέρχονται από ανώτερες στρατιωτικές σχολές υπαξιωματικών. Και είναι πολύ ορθή και σοφή. Όμως, όπως τόνισα, δεν λύνει το πρόβλημα που έχει δημιουργηθεί. Απαιτείται να προστεθεί ένα κείμενο με την αναδρομική κρίση των θιγομένων τάξεων. Είναι ένα θέμα που πρέπει να διευθετηθεί και όπως το συζητήσαμε, είναι στις άμεσες προτεραιότητες σας.

Επίσης, επιλύσατε το θέμα της ιεραρχίας και της εξέλιξης των σειρών εισαγωγής 1991, 1992 και 1993 και αποκαταστήσατε την τάξη στην επετηρίδα. Όμως, το σύνολο, το καθεστώς της ιεραρχίας και εξέλιξης, χρειάζεται αναθεώρηση.

Να σας πω την προσωπική μου άποψη, διότι πρόσφατα έφυγα από τις Ένοπλες Δυνάμεις μετά από σαράντα χρόνια, το 2019 και οι επαφές μου από τον τελευταίο επαγγελματία οπλίτη μέχρι τον στρατηγό είναι πολλές και δέχτηκα πολλά τηλεφωνήματα. Όπως είναι διαμορφωμένο σήμερα, κυρίες και κύριοι συνάδελφοι, είναι διχαστικό και άδικο. Θα πρέπει να είναι στις άμεσες προτεραιότητες του μέλλοντος η ρύθμιση του ζητήματος.

Και τελειώνοντας, κυρίες και κύριοι Βουλευτές, θέλω να επισημάνω ότι η ιεραρχία στα στελέχη των Ενόπλων Δυνάμεων παίζει έναν ιδιαίτερο σημαντικό ρόλο. Είναι ο θεμέλιος λίθος της πειθαρχίας και της ψυχικής επαφής. Ο καθένας στη θέση του και ο καθένας στα όριά του, ξεκάθαρα.

Και είναι απορίας άξιο με ποιο σθένος και στη βάση ποιας λογικής, έφερε το ΠΑΣΟΚ τον ν.3883/10 -έναν κακό νόμο, γιατί ένας νόμος κρίνεται κακός από τα αποτελέσματά του και στον χρόνο- που φέρει τις υπογραφές Βενιζέλου, Μπεγλίτη και είναι η αιτία -για όποιον θέλει να σκύψει με την καρδιά του πάνω στο πρόβλημα- όλων των προβλημάτων που έρχονται στη συνέχεια για την ιεραρχία και την εξέλιξη των αξιωματικών από τις ανώτερες στρατιωτικές σχολές υπαξιωματικών.

**ΔΙΟΝΥΣΙΟΣ ΧΑΤΖΗΔΑΚΗΣ:** Το ’19.

**ΝΙΚΟΛΑΟΣ ΜΑΝΩΛΑΚΟΣ:** Αμέσως τώρα θα το πω, κύριε Ναύαρχε.

Επίσης, πώς ο ΣΥΡΙΖΑ λίγες βδομάδες πριν τις εκλογές του 2019, με Αναπληρωτή Υπουργό τον κ. Ρήγα και Υπουργό τον κ. Ναύαρχο Αποστολάκη που τα ξέρει τα θέματα, έκανε τις τροποποιήσεις έκτρωμα;

(Χειροκροτήματα από την πτέρυγα της Νέας Δημοκρατίας)

Που εξευτέλισαν την ιεραρχία και εν μία νυκτί κατώτεροι έγιναν ανώτεροι, απόφοιτοι στρατιωτικών σχολών βρέθηκαν νεότεροι και βαθμολογικά κατώτεροι εθελοντών, στερούμενων ακαδημαϊκής στρατιωτικής παιδείας. Ήταν ανεπίτρεπτο και πολιτικά, θα έλεγα, εγκληματικό. Και γι’ αυτά δεν έχει δοθεί καμμία εξήγηση. Παρά μόνον κάποιοι μας κάνουν μαθήματα πατριδογνωσίας, την στιγμή που δεν γνωρίζουν αν η θάλασσα έχει σύνορα και μαθήματα δημοκρατίας επειδή κατασκευάζουμε φράχτη στον Έβρο.

Πρέπει όλοι να αντιληφθούν ότι το προσωπικό είναι αυτό που δίνει ψυχή στα άψυχα οπλικά συστήματα, όσο σύγχρονα και να είναι, για τη βέλτιστη απόδοση τους. Συνεπώς πρέπει να νιώθει το προσωπικό ότι δεν αδικείται για να είναι προσηλωμένο στην αποστολή του.

Όπως επίσης θα πρέπει να ζει και αξιοπρεπώς. Γι’ αυτό η πολιτεία θα πρέπει να φροντίζει πάντα σε όλες τις περιόδους τα οικονομικά του. Και έχω τη γνώμη μου ότι το νέο μισθολόγιο είναι ήδη στην πρώτη πρόκληση που θα κληθούμε να αντιμετωπίσουμε εγγύς στο μέλλον.

Κλείνοντας την εισήγησή μου, κύριε Πρόεδρε, το νομοσχέδιο είναι μια έντιμη προσπάθεια του Υπουργείου Εθνικής Άμυνας να διορθώσει καταστάσεις και πράγματα, να συστήσει και να επανασυστήσει θεσμούς και να βάλει τάξη στο μπάχαλο της ιεραρχίας των στελεχών που κάποιοι άλλοι, συνηθισμένοι σε τέτοιες συνθήκες, δημιούργησαν. Η Κυβέρνηση της Νέας Δημοκρατίας για ακόμα μία φορά καταπιάνεται με τα δύσκολα και φέρνει πολλά και θετικά αποτελέσματα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Εγώ ευχαριστώ για την συνέπεια και στον χρόνο.

Τον λόγο τώρα έχει, αφού τακτοποιηθεί το Βήμα, ο εισηγητής του ΣΥΡΙΖΑ - Προοδευτική Συμμαχία, ο κ. Γεώργιος Τσίπρας.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Κύριε Μανωλάκο, περί πατριδογνωσίας και περί συνόρων στη θάλασσα, αποδείξαμε πως αντιμετωπίζουμε το θέμα το 2018. Εσείς αποδείξατε πώς αντιλαμβάνεστε το ζήτημα με την «κόκκινη» γραμμή στα έξι ναυτικά μίλια και με τις εβδομάδες, ολόκληρες εβδομάδες το καλοκαίρι του 2020, που έκανε βόλτες το «Ορούτσ Ρέιτς» ακόμη και λίγα ναυτικά μίλια έξω από τα νησιά μας και έκανε έρευνες. Είναι παραβίαση κυριαρχικών δικαιωμάτων.

Επειδή διάφορα στελέχη σας ακόμα δεν το έχουν χωνέψει, υπάρχει σχετικό έγγραφο του Υπουργείου Εξωτερικών προς τον ΟΗΕ. Συστηματική παραβίαση κυριαρχικών δικαιωμάτων επί εβδομάδες και δεν έγινε τίποτα. Λοιπόν, τα μαθήματα περί πατριδογνωσίας αλλού, αλλιώς σταθήκαμε εμείς κι αλλιώς σταθήκατε εσείς.

(Χειροκροτήματα από την πτέρυγα του ΣΥΡΙΖΑ)

Αυτό είναι το ένα που θέλω να πω.

Έρχομαι στο δεύτερο. Το 2019 εξελέγην πρώτη φορά Βουλευτής. Είναι η πρώτη φορά που ακούω εισηγητή της Πλειοψηφίας για νομοσχέδιο να αφιερώνει παραπάνω από τη μισή του ομιλία για να εντοπίσει τι δεν έχει το κυβερνητικό νομοσχέδιο, σε σχέση με αυτά τα οποία υπερψηφίζει. Πρώτη φορά συμβαίνει αυτό. Είναι προς τιμήν του εισηγητή αυτό το οποίο λέω, αλλά είναι πολύ κακό για το νομοσχέδιο. Αποδεικνύει περίτρανα ότι είναι ένα εξαιρετικά κακό νομοσχέδιο.

Έχουμε, λοιπόν, ένα νομοσχέδιο για τη μέριμνα προσωπικού των Ενόπλων Δυνάμεων. Μάλιστα είναι ένα μέρος Ελλήνων που έχει -θα έλεγα- προνομιακές προσβάσεις στη συντηρητική παράταξη και μόνο γι’ αυτό θα περίμενε κανείς κάτι άλλο. Και αφήνει σε εκκρεμότητα σχεδόν το σύνολο των ζητημάτων που είναι φλέγοντα για το προσωπικό των Ενόπλων Δυνάμεων.

Αυτό, άλλωστε, αποδεικνύεται από τις χιλιάδες αντιδράσεις των στρατιωτικών στελεχών που βλέπουν τις λύσεις για τα προβλήματά τους να παραπέμπονται στις καλένδες, στις ελληνικές καλένδες. Την ίδια στιγμή επιχειρεί αποσπασματικά να επιλύσει δευτερεύοντα ζητήματα, δημιουργώντας όμως νέα προβλήματα.

Το πρώτο πράγμα που πρέπει να επισημάνει κανείς είναι το εξής: Επί τρεισήμισι, πλησιάζουμε τέσσερα χρόνια πια διακυβέρνησης της Νέας Δημοκρατίας, δεν έχει κάνει η Κυβέρνηση απολύτως τίποτα για το προσωπικό των Ενόπλων Δυνάμεων. Απολύτως τίποτα, παρά τα μεγάλα λόγια.

Η κυβέρνηση ΣΥΡΙΖΑ σε πολύ δυσκολότερες συνθήκες, πιέσεων μνημονίων και πιέσεων από την τρόικα ήταν η πρώτη Κυβέρνηση στα μνημονιακά χρόνια, από το 2010 και μετά, που έφερε ευνοϊκές ρυθμίσεις τόσο για τα ζητήματα μέριμνας των στρατιωτικών όπως με τον ν.4361, τον ν.4407, τον ν.4494, τον ν.4609, όσο και σε ζητήματα μισθολογίου, κατοχυρώνοντας κεκτημένα των στρατιωτικών παρά τις μνημονιακές πιέσεις.

Για όλα αυτά ο προηγούμενος εισηγητής δεν είπε τίποτα. Αρκέστηκε μόνο σε μία ρύθμιση του 2019, λες και αυτό ήταν το μεγάλο πρόβλημα.

Λοιπόν είναι τόσο το ενδιαφέρον της Κυβέρνησης Μητσοτάκη για το έμψυχο δυναμικό των Ενόπλων Δυνάμεων που φρόντισε σταδιακά ακόμη και να παγώσει ή να ακυρώσει άλλες από αυτές τις ευνοϊκές ρυθμίσεις που είχε φέρει ο ΣΥΡΙΖΑ -τις λίγες, θα θέλαμε πολύ περισσότερα- το προηγούμενο διάστημα. Μια από αυτές ήταν και η πρόσθετη ασφαλιστική πενταετία για όλα τα στελέχη που καταργήθηκε με τον νόμο Χατζηδάκη.

Τρίτον, παγκόσμια πρωτοτυπία. Μιλάμε για μέριμνα προσωπικού και δεν προβλέπεται ούτε ένα ευρώ από τον κρατικό προϋπολογισμό. Τι μέριμνα προσωπικού μπορεί να είναι αυτή, όταν δεν βάζουμε το χέρι στην τσέπη για χρόνια προβλήματα και αδικίες που έχουν συσσωρευτεί εναντίον του προσωπικού των Ενόπλων Δυνάμεων;

Τέταρτον, η Κυβέρνηση αυτή σε τελείως άλλες συνθήκες βέβαια -όχι μόνο δεν είμαστε στα μνημόνια, αλλά έχει παγώσει το Σύμφωνο Σταθερότητας, ισχύει ακόμα η ρήτρα διαφυγής- αποφάσισε να προχωρήσει σε ένα τεράστιο πρόγραμμα εξοπλισμών. Δεν θα μπω τώρα σε αυτό, για την προτεραιοποίηση με βάση τις οποίες έγιναν επιλογές, αλλά δεν παύει να είναι ένα τεράστιο πρόγραμμα εξοπλισμών ύψους 14 δισ., που έχει επίσης την εξής παγκόσμια πρωτοτυπία: Από τη μια μεριά, δεν προβλέπεται ούτε βίδα για την Ελληνική Αμυντική Βιομηχανία από τις μεγάλες τουλάχιστον συμβάσεις και τώρα με τη «Μέριμνα υπέρ του προσωπικού» δεν προβλέπεται ούτε ένα ευρώ για τους στρατιωτικούς. Την ίδια στιγμή που όλοι συνομολογούμε ότι το έμψυχο δυναμικό των Ενόπλων Δυνάμεων είναι σημαντικότερος πολλαπλασιαστής ισχύος, δεν προβλέπεται απολύτως τίποτα και ενώ τα προβλήματά τους είναι τέτοια, τουλάχιστον τα πιο φλέγοντα και τα πιο επείγοντα, που με ένα πολύ μικρό κλάσμα των 14 δισ., με μερικές δεκάδες εκατομμύρια ή με μερικές εκατοντάδες εκατομμύρια -αν θέλουμε να λύσουμε παραπάνω- θα είχαμε λύσει τα προβλήματα αυτά.

Οι στρατιωτικοί υπήρξαν αυτοί οι οποίοι υπέστησαν πολύ μεγάλες περικοπές, τις μεγαλύτερες στον δημόσιο τομέα, και σε επίπεδο μισθών και σε επίπεδο συντάξεων στα μνημονιακά χρόνια, στα πρώτα μνημόνια. Η κυβέρνηση του ΣΥΡΙΖΑ ήταν αυτή που επέστρεψε εφάπαξ το 50% περικοπών που αντισυνταγματικά παρακράτησε η κυβέρνηση Σαμαρά το 2014, αναγνωρίζοντας έτσι η δικιά μας Κυβέρνηση το έργο και τη συνεισφορά τους. Η παρούσα Κυβέρνηση αποδεικνύει ότι συνεχίζει το έργο της κυβέρνησης Σαμαρά και απλώς επιχειρεί να τελειώσει με τις εκκρεμότητες του 2014, να παγώσει κι αυτά τα οποία κάναμε εμείς.

Υπήρχαν δεκάδες εκκρεμότητες πρώτης γραμμής, σταδιοδρομικά προβλήματα αξιωματικών αποφοίτων των ανώτερων στρατιωτικών σχολών υπαξιωματικών, οι απολύσεις των ΕΠΟΠ που είναι μπροστά μας λόγω ηλικιακών ορίων, η μη αποκατάσταση μισθολογικών εκκρεμοτήτων και αδικιών, όπως για τους ανθυπολοχαγούς εθελοντές μακράς θητείας, τους οπλίτες βραχείας ανακατάταξης (ΟΒΑ) και άλλους, προβλήματα σε όλα τα επίπεδα της καθημερινότητας και άλλα. Αντί να επιλύσει τέτοια προβλήματα, το νομοσχέδιο αυτό επιμένει στη λογική που καταργεί σοβαρές διατάξεις μέριμνας της διακυβέρνησης ΣΥΡΙΖΑ και αυτή φαίνεται να είναι όλη η φιλοσοφία της.

Με διατάξεις που βαφτίζονται παροχές και μέριμνα η Κυβέρνηση Μητσοτάκη συνεχίζει να παίρνει από τους στρατιωτικούς, προσπαθώντας να τους επαναφέρει στα επίπεδα που ήθελε η κυβέρνηση Σαμαρά. Η συνεχιζόμενη κοροϊδία για τις νυχτερινές αποζημιώσεις και τις υπερωρίες, το «τσεκούρι» στο βοήθημα οικογενειακής και επαγγελματικής αυτοτέλειας των τέκνων του στρατού και πιο πρόσφατα ο αποκλεισμός των Ενόπλων Δυνάμεων από το έκτακτο οικονομικό βοήθημα που δόθηκε στα Σώματα Ασφαλείας είναι μόνο τα τελευταία επεισόδια της αδιαφορίας. Έξι χρόνια περίμενε το προσωπικό των Ενόπλων Δυνάμεων για την κοινή υπουργική απόφαση αποζημίωσης της νυχτερινής εργασίας και ήρθε μια απόφαση - έκτρωμα που δεν αναγνωρίζει την αναδρομικότητα και περικόπτει ώρες εργασίας και δικαιούχους από την αποζημίωση.

Για όλους αυτούς τους λόγους το νομοσχέδιο που συζητάμε σήμερα είναι κατά κοινή ομολογία -εμμέσως φάνηκε και από τα λεγόμενα του εισηγητή της Νέας Δημοκρατίας- κακό νομοσχέδιο που ασχολείται με θέματα χαμηλού ενδιαφέροντος. Υπάρχουν ελάχιστες θετικές ρυθμίσεις, που αναμένεται να προκαλέσουν σοβαρά προβλήματα και αυτές, ενώ άλλες δημιουργούν σοβαρά ερωτήματα.

Πολύ σημαντικότερες, όμως, είναι οι αρνητικές διατάξεις του νομοσχεδίου:

Πρώτον, επιβαρύνουν, αντί να ελαφρύνουν, εν ενεργεία και απόστρατους στρατιωτικούς σε πολλά επίπεδα.

Δεύτερον, επιχειρούν να δημιουργήσουν στα Μετοχικά Ταμεία συνθήκες που μπορούν να ερμηνευθούν μόνο ως προσπάθεια μελλοντικού ελέγχου των οικονομικών τους, με ό,τι αυτό συνεπάγεται, ενώ δεν έχει προηγηθεί καμμία μελέτη βιωσιμότητας.

Το μόνο το οποίο αλλάξατε κατά τη συζήτηση στις επιτροπές της Βουλής, κύριε Υπουργέ, είναι η διάταξη που προβλέπει επιβάρυνση των στρατιωτικών Στρατού Ξηράς και Αεροπορίας με εκείνη την απαράδεκτη επιπλέον κράτηση 1% υπέρ του «ΝΙΜΤΣ» πλέον της εισφοράς 3% επί των μερισμάτων τους, πλέον της υπάρχουσας εισφοράς του 6% στον ΕΟΠΥΥ, όπως ισχύει στο σύνολο του δημόσιου τομέα. Αλλάξατε, δηλαδή μία διάταξη που ήταν προφανέστατα αντισυνταγματική.

Τέταρτον, καταργείτε πολύ σοβαρές ρυθμίσεις του ν.4609/2019 του ΣΥΡΙΖΑ, όπως το άρθρο 2, επαναφέροντας καταργημένη αναχρονιστική διάταξη του 1973 που τιμωρεί πρακτικά όσα στελέχη εμφανίζουν κάποιο ανίατο νόσημα, καθώς και το άρθρο 15 που αφορούσε τη λειτουργία των Γραφείων Νομικής Προστασίας Στελεχών, που είχαν θεσπιστεί για να βοηθούν τα στελέχη ακριβώς έναντι της διοικητικής αυθαιρεσίας για δικά τους καθήκοντα, όχι για δική τους ατομική επιλογή.

Πέμπτον, μειώνετε το κατώτερο όριο του ετήσιου ανταλλάγματος για την ακίνητη περιουσία από 5% σε 3%. Ήταν ήδη χαμηλά στο 5%. Και αυτά σε μία περίοδο όπου υπάρχει υποτιθέμενη ανάπτυξη. Όταν υπάρχει ανάπτυξη, το ποσοστό του ανταλλάγματος υποτίθεται ότι πρέπει να αυξάνεται, όχι να μειώνεται και θα έπρεπε η περιουσία να αποτελεί σοβαρή πηγή αξιοποίησης για ενίσχυση του στεγαστικού ζητήματος των στρατιωτικών αλλά και για άλλους λόγους.

Οι θέσεις του ΣΥΡΙΖΑ είναι ξεκάθαρες. Το προσωπικό των Ενόπλων Δυνάμεων αντιμετωπίζει τόσα πολλά συσσωρευμένα προβλήματα που επιβάλλεται μία γενναία αντιμετώπιση αντιμετώπισή τους. Προφανώς, η τωρινή ηγεσία του Υπουργείου Εθνικής Άμυνας δεν διαθέτει αυτό το θάρρος και τη φιλοσοφία, με αποτέλεσμα να νομοθετεί με αδικία και διακρίσεις.

Τα σημαντικότερα από όσα δεν προβλέπει το παρόν νομοσχέδιο είναι τα εξής: Δεν υπάρχει μέριμνα για την πρόωρη αποστρατεία των ΕΠΟΠ στην ηλικία των πενήντα ετών, που σημαίνει θα βρεθούν κυριολεκτικά στον δρόμο και χωρίς σύνταξη. Είναι δικαιολογία ότι η επίλυση του ζητήματος θα απαιτούσε μελέτη βιωσιμότητας. Το θέμα είναι αποκλειστική αρμοδιότητα του Υπουργείου και απαιτεί παρέμβαση στο ν.δ.445/1974. Μπορεί να υπάρξει άμεση απόφαση, ώστε να μην απολυθούν όσοι προβλέπεται για τα αμέσως επόμενα χρόνια και στο μεταξύ να υπάρξει μελέτη και σύμπραξη με τον με το ΥΠΟΙΚ, αν αυτό απαιτείται. Συνεπώς βούληση δεν υπάρχει και όχι μελέτη.

Δεύτερον, δεν επιλύονται τα σταδιοδρομικά προβλήματα των αξιωματικών αποφοίτων των ανώτερων στρατιωτικών σχολών υπαξιωματικών.

Τρίτον, δεν επιλύεται το πρόβλημα της αποζημίωσης προσωπικού που τέθηκε αντισυνταγματικά σε αναστολή καθηκόντων.

Τέταρτον, δεν επιλύεται το πρόβλημα των αποζημιώσεων στους οπλίτες βραχείας ανακατάταξης.

Πέμπτον, εκκρεμεί η μισθολογική αποκατάσταση των προαχθέντων πριν από τρία χρόνια εθελοντών μακράς θητείας στο βαθμό του ανθυπολοχαγού -επίσης ρύθμιση του ΣΥΡΙΖΑ- που συνεχίζουν και πληρώνονται ως ανθυπασπιστές και είναι χαρακτηριστική η αδιαφορία της Κυβέρνησης.

Έκτον, συνεχίζεται η αδικία της μισθολογικής κατάταξης των σπουδαστών των Στρατιωτικών Σχολών Ενόπλων Δυνάμεων σε σχέση με τους σπουδαστές των σχολών των Σωμάτων Ασφαλείας.

Έβδομον, δεν προβλέπεται τίποτα για τους στρατεύσιμους που στη μεγάλη πλειοψηφία τους και όσοι προέρχονται από χαμηλά εισοδηματικά στρώματα λαμβάνουν κυριολεκτικά ψίχουλα, 10 ευρώ και λοιπά.

Όγδοον, παρατείνεται η αδικία του επιδόματος τοκετού για βαθμούς χαμηλότερους του ανθυπολοχαγού για τις γυναίκες στρατιωτικούς.

Ένατον, δεν προβλέπεται τίποτα για το οξυμένο στεγαστικό πρόβλημα των στρατιωτικών στις ακριτικές περιοχές και κυρίως δεν επιλύεται το επίσης οξυμένο πρόβλημα πρόσβασης στην ιατροφαρμακευτική περίθαλψη, όπου οι στρατιωτικοί αντιμετωπίζονται δυσμενώς συγκριτικά με τους δημόσιους υπαλλήλους.

Και βέβαια, πρέπει να επισημάνουμε ότι αγνοείται ακόμα το περίφημο μισθολόγιο για την κάλυψη των αδικιών στα στελέχη των Ενόπλων Δυνάμεων αναφορικά με τις οικονομικές απολαβές τους. Η Κυβέρνηση έχει πει πολλές φορές ότι θέλει να φέρει ένα καλύτερο μισθολόγιο, αλλά είναι ένα μεγάλο ερώτημα πώς μπορεί να φέρει ένα καλύτερο μισθολόγιο μια Κυβέρνηση που δεν αναγνωρίζει αναδρομικότητα στις οφειλές της, όπως τα αναδρομικά και τα νυχτερινά, που περικόπτει κάθε πιθανή απολαβή, όπως νυχτερινά και ΒΟΕΑ, που δεν αποζημιώνει στελέχη με διάφορες δικαιολογίες (Ανθυπολοχαγούς Μακράς Θητείας, ΟΒΑ κ.λπ.), που δίνει παροχές και ταυτόχρονα τις παίρνει με αντίμετρα, όπως τις συντάξεις, που απολύει αξιωματικούς ΕΟΘ με τη δικαιολογία ότι θέλει να προσλάβει νέους ΕΠΟΠ, που θέτει αντισυνταγματικά σε αναστολή προσωπικό των νοσοκομείων, που δεν έχει ανακοινώσει καν ποια προβλήματα έχει το παρόν μισθολόγιο.

Η άποψη του ΣΥΡΙΖΑ -και αυτή είναι δέσμευσή μας για το μέλλον, για την επόμενη προοδευτική Κυβέρνηση του τόπου- είναι ότι είναι αναγκαία μια συνολική μεταρρύθμιση στο χώρο των Ενόπλων Δυνάμεων, μία μεγάλη στρατιωτική μεταρρύθμιση μεγάλη με το διαχωρισμό μισθολογίου και βαθμολογίου, την υπέρβαση του πολυδαίδαλου, κατακερματισμένου, πελατειακού και τελικά αντιπαραγωγικού συστήματος, που, κύριε Μανωλάκο, δεν το χτίσαμε εμείς, το χτίσανε οι δεκαετίες της Μεταπολίτευσης Νέας Δημοκρατίας και ΠΑΣΟΚ. Δεν το φτιάξαμε εμείς το 2019. Είναι ένα σύστημα που δεν υπάρχει πουθενά στον δυτικό κόσμο.

Είναι, επίσης, αναγκαία η θεσμοθέτηση ενός αξιοκρατικού, εφαρμόσιμου και αδιάβλητου συστήματος μεταθέσεων και προαγωγών, άμεσα προσβάσιμου και ελέγξιμου χρήσιμου από τα ίδια τα στελέχη, ώστε όλα να αποκτήσουν την αίσθηση πως λειτουργούν σε ένα δίκαιο κι ασφαλές εργασιακό περιβάλλον, όπου απερίσπαστοι θα αναπτύξουν το μέγιστο των δυνατοτήτων τους. Προς αυτή την κατεύθυνση κινήθηκε ο ν.4472/2017, όπου ΣΥΡΙΖΑ παρέλαβε ένα επιδοματικής φύσης μισθολόγιο με εικονικές αποζημιώσεις και πέτυχε να ενσωματώσει τα πάντα στον βασικό μισθό παρά τις μνημονιακές πιέσεις τελειώνω διατηρώντας και επιδόματα αλλά και θεσπίζοντας για πρώτη φορά στα χρονικά αποζημίωση για νυχτερινή εργασία. Και ακόμα αναμένουμε τη σχετική κοινή υπουργική απόφαση.

Ο ΣΥΡΙΖΑ - Προοδευτική Συμμαχία δεσμεύεται πως θα κινηθεί σε αυτή την κατεύθυνση στους επόμενους μήνες που θα είναι κυβέρνηση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για την οικονομία του χρόνου.

Παρακαλώ να κλείσει το ηλεκτρονικό σύστημα εγγραφής.

Τον λόγο έχει ο ειδικός αγορητής από το ΠΑΣΟΚ - Κίνημα Αλλαγής, ο κ. Βασίλειος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Εκφράζουμε τη βαθιά αλληλεγγύη μας προς τον τουρκικό λαό, όπως έχουν εκφράσει και όλες οι πολιτικές δυνάμεις και θεωρούμε πάρα πολύ σημαντική τη στήριξη που αποφάσισε η Κυβέρνηση στην αντιμετώπιση αυτής της καταστροφής από τον μεγάλο σεισμό που έγινε στη γειτονική χώρα.

Ταυτόχρονα, όμως, πρέπει να αναφερθούμε και στο πρόσφατο τραγικό συμβάν με την πτώση του F-4, που οδήγησε στην απώλεια των δύο πιλότων μας. Μας υπενθυμίζει αυτό το τραγικό γεγονός με τον πλέον εκκωφαντικό και οδυνηρό τρόπο την υποχρέωση όλων μας να στηρίζουμε με κάθε τρόπο τις Ένοπλες Δυνάμεις της χώρας μας και ιδιαίτερα το έμψυχο δυναμικό τους.

Κυβέρνηση και Αντιπολίτευση θα πρέπει να κατανοήσουμε ότι το προσωπικό των Ενόπλων Δυνάμεων, στρατιωτικό και πολιτικό, αποτελεί τον βασικό πολλαπλασιαστή ισχύος της αποτρεπτικής δύναμης της πατρίδας μας.

Με αυτή την πεποίθηση το ΠΑΣΟΚ στήριξε στη Βουλή τις αμυντικές συμφωνίες και όλα σχεδόν τα εξοπλιστικά προγράμματα στην αρμόδια επιτροπή, θέτοντας, συνεχώς, δύο παραμέτρους: την ουσιαστική εμπλοκή της εγχώριας αμυντικής βιομηχανίας στα εξοπλιστικά προγράμματα και βέβαια, τη στήριξη του ανθρώπινου δυναμικού, στρατιωτικού και πολιτικού.

Το ΠΑΣΟΚ, ακολουθώντας τις παρακαταθήκες από τον Ανδρέα Παπανδρέου, παραμένει σταθερά η πολιτική και πατριωτική δύναμη που στηρίζει τις Ένοπλες Δυνάμεις της χώρας και δεν μας ακουμπούν φωνασκίες και ψυχολογικές αντιδράσεις, που διαπιστώσαμε προηγουμένως ότι διακατέχουν τον εισηγητή της Νέας Δημοκρατίας. Προτάσσουμε την εθνική συνεννόηση και επισημαίνουμε την αδήριτη ανάγκη διαμόρφωσης ολοκληρωμένης εθνικής στρατηγικής για την προάσπιση της εθνικής ανεξαρτησίας και της εδαφικής ακεραιότητας της πατρίδας μας.

Κυρίες και κύριοι συνάδελφοι, οι γυναίκες και οι άνδρες των Ενόπλων Δυνάμεων, το πολιτικό προσωπικό του Υπουργείου Εθνικής Άμυνας και οι απόστρατοι περίμεναν το συγκεκριμένο νομοσχέδιο με την προσδοκία ότι θα επέλυε τα χρονίζοντα σοβαρά θέματα που τους απασχολούν. Φαίνεται ότι τριάμισι χρόνια δεν αρκούσαν στην Κυβέρνηση, ώστε να διαμορφώσει ένα πλήρες και ολοκληρωμένο σχέδιο, που να αφορά τη μέριμνα για το έμψυχο δυναμικό των Ενόπλων Δυνάμεων. Τα εντεκάμισι χιλιάδες σχόλια της διαβούλευσης, οι παρατηρήσεις και οι τροπολογίες που καταθέσαμε δεν αξιοποιήθηκαν επαρκώς από την ηγεσία του ΥΕΘΑ, ούτε βέβαια και οι προτάσεις που εσωτερικά έγιναν με αποδέκτη τη Νέα Δημοκρατία, τον εισηγητή, τους Υπουργούς. Όλα τα στελέχη των Ενόπλων Δυνάμεων κοντά στον χώρο, απόστρατοι κυρίως, ενημέρωναν και εμάς για τις μάταιες προσπάθειες να πείσουν την πολιτική ηγεσία να κάνει κάτι.

Όμως, μακριά από εμάς ο μηδενισμός. Το νομοσχέδιο λύνει αρκετά προβλήματα και γι’ αυτό θα ψηφίσουμε πολλά άρθρα του, όπως ανέφερα και στην επιτροπή. Δυστυχώς, όμως, αφήνει και πάρα πολλά άλυτα και σε κάποια σημεία δημιουργεί επιπρόσθετα.

Ναι, είναι κατώτερο των περιστάσεων, δεν απαντά στις σημερινές συνθήκες, φάνηκε και από την τοποθέτηση του εισηγητή της Νέας Δημοκρατίας, ο οποίος συμπεριφέρθηκε και συνδικαλιστικά -μία άλλη ιδιότητα την οποία ανακαλύψαμε σήμερα- θέλοντας να καλύψει τους αντιδρώντες -χιλιάδες στελέχη απόστρατοι και εν ενεργεία των Ενόπλων Δυνάμεων- ταυτόχρονα, όμως, έπρεπε να κάνει και μία επίθεση. Δεν γινόταν διαφορετικά.

Από τα θέματα που θέσαμε στις συνεδριάσεις της επιτροπής και τις ρυθμίσεις που προτείναμε, δόθηκαν υποσχέσεις για επίλυση δύο-τριών θεμάτων. Παραμένουν άλυτα και δεν αντιμετωπίζονται σοβαρά θέματα για το σύνολο των οποίων -το τονίζω- σας έχουμε καταθέσει τροπολογίες. Και στην επιτροπή και σήμερα στην Ολομέλεια, αλλά και νομοτεχνικές βελτιώσεις και προτάσεις για την επίλυσή τους. Για όλα τα θέματα, το τονίζω!

Αναφέρομαι συγκεκριμένα: πρώτον, το συνταξιοδοτικό των ΕΠΟΠ. Η αναγνώριση από τον κύριο Υπουργό της ανάγκης ρύθμισης στο μέλλον, δεν επιλύει το θέμα, αφού θα αποστρατευθούν ενεργά και ικανά στελέχη των Ενόπλων Δυνάμεων. Κάντε αποδεκτή την τροπολογία μας. Τι το λέτε και το ξαναλέτε; Εσείς λέτε στον Υπουργό «έχει κατατεθεί μία τροπολογία καλά επεξεργασμένη από το ΠΑΣΟΚ, αποδεχθείτε την, κύριε Υπουργέ». Γιατί δεν το λέτε; Αντί αυτού, κάνετε επιθέσεις. Θα τα πούμε παρακάτω.

Δεύτερον, η σταδιοδρομική εξέλιξη των αποφοίτων ΑΣΣΥ, ειδικών καταστάσεων, σε σχέση με τους υπόλοιπους άλλων κατηγοριών. Για το συγκεκριμένο θέμα καταθέσαμε τροπολογία στην Ολομέλεια, ώστε να λύνεται αυτό το θέμα και να λαμβάνουν τον καταληκτικό βαθμό του ταγματάρχη για αξιωματικούς υπηρεσίας γραφείου και λοχαγού για αξιωματικούς ελαφράς υπηρεσίας.

Τρίτον, το θέμα της μισθολογικής αναβάθμισης των σπουδαστών των παραγωγικών σχολών και εξομοίωση μισθών με αυτούς των σπουδαστών των σχολών των Σωμάτων Ασφαλείας. Κάνετε δεκτή την τροπολογία.

Τέταρτον, το μισθολόγιο των εθελοντών μακράς θητείας, στη βάση της αναλογικότητας με το φερόμενο βαθμό. Κάνετε δεκτή την τροπολογία.

Πέμπτον, η βελτίωση του συστήματος αξιολόγησης μεταθέσεων εξέλιξης των αξιωματικών. Κάντε δεκτή την πρότασή μας.

Έκτον, ο εκσυγχρονισμός του θεσμικού πλαισίου των ενώσεων αποστράτων αξιωματικών. Μην μου πείτε ότι δεν χρειάζεται εκσυγχρονισμός. Διατηρείτε την υποχρεωτικότητα, λες και οι απόστρατοι - στελέχη των Ενόπλων Δυνάμεων δεν έχουν συνείδηση ότι πρέπει να είναι στις ενώσεις αυτές εθελοντικά και τους λέτε «υποχρεωτικά!». Σε ποια εποχή ζείτε; Παντού έχει καταργηθεί η υποχρεωτικότητα εγγραφής σε φορείς, ακόμα και σε νομικά πρόσωπα δημοσίου δικαίου, επιστημονικούς φορείς, τεχνικό επιμελητήριο, οικονομικό, σε όλα αυτά έχει καταργηθεί. Τους αποστράτους τους θεωρείτε ασυνείδητους; Το διατηρείτε;

Έβδομον, η βελτίωση προς το δικαιότερο του θεσμικού πλαισίου στέγασης των στρατιωτικών.

Όγδοο θέμα, η αναβάθμιση των πτυχίων ΑΣΣΥ και η αποκατάσταση ισοτιμίας τους με τα πτυχία ιδρυμάτων τεχνολογικού τομέα της ανώτατης εκπαίδευσης.

Ένατο θέμα, η αναγνώριση επαγγελματικών δικαιωμάτων στους μηχανικούς απόφοιτους της Σχολής Ικάρων. Και γι’ αυτά θέματα έχουμε καταθέσει την τροπολογία.

Δέκατο, δεν βελτιώνεται το θεσμικό πλαίσιο εξέτασης ενδικοφανών προσφυγών και δεν θεσμοθετείται δευτεροβάθμιο όργανο εκδίκασης των ενδικοφανών προσφυγών και έτσι υπάρχει έλλειμα απόδοσης δικαιοσύνης. Πρέπει να το θεσπίσουμε. Δεν νομίζω να διαφωνεί καμμία πολιτική δύναμη με την απόδοση δικαιοσύνης σε περιπτώσεις, βεβαίως, που έχουν αδικηθεί άνθρωποι.

Ενδέκατο, δεν προωθείται η αξιοκρατική και αντικειμενική αξιολόγηση, προαγωγή, τοποθέτηση στελεχών σε θέση υψηλής ευθύνης.

Δωδέκατο, δεν διαμορφώνεται ένα πλαίσιο αξιοκρατίας της εργασιακής ειρήνης. Μια γενικότερη πολιτική τοποθέτηση: Οι βασικές παράμετροι για μια τέτοια μεταρρύθμιση έχουν τεθεί από εμάς.

Δέκατο τρίτο, δεν αναδιαρθρώνεται το θεσμικό πλαίσιο της εκπαίδευσης και της εξειδίκευσης, επιμόρφωσης και μετεκπαίδευσης των στελεχών, με έμφαση στην ομαδικότητα, στην ανταλλαγή γνώσεων, στην απόκτηση διατομεακών γνώσεων και στις διαπροσωπικές ικανότητες.

Δέκατο τέταρτο, δεν αντιμετωπίζεται η χρονίζουσα βλαπτική πρακτική να αποστρατεύονται ικανότατοι και έμπειροι επιχειρησιακοί αξιωματικοί επειδή δεν έχουν πρόσβαση στα γνωστά «ασανσέρ».

Δέκατο πέμπτο, δεν υπάρχει καμμία πρόβλεψη για μια γενικότερη μέριμνα για πολιτικούς υπαλλήλους και κυρίως δεν υπάρχει ένας σχεδιασμός για τη σταδιακή κάλυψη του μεγάλου αριθμού των οργανικών κενών που υπάρχει σε εργοστάσια, νοσοκομεία, σε υπηρεσίες όπου υπηρετεί πολιτικό προσωπικό.

Δέκατο έκτο, διατηρείται η διάταξη για την υποχρεωτική αποστρατεία στελεχών των Ενόπλων Δυνάμεων σε περίπτωση που εμφανίζουν ανίατο νόσημα.

Δέκατο έβδομο, δεν υπάρχει δίκαιος καθορισμός μερισματούχων του Μετοχικού Ταμείου Στρατού, αφού παραμένει η αύξηση των μεριδίων μόνο για τους ανώτατους του Στρατού -καλώς- αλλά δεν αντιμετωπίζεται το ζήτημα για τους μεσαίους και τους χαμηλούς. Και βέβαια δεν αντιμετωπίζεται το ζήτημα της μείωσης του βοηθήματος οικογενειακής επαγγελματικής αυτοτέλειας, όπως το καθιερώσατε πέρυσι.

Δέκατο όγδοο, δεσμεύτηκε ο Υπουργός ότι θα εξεταστεί η αναδρομικότητα στην κατάργηση των μειώσεων στα μερίσματα των μερισματούχων του μετοχικών ταμείων από 1-1-2021. Περιμένουμε, αν και η απόφαση του Συμβουλίου της Επικρατείας ουσιαστικά μιλάει από το 2006 και μετά. Και θα ήταν πράξη δικαιοσύνης να περιλαμβάνεται όλο αυτό το χρονικό διάστημα.

Δέκατο ένατο, δεν αναπροσαρμόζεται το καταβαλλόμενο ποσό στο Μετοχικό Ταμείο Στρατού λόγω τέλεσης γάμου το οποίο για τις σημερινές συνθήκες παραμένει υψηλό.

Εικοστό θέμα. Παραμένουν τα άρθρα 3 έως 14 και η σύσταση των ειδικών λογαριασμών πρόνοιας χωρίς αναλογιστικές μελέτες, με επιβολή κρατήσεων επί των αποδοχών και 3% επί των ημερήσιων αποζημιώσεων εξωτερικού. Δημιουργούνται ειδικοί λογαριασμοί χωρίς τη συμμετοχή την τριμερή, άρα και του κράτους.

Ο Υπουργός κατέθεσε τροπολογίες μετά τη συζήτηση στις Επιτροπές. Διακρίνω μια προχειρότητα, διότι εισάγονται πολλά θέματα τα οποία είναι αντικείμενο του νομοσχεδίου και το θυμήθηκαν μετά. Σε κάθε περίπτωση, είναι καλοδεχούμενες, θετικές, τις οποίες θα τις στηρίξουμε.

Βεβαίως, θα πρέπει να αναφερθώ στην τροπολογία που έρχεται για πολλοστή φορά για τις τορπιλακάτους και συγκεκριμένα για τη νούμερο 7. Απαιτείται δέκατη τέταρτη παράταση, αν δεν κάνω λάθος, μέχρι 30 Ιουνίου. Εγώ είπα στον Υπουργό «δώσε μέχρι τέλος του χρόνου». Δεν το βλέπω, με τους ρυθμούς δηλαδή που έχουμε συνηθίσει το προηγούμενο διάστημα, αλλά μακάρι να ολοκληρωθεί και να προχωρήσουμε. Πρέπει επιτέλους να δοθεί τέλος, να παραδοθεί στο Πολεμικό Ναυτικό έτοιμη, επιχειρησιακή και αυτή η τορπιλάκατος που μπορεί να συμβάλλει στην ενίσχυση του Πολεμικού μας Ναυτικού.

Ανακοινώσατε στην επιτροπή όμως, κύριε Υπουργέ, -αλήθεια, ο Υπουργός θα έρθει σήμερα;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Βρίσκεται στο Λονδίνο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι ότι δεν μας φτάνετε εσείς, αλλά είπε ορισμένα πράγματα και θέλουμε να δούμε αν θα τα τηρήσει.

Ανακοινώσατε στην επιτροπή και μια παράταση για Σκαραμαγκά. Τροπολογία δεν φέρατε και οι εργαζόμενοι ξέρετε ότι είναι στον αέρα.

Σχετικά με την προσαύξηση του επιδόματος ιδιαίτερων συνθηκών στα πληρώματα των πολεμικών πλοίων, είναι μια εξαγγελία θετική. Θα πρέπει να προσέξετε να μην μετατραπεί σε κοροϊδία και λόγω του ύψους της αποζημίωσης, αλλά κυρίως λόγω του ότι δεν ορίζετε ποια χαρακτηρίζουμε ως ειδική αποστολή, ποια θεωρείται ως ειδική αποστολή και άρα εντάσσεται σε αυτήν την υποχρέωση της πολιτείας για την καταβολή του ειδικού επιδόματος, του επιδόματος των ιδιαίτερων συνθηκών. Το ύψος βέβαια των 25 εκατομμυρίων προϊδεάζει ότι είναι περιορισμένος ο αριθμός και δεν θα ισχύει για όλες τις περιπτώσεις.

Έρχομαι στη βαθμολογική εξέλιξη των αποφοίτων ΑΣΣΥ, για το οποίο υπήρξε και κατά την άποψή μου άστοχη τοποθέτηση του εισηγητή της Νέας Δημοκρατίας ο οποίος προσπάθησε να ισοφαρίσει τον συνδικαλιστικό ρόλο που ανέλαβε να παίξει με μια πολιτική αντιπαράθεση για την Αντιπολίτευση. Προσπαθείτε να το επιλύσετε, αλλά μόνο για ορισμένες σειρές.

Να πούμε, λοιπόν, ιστορικά τι έχει γίνει. Με τον 3383 πράγματι επιχειρήθηκε να λυθεί το θέμα που έχουμε τώρα με τους ΕΠΟΠ των πενήντα ετών με τριάντα χρόνια υπηρεσίας. Ξέρετε πολύ καλά τι ισχύει στην πολιτική. Αν δεν το ξέρετε, κύριε Μανωλάκο, να σας πούμε ότι στην πολιτική, αλλά και στον Στρατό που υπηρετήσατε, ισχύει η «ετερογονία των σκοπών». Ήρθε, λοιπόν, μια ρύθμιση να λύσει ένα θέμα. Δεν ανέτρεψε και δεν έκανε σε μεγάλο βαθμό αυτό το οποίο συμβαίνει σήμερα και στη συνέχεια ο ν.4609/2019 δυστυχώς δεν επέλυσε αυτό το διαπιστωμένο ζήτημα ότι χρειάζεται επίλυση.

Εμείς, λοιπόν, ως υπεύθυνη πολιτική δύναμη τι κάναμε; Μέσα από κοινοβουλευτικές παρεμβάσεις συνεχώς θέταμε αυτό το θέμα, προκειμένου να λυθεί. Και προς τιμήν του ο Υπουργός κ. Παναγιωτόπουλος αποδέχθηκε την ανάγκη επίλυσης του θέματος και θα θυμάστε πολύ καλά -και όλη η Βουλή, αφού έχει ψηφίσει τη συγκεκριμένη ρύθμιση- ότι έχει λυθεί για μία σειρά που ήταν και επείγον για να μην καταλυθεί από τη διάταξη η οποία ήταν εις βάρος μας.

Σήμερα φέρνετε μια ελλιπή ρύθμιση για τις σειρές 91, 92, 93. Και τι λέμε εμείς; Αντί να κραυγάζετε, κύριε Μανωλάκο, πείτε στον Υπουργό να αποδεχθεί την τροπολογία μας που λύνει το θέμα για όλες τις σειρές. Απλά πράγματα. Εμείς κατανοήσαμε το πρόβλημα και εξήγησα και πώς.

**ΔΙΟΝΥΣΙΟΣ ΧΑΤΖΗΔΑΚΗΣ:** Που το δημιουργήσατε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν το δημιουργήσαμε εμείς, κύριε Χατζηδάκη, είστε αδιάβαστος. Είστε αδιάβαστος! Είστε αδιάβαστος!

Και λέω. Επειδή παρεμβαίνετε, λοιπόν, και μου τρώτε και τον χρόνο, θα σας πω αναλυτικά και ακριβώς τις εκφράσεις, γιατί δεν με ακούγατε και προηγουμένως που μιλούσα. Δεν ακούσατε τίποτα.

Η νομοθετική ρύθμιση που αφορούσε στα πενήντα και τριάντα είχε μια αρνητική επίπτωση σε σχέση με τη βαθμολογική εξέλιξη, παρ’ ότι το πρόβλημα ουσιαστικά δημιουργείται από τον ν.4609, ο οποίος ήρθε προχείρως πριν τις εκλογές και όχι τόσο από τον ν.3383. Εμείς, λοιπόν, τι κάνουμε; Λέμε ότι εδώ χρειάζεται ρύθμιση. Εντάξει; Πετύχαμε, λοιπόν, τη ρύθμιση για μια χρονιά, μαζί με τον Υπουργό. Φέρνει ο Υπουργός για δύο, τρεις χρονιές και λέτε εσείς ότι χρειάζεται τα υπόλοιπα. Αυτό λέμε κι εμείς και έχουμε την τροπολογία έτοιμη. Γιατί δεν την κάνετε αποδεκτή; Γιατί δεν την κάνετε αποδεκτή; Πείτε στους απόφοιτους ΑΣΣΥ των επόμενων ετών από το ’93 γιατί δεν κάνετε αποδεκτή την τροπολογία που σας καταθέτουμε, μόνο κάνετε επίθεση, λες και όλες οι ρυθμίσεις που έχει ψηφίσει η Νέα Δημοκρατία όλα τα χρόνια δεν έχουν προβλήματα. Θα είχε τελειώσει το νομοθετικό έργο, θα έχει τελειώσει. Σε ποιους απευθύνεστε;

Και για να ολοκληρώσω κιόλας, να πω ότι δυστυχώς καταργήσατε και τη δεύτερη ανάγνωση με την κακή πρακτική νομοθέτησης. Σήμερα έπρεπε να συζητάμε στη βάση ενός άλλου κειμένου νομοσχεδίου που θα ήταν αποτέλεσμα της δεύτερης ανάγνωσης. Δεν ήρθε. Είναι το ίδιο κείμενο που κατατέθηκε την πρώτη μέρα στη Βουλή. Πού είναι το κείμενο που αναμορφώθηκε από τη δεύτερη ανάγνωση; Δεν υπάρχει τέτοιο κείμενο. Έτσι, λοιπόν, αντί να φωνασκείτε, αξιοποιήστε τις προτάσεις μας, τις επεξεργασίες μας και τις λύσεις που δίνουμε. Αν δεν το κάνετε, πιστεύω ότι μια επόμενη Βουλή θα το κάνει.

Κλείνω με τις τροπολογίες που κατέθεσε ο Υπουργός, που παρά τα προβλήματα που έχουν ορισμένες διατάξεις, πέρα από αυτή που αναφέρθηκα ήδη για τις τορπιλακάτους, θα τις ψηφίσουμε. Θα μπορούσαν να τύχουν καλύτερης επεξεργασίας και τα θέματα του Υπουργείου Εργασίας που έρχονται και τα θέματα που έχουν να κάνουν με την Πυροσβεστική και την Ελληνική Αστυνομία, αλλά είναι σε θετική κατεύθυνση οπότε θα τις ψηφίσουμε.

Αν δημιουργήσουν κι αυτές προβλήματα στο μέλλον, εδώ είμαστε για να τα λύσουμε.

Σε σχέση με την τοποθέτησή μας για το νομοσχέδιο, ισχύει αυτή που έκανα και στην επιτροπή, διότι δεν ήρθε άλλο κείμενο εδώ πέρα για να τοποθετηθούμε. Θέλουμε, όμως, την τοποθέτηση της πολιτικής ηγεσίας επί όλων των τροπολογιών που έχουμε καταθέσει και το αιτιολογικό, γιατί τις απορρίπτει, αν τις απορρίπτει. Με βάση αυτό, θα τοποθετηθούμε και επί της αρχής.

Για τα άρθρα όμως, όπως είπα και στην επιτροπή, όλα όσα έχουν θετικό χαρακτήρα θα ψηφιστούν, και είναι πάρα πολλά στον αριθμό.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας, ο κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Τέσσερα χρόνια περίμεναν απ’ αυτή την Κυβέρνηση τα στελέχη των Ενόπλων Δυνάμεων να καλυφθούν κάποια -δεν τρέφουν αυταπάτες- απ’ τα πολύ σημαντικά προβλήματα που αντιμετώπιζαν και σήμερα εδώ συζητάμε για ένα υποσύνολο του υποσυνόλου από αυτά τα οποία διεκδικούν.

Τοποθετηθήκαμε αναλυτικά στις συζητήσεις που προηγήθηκαν στην επιτροπή και συνολικά και κατά άρθρο. Όμως, θέλουμε να καταθέσουμε το εξής: Γνωρίζουμε πολύ καλά τα προβλήματα που αντιμετωπίζουν, τα έχουμε καταγράψει τέσσερα χρόνια με εκατοντάδες -κυριολεκτώ- ερωτήσεις προς τα αρμόδια Υπουργεία κι έχουμε αναδείξει και προβλήματα που δεν είναι μόνο στα στελέχη μεμονωμένα, στους χώρους δουλειάς, αλλά είναι προβλήματα που συμπαρασύρουν και τα μέλη των οικογενειών τους. Θα πούμε δυο λόγια πιο κάτω.

Θέλω, όμως, να πω ότι η Κυβέρνηση, και αυτή και οι προηγούμενες, το ένα δέκατο από τα ποσά που δαπανούν για να συμμετέχει η χώρα μας στις νατοϊκες «πρόβες πολέμου», εκεί που δοκιμάζονται τα νατοϊκά επιχειρησιακά σχέδια, που καμία σχέση δεν έχουν με την άμυνα της χώρας, να το διαθέτανε -και δεν είναι λαϊκίστικο αυτό- για την επίλυση των προβλημάτων του προσωπικού, τα προβλήματα θα είχαν λυθεί σχεδόν όλα.

Άρα, λοιπόν, αφήστε το δεν υπάρχουν χρήματα και τις θέσεις περί δημοσιοοικονομικής στενότητας. Εμείς, βέβαια, λέμε όχι το ένα δέκατο, ούτε σεντς να μην δίνεται σε αυτές τις «πρόβες του πολέμου». Θα τα πούμε πιο κάτω.

Σήμερα η Κυβέρνηση τι κάνει; Εφαρμόζει μια τακτική παραπλάνησης, εξαπάτησης, κοροϊδίας. Το επιβεβαιώνουν τα ίδια τα στελέχη των Ενόπλων Δυνάμεων. Τα στρατόπεδα πλέον κραυγάζουν. Σήμερα, τώρα που συζητάμε, που βλέπουνε τηλεόραση, τα μηνύματα στο κινητό έρχονται το ένα πίσω από το άλλο.

Ο κύριος εισηγητής της Νέας Δημοκρατίας, της Κυβέρνησης, τα είδε όλα καλά. Βέβαια, υπήρξαν και οι ενστάσεις και από το ΠΑΣΟΚ και από τον ΣΥΡΙΖΑ, όμως -να μην πω την παροιμία, γιατί είναι λίγο βαριά για το χώρο του Κοινοβουλίου- ήταν μία κοκορομαχία. Γιατί; Γιατί στο βασικό κομμάτι που αφορά τις Ένοπλες Δυνάμεις αυτής της χώρας συμφωνείτε να είναι δεμένες στο άρμα του ΝΑΤΟ και στην πολιτική των Ηνωμένων Πολιτειών και της Ευρωπαϊκής Ένωσης. Όλοι όσοι είναι εδώ πέρα διάβασαν τον ογκώδη τόμο περί της νέας δομής των Ενόπλων Δυνάμεων. Είναι απόρρητο έγγραφο που το διαβάσαμε και το ξέρουμε. Σε κάθε σελίδα προδιέγραφε τη συμμετοχή της των Ενόπλων Δυνάμεων στα σχέδια του ΝΑΤΟ. Σε αυτό δεν διαφωνεί κανείς! Διαφωνείτε, λοιπόν, για το αν θα πρέπει να τρώνε ένα ή μισό κιλό πατάτα ή σε κάποια άλλα προβληματάκια, αλλά στο βασικό συμφωνείτε.

Και από πού να αρχίσει κάποιος όσον αφορά αυτό το νομοσχέδιο και τα προβλήματα που δεν καλύπτει; Εδώ και πέντε χρόνια, αν και υπάρχει νόμος που αποζημιώνει τη νυχτερινή εργασία των στρατιωτικών με ποσό 2,77 ευρώ μικτά την ώρα, κανένας και καμμία στρατιωτικός δεν έχει λάβει ούτε ένα λεπτό από αυτά τα χρήματα. Φυσικά υπάρχει μία κοινή υπουργική απόφαση, αλλά επί της ουσίας δεν αναιρεί αυτό το γεγονός.

Αποστρατεύονται στελέχη, επαγγελματίες οπλίτες, λόγω κατάληξης ηλικιακών ορίων και φεύγουν χωρίς σύνταξη. Είναι ντροπή! Οι εθελοντές μακράς θητείας είναι ανθυπολοχαγοί, έχουν προαχθεί από το 2019 και παίρνουν μισθό ανθυπασπιστή. Αρνείται η Κυβέρνηση τη νομοθέτηση μισθολογικών κλιμακίων. Θα δούμε αν θα το κάνει. Και όλο αυτό γιατί; Για να μην σας πάνε στα δικαστήρια και σας ξεφωνήσουν. Κι αυτό είναι ντροπή!

Στελέχη που προέρχονται από ανακατάταξη, μένουν δηλαδή στον στρατό μετά την ολοκλήρωση της θητείας τους, έχουν τον καταληκτικό βαθμό του αντισυνταγματάρχη. Όσοι, όμως, προέρχονται από ΟΠΥ και ΕΠΥ, οπλίτες πενταετούς υποχρέωσης αντίστοιχα, έχουν τον καταληκτικό βαθμό του λοχαγού. Γίνεται ένας πραγματικός αχταρμάς που τσακίζει την καθημερινότητα δεκάδων χιλιάδων στελεχών. Αιτία είναι τα επιλεκτικά κατά καιρούς «δωράκια» σε επιμέρους κατηγορίες.

Υπάρχει μία πανσπερμία προέλευσης στελεχών στο κομμάτι της ιεραρχίας της εξέλιξης. Το άλλο είναι πολύ σημαντικό θέμα το οποίο δεν θα εξαντληθεί εδώ πέρα σήμερα. Είναι μία από τις βασικές αιτίες όλων αυτών των αντεγκλήσεων και των διαφωνιών που υπάρχουν. Υπάρχουν οπλίτες βραχείας ανακατατάξεις, είναι αυτοί που λένε «τα παιδιά για τη λάντζα» στη χακί αργκό. Όλοι είναι εξαιρούμενοι κάθε επιδόματος και αποζημίωσης. Είναι αυτοί που παίρνουν τα ελάχιστα χρήματα.

Επιμέλεια τέκνων ατόμων με ειδικές ανάγκες, δικαστικοί συμπαραστάτες. Οικογενειακές τραγωδίες που από την Κυβέρνηση αντιμετωπίζονται με την κλασική γραφειοκρατική αβελτηρία: «Θα δούμε, θα δούμε». Αυτή είναι η αντιμετώπιση. Επίσης, υπάρχουν δεκάδες προβλήματα για τους αποφοίτους από τις ανώτατες στρατιωτικές σχολές υπαξιωματικών.

Όλα αυτά είναι ενδεικτικά του μπάχαλου που έχει δημιουργήσει η διαχρονική αποσπασματική ικανοποίηση αιτημάτων στελεχών από όλες τις μέχρι σήμερα κυβερνήσεις. Είχατε δημιουργήσει παραγοντίσκους. Τους είδαμε και εδώ πέρα να εμφανίζονται και στην ψήφιση αυτού του νομοσχεδίου. Περιφέρονταν στα πολιτικά γραφεία. Αυτό θέλετε: Περιφορά στα πολιτικά γραφεία, δημιουργία πελατειακών σχέσεων τύπου «Εμείς θα σας το λύσουμε».

Ως Κομμουνιστικό Κόμμα Ελλάδας σας λέμε, λοιπόν, ότι σας έχουν πάρει μυρωδιά. Αρχίζουν και ξυπνάνε τα στελέχη των Ενόπλων Δυνάμεων, συσπειρώνονται, διεκδικούν μαζικά μέσα από τους συνδικαλιστικούς φορείς τους τη λύση των προβλημάτων. Δεν είναι πλέον εύκολα θύματα χειραγώγησης πελατειακής, ψηφοθηρικής και ό,τι άλλο θέλετε.

Ο ΣΥΡΙΖΑ, ως κυβέρνηση, εφάρμοζε την τακτική του «απελθέτω απ’ εμού το ποτήριον τούτο», που λέει και η ευαγγελική ρήση. Το ΠΑΣΟΚ την ίδια πολιτική εφάρμοζε. Τώρα βέβαια να μην θυμηθούμε ότι είχαν γεμίσει τα επιτελεία με κομματικές ταυτότητες που πρόσφεραν εξυπηρετήσεις παντός είδους και με το αζημίωτο. Ποιος, άραγε, δεν τα θυμάται αυτά; Τουλάχιστον τα θυμούνται όσοι τα βίωσαν από τα στελέχη των Ενόπλων Δυνάμεων, αλλά υπάρχει και η ιστορία καταγεγραμμένη.

Για όλα αυτά και για πολλά άλλα θα έπρεπε να ντρέπεστε και να ντρέπεστε όλοι σας, όλοι όσοι κυβέρνησαν μέχρι σήμερα! Όλοι έχετε βάλει το χεράκι σας στη σημερινή κατάντια των στελεχών των Ενόπλων Δυνάμεων.

Και βέβαια αυτό το νομοσχέδιο το οποίο ζητάμε σήμερα από τις πρώτες γραμμές δείχνει τον χαρακτήρα του. Είναι η πλήρης άρνηση επίλυσης ακόμη και βασικών διαχρονικών αιτημάτων των στρατιωτικών. Στη διάρκεια της διαβούλευσης έντεκα χιλιάδες διακόσιοι σαράντα πέντε -πρωτόγνωρο νούμερο- σχολίασαν το νομοσχέδιο. Η συντριπτική πλειοψηφία το είπε ανεπιθύμητο.

Εδώ, όμως, προκύπτει ένα κρίσιμο ερώτημα, ένα ερώτημα που αποτελεί και το θεμελιώδες υπόβαθρο πάνω στο οποίο θα δομηθεί οτιδήποτε ρύθμιζε, ρυθμίζει και θα ρυθμίζει τους κανόνες που αφορούν το προσωπικό των Ενόπλων Δυνάμεων: Ποιος, για ποιον και γιατί νομοθετεί; Αυτό είναι το ερώτημα.

Ας το θέσουμε απλά για να γίνει κατανοητό και από τον κόσμο που μας παρακολουθεί: Ποιες είναι οι Ένοπλες Δυνάμεις που σχεδιάζονται και διαμορφώνονται; Ποιες είναι οι Ένοπλες Δυνάμεις που σήμερα υπηρετούν τα στελέχη, για τα οποία η Κυβέρνηση της Νέας Δημοκρατίας νομοθετεί;

Η απάντηση θα μπορούσε να είναι πάρα πολύ απλή, τόσο απλή όσο αυτή εκφράζεται μέσα από τον γνήσιο λαϊκό πατριωτισμό, και είναι ότι οι Ένοπλες Δυνάμεις, αυτές που χρειάζονται σήμερα για τη χώρα μας, είναι οι Ένοπλες Δυνάμεις που θα διασφαλίζουν την ακεραιότητα της χώρας, δηλαδή το απαραβίαστο των συνόρων και την υπεράσπιση των ελληνικών κυριαρχικών δικαιωμάτων και μέχρι εκεί.

Είναι, όμως, έτσι; Όχι. Οι ελληνικές Ένοπλες Δυνάμεις σήμερα είναι ενταγμένες και στηρίζουν το πλαίσιο της στρατηγικής συμφωνίας με τις ΗΠΑ, όπως και τις νέες συμφωνίες για τις βάσεις, είναι μπλεγμένες βαθύτατα στα επικίνδυνα σχέδια που έχουν στο στόχαστρο τα άλλα ιμπεριαλιστικά κέντρα, έχουν επικίνδυνα μειωμένο προσανατολισμό στην υπεράσπιση των συνόρων και των κυριαρχικών δικαιωμάτων της χώρας. Υπάρχει σπατάλη πολύτιμης και πανάκριβης στρατιωτικής ισχύος στις αποστολές του ΝΑΤΟ, των ΗΠΑ και της Ευρωπαϊκής Ένωσης.

Όχι, τα στελέχη των Ενόπλων Δυνάμεων δεν θα ματώσουν παρέα με τους Αμερικάνους, όπως είπε ο κύριος Υπουργός μέσα στη μήτρα που βγαίνουν τα στελέχη των Ενόπλων Δυνάμεων στη Σχολή Ευελπίδων. Όχι! Oι Ένοπλες Δυνάμεις και το προσωπικό τους συμμετέχουν σε στρατιωτικές αποστολές και πολεμικές ασκήσεις εκτός συνόρων σε χώρες στα Βαλκάνια, στη Μαύρη Θάλασσα, στον Περσικό Κόλπο και αλλού. Έχουν σταλεί πολύτιμα για την πυραυλική προστασία της χώρας συστήματα Πάτριοτ στη Σαουδική Αραβία, δυνάμεις στο Μάλι. Είναι δεμένες όσο ποτέ με τις αντίστοιχες Ένοπλες Δυνάμεις του κράτους-δολοφόνου του Ισραήλ, πρότυπο για την Κυβέρνηση. Η αεροναυτική βάση της Σούδας και άλλες βάσεις που έχουν παραχωρηθεί στις ΗΠΑ είναι βάσεις που είναι εφαλτήρια επεμβάσεων για πλοία, αεροσκάφη, στρατεύματα για την περικύκλωση της Ρωσίας. Αυτή είναι η αποστολή τους. Δεκάδες εκατομμύρια δολάρια έχουν επενδύσει στη Θεσσαλία οι Αμερικανοί για εκσυγχρονισμό, αναβάθμιση και δημιουργία υποδομών στις εκεί βάσεις κυρίως στο αεροδρόμιο. Μετατρέπεται με γρήγορους ρυθμούς σε δολοφονική φωλιά η Λάρισα για τα μη επανδρωμένα αεροσκάφη και τα αεροσκάφη εναέριου ανεφοδιασμού του ΝΑΤΟ και των ΗΠΑ. Είναι στρατηγική συμφωνία με τις ΗΠΑ.

Η Νέα Δημοκρατία, ο ΣΥΡΙΖΑ, το ΠΑΣΟΚ - ΚΙΝΑΛ χέρι με χέρι έχετε δρομολογήσει αυτές τις εγκληματικές και καταστροφικές επιλογές για τη χώρα και τις Ένοπλες Δυνάμεις. Τη μετατρέπετε μεθοδευμένα σε ένα ξένο πολεμικό ορμητήριο.

Τι είπε ο Γενικός Γραμματέας του ΝΑΤΟ τώρα τελευταία στη Μαδρίτη; Αναφέρθηκε σε ένα πόλεμο πλήρους κλίμακας μεταξύ Ρωσίας και ΝΑΤΟ με βάσανα, ζημίες, θανάτους, καταστροφή. Εκεί έχετε χώσει τη χώρα. Τη στοχοποιείτε σε μια πιθανή εξάπλωση της πολεμικής σύγκρουσης. Προσπαθείτε να κοροϊδέψετε τον ελληνικό λαό, τα στελέχη των Ενόπλων Δυνάμεων ότι δεν γίνεται αλλιώς. Ψεύδεστε και ψεύδεστε ασύστολα.

Ειδικά τα στελέχη των Ενόπλων Δυνάμεων λόγω εμπειρίας και εκπαίδευσης με ιδιαίτερη ευαισθησία αντιλαμβάνονται τα ψεύδη σας και την ιταμή και συνάμα προσβλητική προτροπή να ερωτευτούν τις αλυσίδες τους γιατί δεν γίνεται αλλιώς. Ουσιαστικά αυτό τους λέτε. Η τιμημένη ιστορία, όμως, του λαϊκού κινήματος τους διαψεύδει. Το προσωπικό των Ενόπλων Δυνάμεων γνωρίζει πολύ καλά ότι το Κομμουνιστικό Κόμμα Ελλάδας είναι το μόνο κόμμα που στηρίζει τεκμηριωμένα και σταθερά τις δίκαιες διεκδικήσεις τους.

Δεν είναι τυχαίο ότι στη διάρκεια της συζήτησης κατ’ άρθρον που συζητούσαμε στην περασμένη επιτροπή σε μια οθόνη του κινητού μου μιας ίντσας προσπαθούσαν να χωρέσουν οι παρατηρήσεις, οι εκκλήσεις για συνδρομή δεκαέξι φορέων που εκπροσωπούν απόστρατους και εν ενεργεία. Μας τιμάει αυτό και μας δημιουργεί και υποχρεώσεις. Όπως ήμασταν έτσι θα είμαστε και με μεγαλύτερη ένταση δίπλα τους. Εμείς τους κατανοούμε, στηρίζουμε τα δίκαια αιτήματά τους, αλλά, κατά την Κυβέρνηση, στου κουφού την πόρτα πάρε την πόρτα και φύγε. Αυτή είναι η πολιτική της Κυβέρνησης.

Εμείς -είπα και προηγουμένως- ότι ήδη έχουμε καταθέσει εκατοντάδες ερωτήσεις σε αυτή την κοινοβουλευτική περίοδο. Η συντριπτική πλειοψηφία των προβλημάτων που ανέδειξε και των αντίστοιχων προτάσεων επίλυσής τους το Κομμουνιστικό Κόμμα έχει ως αφετηρία τα συνδικαλιστικά όργανα των ίδιων των στρατιωτικών. Παρ’ ότι, όμως, όλα αυτά βγαίνουν μέσα από τους ίδιους που τα βιώνουν, η Κυβέρνηση κωφεύει προκλητικά.

Αυτό το νομοσχέδιο θα μείνει στην ιστορία πραγματικά. Θα μείνει στην ιστορία όχι γι’ αυτό που περιέχει, αλλά για αυτό που δεν περιέχει. Για παράδειγμα: Είναι μια διαρκής πρόκληση και προσβολή για τη νεολαία της χώρας μας η μόνιμη άρνηση τόσο της παρούσας όσο και των προηγούμενων κυβερνήσεων να νομοθετήσει έστω και μια μικρή αύξηση της σχεδόν μηδενικής οικονομικής ενίσχυσης των στρατευμένων. Τίποτα. Τους αγνοεί. Όλες οι μέχρι σήμερα κυβερνήσεις αρνούνται το αυτονόητο, την αναγνώριση ως συντάξιμης περιόδου της στρατιωτικής θητείας χωρίς εξαγορά. Όχι κι αυτή πρέπει να την πληρώσουν. Λες και επιλέγουμε αν θα έρθουν ή δεν θα έρθουν οι φαντάροι. Αρνείται η Κυβέρνηση -και συμφωνούν και οι υπόλοιποι- να λύσει το οικονομικό πρόβλημα των μετακινήσεων κατά τη διάρκεια της θητείας. Τσακίζει τα λαϊκά νοικοκυριά. Μιλάμε για χιλιάδες ευρώ, τα οποία αποταμιεύουν οι δύσμοιροι γονείς για να μπορέσουν να στηρίξουν τα παιδιά τους στη θητεία. Τίποτε. Αρνείται την ικανοποίηση της αντιμετώπισης της πληθώρας των ιδιαίτερων προβλημάτων που βιώνουν οι χιλιάδες γυναίκες υπαξιωματικοί και αξιωματικοί. Τσιμουδιά, τίποτα. Δεν υπάρχει έστω και μια αναφορά στο υπό συζήτηση σχέδιο νόμου.

Να πούμε για το ΒΟΕΑ, το βοήθημα οικονομικής και επαγγελματικής αποκατάστασης, που παίρνουν τα στελέχη των Ενόπλων Δυνάμεων; Ας μετρήσουν -και μπορούν να το κάνουν γιατί τα έχουν τα στοιχεία τους- πόσα χρήματα στη διάρκεια της θητείας της καριέρας τους έχουν καταθέσει και πόσα παίρνουν τα παιδιά τους. Είναι αποκαλυπτικό. Μέρος από αυτά που έχουν δώσει, αντί έστω και με την αστική λογική της επένδυσης αυτών των χρημάτων, που εμείς είμαστε κατά, ακόμα και με αυτή τη λογική παίρνουν λιγότερο.

Όσον αφορά την Εθνοφυλακή, κουμπώνουν πραγματικά τα άρθρα που υπάρχουν μέσα εκεί στη λογική αυτού του νομοσχεδίου. Ως γνωστόν, η Εθνοφυλακή είναι κομμάτι -και το τονίζουμε για να γίνει κατανοητό από τον κόσμο, γιατί υπάρχει και μια σύγχυση- του κορμού του ενεργού Στρατού, του Στρατού Ξηράς. Ιδρύθηκε το 1982 μετά τα δίσεκτα χρόνια τα μεταπολεμικά και τη Χούντα και διαδέχτηκε τα τάγματα εθνοφυλακής αμύνης, τα ΤΕΑ, τα αλήστου μνήμης ΤΕΑ -οι αγροτικές περιοχές στα χωριά ξέρουν τι σημαίνει αυτό-, τα οποία είχαν αντικαταστήσει -είναι το γενεαλογικό δέντρο, παίζει, όπως και να το κάνουμε, ένα ρόλο- το 1948 τις μονάδες ασφαλείας υπαίθρου, που είχαν αντικαταστήσει τα μικτά αποσπάσματα διώξεων, τα ΜΑΔ. Έτσι για την ιστορία τα λέω αυτά για να τη φέρνουμε συνειρμικά στο μυαλό του κόσμου. Είναι και νέοι άνθρωποι. Εμείς ξέρουμε. Όλα αυτά, λοιπόν, δεν έχουν καλό παρελθόν. Τα ΤΕΑ, οι «Μάηδες» ήταν στελεχωμένα κυρίως από δοσίλογους συνεργάτες των Γερμανών και μέλη των ακροδεξιών οργανώσεων.

Το Κομμουνιστικό Κόμμα Ελλάδας από την πρώτη στιγμή έχει καταψηφίσει συνολικά τη συγκρότηση, τη δημιουργία της Εθνοφυλακής και τη λειτουργία τους. Η αποστολή της δεν είναι καθαρή. Σήμερα προβάλλεται όλο και πιο έντονα η ανάγκη δημιουργίας μονάδων εθνοφυλακής και στα μεγάλα αστικά κέντρα, Αθήνα και Θεσσαλονίκη. Γιατί; Προβάλλεται και, μάλιστα, από επίσημα χείλη η δυνατότητα ενσωμάτωσης των δεκάδων εφεδροπολεμικών οργανώσεων που αναπτύσσονται σαν μανιτάρια. Καμμία σχέση δεν έχουν οι εφεδροπολεμικές οργανώσεις με την Εθνοφυλακή. Είπαμε ότι η Εθνοφυλακή είναι κομμάτι του ενεργού στρατού. Εδώ πέρα είναι λέσχες οι εφεδροπολεμικές οργανώσεις και αναπτύσσονται σαν μανιτάρια στην κοπριά σε όλη τη χώρα. Ποιοι τους εκπαιδεύουν; Ποιοι τους συντονίζουν; Ποιοι τους καθορίζουν εθνικές, όπως λένε οι ίδιοι, αποστολές; Το ΚΚΕ δεν ξεχνά τη δράση τους. Δεν ξεχνά τον Μάρτη του 2020 τη δράση των ρατσιστικών εθνικιστικών ακροδεξιών και φασιστικών αντιλήψεων ομάδων που ανέλαβαν δράση για την αντιμετώπιση άοπλων, απροστάτευτων, πεινασμένων και εξαθλιωμένων ανθρώπων στον Έβρο. Ως αυτόκλητοι πολιτοφύλακες ανέλαβαν αυτοί οι κατσαπλιάδες. Ξυλοκόπησαν μάλιστα και δημοσιογράφο -τα θυμόμαστε όλα- μαζί με τους μετανάστες και του κατέστρεψαν τον εξοπλισμό του, για να μην αποκαλυφθεί η δράση τους. Όλους αυτούς η Κυβέρνηση σήμερα τούς χαϊδεύει.

Ίσως κάποιοι καλοπροαίρετα να πουν ότι αυτά ανήκουν στο παρελθόν. Ναι, αν ανήκουν στο παρελθόν, έρχεται η Κυβέρνηση σήμερα και τους διαψεύδει με το άρθρο 77 του σχεδίου νόμου που συζητάμε σήμερα, παράγραφος 13, η όποια διασυνδέει τη σημερινή Εθνοφυλακή με το δύσοσμο και σκοτεινό παρελθόν της. Λέει ότι θεωρείτε ότι οι υπηρετήσαντες στα τάγματα εθνοφυλακής αμύνης, τα ΤΕΑ, υπηρέτησαν στις μονάδες εθνοφυλακής, άρθρο 62 του παρόντος νομοσχεδίου.

Γιατί το κάνετε αυτό, κύριε Υπουργέ; Τι θέλετε να κρύψετε πίσω από αυτό το ξέπλυμα κάποιων ακροδεξιών αποβρασμάτων -έτσι τους λέμε εμείς όσους ήταν στα ΤΕΑ- που κατατρομοκρατούσαν την ύπαιθρο τα πρώτα μεταπολεμικά χρόνια;

Το ΚΚΕ τοποθετήθηκε συνολικά, αλλά και κατ’ άρθρο στο συζητούμενο σχέδιο νόμου. Δεν τρέφουμε αυταπάτες ότι έστω και την τελευταία στιγμή μπορεί να επιλυθούν έστω και βασικά χρονίζοντα προβλήματα. Είδαμε και τις τροπολογίες, δεν είναι κάτι το συνταρακτικό. Είναι φανερό ότι αυτό δεν είναι στις προθέσεις της Κυβέρνησης.

Εμείς δηλώνουμε στα στελέχη των Ενόπλων Δυνάμεων ότι και από αύριο θα συνεχίσουμε να κάνουμε αυτό που κάναμε και πριν. Θα είμαστε δίπλα σας, αυτό τους λέμε, θα στηρίζουμε ποικιλότροπα τα δίκαια αιτήματά σας, είτε αυτά είναι επαγγελματικά, κλαδικά είτε αυτά ταυτίζονται με τα προβλήματα του λαού. Θα αγωνιζόμαστε μαζί σας για τη λύση τους.

Και από αυτό το Βήμα καλούμε κάθε πατριώτη, κάθε άνθρωπο καλής θέλησης να μην δείξει καμμιά εμπιστοσύνη στα κόμματα που έχουν στρατηγικές δεσμεύσεις με ΗΠΑ, ΝΑΤΟ, Ευρωπαϊκή Ένωση, που μπλέκουν τη χώρα στα πολεμικά τους σχέδια. Μόνο σε συμπόρευση με το ΚΚΕ μπορεί να ανοίξει ο δρόμος προς την πραγματική και διαρκή ειρήνη. Τα σύνορα και τα κυριαρχικά δικαιώματα της χώρας τα υπερασπίζεται ο ίδιος ο λαός. Με δυνατό ΚΚΕ είναι δυνατή η φωνή σας, γιατί μόνο ο λαός μπορεί να σώσει τον λαό και στον λαό εντάσσονται και τα στελέχη των Ενόπλων Δυνάμεων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής της Ελληνικής Λύσης κ. Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σήμερα συζητείται ένα νομοσχέδιο για μέριμνα υπέρ του προσωπικού των Ενόπλων Δυνάμεων.

Κύριε Υφυπουργέ, δεν σας κρύβω ότι δεν θα ήθελα να είμαι στη θέση σας, διότι έχετε να αντιμετωπίσετε αρκετούς πρώην αξιωματικούς. Αυτό είναι το πρόβλημα, ο εισηγητής και οι δύο αγορητές από τους έξι -είμαστε δηλαδή το 50%- έχουμε ανθρώπους οι οποίοι γνωρίζουν αυτά τα οποία περνάει το στρατιωτικό προσωπικό όχι τώρα μόνο. Εγώ από το 1976 που μπήκα στη Σχολή Ευελπίδων μαζί με τον κ. Παράσταση τα ίδια έλεγα, τα ίδια λέμε και τα ίδια προβλήματα υπάρχουν και τώρα.

Προτού ξεκινήσω, όμως, κύριε Πρόεδρε, θα μου επιτρέψετε να πω ότι πρέπει να μην είμαστε υπερβολικοί και μάλιστα προεκλογικά υπερβολικοί σε ορισμένα θέματα. Δεν ήταν δυνατόν χθες να μάθουμε την τελευταία στιγμή ότι κλείνει η Βουλή. Ηλιόλουστη ήταν η Αττική χθες.

Δεν γίνεται να κλείνουμε έτσι τη Βουλή, κύριε Υπουργέ.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Οι εργαζόμενοι δεν μένουν, όμως, στο κέντρο της Αθήνας!

**ΑΝΤΩΝΙΟΣ ΜΥΛΩΝΑΚΗΣ:** Ξέρετε πάρα πολύ καλά -ακούστε με τώρα, εντάξει-, αν ήμασταν στη Γερμανία και στη Δανία, δεν θα έπρεπε να δουλεύουμε ποτέ. Κλείνουν οι βρεφονηπιακοί σταθμοί. Πώς θα πάει ο κόσμος στη δουλειά του; Άρα, λοιπόν, δεν δουλεύει κανένας. Και βρήκαμε τώρα ότι είναι μια μέρα ή δύο. Υπερβολές! Θέλει προσοχή, θέλει πρόβλεψη, αλλά όχι υπερβολές.

Όσον αφορά το νομοσχέδιο υπέρ του στρατιωτικού προσωπικού, κύριε Μανωλάκο, εισηγητή του νομοσχεδίου της Νέας Δημοκρατίας, της Κυβέρνησης, εγώ πραγματικά θέλω να σας δώσω συγχαρητήρια, διότι μιλήσατε σαν άνθρωπος που γνωρίζει τα προβλήματα των Ενόπλων Δυνάμεων. Δεν έχουν επιλυθεί τα προβλήματα. Δεν ήρθε ένα νομοσχέδιο ολοκληρωμένο, σοβαρό. Περιμένουν οι αξιωματικοί, τα στελέχη των Ενόπλων Δυνάμεων χρόνια ένα νομοσχέδιο. Το ξέρετε, είμαστε στον στρατό χρόνια. Τι είπατε, λοιπόν; Πάρα πολλές ενστάσεις καταθέσατε και όχι μόνο εδώ και στις επιτροπές. Από τις οκτώ ενστάσεις που κατέθεσε η Ελληνική Λύση -και βεβαίως και τα άλλα κόμματα- υποσχέθηκε ο Υπουργός τις τρεις, αλλά υποσχέθηκε ότι θα τα έχει φέρει μέχρι σήμερα το πρωί, το θυμόσαστε.

Ακόμα, κύριε Υφυπουργέ, δεν τα είδαμε. Το είπε και ο κ. Κεγκέρογλου πολύ εύστοχα, δεν είδε τίποτα. Αν τα έχετε πάρει στα χέρια σας, δεν ξέρουμε. Άρα, λοιπόν, πού πάμε; Συνεχίζουμε το ίδιο βιολί, παραμύθι της Χαλιμάς. Για αυτά μας κοροϊδεύατε, αυτά σας λέμε. Διχαστικά και άδικα πολλά άρθρα χαρακτήρισε ο εισηγητής ο ίδιος της Νέας Δημοκρατίας προς τιμήν του, διότι εδώ πέρα δεν ήρθαμε να κάνουμε τους καλούς στα κόμματά μας. Εδώ ήρθαμε να μιλήσουμε εκ μέρους των κομμάτων για τα προβλήματα τα οποία υπάρχουν.

Και κύριε Υφυπουργέ, θυμόσαστε πολύ καλά -βέβαια, λείπει ο Υπουργός, είναι τυχερός σήμερα και τα ακούτε όλα εσείς- ότι στις επιτροπές είπαμε πάλι τα ίδια πράγματα, δεν έγινε απολύτως τίποτα. Τι σημαίνει μέριμνα υπέρ του προσωπικού των Ενόπλων Δυνάμεων; Γιατί η Ελληνική Λύση και ο Κυριάκος Βελόπουλος πρέπει να πούμε και να ομολογήσουμε -και το ξέρετε όλοι εδώ μέσα- έχουμε βάλει πολύ μεγάλη πλάτη στην Επιτροπή Εξωτερικών και Άμυνας, στην Επιτροπή Εξοπλιστικών, στο εξοπλιστικό πρόγραμμα των Ενόπλων Δυνάμεων, δεν είπαμε σχεδόν σε τίποτα «όχι». Ό,τι χρειάζεται η πατρίδα μας το παίρνουμε, αλλά για να δουλέψουν τα συστήματα αυτά -το γνωρίζετε πάρα πολύ καλά- πρέπει να υπάρχει στρατιωτικό προσωπικό εκπαιδευμένο και με καλή ψυχική διάθεση.

Δεν γίνεται τώρα να μην έχει επιλυθεί τόσα χρόνια, κύριε Υφυπουργέ και συνεχίζουμε -θα σας πω εγώ ένα θέμα το οποίο δεν το έχουμε θίξει καθόλου, το είπαμε στις επιτροπές- το θέμα της μέριμνας για την κατοικία του στρατιωτικού προσωπικού. Πηγαίνετε τώρα με την οικογένειά σας μετάθεση το καλοκαίρι στην Κω. Πηγαίνετε, κύριε Υπουργέ, να δείτε όχι στην Κω, σε οποιοδήποτε νησί, να δείτε τι γίνεται. Σου λέει ο άλλος «600 ευρώ», «μα παίρνω 1000», σου λέει «πώς θα πληρώσω τα 600, τα 500 ευρώ; Πού θα τα βρω;». Η οικογένεια του αξιωματικού, του στελέχους γενικότερα ακολουθεί το στέλεχος, δεν μπορεί να δουλέψει, εκτός αν είναι δημόσιος υπάλληλος. Αν δεν είναι δημόσιος υπάλληλος και δουλεύει στον ιδιωτικό τομέα, δεν μπορεί να εξασκήσει το επάγγελμά του. Άρα, λοιπόν, μοιραία όλα τα στελέχη είναι σε έναν προβληματισμό, «μην πάρω μετάθεση, πού θα πάρω τη μετάθεση; Πώς θα πληρώσω το ενοίκιο;». Τα γνωρίζετε αυτά. Πέστε μου αυτό δεν είναι ένα θέμα το οποίο αφορά μέριμνα στρατιωτικού προσωπικού; Αυτό δεν έπρεπε να είναι προς επίλυση; Τι μας φέρνετε εδώ πέρα πράγματα τα οποία έχουν χιλιοειπωθεί;

Τώρα κλαίει και ο ΣΥΡΙΖΑ. Μα, χειρότερα, τα ίδια πράγματα δεν έκανε κι αυτός τέσσερα χρόνια, τεσσεράμισι; Τίποτα για το στρατιωτικό προσωπικό! Τίποτα απολύτως! Και έρχεται να κατηγορήσει τη Νέα Δημοκρατία. Έρχεται η Νέα Δημοκρατία, η οποία κατηγορούσε τον ΣΥΡΙΖΑ ότι δεν έκανε τίποτα και δεν κάνει και αυτή τίποτα για το στρατιωτικό προσωπικό.

Μάρκετινγκ κάνετε, κύριε Υπουργέ. Ειλικρινά, μάρκετινγκ, προεκλογικό μάρκετινγκ κάνετε εδώ μέσα. Παλέψαμε πάρα πολύ καλά. Και μάλιστα, ένα μεγάλο ψέμα το οποίο δεν το αντέχω είναι αυτό το οποίο είχε πει ο κ. Σκυλακάκης, όταν σας έκανα την ερώτηση -θυμάστε;- για το εξακοσάρι, για αυτό το επίδομα, αυτό το δώρο, το μπόνους -αν θέλετε- που δώσατε στο τέλος του χρόνου –και καλώς το έδωσε η Κυβέρνηση- στα στελέχη της Αστυνομίας και του Λιμενικού.

Θυμάστε, κύριε ναύαρχε, είχε σηκωθεί ο κ. Σκυλακάκης και έλεγε «εμείς, κύριε Μυλωνάκη» -έτσι ακριβώς- «δεν μιλάμε για τα 600 ευρώ, αυτό είναι ψίχουλα, θα φτιάξουμε, θα φέρουμε μετά τις γιορτές το καινούργιο μισθολόγιο, με 22% αύξηση». Το έχω, αν θέλετε, να το βάζω κάθε μέρα να παίζει, 22% αύξηση. Ε, λέω και εγώ, «μπα, έγινε το θαύμα αυτό, τι έγινε ξαφνικά;». Πού είναι το μισθολόγιο; Πότε θα έρθει; Όταν θα γίνουν εκλογές και μετά; Όχι, δεν γίνονται αυτά τα «θα», όχι με τα «θα» δεν τρώει ο άλλος. Δεν υπάρχει τροφή με το «θα», κύριε Υπουργέ. Αφήστε τα «θα». Εδώ και τώρα λύνουμε τα προβλήματα ή δεν τα λύνουμε. Τέσσερα χρόνια ούτε μια τροπολογία δεν φέρατε για τις Ένοπλες Δυνάμεις, για τα στελέχη των Ενόπλων Δυνάμεων. Καμμία, καμμία!

Πάμε τώρα να δούμε, σιγά σιγά, τι δεν κάνατε. Ακούτε τώρα, κυρίες και κύριοι συνάδελφοι: Νυχτερινή εργασία.

Στρατηγέ, κύριε Μανωλάκο, νυχτερινή εργασία. Έγινε τίποτα;

**ΝΙΚΟΛΑΟΣ ΜΑΝΩΛΑΚΟΣ:** Ρυθμίστηκε.

**ΑΝΤΩΝΙΟΣ ΜΥΛΩΝΑΚΗΣ:** Όχι ρυθμίστηκε. Πόσες ώρες είναι η νυχτερινή εργασία, στρατηγέ μου; Είναι από τις 22.00΄ το βράδυ μέχρι τις 6.00΄ το πρωί. Αυτές οι ώρες είναι πέντε;

Ξέρετε, κυρίες και κύριοι συνάδελφοι, πόσο πληρώνεται την ώρα το κάθε στέλεχος νυχτερινή; 2,77 ευρώ. Πέστε μου εσείς έναν αλλοδαπό ο οποίος παίρνει 2,77 την ώρα. Να σας τον φέρω εγώ εδώ πέρα να δουλεύει όλη μέρα και όλη νύχτα.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Δώσαμε 25 εκατομμύρια.

**ΑΝΤΩΝΙΟΣ ΜΥΛΩΝΑΚΗΣ:** Ποια 25 εκατομμύρια και παραμύθια της Χαλιμάς; Τι είναι 25 εκατομμύρια; Εδώ έχουμε εκδώσει 16 δισεκατομμύρια, κύριε Υπουργέ.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Μέχρι τώρα λέγατε ότι δεν έχουμε δώσει τίποτα.

**ΑΝΤΩΝΙΟΣ ΜΥΛΩΝΑΚΗΣ:** Είκοσι πέντε εκατομμύρια σε ογδόντα χιλιάδες κόσμο; Τίποτα δεν είναι. Μηδέν! Τι λέτε τώρα; Και τα δίνετε από τη μια και φτιάχνετε κάτι οργανισμούς από την άλλη, για να πάρετε το 0,3%. Περιμένετε να δείτε.

Αναδρομικά που οφείλονται στα στελέχη. Ήρθε τίποτα; Έχουν ψηφιστεί από το Συμβούλιο της Επικρατείας. Τίποτα ακόμα. Θα περιμένουμε.

Μέριμνα για το νοσηλευτικό και ιατρικό προσωπικό των στρατιωτικών νοσοκομείων. Τι έγινε; Πέστε μου τι έγινε. Επίδομα στέγασης –είπαμε- ούτε για πλάκα. Για το ΒΟΕΑ, το βοήθημα οικογενειακής επαγγελματικής αυτοτέλειας, τα είπε πάρα πολύ σωστά και ο Παπαναστάσης και οι άλλοι εδώ μέσα. Εμείς πληρώνουμε. Εμείς πληρώνουμε, τα στελέχη των Ενόπλων Δυνάμεων πληρώνουν για τα παιδιά τους. Πού είναι τα λεφτά; Και αφήστε που είναι τα λεφτά. Τους κόβουν και το 50%. Δηλαδή είναι πράγματα αυτά; Και μετά λέτε δίνουμε 25 εκατομμύρια. Τίποτα δεν δίνετε! Ανισότητες. Το είπε καθαρά –προσέξτε, πώς το χαρακτήρισε- είναι διχαστικό και άδικο, «πολλά άρθρα του νομοσχεδίου διχαστικά και άδικα» το είπε ο εισηγητής σας, κύριε Υπουργέ.

ΒΟΕΑ, τίποτα. Ανισότητες. ΑΣΣΥ, ΕΜΘ, ΕΠΟΠ, ΟΠΥ. Γίνεται ένας χαμός. Δεν καταλαβαίνει κανείς τίποτα. Το κάθε στέλεχος έχει και από ένα πρόβλημα. Δεν υπάρχει περίπτωση να έχει λυθεί.

Πρώτη φορά, κυρίες και κύριοι συνάδελφοι, σε δημόσια διαβούλευση είχαμε έντεκα χιλιάδες πεντακόσια στελέχη. Απόγνωση φανέρωσε. Έδειξαν ότι, κύριοι της Κυβέρνησης, τόση απαξία πια για τα στελέχη τα οποία δουλεύουν είκοσι τέσσερις ώρες το εικοσιτετράωρο, τριακόσιες εξήντα πέντε μέρες το χρόνο; Δεν έχουμε μάθει, παρά να κλαίμε μόνο και να ρίχνουμε κροκοδείλια δάκρυα όταν πέφτει κανένα ελικόπτερο, όταν πέφτει κανένα αεροσκάφος και υπέρ πατρίδος φεύγουν δύο άνθρωποι. Ούτε τις οικογένειες σκεφτόμαστε ούτε τίποτα. Γιατί αν τα σκεφτόμασταν, θα είχαμε μεριμνήσει να φτιάξουμε ένα νέο μισθολόγιο, σοβαρό μισθολόγιο. Δεν μπορεί ο σμηναγός που πετάει ένα αεροσκάφος 150 εκατομμυρίων να παίρνει 1.360 ευρώ. Δεν γίνεται αυτό το πράγμα. Δεν γίνεται! Έχουμε εξομοιώσει τους πάντες με τα πάντα. Δεν γίνεται! Τι έχετε κάνει λοιπόν; Τίποτα.

Συνεχίζουμε. Βαθμολογική και οικονομική εξέλιξη των ΕΜΘ και των ΕΠΟΠ στο άρθρο 47. Τίποτα. Σας τα είπαμε. Πρέπει να ρυθμιστούν αυτά τα πράγματα. Αποστρατεύονται οι άνθρωποι. Σε λίγο θα έρθουν οι αποστρατείες. Πενήντα χρόνια. Τι κάνατε;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Σε τρία χρόνια.

**ΑΝΤΩΝΙΟΣ ΜΥΛΩΝΑΚΗΣ:** Ακούτε, από το 2024 και 2025 η μεγάλη μερίδα θα αρχίσει να αποστρατεύεται, κύριε Υπουργέ. Ακούστε, όμως, έξι μήνες πριν, τους έρχεται ειδοποίηση. Αυτοί λοιπόν σε ενάμιση χρόνο από τώρα -σε έναν χρόνο θέλετε; γιατί τα έξι πρώτα στελέχη φεύγουν του χρόνου- θα αρχίσουν. Ήδη τρέμουν. Σου λέει πενήντα χρονών, όλη τη ζωή μου, την ψυχή μου την έδωσα στις Ένοπλες Δυνάμεις και οι Ένοπλες Δυνάμεις φτάνουν τώρα στο σημείο ολόκληρη Ελλάδα να μην μπορεί να καλύψει είκοσι χιλιάδες οικογένειες; Ξέρετε, είναι είκοσι χιλιάδες άνθρωποι.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Είκοσι έξι χιλιάδες.

**ΑΝΤΩΝΙΟΣ ΜΥΛΩΝΑΚΗΣ:** Το ξέρετε! Τότε τι κάνετε; Και πώς τους πετάτε στον δρόμο;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Εσείς το ξέρετε, κι επιμένετε...

**ΑΝΤΩΝΙΟΣ ΜΥΛΩΝΑΚΗΣ:** Μέχρι πότε να περιμένω; Μέχρι να μην ξαναβγείτε κυβέρνηση και να πείτε μετά «ήρθε άλλος Υπουργός Εθνικής Άμυνας. Τώρα θα το δει και ο άλλος Υπουργός της Άμυνας».

Ζητήματα μεταθέσεων κυρίως για προστασία της πολύτεκνης οικογένειας: Δεν κάνατε τίποτα. Και να σας πω κάτι άλλο; Κίνητρα για μητρότητα δεν έχετε δώσει ούτε για ΑΜΕΑ. Ξέρετε πάρα πολύ καλά, κύριε Υφυπουργέ και το ξέρει και ο Υπουργός, τι προσπάθεια έκανα για ορισμένα άτομα τα οποία συντηρούσαν ανθρώπους με ειδικές ανάγκες, άτομα με ειδικές ανάγκες, και θέλουν σώνει και καλά τα πρώτα επιτελικά γραφεία να στείλουν μετάθεση. Αφού υπάρχει συνυπηρέτηση εκεί με τον άντρα της, γιατί να τη στείλεις εβδομήντα χιλιόμετρα τη γυναίκα με τέσσερα παιδιά και με την αδερφή της που είναι ΑΜΕΑ, που είναι και προστατευόμενο μέλος της; Για ποιον λόγο;

Και την αναγκάζει και πάει, στρατηγέ, στα δικαστήρια. Λεφτά. Τα δικαστήρια λένε «ό,τι πει το ΓΕΣ». Κι έρχεται το ΓΕΣ μετά από δύο χρόνια που την έχει σακατέψει να της δώσει μετάθεση γιατί, λέει, «έτσι πρέπει να γίνει». Τι «έτσι πρέπει να γίνει»; Σώθηκαν οι Ένοπλες Δυνάμεις από μια μητέρα με τέσσερα παιδιά και με μια αδερφή ΑΜΕΑ; Ντροπή μας. Ανθρώπινα και μόνο το λέω.

Ντροπή μας! Ναι, ναι έχεις δίκιο. Δεν το έχω το δίκιο, να το βρω θέλω το δίκιο. Το να μου λένε ότι έχω δίκιο, δεν με ενδιαφέρει. Έχουμε, πλέον, την Ανώτατη Στρατιωτική Σχολή των Μονίμων Υπαξιωματικών, κυρίες και κύριοι. Ακούτε να δείτε τώρα ένα πρόβλημα που προέκυψε στα καλά καθούμενα: Οι άνθρωποι αυτοί όταν έφευγαν αποστρατεύονταν με το βαθμό του συνταγματάρχη. Ξαφνικά τι έγινε; Θα αποστρατεύονται με τον βαθμό του αντισυνταγματάρχη -τους παίρνει έναν βαθμό- και θα αποστρατεύονται με το βαθμό του συνταγματάρχη μόνο αυτοί οι οποίοι έχουν πτυχίο πανεπιστημίου.

**ΔΙΟΝΥΣΙΟΣ ΧΑΤΖΗΔΑΚΗΣ:** Και σαράντα χρόνια.

**ΑΝΤΩΝΙΟΣ ΜΥΛΩΝΑΚΗΣ:** Δηλαδή, να τους πάρουμε έναν βαθμό είναι καλά; Να τους αφαιρέσουμε βαθμολογικά ένα βαθμό και μισθολογικά, βέβαια, είναι καλά; Για ποιον λόγο το κάνει αυτό η Κυβέρνηση;

Δεύτερον, γιατί δεν το κάνουμε το ίδιο και στους ΕΠΟΠ, ΕΜΘ κ.λπ. οι οποίοι έχουν πτυχίο ΑΕΙ. Να δώσουμε και κίνητρο. Πηγαίντε παιδιά, πήγατε στον Στρατό, πολύ καλά κάνατε, σας εκμεταλλευόμαστε, μπράβο -με την καλή έννοια- δουλεύετε για τον Στρατό, φυλάτε την πατρίδα, κάνετε και σπουδές. Άρα σας δίνουμε κι εκεί ένα μπόνους βαθμό…

**ΔΙΟΝΥΣΙΟΣ ΧΑΤΖΗΔΑΚΗΣ:** Πότε έγινε αυτό;

**ΑΝΤΩΝΙΟΣ ΜΥΛΩΝΑΚΗΣ:** Δεν έγινε τίποτα, κύριε ναύαρχε. Ας μας το φέρει η Κυβέρνηση, είπε ο Υπουργός θα γίνει…

**ΔΙΟΝΥΣΙΟΣ ΧΑΤΖΗΔΑΚΗΣ:** Το 2019!

**ΑΝΤΩΝΙΟΣ ΜΥΛΩΝΑΚΗΣ:** Πάμε λοιπόν τώρα με τις σειρές. Διορθώθηκε λοιπόν, επιλύθηκε, το ζήτημα των σειρών 91, 93. Και λέμε στον Υπουργό: Κύριε Υφυπουργέ να το κάνουμε, το είπαν όλοι οι εισηγητές και ο κ. Παπαναστάσης, 94, 95. Γιατί δηλαδή από το 91 έως 93 όσοι βγήκαν να τελειώσει το ζήτημα και να μην κάνουνε και αυτοί οι οποίοι βγήκαν το 94, 95 και ολοκληρώσαμε τον κύκλο; Διότι του χρόνου θα πρέπει να ξαναφέρετε πάλι τροπολογία. Τι είναι αυτό; Το κάνατε;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Θα σας πω στην τοποθέτησή μου.

**ΑΝΤΩΝΙΟΣ ΜΥΛΩΝΑΚΗΣ:** Ωραία, τοποθετηθείτε.

Θέλουμε, όμως, να μας τα φέρετε γραπτά. Σας παρακαλέσαμε Παρασκευή, Σάββατο και Κυριακή να τα ετοιμάσετε και να μας τα φέρετε για να τα έχουμε έτοιμα. Αν τα έχετε, να μην σας ψέγουμε τσάμπα και βερεσέ. Να μη φωνάζουμε τσάμπα και βερεσέ εδώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το είπε στη δεύτερη ανάγνωση.

**ΑΝΤΩΝΙΟΣ ΜΥΛΩΝΑΚΗΣ:** Ωραία, στη δεύτερη ανάγνωση είπε ο Υπουργός θα τα φέρει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πού είναι;

**ΑΝΤΩΝΙΟΣ ΜΥΛΩΝΑΚΗΣ:** Πού είναι; Δεν το είδα ούτε εγώ και είπα μήπως κάνω λάθος. Λοιπόν, κοροϊδεύουμε τη μια, κοροϊδεύουμε την άλλη.

Για το θέμα των ΕΠΟΠ, με τους χιλιάδες ανθρώπους οι οποίοι θα φύγουν χωρίς μία δεκάρα, σαν τα σκυλιά πετάμενοι, με οικογένειες και με παιδιά, αφήστε το και αυτό. Ακούσατε τον Υπουργό που είπε ότι θα γίνει και αυτό. Ωραία να περιμένω, λοιπόν, πότε θα γίνει.

Αυτό που με πειράζει και που με ενοχλεί, τι είναι; Ότι όλα τα μεταθέτει. Ξέρετε, λέει, «δεν γίνεται αυτό το θέμα τώρα» -έτσι μας είπε προχθές- «γιατί σκαλώνει κάπου». Πού σκαλώνει, κύριε Υπουργέ; «Στα Υπουργεία Εργασίας και Οικονομικών», λέει. Ακούστε τώρα, έχω μια διάταξη με την οποία επιλύθηκε με τους ΕΜΘ, τους εθελοντές μακράς θητείας. Ακριβώς το ίδιο ήταν. Ο ίδιος ο νόμος, ο ν.4609/2019, χωρίς την εμπλοκή άλλων Υπουργείων επίλυσε το πρόβλημα των ΕΜΘ.

Γιατί, κύριε Υφυπουργέ μου, δεν το κάνουμε κατευθείαν και δεν επιλύουμε το πρόβλημα των ΕΠΟΠ, όπως επιλύθηκε το πρόβλημα των ΕΜΘ; Το λέω στους εισηγητές και σε όλους εδώ πέρα στην Ολομέλεια, με τον ίδιο νόμο που επιλύθηκε το θέμα των ΕΜΘ να λυθεί και το θέμα των ΕΠΟΠ, με τον ν.4609/2019. Είναι πολύ απλό, ούτε Υπουργεία Οικονομικών, ούτε κάπου σκαλώνουν, ούτε τι θα πει ο Σκυλακάκης. Δεν μας ενδιαφέρει τι θα πει ο Σκυλακάκης. Εδώ μας ενδιαφέρει τι θα πει το Υπουργείο Εθνικής Άμυνας. Βάζουμε μπροστά τους άλλους και δικαιολογούμε τώρα την ανυπαρξία μας;

Για τη δυσμενή εξέλιξη των αξιωματικών ειδικής κατάστασης τι κάνατε; Πώς επιλύθηκε; Φωνάζαμε, αλλά τίποτα. Αυτό με τον καταλυτικό βαθμό των ΕΜΘ, ΕΠΟΠ που κατέχουν πτυχίο ΑΕΙ -που το είπα προηγουμένως- το αφήσαμε στην μπάντα. Εφόσον το κάναμε για τη Στρατιωτική Σχολή των Μονίμων Υπαξιωματικών να το κάνουμε γι’ αυτούς. Όσοι έχουν πτυχίο ΑΕΙ, να πάρουν ένα μπόνους και αυτοί, αφού δόθηκε μπόνους.

Πάμε τώρα στους απόστρατους. Τι κάνατε τώρα; Αποσύρατε, κύριε Υπουργέ, το άρθρο 16 που προέβλεπε εισφορά 1% από τις συντάξεις των αποστράτων υπέρ «ΝΙΜΤΣ». Ακούστε, κυρίες και κύριοι συνάδελφοι, πόσα πληρώνουμε όλοι οι απόστρατοι, χιλιάδες απόστρατοι για τις οικογένειές τους για το «ΝΙΜΤΣ», το οποίο δεν είναι πλέον στρατιωτικό νοσοκομείο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Είναι…

**ΑΝΤΩΝΙΟΣ ΜΥΛΩΝΑΚΗΣ:** Δεν το έχετε δώσει στην 1η ΥΠΕ; Συγγνώμη, ξέρετε τι σημαίνει στρατιωτικό νοσοκομείο;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Το ότι συνδράμει στις εφημερίες είναι κακό;

**ΑΝΤΩΝΙΟΣ ΜΥΛΩΝΑΚΗΣ:** Ακούστε, μην με βάζετε εμένα σε διλήμματα. Δεν είναι κακό. Αφού δεν είναι κακό, κύριε Υφυπουργέ,…

**ΠΡΟΕΔΡΕΥΩΝ (Αθανάσιος Μπούρας):** Κύριε Μυλωνάκη, επί του κειμένου σας και να απευθύνεστε στους Βουλευτές, όχι στον κύριο Υπουργό.

**ΑΝΤΩΝΙΟΣ ΜΥΛΩΝΑΚΗΣ:** Στον κύριο Υφυπουργό απευθύνομαι, γιατί δεν έχει διορθωθεί τίποτα.

Λοιπόν, οι ίδιοι οι απόστρατοι πληρώνουν 1%, 6% υπέρ ΕΟΠΥΥ -πολύ καλά, όπως όλος ο κόσμος- 3% υπέρ «ΝΙΜΤΣ». Γιατί; Ή θα πληρώνουμε όλοι, αφού το χρησιμοποιούμε όλοι ή κανένας το 3%. Θέλουν, όμως, να βάλουν και 1% πάλι υπέρ «ΝΙΜΤΣ» από τους απόστρατους. Δηλαδή, 10% θα πληρώνουν οι απόστρατοι; Δεν το κατάλαβα, τι είμαστε εμείς; Οι έξυπνοι; Οι χαζοί; Τι είμαστε, οι βλαμμένοι;

Λοιπόν, αφήστε αυτά τα παραμύθια. Έχει δοθεί στην 1η ΥΠΕ, λειτουργεί σαν νοσοκομείο όπως όλα τα δημόσια νοσοκομεία, οπότε πρέπει, λοιπόν, να σταματήσει και το 3%.

Στο άρθρο 21 βγάλατε εκεί τη συνδρομή των αποστράτων υπέρ λεσχών. Ούτε οι εν ενεργεία πρέπει να πληρώνουν υπέρ λεσχών. Γιατί να πληρώνουν συνδρομή; Δεν κατάλαβα. Γιατί; Βιώσιμες είναι οι λέσχες. Θα πάει να τρώει όλος ο κόσμος εκεί πέρα και θα πληρώνει το αντίτιμο του φαγητού και θα πει μια χαρά είναι οι λέσχες. Γιατί, δηλαδή, ήταν κατάκτηση αυτή και το λέει το Υπουργείο ότι εμείς δώσαμε. Δεν δώσατε τίποτα.

Εναρμονίζεται το Μετοχικό Ταμείο Στρατού, κυρίες και κύριοι συνάδελφοι, με το Μετοχικό Ταμείο Αεροπορίας και Ναυτικού μετά από πολύ μεγάλο αγώνα και κόπο δικό μου, δικό μας εδώ μέσα της Ελληνικής Λύσης. Θυμόσαστε τι έγινε παραμονές Χριστουγέννων με αυτό το θέμα; Είχε περίσσευμα 8,5 εκατομμύρια το Μετοχικού Ταμείου Στρατού και μόλις πέρναγε η χρονιά, τα έπαιρνε ο κ. Σκυλακάκης πάλι, τα έπαιρνε το Υπουργείο. Γιατί να τα πάρει; Γιατί στο Μετοχικό Ταμείο Ναυτικού και της Αεροπορίας δίδονταν ένα ή δύο επιπλέον;

Έρχεται τώρα να το διορθώσει αυτό μετά από φωνές και ολόκληρη διαδικασία, να πει ναι, αλλά να βάλει όμως και έναν κόφτη. Ξέρετε αν το περίσσευμα είναι λίγο παραπάνω, όσα παίρνει το κάθε στέλεχος κάθε μήνα, δεν μπορεί να πάρει ούτε ένα ευρώ παραπάνω. Γιατί; Άμα έχει περίσσευμα, γιατί να μην πάρει και παραπάνω; Από την τσέπη σας τα δίνετε; Από εκεί να φάτε από παντού!

Υποσχέθηκε ο κύριος Υπουργός εδώ -του το ζήτησε και ο κ. Μανωλάκος- την κατάργηση των μειώσεων με το ν.4093/2012. Υπάρχουν από το 2016 αναδρομικά. Είπαν ότι θα δοθούν από την 1-1-2022 τα αναδρομικά.

Ζητήσατε, κύριε ναύαρχε και εσείς και εμείς και όλοι να πάει και το ’21 και μάλιστα αφορολόγητα. Συμφωνούμε; Συμφωνούμε. Πέστε μου έκανε καμμία ενέργεια, κύριε Κεγκέρογλου, κύριε Υφυπουργέ;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Βιάζεστε πολύ.

**ΑΝΤΩΝΙΟΣ ΜΥΛΩΝΑΚΗΣ:** Πάλι βιάζομαι; Πότε θα γίνει τελικά; Τώρα συζητάμε στην Ολομέλεια. Γιατί δεν ήρθε να ξέρουμε τι έχουμε κάνει; Αν βιάζομαι, θα είμαστε ευχαριστημένοι όλοι και θα λέμε μπράβο μας.

Για τους ΕΜΘ, άλλο πράγμα. Να δείτε τι αποτελέσματα παρήγαγαν. Στρέβλωση είναι. Οι άνθρωποι, οι ΕΜΘ, πλήρωναν διπλές κρατήσεις, κυρίες και κύριοι συνάδελφοι και για το Μετοχικό Ταμείο και υπέρ ΕΛΟΑΣ. Υπάρχουν στελέχη τα οποία αποστρατεύονται τώρα και τους ζητάνε πίσω, κύριε Πρόεδρε, από το εφάπαξ το μικρό που παίρνουν, 3.000 ευρώ. Αφού τα είχαν πληρώσει εις διπλούν, πλήρωναν κρατήσεις χρόνια ολόκληρα εις διπλούν και υπέρ Μετοχικού Ταμείου και υπέρ ΕΛΟΑΣ, γιατί τους παίρνετε πίσω τώρα, αφού τα έχουν δώσει;

Στην επιμέλεια τέκνων αναφερθήκαμε.

Προτού κλείσω, κυρίες και κύριοι συνάδελφοι, θα ήθελα να ευχαριστήσω τον κύριο Πρόεδρο της Βουλής που μας έδωσε την άνεση να μιλήσουμε λίγο παραπάνω, γιατί είναι ένα πάρα πολύ σοβαρό θέμα.

Κυρίες και κύριοι συνάδελφοι, η Ελληνική Λύση από την πρώτη στιγμή έχει μιλήσει για εθνοφυλακή και πολιτοφυλακή. Δεν δεχόμαστε αυτά τα οποία ακούστηκαν μέσα. Οι εθνοφύλακες ήταν, είναι και θα είναι ο ακρογωνιαίος λίθος της πατρίδας μας σε περίπτωση πολέμου. Πρέπει να ξεχωρίσουμε δύο πράγματα. Η Εθνοφυλακή χρειάζεται να είναι οργανωμένη σε τάγματα, μονάδες, υπομονάδες, πρέπει να είναι εξοπλισμένες οι αποθήκες με τα όπλα τους, αυτά τα οποία πρέπει να έχουν κοντά τους να τα έχουν κοντά, να μαθαίνουν τα νέα όπλα, κύριε Υφυπουργέ.

Χρειάζεται, όμως και η πολιτοφυλακή ή η παλλαϊκή άμυνα. Όταν λέμε ότι ο λαός θα πάρει τις τύχες στα χέρια του τι σημαίνει; Ο λαός θα κάνει παλλαϊκή άμυνα. Τι σημαίνει παλλαϊκή άμυνα η πολιτοφυλακή και στην ειρήνη και στον πόλεμο; Στην ειρήνη, λοιπόν, σε ακραία καιρικά φαινόμενα αμέσως οργανωμένα τμήματα του λαού στο εσωτερικό της χώρας, στα μεγάλα αστικά κέντρα ξέρουν εν τόπω και χρόνω πού θα πάνε, πώς θα δράσουν, πώς θα βοηθήσουν, τα δρομολόγια, τα πάντα. Άρα είναι τελείως απαραίτητο εν καιρώ ειρήνης. Και εν καιρώ πολέμου αυτά τα οποία γίνονταν στους πολέμους, γίνονται και θα γίνονται στο εσωτερικό κάθε χώρας με αντάρτικο πόλεων πρέπει να αντιμετωπιστούν. Ό,τι γίνεται στα έμπεδα, πρέπει να έχει τη σφραγίδα της πολιτοφυλακής. Θα εκπαιδεύονται άνθρωποι οι οποίοι ζουν, γνωρίζουν και ή εν ειρήνη ή εν πολέμω θα δράσουν. Αυτό είναι το νόημα της Εθνοφυλακής και της πολιτοφυλακής. Δεν υπάρχουν ούτε εθνοφύλακες ούτε πολιτοφύλακες με ακραία συναισθήματα, με ακραίες ιδεολογίες. Τίποτα. Είναι Έλληνες πολίτες, οι οποίοι καλούνται να εκπαιδεύονται.

Κύριε Υπουργέ, η Ελληνική Λύση έκανε και πρόταση. Όταν οι άνθρωποι αυτοί της Εθνοφυλακής Κυριακές ή δεκαπενθήμερα ή πενθήμερα κάνουν τις προβλεπόμενες ασκήσεις, διότι έτσι προβλέπεται και εκπαιδεύονται σε καινούργια όπλα, πρέπει να πληρώνονται το ανάλογο τίμημα, διότι χάνουν χρόνο από τη ζωή τους.

Άρα, λοιπόν, εθνοφυλακή, πολιτοφυλακή, ή παλλαϊκή άμυνα η Ελληνική Λύση μπαίνει δυνατά σε αυτό, το έχει πει, βάζει πλάτη, φτιάξτε την, οργανώστε την, διότι θα είναι και εν καιρώ πολέμου και εν καιρώ ειρήνης οι ακρογωνιαίοι λίθοι για την υπεράσπιση της πατρίδας μας.

Βεβαίως, πρέπει να σας επισημάνω ότι θα ψηφίσουμε αρκετά άρθρα, όμως επί της αρχής, εάν δεν αλλάξει τίποτα, θα είμαστε απέναντι, θα καταψηφίσουμε. Περιμένουμε να δούμε τι θα κάνετε. Μας υποσχεθήκατε πολλά. Θα δούμε τι από όλα θα κάνετε.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώνουμε τον κύκλο των εισηγητών και ειδικών αγορητών με την ειδική αγορήτρια του ΜέΡΑ25 και Αντιπρόεδρο της Βουλής κ. Σοφία Σακοράφα. Αμέσως μετά θα πάρει τον λόγο ο κύριος Υπουργός, προκειμένου να τοποθετηθεί επί των νομοτεχνικών βελτιώσεων-συμπληρώσεων και των τροπολογιών. Ήδη, μου το έχει ζητήσει από ώρα και σας το λέω, επειδή άκουσα να το επικαλείστε πολλοί εκ των εισηγητών και ειδικών αγορητών.

Ορίστε, κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Θα μου επιτρέψετε εκ μέρους του ΜέΡΑ25 να εκφράσω τα ειλικρινή μας συλλυπητήρια και τη συμπαράστασή μας στους λαούς της Τουρκίας και της Συρίας, που επλήγησαν από τον σεισμό και για τις μεγάλες καταστροφές που έγιναν και να συγχαρώ για την άμεση επίδειξη αλληλεγγύης από την χώρα μας. αλληλεγγύη η οποία θα πρέπει να επιδεικνύεται με πράξεις και όχι με λόγια.

Θα αναφερθώ στο νομοσχέδιο τώρα. Το νομοσχέδιο αυτό είναι μια σειρά προβληματικών, αποσπασματικών και άτολμων ρυθμίσεων. Η σημερινή κατάσταση του προσωπικού των Ενόπλων Δυνάμεων καθορίζεται από ένα μακρύ παρελθόν άσκησης πολιτικής με τη γνωστή πελατειακή νοοτροπία. Αλλεπάλληλα κυβερνητικά δώρα σε συγκεκριμένες κάθε φορά κατηγορίες του προσωπικού, μεμονωμένες χάρες, παραχωρήσεις και εξυπηρετήσεις έχουν δημιουργήσει έναν πραγματικό λαβύρινθο.

Άμεση συνέπεια αυτής της κατάστασης είναι ένας σωρός από δίκαια αιτήματα διαφόρων κατηγοριών και περιπτώσεων που επιδιώκουν απλώς να έχουν ίση μεταχείριση με όσα ισχύουν για άλλες ανάλογες κατηγορίες και περιπτώσεις. Για να διορθωθεί αυτή η προβληματική κατάσταση πρέπει να διαμορφωθεί ένα νέο συνολικό πλαίσιο ορθολογικής και δίκαιης μεταχείρισης για το προσωπικό των Ενόπλων Δυνάμεων.

Πάντως, το παρόν νομοσχέδιο δεν μπαίνει καν σε αυτή την προσπάθεια. Εξαντλείται και πάλι σε κάποιες μικροδιορθώσεις με νέες αποσπασματικές ρυθμίσεις, ενώ αλλού συντηρεί τα προβλήματα και αλλού δημιουργεί νέα. Η όλη οργάνωση και λειτουργία των ελληνικών Ενόπλων Δυνάμεων σήμερα επηρεάζεται από δύο καθοριστικούς παράγοντες.

Ο ένας είναι η συνολική διεθνής πραγματικότητα, ένα σκηνικό παρατεταμένου ψυχρού πολέμου, για το οποίο το ΝΑΤΟ και η Ευρωπαϊκή Ένωση κάνουν ό,τι μπορούν. Όμως, μέσα στον ψυχροπολεμικό ανταγωνισμό υπάρχουν και εστίες άμεσων συρράξεων ακόμα και στην Ευρώπη. Οι Ηνωμένες Πολιτείες και το ΝΑΤΟ διεξάγουν στην Ουκρανία έναν πόλεμο δι' αντιπροσώπου έχοντας στο νου τους, πέρα από τη Ρωσία, ιδίως την Κίνα. Σε αυτά τα σχέδια εντελώς αψήφιστα εμπλέκεται και η χώρα μας με την εφαρμογή του κυβερνητικού δόγματος του δεδομένου και πρόθυμου δήθεν συμμάχου, το δόγμα δηλαδή της επιδεικτικής υποτέλειας.

Ο δεύτερος καθοριστικός σήμερα παράγοντας είναι μέσα στο συγκεκριμένο παγκόσμιο σκηνικό οι ελληνοτουρκικές ισορροπίες, όπως διαμορφώνονται από την χωρίς μέτρο κλιμάκωση της επιθετικότητας και των απειλών της Τουρκίας.

Η πραγματική εθνική ανάγκη είναι η προσαρμογή της οργάνωσης και λειτουργίας των Ενόπλων Δυνάμεών μας σε αυτές τις συνθήκες, αλλά η Κυβέρνηση για πολύ συγκεκριμένους λόγους θέλει να εμφανίζει ότι το χρέος της εξαντλείται στην κούρσα των εξοπλισμών. Σε αυτή την κούρσα έχουμε ήδη πιάσει τα 20 δισεκατομμύρια και θα φτάσουμε, καθώς φαίνεται, τα 30 δισεκατομμύρια με τις προβλεπόμενες απονενοημένες προμήθειες καταδρομικών, τεθωρακισμένων και αεροσκαφών.

Συνδέετε μάλιστα την αγορά οπλικών συστημάτων με τα έσοδα του Μετοχικού Ταμείου του αντίστοιχου κλάδου. Διαμορφώνετε έτσι μια ιδιότυπη ομηρία συναίνεσης του προσωπικού των Ενόπλων Δυνάμεων στη λεγόμενη «εξοπλιστική διπλωματία» που εφαρμόζουν διαδοχικά οι κυβερνήσεις, εξοπλιστική διπλωματία που έχετε καταφέρει να αφορά αποκλειστικά και μόνο εισαγωγές. Ψάχνουμε για αντισταθμιστικά οφέλη και ενεργοποίηση της ελληνικής αμυντικής βιομηχανίας όχι πια με το κιάλι, αλλά με το μικροσκόπιο.

Από τη Μεταπολίτευση μέχρι το 2021 η Ελλάδα της λιτότητας και των μνημονίων, μια χώρα ούτε δέκα εκατομμυρίων, που δεν διεξήγαγε κανέναν πόλεμο, βρίσκεται στην δέκατη τέταρτη θέση των εξοπλιστικών εισαγωγών παγκοσμίως. Παρ’ όλα αυτά, ο ελληνικός λαός δεν αισθάνεται ασφαλής. Επομένως, κάτι κάνουν λάθος οι διαδοχικές πολιτικές ηγεσίες μέχρι και τη σημερινή.

Από την άλλη, υπάρχει πάντα το μόνιμο ερωτηματικό γι’ αυτούς τους εξοπλισμούς. Αλήθεια, την ώρα της κρίσης, την απευκταία ώρα της κρίσης ή πιθανής σύγκρουσης θα έχουμε τη δυνατότητα αποτελεσματικής χρήσης τους; Οι τελευταίες εμπειρίες μας από κρίσεις μάς δείχνουν ότι επιφέρουν απώλειες σε κυριαρχικά δικαιώματα, ακόμα και στην κυριαρχία μας. Αλλά το χειρότερο είναι ότι εκείνες τις ώρες οι πολιτικές ηγεσίες μας νιώθουν την υποχρέωση απλώς να ευχαριστήσουν τη χώρα που καρπώνεται το μεγαλύτερο μέρος των πολυδάπανων εξοπλιστικών προγραμμάτων μας.

Με την άμυνά μας λοιπόν συμβαίνει το εξής παράδοξο: Ξοδεύουμε τεράστιους πόρους, επενδύοντας σε έναν παράγοντα που και δεν είναι σίγουρο ότι θα μπορέσουμε πραγματικά να χρησιμοποιήσουμε, αλλά και δεν είναι πιο καθοριστικός από το ανθρώπινο δυναμικό. Έχουμε ζήσει και ζούμε και σήμερα συγκρούσεις υπερδυνάμεων που έχουν ξοδέψει τεράστια ποσά για εξοπλισμούς εναντίον αντιπάλων καταφανώς υποδεέστερων. Κι όμως, αρκετά συχνά, το αποτέλεσμα διαψεύδει τις προσδοκίες των ισχυρών.

Ας δούμε όμως τι μεταχείριση επιφυλάσσεται στο μεγάλο μας όπλο, στον καθοριστικότερο παράγοντα επί του πεδίου, τον ανθρώπινο παράγοντα. Μετά από τριάμισι χρόνια διακυβέρνησης έρχεστε σήμερα με αυτό το νομοσχέδιο για να μεριμνήσετε, όπως λέτε, για το προσωπικό των Ενόπλων Δυνάμεων και για την Εθνοφυλακή, μακριά από κάθε λογική προσαρμογής στις πραγματικές ανάγκες και στην πραγματική κατάσταση. Ουσιαστική προσαρμογή για την αντιμετώπιση των πραγματικών απειλών και κινδύνων θα σήμαινε κυρίως αλλαγή της ουσίας της θητείας και αλλαγή της ουσίας της μακράς θητείας.

Και εδώ ερχόμαστε στο ζήτημα της Εθνοφυλακής και της παλλαϊκής άμυνας. Η αξία της παλλαϊκής άμυνας αναδεικνύεται όχι μόνο από τις διεθνείς συμβάσεις αλλά κυρίως από τον αποδεδειγμένο κρίσιμο ρόλο της πατριωτικής αντοχής των πολιτών στις υπαρκτές πολεμικές συρράξεις. Πρόσφατο εύκολο παράδειγμα είναι η εμπειρία της Ουκρανίας. Πρέπει όμως πάντα να αντλούμε τα απαραίτητα διδάγματα, ειδικά και για την παλλαϊκή άμυνα και, ιδίως, για να μη μας διαφεύγουν οι κίνδυνοι που ενέχουν αυτά τα συστήματα.

Η θεσμοθέτηση της παλλαϊκής άμυνας, ιδίως στα νησιά μας, θα αυξήσει τον βαθμό αποτρεπτικότητας στο αμυντικό δόγμα της Ελλάδας, περισσότερο από ό,τι -παραδείγματος χάριν- η απόκτηση των για πολλούς λόγους προβληματικών F-35. Η σημερινή κατάσταση με την Εθνοφυλακή είναι προβληματική, δεν είναι λειτουργική και συμβάλλει σε αυτό και η μέθοδος, ο τρόπος στελέχωσής της.

Τα είπα αυτά στην επιτροπή και θα μου επιτρέψετε, συνάδελφοι, να μην τα επαναλάβω τώρα και στην Ολομέλεια. Με τις προτεινόμενες διατάξεις, η Κυβέρνηση προφανώς πιεζόμενη ή και εκβιαζόμενη προσπαθεί να επαναφέρει τυπικά και μόνο προηγούμενες πρακτικές ασφάλειας, οι οποίες μέχρι τώρα συνειδητά απαξιώνονται.

Η άποψή μας είναι ότι η ενίσχυση της Εθνοφυλακής στο αμυντικό μας σχήμα πρέπει να προωθηθεί αποφασιστικά. Ειδικά στη νησιωτική Ελλάδα, πρέπει να αυξηθεί ο αριθμός των ενεργών Ελλήνων πολιτών που συμμετέχουν σε αυτή, αλλά αυτό πρέπει να γίνει μόνο με καθορισμένα και αυστηρά κριτήρια.

Άλλο κρίσιμο θέμα: Αν πραγματικά αντιλαμβανόμαστε το σημαντικό ρόλο της παλλαϊκής άμυνας, τότε η εκπαίδευση της Εθνοφυλακής θα πρέπει να συνοδεύεται από αντίστοιχη και ανάλογη αποζημίωση. Αλλιώς, θα αποκλείονται εκ των πραγμάτων άνθρωποι που θα είναι πραγματικά χρήσιμοι. Ο κύκλος των ενδιαφερομένων και η συμμετοχή θα περιορίζεται σε προσωπικό που έχει μικρή δυνατότητα προσφοράς και μπορεί να δημιουργεί και προβλήματα. Τα έχουμε ζήσει όλα αυτά.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Επίσης, είπαμε εξαρχής τη θέση μας. Ο ίδιος νόμος πρέπει να θέτει τα ελάχιστα όρια εκπαίδευσης. Αναφέρθηκε στο θέμα και η Ανώτατη Πανελλήνια Ομοσπονδία Εφέδρων Αξιωματικών πολύ αναλυτικά. Έτσι θα εξασφαλίζεται η ουσιαστική λειτουργία του θεσμού, αλλά και ένα πλαίσιο προγραμματισμού για τους ίδιους τους ενδιαφερόμενους. Αυτονόητο είναι ότι θα μπορούν να προβλέπονται και πρόσθετες ειδικότερες εκπαιδεύσεις, πάντα όμως με την αντίστοιχη και ανάλογη αποζημίωση.

Επειδή ακριβώς θεωρούμε την Εθνοφυλακή απαραίτητη, ιδίως για τα νησιά, θεωρούμε προβληματικό το εντελώς στοιχειώδες και προφανώς ανεπαρκές περιεχόμενο της αντίστοιχης διάταξης. Τα είπαμε και στην επιτροπή για τη γενική και αόριστη διατύπωση, ιδίως αν συγκριθεί με όσα εκτενώς προβλέπονται για τις ηπειρωτικές περιοχές. Όμως, απάντηση δεν πήραμε.

Στη συνεδρίαση της ακρόασης των φορέων υπήρξε συγκεκριμένη αναφορά και για την ίδρυση πανεπιστημίου εθνικής άμυνας. Η εμπειρία από τις χώρες όπου λειτουργούν τέτοια πανεπιστήμια και ακαδημίες, όπως παραδείγματος χάριν στη Γερμανία και στις Ηνωμένες Πολιτείες αποτελεί σίγουρα μια βάση για να γίνει μια ουσιαστική συζήτηση και προγραμματισμός.

(Θόρυβος στην Αίθουσα)

Κύριε Πρόεδρε, νομίζω ότι είναι πολύ ενοχλητικό να μιλάει κάποιος στο Βήμα και να υπάρχει φασαρία δίπλα του. Τουλάχιστον εγώ δεν μπορώ να συγκεντρωθώ στην ομιλία μου.

**ΠΡΟΕΔΡΟΣ (Κωνσταντίνος Τασούλας):** Έχετε δίκιο.

Παρακαλώ ησυχία, αλλιώς θα ζητήσω από την κ. Σακοράφα να μιλάει σιγότερα για να σας διευκολύνει. Εκεί θα φτάσουμε! Ησυχία!

Έχετε δίκιο, κυρία Πρόεδρε.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ.

Υπάρχει όμως και το πιο άμεσο ζήτημα: η αναβάθμιση των στρατιωτικών σχολών μας. Εμείς ως ΜέΡΑ25 τη θεωρούμε αναγκαία και στηρίζουμε κάθε προσπάθεια αναβάθμισης και ουσιαστικής διερεύνησης της γνώσης και στην στρατιωτική εκπαίδευση. Έχει μεγάλη σημασία να είναι επιτέλους ο Ελληνικός Στρατός ελκυστικό πεδίο σταδιοδρομίας για ικανούς ανθρώπους.

Θα πούμε με πλήρη επίγνωση της έννοιας της πειθαρχίας ότι οι Ένοπλες Δυνάμεις χρειάζονται και αυτές ανήσυχα πνεύματα και όχι μόνο εφησυχασμένους. Οι πρώτοι θα συμβάλλουν στην πρόοδο, ενώ οι δεύτεροι σε στασιμότητα αν όχι και οπισθοδρόμηση.

Να πούμε και κάτι ακόμα για τη στρατιωτική θητεία. Πρέπει αυτή να εμπεριέχει την απόκτηση και βελτίωση γνώσεων και δεξιοτήτων, σε σχέση πάντα με την ειδικότητα του κάθε στρατευμένου. Μάλιστα, θα μπορούσε να παίρνει ο καθένας μαζί με το απολυτήριό του και την αντίστοιχη πιστοποίηση εξειδικευμένων γνώσεων που απέκτησε κατά τη διάρκεια της θητείας του. Όλοι ξέρουμε ότι με τα σημερινά δεδομένα υπάρχει πολύς νεκρός χρόνος στη στρατιωτική θητεία.

Είναι αναγκαίο λοιπόν να προχωρήσουμε σε ανασχεδιασμό της εκπαίδευσης και με την πλήρη εκμετάλλευση των σύγχρονων τεχνολογιών. Έτσι θα έχουν και οι Ένοπλες Δυνάμεις ουσιαστικό ρόλο στην κάλυψη των αντίστοιχων αναγκών του κοινωνικού και επαγγελματικού ιστού της χώρας –εδώ, για να γίνω πιο πειστική, θα πρέπει ίσως να πω- των αναγκών της αγοράς. Σε κάθε περίπτωση, θα πω ένα ιδιαίτερο παράδειγμα. Τέτοιες εξειδικεύσεις στη θητεία θα μπορούσαν πολλά να προσφέρουν στην εξασφάλιση ικανού προσωπικού για την Ελληνική Αμυντική Βιομηχανία μας.

Εμείς λοιπόν πιστεύουμε ότι τέτοιες προσεγγίσεις θα αποτελούσαν πραγματική μέριμνα για το προσωπικό των Ενόπλων Δυνάμεων μας. Η μέριμνα όμως του συγκεκριμένου νομοσχεδίου για το προσωπικό των Ενόπλων Δυνάμεων αποδεικνύεται και ελλειμματική και αποσπασματική, όπως είπα στην αρχή.

Θα αναφερθώ μόνο σε κάποια χαρακτηριστικά παραδείγματα: Ποια ακριβώς μέριμνα για το προσωπικό επικαλείστε όταν διατηρείτε τόσα οργανικά κενά στο υπουργείο Εθνικής Άμυνας; Ο ίδιος ο πρόεδρος της Πανελλήνιας Ομοσπονδίας Εργαζομένων Υπουργείου Εθνικής Άμυνας μας είπε ότι με βάση τον ισχύοντα οργανισμό, τα οργανικά κενά είναι πάνω από οκτώ χιλιάδες. Ιδιαίτερα ανέφερε την υποστελέχωση στα στρατιωτικά εργοστάσια, στις πτέρυγες μάχης, στους ναυστάθμους και στα στρατιωτικά νοσοκομεία. Εύλογα, λοιπόν, η ομοσπονδία ζητά να προχωρήσει το Υπουργείο σε προσλήψεις πολιτικού προσωπικού και με ταχείες διαδικασίες πάντα μέσω ΑΣΕΠ για την αμυντική θωράκιση της χώρας, εκτός εάν ο σχεδιασμός σας περιλαμβάνει την κάλυψη όλων αυτών των αντικειμένων με την επέλαση ιδιωτών σε όλους αυτούς τους τομείς.

Πάμε τώρα στους ΕΠΟΠ. Αποτελούν προσωπικό με γνώση του αντικειμένου, δεν είναι πρωτοδιοριζόμενοι και δεν απαιτείται χρόνος για να λειτουργήσουν και να αποδώσουν. Εξάλλου, το θέμα τους δεν προέκυψε σήμερα. Όμως, ο κύριος Υπουργός παραπέμπει το ζήτημα στο μέλλον. Είπε χαρακτηριστικά ότι το 2024 θα έχουμε τις πρώτες αποστρατίες και ότι καλό θα ήταν να έχουμε τελειώσει μέχρι τότε.

Είναι αυτό, κύριοι συνάδελφοι, πολιτική υπεύθυνου κράτους; Γιατί αρνείστε, κύριε Υπουργέ, να αντιμετωπίσετε έγκαιρα το θέμα των ΕΠΟΠ; Το 2024 είναι του χρόνου. Ούτε με περιθώριο ενός μόνο έτους δεν έχετε την ικανότητα πολιτικού σχεδιασμού και παρέμβασης; Πάλι σπασμωδικές απρογραμμάτιστες κινήσεις την τελευταία στιγμή ή και κατόπιν εορτής;

Με συγχωρείτε, κύριε Υπουργέ, αλλά αυτό είναι έμπρακτη ομολογία κυβερνητικής ανεπάρκειας. Ακούσαμε και κάποιους υπολογισμούς για δήθεν είκοσι έξι χιλιάδες ΕΠΟΠ. Στην πραγματικότητα είναι είκοσι χιλιάδες, αλλά και πάλι οι πρόχειροι αυτοί λογαριασμοί είναι λάθος. Δεν μπήκαν όλοι ταυτόχρονα στην υπηρεσία ή μέσα στην ίδια χρονιά. Επομένως, δεν θα απολυθούν και όλοι μαζί όπως εννοήσατε. Ούτε είναι βέβαιο ότι θα θέλουν όλοι να συνεχίσουν και μετά τα πενήντα τους. Εσείς χρεώνεστε και όχι άλλος Υπουργός, ότι δεν αντιμετωπίζετε σήμερα το ζήτημα των ΕΠΟΠ. Είναι δικό σας ζήτημα και θα έπρεπε να ξέρετε και πώς να το λύσετε. Εξάλλου, σε ανάλογες περιπτώσεις το έχετε ήδη κάνει τρεις φορές.

Το κάνατε με την κατάργηση των ηλικιακών ορίων για επαγγελματίες οπλίτες και εθελοντές μακράς θητείας που μετατάσσονται στο Σώμα Μονίμων Υπαξιωματικών. Το κάνατε και με τους αξιωματικούς που προέρχονται από τις ανώτερες στρατιωτικές σχολές αξιωματικών. Αυξήσατε επίσης και τα ηλικιακά όρια για τους ανώτατους αξιωματικούς μέχρι το εξηκοστό έβδομο έτος.

Προς τι λοιπόν αυτή οι παραφουσκωμένοι λογαριασμοί που παρουσιάσατε στην επιτροπή για να παραπέμψετε σε δήθεν απαιτούμενες συνεννοήσεις τριών Υπουργών για ένα αυθαίρετο και οπωσδήποτε λανθασμένο, για να μην πω σκοπίμως αναληθές ποσό, δήθεν 260 εκατομμυρίων ευρώ;

Επικαλεστήκατε ότι τα χρόνια της θητείας σας «δεν ήταν τρία κανονικά χρόνια, όπου θα μπορούσαν να ευδοκιμήσουν πολλές μεταρρυθμίσεις, αλλά ήταν τρία χρόνια πολεμικού συναγερμού. Δεν πρέπει να το ξεχνάμε αυτό, γιατί δεν τελείωσε ακόμη αυτή η κατάσταση.» Αυτά μας είπατε. Από μια άποψη θεωρώ ότι ίσως να έχετε και δίκιο. Όμως αυτή είναι η χώρα μας και αυτή είναι η κατάσταση για τη χώρα μας, η οποία είναι μόνιμη πια και θα είναι εδώ και δεκαετίες, ίσως με μεταπτώσεις, αλλά είναι μόνιμη.

Αν περιμένουμε να λήξει για να αντιμετωπίσουμε τα προβλήματα που σωρεύονται, αλίμονο μας, κύριε Υπουργέ. Και με την ευκαιρία, ένα ζήτημα που αποφασίσατε να το αντιμετωπίσετε άμεσα και για το οποίο δεν απαντήσατε στα ερωτήματά μας, αφορά στα ΧΕΠ, τα χρηματικά εντάλματα προπληρωμής που φτάνουν τα 232 εκατομμύρια ευρώ. Αφού μας αναλύσατε με μεγάλη ευκολία το φανταστικό ετήσιο ποσό για τους ΕΠΟΠ, πείτε μας τι εξυπηρετεί αυτή η εφάπαξ αλλά πραγματική δαπάνη για τα ΧΕΠ;

Μήπως μετά από αυτή τη δαπάνη θα ακολουθήσουν κι άλλες στρατιωτικές πωλήσεις εξωτερικού, κυρίως προς τις Ηνωμένες Πολιτείες; Δηλαδή νέες εκταμιεύσεις με ανάλογο ή και μεγαλύτερο ύψος, κυρίως για να καλύψετε τα κενά που δημιουργούν οι βραχυπρόθεσμες συμβάσεις, εν συνεχεία υποστήριξης; Διότι κατά παράδοξο τρόπο έχει καταντήσει διαχρονική πια η νοσηρή και βαριά επιβλαβής κυβερνητική πρακτική με τον μικρό χρόνο στις συμβάσεις, εν συνεχεία, υποστήριξης.

Άλλο θέμα που εκκρεμεί κι έπρεπε να έχει αντιμετωπιστεί είναι αυτό με τους αξιωματικούς αποφοίτους στρατιωτικών σχολών υπαξιωματικών ειδικών καταστάσεων. Έχουν δικαιωθεί με δικαστική απόφαση από τον Σεπτέμβριο του 2021 και ο εισηγητής της Πλειοψηφίας την Παρασκευή είπε ότι εμείς πρέπει να δώσουμε τη λύση και όχι τα δικαστήρια. Όμως σε αυτό δεν βλέπουμε καμμία λύση ούτε στο νομοσχέδιο ούτε έστω και με μια τροπολογία σας. Θα έπρεπε και αυτό να το έχετε τελειώσει, κύριε Υπουργέ. Θα έπρεπε ήδη να το έχετε κάνει. Αυτό θα έκανε μια κυβέρνηση με σεβασμό στο κράτος δικαίου και στο προσωπικό των Ενόπλων Δυνάμεων.

Αυτό το νομοσχέδιο για το προσωπικό των Ενόπλων Δυνάμεων ακολουθεί την θλιβερή πεπατημένη. Επικαλείστε τον εκσυγχρονισμό αλλά εμπεδώνετε τον πάγιο αναχρονισμό. Απέναντι στο πραγματικό και ουσιαστικό έλλειμμα για αξιοπρεπείς μισθούς, συντάξεις και πρόνοια, απλώς ευκαιριακά και αποσπασματικά, μοιράζετε πάλι κάποια ψίχουλα από τα λάφυρα της εξουσίας.

Έχουμε ένα άναρχο και ανορθολογικό σύστημα με πλήθος διαφορετικών κρατήσεων και εισφορών ανά κλάδο, έναν λαβύρινθο ρυθμίσεων που έχετε καταφέρει να είναι δυσαρεστημένοι όλοι οι κλάδοι και όλες οι κατηγορίες στελεχών των Ενόπλων Δυνάμεών μας. Αυτό το άναρχο σύστημα όμως, δίνει την ευκαιρία για την προσφιλή πρακτική των κυβερνήσεων για την επομένη δήθεν χάρη, για την επόμενη πελατειακή και αποσπασματική ρύθμιση.

Με αυτό το νομοσχέδιο δεν προσπαθήσατε καν να νοικοκυρέψετε αυτόν τον κυκεώνα των ρυθμίσεων για πρόνοιες και κρατήσεις και να αποκαταστήσετε κάπως ένα πλαίσιο ίσης και δίκαιης μεταχείρισης.

Οπωσδήποτε αυτό το άναρχο σύστημα, αυτός ο σωρός περιστασιακών και πελατειακών εξυπηρετήσεων δεν αντιστοιχεί σε οργανωμένο και εύρυθμο κράτος. Αναρωτιόμαστε αν το προσωπικό των Ενόπλων Δυνάμεων έχει το δικαίωμα να ελπίζει ότι μια μελλοντική κυβέρνηση θα έχει την πολιτική βούληση για πραγματική μέριμνα γι’ αυτό, για να προχωρήσει στην αναγκαία συνολική αναμόρφωση αυτού του πλαισίου. Να σταματήσει πια αυτή η άθλια, αλλά βολική για το σύστημα εξουσίας, τακτική των μπαλωμάτων με ελλειμματικά νομοσχέδια αποσπασματικών ρυθμίσεων, όπως αυτό ή το επόμενο που θα φέρετε για το μισθολογικό ή και μεμονωμένες τροπολογίες σε άσχετα νομοσχέδια.

Ευχαριστώ πολύ, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε την Η΄ Αντιπρόεδρο της Βουλής, την κ. Σοφία Σακοράφα.

Κατόπιν καλώ στο Βήμα τον Πρωθυπουργό και Πρόεδρο της Κοινοβουλευτικής Ομάδας της Νέας Δημοκρατίας κ. Κυριάκο Μητσοτάκη, για να τοποθετηθεί στο νομοσχέδιο του Υπουργείου Εθνικής Άμυνας «Μέριμνα υπέρ του προσωπικού των Ενόπλων Δυνάμεων».

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κυρίες και κύριοι Βουλευτές, ξεκινώντας θα ήθελα και από το Βήμα της Βουλής και πιστεύω ερμηνεύοντας τα αισθήματα όλων των συναδέλφων του ελληνικού Κοινοβουλίου, να εκφράσω την οδύνη μου για τα πολλά θύματα των ισχυρών, ισχυρότατων σεισμικών δονήσεων που πλήττουν από χθες τα ξημερώματα την Τουρκία.

Όπως γνωρίζετε και εγώ και η Πρόεδρος της Δημοκρατίας, επικοινωνήσαμε με τον Πρόεδρο Ερντογάν. Θέλω να μεταφέρουμε τη συμπαράσταση του ελληνικού λαού προς τον τουρκικό λαό και να θέσουμε τις δυνατότητες της ελληνικής πολιτείας στη διάθεση των τουρκικών αρχών, οι οποίες βρίσκονται αντιμέτωπες πραγματικά με μια πρωτοφανή ανθρωπιστική καταστροφή.

(Χειροκροτήματα από την πτέρυγα της Νέας Δημοκρατίας)

Ήδη ένα πρώτο C-130 με μία έμπειρη ομάδα της ΕΜΑΚ έχει αναχωρήσει και έχει προσγειωθεί στη βάση του Ιντζιρλίκ και επιχειρεί ήδη σε μια περιοχή που της έχει υποδειχθεί από τις τουρκικές αρχές. Όμως, είναι βέβαιο ότι θα χρειαστεί μια πολύ μεγαλύτερη κινητοποίηση της διεθνούς κοινότητας, προκειμένου να υποστηριχθεί η Τουρκία αλλά και η Συρία απέναντι σε μία κρίση ανθρωπιστική, η οποία θα έχει πολύ μεγάλη διάρκεια.

Πιστεύω ότι κάθε τέτοια μεγάλη φυσική καταστροφή μάς υπενθυμίζει την πρώτιστη ανάγκη που έχουμε ως οργανωμένη πολιτεία να επενδύουμε στις δομές της πολιτικής προστασίας και στις φυσικές μας υποδομές, αλλά και στους ανθρώπους.

Θέλω να θυμίσω ότι για πρώτη φορά η πολιτική προστασία -τα γνωρίζει καλά και ο Υφυπουργός Εθνικής Άμυνας με την προηγούμενή του ιδιότητα- απέκτησε ένα ξεχωριστό επιχειρησιακό πρόγραμμα από το ΕΣΠΑ, το οποίο θα χρηματοδοτήσει με πολύ σημαντικούς πόρους σημαντικότατες υποδομές για να μπορούμε να αντιμετωπίζουμε φυσικές καταστροφές, όχι μόνο αυτές που προέρχονται από την κλιματική αλλαγή, οι οποίες θα γίνονται όλο και πιο συχνές, αλλά ο μη γένοιτο είμαστε μια σεισμογενής χώρα και εμείς και πρέπει να είμαστε έτοιμοι για κάθε ενδεχόμενο.

Κυρίες και κύριοι Βουλευτές, στη σημερινή συνεδρίαση, μια συνεδρίαση που αφορά σε ένα σημαντικό νομοσχέδιο του Υπουργείου Εθνικής Άμυνας, βαραίνει δυστυχώς ακόμα η απώλεια δύο δικών μας παλικαριών, του Σμηναγού Τσιτλακίδη και του Υποσμηναγού Τουρίτσικα. Είναι ήδη και οι δύο τιμητικά Αντιπτέραρχοι της Πολεμικής Αεροπορίας καθώς έπεσαν υπηρετώντας την πατρίδα.

(Χειροκροτήματα)

Τους αποχαιρετίσαμε όλοι με ενότητα, όπως επιβάλλουν αυτές οι συγκυρίες, σε δύο τελετές γεμάτες θλίψη, αλλά και αξιοπρέπεια. Νομίζω ότι το σύνολο των Ελλήνων ενωθήκαμε εκείνες τις μέρες σε ένα περήφανο πένθος, το οποίο διέτρεξε από άκρη σε άκρη τη χώρα μας και θα ήταν, πράγματι, πολύ σημαντικό, αν το ίδιο κλίμα σύμπνοιας μπορούσε να χαρακτηρίσει και τη σημερινή μας συζήτηση, γιατί βρίσκομαι σήμερα εδώ να μιλήσω για δύο νομοθετικές πρωτοβουλίες, οι οποίες πιστεύω ότι υπερβαίνουν τις κομματικές γραμμές. Η πρώτη σε μία μοιραία -θα έλεγα- συγκυρία, λίγες μέρες μετά τον χαμό των πιλότων μας, ρυθμίζει πολύ σημαντικά θέματα, πολύ σημαντικές εκκρεμότητες που αφορούν το προσωπικό των Ενόπλων Δυνάμεων. Η δεύτερη πρωτοβουλία, η οποία θα συζητηθεί πιο αναλυτικά αύριο -ολοκληρώνεται σήμερα η συζήτηση στην αρμόδια επιτροπή της Βουλής- θωρακίζει τη δημοκρατική ομαλότητα από τους εχθρούς της. Πρόκειται, δηλαδή, για δύο πρωτοβουλίες η σημερινή και η αυριανή, που έχουν χαρακτήρα –πιστεύω- εθνικό, αλλά και μια σημασία διαχρονική.

Ξεκινώντας τώρα από το εκτενές νομοσχέδιο του Υπουργείου Εθνικής Άμυνας, θα έλεγα ότι έρχεται να απαντήσει σε μία ευρύτατη δέσμη αιτημάτων και εκκρεμοτήτων του ένστολου προσωπικού και αναφέρεται σε μια σειρά από ζητήματα που αφορούν στη σταδιοδρομία, στις αποδοχές, αλλά και στην περίθαλψη των στρατιωτικών μας. Ταυτόχρονα, επικαιροποιεί και συνολικά το πλαίσιο λειτουργίας της Εθνοφυλακής, η οποία, όπως ξέρετε, έχει πάντα έναν πολύ ζωτικό ρόλο να παίξει, ειδικά στις παραμεθόριες περιοχές. Απλώνεται με συγκεκριμένες παρεμβάσεις σε πέντε διαφορετικά πεδία, τα οποία θα διατρέξω εν συντομία και θα αναφερθούν σε αυτά στη συνέχεια και οι ομιλητές μας, αλλά και ο Υφυπουργός. Να τονίσω ότι ο Υπουργός Εθνικής Άμυνας απουσιάζει από τη σημερινή συνεδρίαση, καθώς βρίσκεται στο Ηνωμένο Βασίλειο για την υπογραφή μιας σημαντικής συμφωνίας συνεργασίας της πατρίδας μας με το Ηνωμένο Βασίλειο σε θέματα εθνικής άμυνας.

Ειδικότερα, λοιπόν, με το νομοσχέδιο το οποίο σύντομα θα είναι νόμος του κράτους, συστήνονται λογαριασμοί πρόνοιας στον Στρατό Ξηράς αλλά και στην Πολεμική Αεροπορία και έτσι θα καλύπτονται δαπάνες υγειονομικής περίθαλψης των υπηρετούντων αλλά και των οικογενειών τους και τις συνταγές των φαρμάκων τους πλέον θα εκτελούν και φαρμακεία συμβεβλημένα με τον ΕΟΠΥΥ, ενώ απλοποιείται και η διαδικασία επιστροφής στελεχών στην υπηρεσία μετά από μακρά αναρρωτική άδεια, όπως και αμέσως μετά η ένταξή τους σε ειδική κατάσταση για λόγους υγείας.

Ένα δεύτερο πλέγμα προβλέψεων αφορά το Μετοχικό Ταμείο Στρατού και σε αυτό οι μερισματούχοι θα μπορούν πλέον να πάρουν έκτακτο μέρισμα, καθώς τα μερίδια και αναπροσαρμόζονται και αυξάνονται και αυτό είναι ένα χρόνιο αίτημα των στρατιωτικών μας. Καταργούνται, επίσης, οι μειώσεις οι οποίες είχαν επιβληθεί το 2012 σε δύσκολους καιρούς για τους δικαιούχους του ταμείου, και το νοσηλευτικό ίδρυμα, το γνωστό σε όλους μας «ΝΙΜΤΣ», θα δέχεται πλέον για νοσηλεία και εν ενεργεία υπαξιωματικούς του Στρατού, των κοινών σωμάτων των δύο κλάδων, αλλά και της Αστυνομίας.

Στις οικονομικές ενισχύσεις που ήδη έχουν δοθεί προστίθενται σήμερα τρεις ακόμα. Πρώτον, ορίζεται αποζημίωση και στο εξειδικευμένο προσωπικό αποστολών εξουδετέρωσης εκρηκτικών μηχανισμών. Δεύτερον, η προϋπηρεσία των εθελοντών μακράς θητείας αναγνωρίζεται ως χρόνος μετοχικής σχέσης με τους ειδικούς λογαριασμούς αλληλοβοήθειας. Και τρίτον, από τις συντάξεις των αποστράτων και του πολιτικού προσωπικού καταργείται η παλιά παρακράτηση υπέρ στρατιωτικών μισθών.

(Χειροκροτήματα από την πτέρυγα της Νέας Δημοκρατίας)

Ο νέος νόμος εξορθολογίζει ταυτόχρονα και την επαγγελματική διαδρομή των ένστολων. Για παράδειγμα, οι εθελοντές μακράς θητείας θα μπορούν πλέον να αποστρατεύονται με τον βαθμό του λοχαγού και στις ευεργετικές διατάξεις του νόμου του 1996 για τον χρόνο παραμονής σε κάθε βαθμό θα υπάγονται πλέον και αξιωματικοί με είκοσι πέντε πλήρη έτη υπηρεσίας μέχρι το 2018, ενώ λύνονται και μια σειρά από επιμέρους θέματα, όπως η δυνατότητα ένταξης αξιωματικών του Υγειονομικού Σώματος σε άλλες ειδικότητες.

Τέλος, ο πέμπτος τομέας ρυθμίσεων αφορά τους στρατεύσιμους και την Εθνοφυλακή. Οι απόφοιτοι των ακαδημιών εμπορικού ναυτικού θα μεταφέρονται, όπως μου φαίνεται απολύτως προφανές, αυτόματα στο Πολεμικό Ναυτικό, έτσι ώστε να υπηρετούν εκεί τη θητεία τους. Απλούστερα θα μεταβιβάζεται και το δικαίωμα απαλλαγής στον επόμενο αδερφό, εάν ο δικαιούχος δεν μπορεί να εργαστεί, ενώ και η Εθνοφυλακή εκσυγχρονίζει την εκπαίδευση των μελών της και με τις τάξεις της πλέον να ανοίγονται σήμερα στις γυναίκες.

Άκουσα με προσοχή την κ. Σακοράφα που έκανε κάποιες εκτενείς αναφορές σε εκκρεμότητες που αφορούν τους ΕΠΟΠ. Πράγματι, είναι σε γνώση μας το συγκεκριμένο ζήτημα, το μελετάμε και εκτιμούμε ότι σύντομα θα μπορούμε να καταθέσουμε πρόσθετη νομοθετική παρέμβαση, για να μπορούμε να συζητήσουμε και τα ζητήματα που τους αφορούν.

(Χειροκροτήματα από την πτέρυγα της Νέας Δημοκρατίας)

Αγαπητές και αγαπητοί συνάδελφοι, είμαι σίγουρος ότι όσα σας ανέφερα μπορεί να ακούγονται -εκτός από τους ειδικούς των Ενόπλων Δυνάμεων, αγαπητέ κύριε Στρατηγέ και κύριε Ναύαρχε- κάπως τεχνικά. Φανερώνουν, όμως, αυτό το οποίο νομίζω ότι έχει επισημανθεί από αρκετούς ομιλητές, ότι υπήρχαν χρόνιες αγκυλώσεις και χρόνιες αντιφάσεις, οι οποίες ταλαιπωρούσαν την εσωτερική ζωή του στρατεύματος. Από την άλλη, πιστεύω ότι αυτές οι παρεμβάσεις καθρεφτίζουν την επιτελική κυβερνητική αντίληψη για όλα τα θέματα που αφορούν τους ένστολους, από την υγεία μέχρι την υπηρεσιακή τους ανέλιξη και από την οικονομική τους ανακούφιση μέχρι την καταπολέμηση της γραφειοκρατίας στην καθημερινότητά τους.

Το νομοσχέδιο αυτό, άλλωστε, συμπληρώνει μια σειρά από σημαντικές προηγούμενες πρωτοβουλίες, που αφορούν τις Ένοπλες Δυνάμεις. Προφανώς, δεν αναφέρομαι μόνο στα μεγάλα εξοπλιστικά προγράμματα, που πρώτα και πάνω απ’ όλα τους παρέχουν τα μέσα, για να μπορούν να επιτελούν καλύτερα την αποστολή τους, ούτε στον σημαντικό αριθμό των προσλήψεων που έχουν γίνει διευκολύνοντας συνολικά το έργο των Ενόπλων Δυνάμεων. Μιλώ για συγκεκριμένες και για χειροπιαστές ενέργειες, με στόχο τη θωράκιση των αμοιβών τους, οι οποίες, πράγματι, βρίσκονται ακόμα σε χαμηλά επίπεδα για την αποστολή την οποία επιτελούν.

Θυμίζω, λοιπόν, ότι εδώ και μήνες έχει θεσπιστεί η αποζημίωση για τη νυχτερινή απασχόληση. Θυμίζω, επίσης, ότι αυτή η Κυβέρνηση πήρε την πρωτοβουλία τα πτητικά και καταδυτικά επιδόματα σε πιλότους, αλεξιπτωτιστές, σε πληρώματα υποβρυχίων να μη φορολογούνται καθόλου, αυξάνοντας έτσι σημαντικά τις αμοιβές των στελεχών των Ενόπλων Δυνάμεων που επιτελούν τις κατά τεκμήριο πιο δύσκολες πιο επικίνδυνες αποστολές.

(Χειροκροτήματα από την πτέρυγα της Νέας Δημοκρατίας)

Ειδικό επίδομα λαμβάνουν ακόμα όσοι υπηρετούν σε πλοία αποστολής και έχουν χορηγηθεί επίσης πρόσθετα οδοιπορικά έξοδα σε όλο το προσωπικό που επί τρία χρόνια βρίσκεται σε απόλυτη επιχειρησιακή ετοιμότητα.

(Χειροκροτήματα από την πτέρυγα της Νέας Δημοκρατίας)

Την ίδια περίοδο, επί αυτής της διακυβέρνησης, υπήρξαν σημαντικές οργανωτικές μεταβολές που έφεραν έμμεσες οικονομικές βελτιώσεις. Ανάμεσά τους, σημειώνω την επέκταση της μάχιμης πενταετίας, αλλά και τη διευθέτηση της εξέλιξης των εθελοντών μακράς διάρκειας, αλλά και των οπλιτών βραχείας ανακατάταξης. Κι αυτά, ενώ έρχεται αύξηση στις αποδοχές των μαθητών των παραγωγικών σχολών και των στρατεύσιμων μαζί με την εναρμόνιση του διοικητικού και του μισθολογικού βαθμού σε εθελοντές μακράς διάρκειας. Όλα αυτά τα μέτρα έχουν σημαντικό προϋπολογισμό, ξεπερνά τα 240 εκατομμύρια.

Θα το ξαναπώ: Απέχουμε αρκετά από το να είμαστε εκεί που θέλουμε. Όμως, θα επιμείνω ότι εν μέσω των πολλών κρίσεων της διεθνούς ακρίβειας, κάνουμε αυτά τα οποία μπορούμε και αυτά τα οποία επιτρέπουν οι αντοχές της χώρας μας, ότι χωρίς αυταρέσκεια -και για το προσωπικό των Ενόπλων Δυνάμεων- προσπαθούμε και αυτό πιστεύω ότι το αναγνωρίζουν πρώτοι αυτοί που φορούν με υπερηφάνεια το εθνόσημο. Οι ίδιοι που ξέρουν ότι όσο η εθνική οικονομία θα μεγεθύνεται, τόσο και η δική τους ανταμοιβή θα επεκτείνεται. Τα επόμενα χρόνια, άλλωστε, θα είναι χρόνια καλύτερων μισθών για το δημόσιο και ναι, θα υπάρξει ειδικό μισθολόγιο αναπροσαρμοσμένο και για τις Ένοπλες Δυνάμεις από 1ης Ιανουαρίου 2024.

Δεν ισχύουν, λοιπόν, οι ανεδαφικές κριτικές, οι στρεβλώσεις που ακούγονται -μερικές φορές, εκτιμώ, υποκριτικά- από την Αντιπολίτευση, ειδικά από την Αξιωματική Αντιπολίτευση, όχι μόνο γιατί προέρχονται από το κόμμα που αντιτάχθηκε ουσιαστικά σε όλες τις διεθνείς αμυντικές συμφωνίες μας, από το κόμμα που διαφώνησε με πολλά από τα εξοπλιστικά προγράμματα, καταψηφίζοντας μέχρι και τα κονδύλια της άμυνας, γιατί αυτή τάχα δεν είναι αυτοσκοπός, έτσι δεν το είπατε, κύριε Τσίπρα;

(Χειροκροτήματα από την πτέρυγα της Νέας Δημοκρατίας)

Όμως, όπως καταλαβαίνω, και σήμερα δεν θα ψηφίσετε και πάλι τις ρυθμίσεις για τις αποδοχές και την υπηρεσιακή εξέλιξη των ενστόλων, διότι από ό,τι καταλαβαίνω, κύριε Τσίπρα, θα αποχωρείτε από τις ψηφοφορίες. Δεν θα ψηφίζετε, έτσι δεν είναι; Εκτός και αν ήρθατε εδώ σήμερα για να αναθεωρήσετε τη θέση σας. Εύχομαι να συμβεί αυτό, διότι αν επιμείνετε σε αυτό το οποίο ανακοινώσατε, πρόκειται για μία, πραγματικά, πρωτοφανή απόφαση να αντιτάξετε το παράλογο στον διάλογο, αποσύροντας το κόμμα σας από τις ψηφοφορίες στη Βουλή.

Με άλλα λόγια, ουσιαστικά τί κάνετε; Αρνείστε να τοποθετηθείτε διά της ψήφου σας για ζητήματα που ενδιαφέρουν όλους τους πολίτες. Σήμερα για τις ρυθμίσεις στο στράτευμα, αύριο για άλλα θέματα, όπως οι προκαταβολές των επικουρικών στους συνταξιούχους. Αυτή θα είναι η τακτική σας μέχρι τις εκλογές;

Σας το λέω, λοιπόν, ανοιχτά. Είναι μία επιλογή, που δεν προσβάλλει μόνο τη δημοκρατία και το Σύνταγμα, προσβάλλει πρωτίστως εκείνους οι οποίοι σας ψήφισαν για να τους εκπροσωπείτε.

(Χειροκροτήματα από την πτέρυγα της Νέας Δημοκρατίας)

Ο λαός ψήφισε αντιπροσώπους και όχι απεργούς!

(Χειροκροτήματα από την πτέρυγα της Νέας Δημοκρατίας)

Είστε ένα κόμμα, που υποτίθεται ότι διεκδικείτε την πλειοψηφία του Κοινοβουλίου -έτσι δεν είναι;- και ταυτόχρονα έρχεστε και λέτε ότι αποχωρούμε από αυτό και αναρωτιέμαι: Πού ακριβώς οφείλεται αυτή η σπασμωδική κίνηση, αμέσως -μάλιστα- μετά την ψήφο εμπιστοσύνης που έλαβε η Κυβέρνηση από τη Βουλή;

Αναρωτιέμαι: Ουσιαστικά αυτό που κάνετε, δεν συνιστά κατάθεση της εντολής που σας έδωσαν οι δικοί σας ψηφοφόροι το 2019 ή μήπως σηματοδοτεί και μία πρόωρη παραδοχή ήττας, εν όψει των εκλογών που έρχονται σε λίγους μήνες;

(Χειροκροτήματα από την πτέρυγα της Νέας Δημοκρατίας)

Εύχομαι αυτή η συγκεκριμένη ενέργεια να είναι απλά μία απεγνωσμένη κίνηση φυγής, να μην είναι ένα προοίμιο κοινοβουλευτικής εκτροπής, γιατί αποχώρηση από κάθε κοινοβουλευτική διαδικασία, σημαίνει τελικά, προσχώρηση στην κάθε πλατεία, για να ζωντανέψετε και πάλι τον λαϊκισμό των συνθημάτων έναντι του ορθολογισμού και των επιχειρημάτων, διότι η Βουλή είναι πρώτα και πάνω από όλα, χώρος αντιπαράθεσης πολιτικών επιχειρημάτων και φυσικά, αναρωτιέμαι αν το σκέφτεστε ότι με τέτοιου είδους ακραίες συμπεριφορές, τελικά δίνετε τροφή στα πιο ακραία αντισυστημικά στοιχεία.

Ξέρετε, αυτές είναι ολέθριες εμπειρίες, τις οποίες η χώρα βίωσε, θυμάται και σίγουρα το 2023 δεν θέλει να ξαναζήσει.

Βέβαια, είχα προειδοποιήσει έγκαιρα από αυτό το εδώ το Βήμα ότι ο ΣΥΡΙΖΑ δεν θα δίσταζε να ρίξει τη χώρα στον βούρκο σε μία παρατεταμένη προεκλογική ατμόσφαιρα, αλλά φαίνεται ότι, πράγματι, κάποιοι επιμένουν να μη διδάσκονται από τη ζωή, μένοντας αδιόρθωτοι.

Ένα σχόλιο που διάβασα και αναφερόταν σε σας, έλεγε: «Άπαξ Τσίπρας, για πάντα Τσίπρας» και αναρωτιέμαι ότι μάλλον δίκιο είχε αυτός που το έγραψε, όταν ακούω τις δηλώσεις στελεχών σας, περί δήθεν «πραγματικής νομιμότητας». Μας είπε ο κ. Τζανακόπουλος ότι υπάρχει και άλλη νομιμότητα, δεν υπάρχει μόνο η νομιμότητα που ξέρουμε, υπάρχει και μία πραγματική νομιμότητα έξω από τους κανόνες δικαίου, στις απειλές, ε; Πού είναι ο κ. Σπίρτζης, βλέπω τον κ. Πολάκη μόνο, ότι τη δεύτερη φορά θα είναι με το καλό ή με το άγριο!

**ΠΑΥΛΟΣ ΠΟΛΑΚΗΣ:** Θα είναι αλλιώς.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα είναι αλλιώς τη δεύτερη φορά. Ή τις αθλιότητες της Κουμουνδούρου περί του δήθεν εκβιαζόμενου ΠΑΣΟΚ και του Αρχηγού του, ο οποίος δεν μπορεί -λέει- τάχα να σκεφτεί μία ενδεχόμενη συνεργασία με τη Νέα Δημοκρατία, διότι κάποιος τον εκβιάζει.

Κοιτάξτε, θα σας καλέσω για ακόμα μία φορά να επανέλθετε στον ρόλο σας και στη δημοκρατική ομαλότητα. Να επιλέξετε την αντιπαράθεση με θέσεις και όχι με φωνές και αντί να τάζετε τα πάντα στους πάντες, να θυμάστε ότι τελικά εσείς ήσασταν που πήρατε τα πάντα από τους πάντες. Καλό είναι να προσγειωθείτε, επιτέλους, στην αληθινή ζωή και εν πάση περιπτώσει, εάν θέλετε να πείσετε ότι δεν επενδύετε συνειδητά στους διχασμούς του παρελθόντος, διαλέξτε τουλάχιστον, κύριε Τσίπρα, άλλη μουσική εισαγωγή στις ομιλίες σας από τον ύμνο του ΕΑΜ.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Παρακολουθείτε με ενδιαφέρον, βλέπω, τις ομιλίες μου!

(Γέλωτες - θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ησυχία, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Νομίζω ότι όλοι μπορούν να βγάλουν τα συμπεράσματά τους από τις ιστορικές αναφορές που το κάθε κόμμα επιδιώκει να αναδείξει.

(Χειροκροτήματα από την πτέρυγα της Νέας Δημοκρατίας)

Εμείς, ας πούμε, αναδεικνύουμε την αποκατάσταση της δημοκρατίας από τη Νέα Δημοκρατία και τον Κωνσταντίνο Καραμανλή. Εσείς επιμένετε να μας θυμίζετε τις χειρότερες στιγμές της ελληνικής ιστορίας και τους εμφύλιους διχασμούς, που αυτός ο τόπος πλήρωσε πολύ ακριβά. Εν πάση περιπτώσει!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ησυχία! Ησυχία, δεν έχει νόημα. Ησυχία παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κυρίες και κύριοι Βουλευτές, σήμερα η Ελλάδα παρά τις διαδοχικές δυσκολίες και προχωρά μπροστά και στοχεύει ψηλά. Χωρίς να λείπουν τα λάθη, η πολιτεία ξεπερνά αντιξοότητες και κρίσεις και απέναντι σε κάθε εμπόδιο προσπαθεί πάντα για το καλύτερο.

Χρέος μας, εξάλλου, δεν είναι μόνο να μεριμνούμε για την ευημερία των πολιτών, αλλά να αγωνιζόμαστε να βελτιώνουμε διαρκώς την ποιότητα της δημοκρατίας μας. Και προφανώς και εκεί γίνονται βήματα στη σωστή κατεύθυνση. Διότι αν δεν συνέβαινε αυτό, φαντάζομαι ότι το έγκυρο «ECONOMIST» δεν θα μας κατέτασσε στην εικοστή πέμπτη θέση στην ποιότητα της δημοκρατίας από την τριακοστή ένατη που ήμασταν επί δικών σας ημερών.

(Χειροκροτήματα από την πτέρυγα της Νέας Δημοκρατίας)

Όλα αυτά τα ευτράπελα περί δημοκρατικής εκτροπής, όλες αυτές τις σαχλαμάρες -επιτρέψτε μου- που ακούω από την Αξιωματική Αντιπολίτευση φαντάζομαι ότι δεν τις άκουσε το «ECONOMIST». Εκτός αν θεωρείτε ότι και το «ECONOMIST» είναι «πετσωμένο» μέσο, κύριε Τσίπρα. Έτσι δεν είναι; «πετσωμένο» μέσο το οποίο κατατάσσει την Ελλάδα ως τη χώρα με τη μεγαλύτερη βελτίωση στην ποιότητα της δημοκρατίας απ’ όλες τις ευρωπαϊκές χώρες τον τελευταίο χρόνο.

(Χειροκροτήματα από την πτέρυγα της Νέας Δημοκρατίας)

Πάρτε να δείτε και τη σχετική κατάταξη.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την κατεύθυνση αυτή, λοιπόν, της βελτίωσης αλλά και της προστασίας της ποιότητας της δημοκρατίας μας, αλλά και της προστασίας της δημοκρατίας μας από αυτούς οι οποίοι είναι ταγμένοι να την υπονομεύουν υπηρετεί και η διάταξη η οποία έχει ήδη κατατεθεί προς ψήφιση, η τροπολογία της προστασίας της δημοκρατίας από εγκληματικές οργανώσεις και από πρόσωπα που εμφανίζονται έχοντας τον μανδύα πολιτικών κομμάτων.

(Χειροκροτήματα από την πτέρυγα της Νέας Δημοκρατίας)

Είναι κάτι το οποίο με διαφορετικούς τρόπους ισχύει σε αρκετά ευρωπαϊκά κράτη, αποβλέποντας -και επιμένω σε αυτό- όχι στον αποκλεισμό των ιδεών, αλλά τελικά στην περιφρούρηση της ίδιας της δημοκρατικής συνταγματικής τάξης. Πράγματι το Σύνταγμά μας -και σωστά- δεν επιτρέπει τον εξοβελισμό καμμίας άποψης ούτε και την απαγόρευση κομμάτων. Άλλα συντάγματα, όπως το γερμανικό και το αυστριακό, είναι πολύ πιο αυστηρά ως προς τις δυνατότητες που δίνει το Σύνταγμα στα δικαστήρια να απαγορεύουν κόμματα από το να συμμετέχουν στις εκλογές. Επιτάσσει, όμως, το Σύνταγμά μας την απρόσκοπτη δημοκρατική λειτουργία και τη διαφύλαξη της ίδιας της ποιότητας της δημοκρατίας μας. Και αυτήν ακριβώς τη δημοκρατική λειτουργία επιχειρεί να ενισχύσει αυτή η ρύθμιση, εμποδίζοντας συμμορίες να μεταμφιέζονται σε πολιτικούς φορείς.

(Χειροκροτήματα από την πτέρυγα της Νέας Δημοκρατίας)

Να καταχρώνται τις κοινές μας ελευθερίες για να τις στερούν από άλλους και να καθιερώνουν στην πολιτική ζωή το μίσος και το αίμα. Και αυτός είναι ο λόγος που η Κυβέρνηση κατέθεσε εγκαίρως τις απόψεις της στα κόμματα. Θέλω να θυμίσω στην Εθνική Αντιπροσωπεία ότι αυτή η συζήτηση από πλευράς Κυβέρνησης έχει ξεκινήσει εδώ και τουλάχιστον τρεις μήνες. Έχει υπάρξει ένας διάλογος με τα κόμματα με σκοπό πάντα να εξασφαλίσουμε τη μέγιστη δυνατή διακομματική συναίνεση. Και αυτός εξακολουθεί να είναι και ο στόχος της Κυβέρνησης και είμαστε ανοικτοί και σε τροποποιήσεις, σε βελτιώσεις της τελευταίας στιγμής. Καταλαβαίνω ότι το ΠΑΣΟΚ - Κίνημα Αλλαγής θα καταθέσει κάποιες τέτοιες προτάσεις. Διότι πρέπει -θα το ξαναπώ- αυτή η διάταξη να ψηφιστεί, αν είναι αυτό εφικτό, και από τους τριακόσιους Βουλευτές του ελληνικού Κοινοβουλίου.

(Χειροκροτήματα από την πτέρυγα της Νέας Δημοκρατίας)

Κανείς σε αυτή την Αίθουσα δεν επιθυμεί να ξαναζήσει, να ξαναδεί τους τραμπουκισμούς του παρελθόντος και ούτε βέβαια η κοινοβουλευτική εκπροσώπηση κάποιων να γίνει και πάλι όχημα βίας εναντίον των πολιτών, οδηγώντας σε ωμές δολοφονίες, σε τραυματισμούς σε αποκρουστικά πογκρόμ.

Με τη νέα, λοιπόν, αυτή ρύθμιση, όπως έχει ήδη συζητηθεί εκτενώς στον δημόσιο διάλογο, για να συμμετέχει στις εκλογές ένας συνδυασμός, θα πρέπει να συγκεντρώνει τρεις προϋποθέσεις. Πρώτον, το κόμμα να έχει ιδρυθεί νόμιμα. Δεύτερον, τα μέλη του επιτελείου, ο επικεφαλής των οργάνων -αλλά προσοχή, και εδώ έγκειται η ουσία της διάταξης- και οι πραγματικοί ηγέτες του να μην έχουν καταδικαστεί για σοβαρά αδικήματα κατά της πολιτείας. Και τρίτον, η οργάνωση και η δράση της συγκεκριμένης παράταξης, του συγκεκριμένου κόμματος να εξυπηρετεί την ελεύθερη λειτουργία του δημοκρατικού πολιτεύματος. Αρμόδια και μόνη αρμόδια -δεν θα μπορούσε να είναι και άλλη- να διαπιστώσει αν συντρέχουν αυτές οι προϋποθέσεις είναι η δικαιοσύνη και ειδικότερα το Α΄ τμήμα του Αρείου Πάγου, που άλλωστε ανέκαθεν έχει από το Σύνταγμα την ευθύνη για την ανακήρυξη των συνδυασμών. Οι δικαστές, χωρίς να μπουν στη διαδικασία να αξιολογούν ιδέες ή διακηρύξεις, εξετάζουν ένα και μόνο στοιχείο: αν υπάρχουν πράξεις με ιδιαίτερη ποινική απαξία.

Ουσιαστικά η διάταξη την οποία προτείνουμε έρχεται σε συνέχεια, στηρίζεται πάνω σε άλλη διάταξη η οποία είχε ψηφιστεί το 2021. Μάλιστα με τις ψήφους της Αξιωματικής Αντιπολίτευσης, τότε είχε αποκλειστεί από την κορυφαία δημοκρατική διαδικασία η συμμετοχή φορέων που έχουν στην κορυφή τους πρόσωπα καταδικασθέντα για εγκλήματα. Τώρα καλύπτεται και η περίπτωση η ηγεσία αυτή να είναι ουσιαστικά εικονική, να αποτελείται δηλαδή από κάποιο κομματικό ανδρείκελο, όταν ουσιαστικά τα νήματα θα κινούν άλλοι με βεβαρημένο ποινικό μητρώο.

Δεν απαγορεύεται, άλλωστε, να είναι υποψήφιος Βουλευτής κάθε πολίτης ο οποίος δεν στερήθηκε τα πολιτικά του δικαιώματα, ο οποίος εξέτισε την ποινή του, είναι ακόμα καταδικασμένος, αρκεί όμως να μην είναι ο αληθινός ηγέτης κόμματος. Αλλιώς, η δημοκρατία θα βρισκόταν μπροστά σε ένα εφιαλτικό παράδοξο: να προσφέρει σε έναν εγκληματία τις δυνατότητες για να συνεχίσει να παρανομεί μέσω ενός «αχυρανθρώπου» και επιπλέον να τον χρηματοδοτεί με δημόσιο χρήμα.

Αυτή η διάταξη συμμορφώνεται πλήρως με τις επιταγές του Καταστατικού μας Χάρτη, αλλά και της Ευρωπαϊκής Σύμβασης των Δικαιωμάτων του Ανθρώπου, όπως και με τη νομολογία του Συμβουλίου της Επικρατείας που θέλω να σας θυμίσω ότι το 2015 απεφάνθη ότι είναι συνταγματική η διακοπή της χρηματοδότησης ενός κόμματος, όταν η δράση του είναι αντίθετη στην ίδια τη λειτουργία του πολιτεύματος, κρίνοντας δηλαδή, όπως το ίδιο το Σύνταγμα ορίζει, ότι πρώτη υποχρέωση των κομμάτων είναι ο ίδιος ο σεβασμός των κανόνων της δημοκρατίας.

Η ψήφιση, λοιπόν, αυτής της διάταξης θεωρώ πως συνιστά δημοκρατικό καθήκον κάθε πτέρυγας της Εθνικής Αντιπροσωπείας για πολλούς λόγους από τους οποίους συγκρατώ έναν: Η καθολική αποδοχή αυτής της διάταξης θα έστελνε ένα ηχηρό μήνυμα σε όλους τους πολίτες ότι σε τέτοια θέματα δεν χωρούν κομματικές διαφορές και όλοι μας μπορούμε να έχουμε μια σκληρή, διαρκή αντιπαράθεση, αλλά πάντα όπως τη θέλουν οι Έλληνες, όπως την απαιτεί ο πολιτικός μας πολιτισμός, με επιχειρήματα και στοιχεία και όχι με μαχαίρια και ρόπαλα.

Ακόμα δεν έχουμε δει τη σχετική διάταξη την οποία φερόταν να ήθελε να καταθέσει ο ΣΥΡΙΖΑ προς συζήτηση στην Εθνική Αντιπροσωπεία. Θέλω να επαναλάβω ότι η Κυβέρνηση θα επιμείνει στη διάταξη την οποία έχει φέρει, θα είναι ανοικτή σε σημειακές βελτιώσεις και εύχομαι τελικά η διάταξη αυτή, όπως είπα, να υπερψηφιστεί από όσο το δυνατόν περισσότερα κόμματα της Εθνικής Αντιπροσωπείας.

Αγαπητοί συνάδελφοι, κλείνω με μία γενικότερη παρατήρηση. Η Κυβέρνηση της Νέας Δημοκρατίας, αν και πολλοί το αμφισβητούσαν για καιρό, πλησιάζει προς την ολοκλήρωση του συνταγματικού της κύκλου.

**ΤΡΥΦΩΝ ΑΛΕΞΙΑΔΗΣ:** Αμήν!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το «αμήν» θα το κρίνουν οι Έλληνες πολίτες!

(Χειροκροτήματα από την πτέρυγα της Νέας Δημοκρατίας)

Θα το κρίνουν και θα συγκρίνουν μια τετραετία Νέας Δημοκρατίας και μία τετραετία δικιά σας!

(Χειροκροτήματα από την πτέρυγα της Νέας Δημοκρατίας)

Γι’ αυτό αφήστε τις ειρωνείες στην άκρη.

Αντιμετωπίσαμε και ξεπεράσαμε –η αλήθεια είναι- πολλές διεθνείς και εθνικές προκλήσεις. Δεν δειλιάσαμε και σίγουρα δεν μπήκαμε στον πειρασμό και δεν μπήκα ποτέ προσωπικά στον πειρασμό να αξιοποιήσω πρόωρα την εμπιστοσύνη της κοινωνίας.

Θα μπορούσα να το είχα κάνει σε πολλές συγκυρίες, όταν οι δημοσκοπήσεις έδειχναν θεόρατες διαφορές για τη Νέα Δημοκρατία, αλλά δεν το έκανα, διότι επιμένω στην ανάγκη οι κυβερνήσεις να ολοκληρώνουν το συνταγματικό τους κύκλο. Και είμαι θεσμικά συνεπής σε αυτά που έλεγα!

(Χειροκροτήματα από την πτέρυγα της Νέας Δημοκρατίας)

Καταφέραμε και μετατρέψαμε τρικυμίες σε νέες αφετηρίες, ενώ προσπαθούμε να οδηγήσουμε την πατρίδα μας σε ήρεμα νερά, πιο ισχυρή σε όλα, πιο ισχυρή οικονομικά, πιο ισχυρή γεωπολιτικά, πιο ισχυρή και κοινωνικά. Είμαι βέβαιος ότι κάθε ενσυνείδητος πολίτης αναγνωρίζει αυτή την μεγάλη προσπάθεια, η οποία εγκαινιάστηκε το καλοκαίρι του 2019. Και όχι μόνο αντιμετωπίσαμε, πιστεύω, επιτυχημένα μια σειρά από κρίσεις, αλλά μπορούμε να βρεθούμε και σε αυτή την ευχάριστη θέση, να κοιτάξουμε τους πολίτες στα μάτια και να τους πούμε «αυτά που σας υποσχεθήκαμε, τα υλοποιήσαμε». Το είπαμε και το κάναμε!

(Χειροκροτήματα από την πτέρυγα της Νέας Δημοκρατίας)

Ακριβώς αυτή η συνέπεια λόγων και έργων είναι που μας δίνει πρόσθετη αξιοπιστία να μπορούμε τους επόμενους μήνες -και σίγουρα κατά τη διάρκεια της προεκλογικής περιόδου- να μιλήσουμε με περισσότερη σιγουριά, με περισσότερη πειθώ για το σχέδιό μας για την επόμενη τετραετία, όπως οραματιζόμαστε για την Ελλάδα, μια Ελλάδα με καλύτερους μισθούς οι οποίοι θα προσεγγίζουν επιτέλους τους ευρωπαϊκούς, όπως και με καλύτερη καθημερινότητα για όλες και για όλους. Διότι, αν ξεκινήσαμε από το «μένουμε Ευρώπη», σήμερα «γινόμαστε Ευρώπη» και αύριο διεκδικούμε να είμαστε πρωταγωνιστές στην Ευρώπη!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Οι πολίτες, λοιπόν, σύντομα θα κρίνουν δύο τετραετίες που τις έζησαν διαδοχικά. Θα κρίνουν, όμως, και ένα διαφορετικό όραμα για την Ελλάδα του 2030. Τουλάχιστον εμείς έχουμε άποψη για την Ελλάδα του 2030, από εσάς δεν έχω ακούσει απολύτως τίποτα για το πώς φαντάζεστε τη χώρα στο μέλλον. Οι Έλληνες θα μπορούν να κρίνουν και να συγκρίνουν ποιος αποδεδειγμένα μπορεί να αντιμετωπίζει -ναι, κυρία Φωτίου- ξαφνικές περιπέτειες όπως το μεταναστευτικό. Θυμόμαστε τι κάνατε στο μεταναστευτικό εσείς και οι πολίτες γνωρίζουν τι κάναμε εμείς.

(Χειροκροτήματα από την πτέρυγα της Νέας Δημοκρατίας)

Θα κρίνουν και θα συγκρίνουν ποιοι μπορούν να μετατρέπουν τις αστοχίες σε νέους στόχους, κάνοντας πράξη στις δεσμεύσεις μας και όχι τα ψέματα, ψευδαισθήσεις και κυβιστήσεις.

Με άλλα λόγια, κύριε Τσίπρα, το πραγματικό ερώτημα των εκλογών δεν είναι, όπως είπατε πρόσφατα: Δημοκρατία ή Νέα Δημοκρατία. Και να σας πω κάτι; Να είστε πιο προσεκτικός όταν μιλάτε στην παράταξη που αποκατέστησε την καλύτερη δημοκρατία που γνώρισε η χώρα, που έβαλε την Ελλάδα στην Ευρώπη και που την κράτησε στην Ευρώπη, όταν εσείς πειραματιζόσασταν με άλλες αναζητήσεις.

(Χειροκροτήματα από την πτέρυγα της Νέας Δημοκρατίας)

Όχι, το ερώτημα δεν είναι: Δημοκρατία ή Νέα Δημοκρατία; Δημοκρατία έχουμε και τη θωρακίζουμε και τη βελτιώνουμε. Το δίλημμα είναι άλλο, όσο κι αν εσείς θέλετε να το ξορκίζετε. Είναι εκείνο που υπάρχει στη μνήμη και στη σκέψη του κάθε πολίτη: Προχωράμε μαζί μπροστά ή γυρίζουμε διχασμένοι πίσω; Συνεχίζουμε με σιγουριά και συνέπεια ή ρισκάρουμε μια καινούργια περιπέτεια; Θέλουμε τελικά Κυβέρνηση Νέας Δημοκρατίας ή θέλουμε κυβέρνηση ΣΥΡΙΖΑ; Θέλουμε πρωθυπουργό τον Τσίπρα σε κυβέρνηση της Νέας Δημοκρατίας… Όχι, δικός μας Πρωθυπουργός δεν θα γίνετε! Πρωθυπουργό Τσίπρα σε κυβέρνηση ΣΥΡΙΖΑ; Κυβέρνηση της Νέας Δημοκρατίας θα έχουμε σε κάθε περίπτωση!

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Τα μπερδέψατε!

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία.

(Θόρυβος από την πτέρυγα του ΣΥΡΙΖΑ)

Ελάτε. Εδώ δεν είπατε «αμήν».

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Γι’ αυτό και θα σας καλέσω, τελειώνοντας, κύριε Τσίπρα, κύριοι της Αντιπολίτευσης, και πάλι να αναθεωρήσετε τη στάση σας, να γυρίσετε στα έδρανα των κοινοβουλευτικών αποφάσεων, ώστε να κριθούμε και εκεί ενώπιον των πολιτών. Είναι καιρός πια να ξεφύγετε από αυτή τη σκιά του παρελθόντος σας, να εγκαταλείψετε την εμπρηστική ρητορική, τις έωλες υποσχέσεις που σε κάθε ομιλία σας βλέπω ότι ακατάσχετα αυξάνονται, και επιτέλους να αντιληφθείτε εσείς και οι συνοδοιπόροι σας ότι είμαστε αντίπαλοι, δεν είμαστε εχθροί.

(Χειροκροτήματα από την πτέρυγα της Νέας Δημοκρατίας)

Η κοινωνία ζητά από εμάς θέσεις αντί για κραυγές. Η κοινωνία ζητά από εμάς κοστολογημένα προγράμματα και όχι ψεύτικες επιταγές. Σήμερα έχετε αυτή την ευκαιρία να αναθεωρήσετε την άποψή σας, να επιστρέψετε στα κοινοβουλευτικά έδρανα, να είστε συνεπείς με τους κανόνες της κοινοβουλευτικής δημοκρατίας. Διαφορετικά δικιά σας επιλογή θα είναι και θα μείνετε μόνοι σας στο περιθώριο. Εμείς θα εξακολουθούμε στην πορεία μας, να βαδίζουμε μαζί μπροστά και να στοχεύουμε ψηλά.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μία μαθήτριες και μαθητές και έξι συνοδοί εκπαιδευτικοί από το 1ο ΕΠΑΛ Πάτρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Αμέσως μετά καλώ στο Βήμα τον Πρόεδρο της Κοινοβουλευτικής Ομάδος του ΣΥΡΙΖΑ και Αρχηγό της Αξιωματικής Αντιπολίτευσης, τον κ. Αλέξη Τσίπρα.

Εμένα θα μου επιτρέψετε να λείψω για λίγο, κύριε Πρόεδρε. Είναι ο κ. Μοσκοβισί επισκέπτης της Βουλής. Είναι γνωστός σε πολλούς από εσάς. Θα επιστρέψω, όχι αργά.

Ευχαριστώ.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Βεβαίως, κύριε Πρόεδρε.

Κυρίες και κύριοι συνάδελφοι, θέλω πρωτίστως να εκφράσω τη συμπαράσταση και την αλληλεγγύη μας στον τουρκικό αλλά και στον συριακό λαό για την ανείπωτη τραγωδία που περνάνε μετά την καταστροφική σεισμική δόνηση των 7,8 Ρίχτερ. Η σκέψη μας είναι τούτη την ώρα στους ανθρώπους εκείνους που αγωνίζονται στα χαλάσματα, στα σωστικά συνεργεία, στους ανθρώπους που αγωνιούν για τους δικούς τους που είναι αγνοούμενοι. Τέτοιες ώρες, νομίζω, μιλάει η ανθρωπιά και παραμερίζονται οποιεσδήποτε άλλες σκέψεις.

Η πατρίδα μας και ο λαός μας θα είναι δίπλα στους γείτονές μας που δοκιμάζονται. Η Ελλάδα, μαζί με όλη τη διεθνή κοινότητα, θα σταθεί αρωγός, ώστε να παράσχει κάθε δυνατή βοήθεια στους γείτονές μας που δοκιμάζονται.

Κυρίες και κύριοι συνάδελφοι, σήμερα η Κυβέρνηση επιλέγει να φέρει στη Βουλή, σε χρόνο προεκλογικό, μια εξαγγελία από τον Σεπτέμβρη της Διεθνούς Έκθεσης Θεσσαλονίκης. Είναι μια εξαγγελία που αφορά αποσπασματικά ένα μόνο κομμάτι των Ενόπλων Δυνάμεών και μια εξαγγελία η οποία καθυστέρησε επτά μήνες για να έρθει προεκλογικά.

Θα πω τις απόψεις μας για την κατάσταση που επικρατεί σε ό,τι αφορά τη μέριμνα του έμψυχου δυναμικού των Ενόπλων Δυνάμεων.

Επιτρέψτε μου, όμως, πριν μπω στην ουσία του νομοσχεδίου και των θέσεών μας, να εκφράσω μια γενικότερη πεποίθηση: Η εθνική ασφάλεια, αν τη θεωρούμε κρίσιμη και πρέπει να τη θεωρούμε κρίσιμη, απαιτεί πάνω απ’ όλα ενότητα απέναντι σε όσους την επιβουλεύονται. Για εμάς, λοιπόν, είναι αδιαπραγμάτευτη αρχή ότι με θέματα που αφορούν την εθνική ασφάλεια δεν χωράνε μικροκομματικές και μικροπολιτικές σκοπιμότητες.

(Χειροκροτήματα από την πτέρυγα του ΣΥΡΙΖΑ)

Δυστυχώς, όμως, για άλλη μια φορά σήμερα ο κ. Μητσοτάκης ανέβηκε σε αυτό εδώ το Βήμα για να εκμεταλλευτεί μια συζήτηση που αφορά την εθνική ασφάλεια, τις Ένοπλες Δυνάμεις, αυτούς που είναι ταγμένοι να υπηρετούν την εθνική ασφάλεια, με σκοπό να εξαπολύσει επίθεση απέναντι στους πολιτικούς του αντιπάλους και να εμπλέξει τις Ένοπλες Δυνάμεις για άλλη μια φορά στα προεκλογικά σχέδια της Κυβέρνησης. Να εμπλέξει, δηλαδή, ποιους; Εκείνους που θα έπρεπε να σέβεται περισσότερο, τους άνδρες και τις γυναίκες που με το εθνόσημο στο πέτο αψηφούν τον κίνδυνο και τον θάνατο καθημερινά για να προστατεύουν την εθνική μας ακεραιότητα.

Και αναρωτιέμαι, κύριε Μητσοτάκη, ως πότε θα βάζετε τις Ένοπλες Δυνάμεις και τα εθνικά μας θέματα στην αρένα της μικροκομματικής εκμετάλλευσης; Ως πότε θα επιχειρείτε να παριστάνετε εσείς τον μοναδικό πατριώτη μέσα σε αυτή την Αίθουσα; Όλοι οι άλλοι είναι μειοδότες, δεν είναι πατριώτες.

(Χειροκροτήματα από την πτέρυγα του ΣΥΡΙΖΑ)

Ως πότε θα παριστάνετε τον προστάτη της εθνικής άμυνας και θα κουνάτε το δάχτυλο στους πολιτικούς σας αντιπάλους για έλλειμμα πατριωτισμού και εθνικοφροσύνης;

Εν τοιαύτη περιπτώσει, ξέρετε κάτι; Αυτά ήταν τα επιχειρήματα της μετεμφυλιακής Δεξιάς. Με αυτά θα πορευτείτε; Θεωρείτε τον εαυτό σας προστάτη των Ενόπλων Δυνάμεων, της πατρίδας μας;

Αλήθεια, από την πολλή προστασία είχατε καλωδιωμένους τους Αρχηγούς των Ενόπλων Δυνάμεων, τον Αρχηγό του Γενικού Επιτελείου Εθνικής Άμυνας, τον Αρχηγό του Γενικού Επιτελείου Στρατού, τους επικεφαλής των εξοπλιστικών προγραμμάτων, τον Σύμβουλο Εθνικής Ασφάλειας;

(Χειροκροτήματα από την πτέρυγα του ΣΥΡΙΖΑ)

Για να τους προστατεύσετε; Γιατί ακούστηκε και αυτό το επιχείρημα εδώ. Πατερούλης και μεγάλος αδελφός ταυτόχρονα.

Αφήστε, λοιπόν, για τα θέματα της εθνικής άμυνας τις μεγάλες κορώνες μετά από όλα όσα έχουν βγει στο φως. Αφήστε την υποκρισία για το πόσο πολύ πατριώτης είσαστε εσείς και πόσο ανθέλληνες είμαστε εμείς όλοι οι υπόλοιποι πολιτικοί σας αντίπαλοι, που θυμηθήκατε εδώ να μας πείτε στο τέλος, αφού μας περιλούσατε με υπονοούμενα περί ελλείμματος πατριωτισμού και εθνικής εξαίρεσης, ότι δεν είμαστε εχθροί, αλλά πολιτικοί αντίπαλοι. Τι παραπάνω, λοιπόν, μπορεί να διαχωρίσει την έννοια «εχθρός» από «πολιτικός αντίπαλος» από το να έρχεται στο Βήμα της Βουλής ο Πρωθυπουργός και να αφήνει υπονοούμενα για τους πολιτικούς του αντιπάλους ότι είναι μειοδότες;

Τα ίδια κάνατε και εδώ, αλλά μυαλό δεν βάλατε πριν από πέντε χρόνια, όταν -μιας και εσείς αναφέρεστε στις πλατείες, θα θυμηθώ και κάποιες άλλες πλατείες- την περίοδο που βρισκόμασταν σε διαπραγματεύσεις και τελικά υπογράψαμε μια συμφωνία, η οποία ήταν εθνικά επωφελής, γιατί στα βόρεια σύνορά μας δεν έχουμε μια Λιβύη, ένα δορυφόρο της Τουρκίας…

(Χειροκροτήματα από την πτέρυγα του ΣΥΡΙΖΑ)

…εσείς χέρι-χέρι με αυτούς που τώρα λέτε ότι θέλετε να αποκλείσετε από την κοινοβουλευτική διαδικασία -και θα πω την άποψή μας- και χέρι-χέρι ήσασταν, μας αποκαλούσατε εθνικούς μειοδότες.

Όμως, βέβαια, κάνατε στροφή εκατόν ογδόντα μοιρών αργότερα και ορθά κάνατε στροφή εκατόν ογδόντα μοιρών και εμφανίζεστε στην Ευρώπη ως υπερασπιστής του ευρωπαϊκού δρόμου της Βόρειας Μακεδονίας, ενώ στη Βουλή τότε λέγατε ότι θα είσαστε εμπόδιο.

Λέω, λοιπόν, κυρίες και κύριοι συνάδελφοι, ότι το να βάζουμε διαρκώς τις Ένοπλες Δυνάμεις της πατρίδας μας και, μάλιστα, σε μια δύσκολη συγκυρία και, μάλιστα, λίγες μέρες μετά τον άδικο χαμό των δύο ικάρων μας, ένα δραματικό γεγονός που έσπειρε συγκίνηση και θλίψη σε κάθε Ελληνίδα και σε κάθε Έλληνα και που θα έπρεπε να μας ενώνει όλους σε αυτά εδώ τα έδρανα και όχι μόνο, αλλά ακόμα και για αυτό είδαμε Βουλευτές του κυβερνώντος κόμματος να βγαίνουν στα τηλεοπτικά παράθυρα και να προσπαθούν να κάνουν ένα διαγωνισμό πατριωτισμού.

Όχι, λοιπόν, κυρίες και κύριοι συνάδελφοι, εμείς θεωρούμε καπηλεία, θεωρούμε έσχατη καπηλεία να βάζουμε αυτά τα θέματα στην προεκλογική αντιπαράθεση. Σας ασκούμε κριτική, ναι, και θα σας ασκήσω και σήμερα κριτική.

Καγχάζετε διαρκώς για τις εξοπλιστικές δαπάνες των 14 - 15 δισεκατομμυρίων, λες και τα βγάζετε από την τσέπη σας, λες και δεν είναι χρήματα όλου του ελληνικού λαού. Κι όταν σας ασκούμε κριτική ότι δεν φροντίσατε να μπει ούτε μια βίδα στην Ελληνική Πολεμική Βιομηχανία, μας λέτε εθνική εξαίρεση. Δεν τη θέλετε την κριτική; Θέλετε να αποφασίζετε χωρίς να έχετε κριτική και διάλογο κοινοβουλευτικό; Αυτή είναι η δημοκρατία σας;

Και την ίδια στιγμή, όμως, που έχετε υπογράψει αυτούς τους εξοπλισμούς των 15 δισεκατομμυρίων ευρώ -εξοπλισμούς που θα πάρουμε μελλοντικά- δεν έχετε μέχρι σήμερα εδώ και τέσσερα χρόνια στην πραγματικότητα δώσει ούτε ένα ευρώ για τη μέριμνα του έμψυχου δυναμικού του στρατεύματος. Τέσσερα χρόνια φέρνετε σήμερα προεκλογικά ένα επίδομα που αφορά ένα μόνο κλάδο. Τα υπόλοιπα είναι υποσχέσεις που ακούσαμε από τη μέση της ομιλίας του Πρωθυπουργού και μετά.

Οι Ένοπλες Δυνάμεις, κυρίες και κύριοι συνάδελφοι, δεν είναι μόνο τα όπλα, είναι κυρίως οι άνδρες και οι γυναίκες που χειρίζονται τα όπλα, είναι κυρίως το έμψυχο δυναμικό.

Και θέλω να σας θυμίσω, γιατί πολλοί από εδώ το ξεχνάτε αυτό, ότι το 2018, όταν το ερευνητικό σκάφος «Μπαρμπαρός» παραβίαζε την ελληνική Αποκλειστική Οικονομική Ζώνη -δεν είχαμε τότε ούτε φρεγάτες Μπελαρά ούτε αεροσκάφη Ραφάλ- στη φρεγάτα «Νικηφόρος Φωκάς», όμως, οι άνδρες και οι γυναίκες του πληρώματος έκαναν το καθήκον τους και εμπόδισαν τις έρευνες, τις παράνομες έρευνες του τουρκικού ερευνητικού σκάφους. Και γύρισε πίσω το «Μπαρμπαρός».

(Χειροκροτήματα από την πτέρυγα του ΣΥΡΙΖΑ)

Δεν είπε τότε η πολιτική ηγεσία ότι το παρέσυρε η θάλασσα και τα κύματα του Αιγαίου το τουρκικό ερευνητικό σκάφος. Δεν είπε τότε η πολιτική ηγεσία ότι έκανε θόρυβο και δεν υπήρχε παραβίαση επειδή έκανε θόρυβο και δεν μπορούσε να κάνει έρευνες.

Οι άνδρες και οι γυναίκες, λοιπόν, με το εθνόσημο, που είναι έτοιμοι ανά πάσα στιγμή και έτοιμες ανά πάσα στιγμή να δώσουν και τη ζωή τους για την πατρίδα, αυτή είναι η δύναμη των Ενόπλων Δυνάμεων.

Και τι έχετε κάνει τέσσερα χρόνια για αυτούς; Είναι το ερώτημά μου. Ένα νομοσχέδιο που φέρνετε προεκλογικά και δεν λύνει κανένα από τα κρίσιμα ζητήματα και αντιμετωπίζει μόνο ένα από τα αιτήματα ενός κλάδου; Και με όλους τους υπόλοιπους κλάδους τι γίνεται; Δικαίως έχουν ξεσηκωθεί. Οι αντιδράσεις των στελεχών των Ενόπλων Δυνάμεων από όλους τους κλάδους είναι δικαιολογημένες, διότι όταν αποφασίζεις να δώσεις επίδομα, πρέπει να το δώσεις με δικαιοσύνη παντού σε όλους τους κλάδους.

Όμως, το κρίσιμο ερώτημα είναι: Τέσσερα χρόνια τώρα τι έχετε κάνει για τη μέριμνα του προσωπικού, εκτός από τους εξοπλισμούς των 15 δισεκατομμυρίων; Εκτός από την προκλητική υπερκοστολόγηση για το αεροπορικό κέντρο της Καλαμάτας, τι έχετε κάνει για τη μέριμνα; Το επίδομα στόλου, που το εξαγγείλατε πριν επτά μήνες και το φέρνετε τώρα. Μόνο αυτό έχετε κάνει. Α, και τις υποσχέσεις για το μισθολόγιο που αφορούν το 2024.

Μεταξύ του 2023 και του 2024, όμως, κύριε Μητσοτάκη, μεσολαβεί κάτι: Οι εκλογές. Μη δίνετε, λοιπόν, τόσες πολλές υποσχέσεις για το 2024, διότι κινδυνεύετε όλοι όσοι σας ακούνε να θεωρήσουν ότι δίνετε αυτές τις υποσχέσεις, διότι γνωρίζετε ότι δεν θα είσαστε σε θέση να τις εκπληρώσετε, διότι δεν θα βρίσκεστε στη θέση του Πρωθυπουργού το 2024.

(Χειροκροτήματα από την πτέρυγα του ΣΥΡΙΖΑ)

**ΔΙΟΝΥΣΙΟΣ ΧΑΤΖΗΔΑΚΗΣ:** Έχουν δοθεί 85 εκατομμύρια ευρώ οδοιπορικά!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Εμείς, λοιπόν, που μας κουνάτε το δάχτυλο επειδή κάνουμε κριτική στην υπερκοστολόγηση των δαπανών και στην απουσία έργου στην ελληνική βιομηχανία, όταν ήμασταν κυβέρνηση, κύριε ναύαρχε, μετράγαμε και το τελευταίο ευρώ! Και το τελευταίο, προσέξτε!

**ΔΙΟΝΥΣΙΟΣ ΧΑΤΖΗΔΑΚΗΣ:** Το ίδιο κάνουμε και τώρα!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Όχι, δεν κάνετε το ίδιο ούτε εσείς ούτε οι προηγούμενες κυβερνήσεις! Έκανε και η κυβέρνηση Σαμαρά το ίδιο. Από το 2010 μέχρι το 2018, όσο ήμασταν στα μνημόνια, όποια και αν ήταν η κυβέρνηση ήταν υποχρεωμένη να μετράει και το τελευταίο ευρώ. Γιατί; Γιατί ήμασταν σε επιτροπεία, γιατί οι αποφάσεις για την άμυνα δεν ήταν αποφάσεις που έπαιρναν οι εκλεγμένες κυβερνήσεις του ελληνικού λαού, διότι ήμασταν σε μνημόνια, είχαμε την τρόικα και έπρεπε να εγκρίνουν αυτοί τις αποφάσεις για την άμυνα. Ποιος μας είχε βάλει σε αυτά τα μνημόνια; Η κυβέρνηση του ΣΥΡΙΖΑ; Όχι. Γιατί μπήκαμε σε αυτά τα μνημόνια μεταξύ άλλων; Δεν λέω ότι είναι η μοναδική αιτία, μεταξύ άλλων. Γιατί οι προηγούμενες κυβερνήσεις είχατε κάνει τα εξοπλιστικά προγράμματα όχημα για σπατάλες, όχημα για πλουτισμό, όχημα για μίζες.

(Χειροκροτήματα από την πτέρυγα του ΣΥΡΙΖΑ)

Γι’ αυτό μεταξύ άλλων χρεοκοπήσαμε και μπήκαμε σε επιτροπεία διεθνή και σε μνημόνια.

Και όταν ήρθαμε εμείς και μετράγαμε το τελευταίο ευρώ, κάναμε ό,τι περνούσε από το χέρι μας, ό,τι περνούσε από το χέρι μας, προκειμένου να κρατήσουμε ψηλά το ηθικό των ανδρών και των γυναικών, αλλά ταυτόχρονα να διατηρήσουμε ψηλά και την αποτρεπτική ικανότητα των Ενόπλων Δυνάμεων της πατρίδας μας. Ό,τι περνούσε από το χέρι μας!

**ΔΙΟΝΥΣΙΟΣ ΧΑΤΖΗΔΑΚΗΣ:** Πεντακόσια εκατομμύρια για τα «Πάπα 3»!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αφήστε τα αυτά, κύριε ναύαρχε! Τα έχει πει και ο κ. Μητσοτάκης αυτά, ήταν απόφαση της κυβέρνησης Σαμαρά τα «Πάπα 3», την οποία ήρθε να υλοποιήσει η κυβέρνηση του ΣΥΡΙΖΑ. Δική σας απόφαση ήταν, δική σας απόφαση!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ήσυχα, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Όταν, κύριε Πρωθυπουργέ, πήγατε πριν από μια βδομάδα στην Ελληνική Αεροπορική Βιομηχανία, στην ΕΑΒ, τι ακριβώς επιθεωρήσατε; Τι ακριβώς επιθεωρήσατε στην ΕΑΒ; Γνωρίζατε τι επιθεωρήσατε; Μήπως τα F-16 που μετατράπηκαν σε «Viper» με απόφαση της δικής μας κυβέρνησης παρά τις αυστηρές δημοσιονομικές δυνατότητες και τους περιορισμούς που είχαμε τότε;

(Χειροκροτήματα από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είχαμε ψηφίσει!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Και γνωρίζετε, αλήθεια -είχατε αντιταχθεί τότε ως αξιωματική αντιπολίτευση για λίγο, για καμμιά βδομάδα, μετά το ψηφίσατε, είναι αλήθεια- αν αυτή η συμφωνία, της οποίας κάνατε κριτική -εγώ πιστεύω και θεωρώ ότι έτσι πρέπει να κάνει η Αντιπολίτευση, πρέπει να κάνει κριτική, αυτό είναι το Κοινοβούλιο, γι’ αυτό υπάρχει η Αντιπολίτευση, γι’ αυτό και η κυβέρνηση, για να ελέγχει η αντιπολίτευση την κυβέρνηση- γνωρίζετε αν αυτή η συμφωνία που υπογράψαμε με τις Ηνωμένες Πολιτείες Αμερικής και με τη «LOCKHEED» είναι μια συμφωνία η οποία έχει παραγωγή στην Ελλάδα, ή δεν το γνωρίζετε; Όλα εδώ -εκεί που πήγατε- όλα εδώ κατασκευάζονται! Εδώ συναρμολογούνται όλα!

(Χειροκροτήματα από την πτέρυγα του ΣΥΡΙΖΑ)

Γνωρίζετε εσείς αν η συμφωνία που έχετε υπογράψει -και δεν είναι διακρατική, με εταιρείες την υπογράψατε, το ελληνικό δημόσιο με εταιρείες, ιδιωτικές εταιρείες- παρέχει τη δυνατότητα έστω και μια βίδα για τα Ραφάλ να μπει εκεί όπου πήγατε, στα στέγαστρα της Ελληνικής Αεροπορικής Βιομηχανίας; Όχι, ούτε μία βίδα! Και πήγε ο Υπουργός Άμυνας, καθόταν δίπλα στην Υπουργό Άμυνας της Γαλλίας, που η Υπουργός Άμυνας της Γαλλίας έκανε τη φιέστα της για να δείξει πόσες θέσεις εργασίας και πόσοι Γάλλοι εργαζόμενοι θα δουλέψουν για τα ελληνικά Ραφάλ, αλλά ούτε ένας εργαζόμενος στην Ελλάδα. Αυτή είναι η κριτική που σας κάνουμε και το λέμε ξανά και ξανά, ναι, από το υστέρημα του ελληνικού λαού πρέπει -και έτσι γίνεται πάντα για την εθνική μας άμυνα- αλλά θα ελέγχεται και το τελευταίο ευρώ που φεύγει από το υστέρημα του ελληνικού λαού για να ενισχυθεί η εθνική μας άμυνα.

Πάμε τώρα στα θέματα της μέριμνας. Σας εξήγησα πιο πριν τις τρομακτικές δημοσιονομικές δυσκολίες που είχαμε, αλλά παρά τις δυσκολίες αυτές, παρά το γεγονός ότι δεν αποφασίζαμε εμείς τα οικονομικά εκείνη την περίοδο, ήμασταν η πρώτη κυβέρνηση στα μνημονιακά χρονικά που έφερε ευνοϊκές ρυθμίσεις για τα θέματα μέριμνας στρατιωτικών με τους ν.4361/2016, 4407/2016, 4494/2017, 4609/2017, αλλά και με τον ν.4472/2017, όπου θεσπίσαμε νέο μισθολόγιο, κατοχυρώνοντας τα κεκτημένα των στρατιωτικών παρά τις μνημονιακές πιέσεις.

Πείτε μου εσείς τέσσερα χρόνια τι έχετε κάνει, πέρα από τις υπερκοστολογήσεις για την Καλαμάτα και τις υπογραφές για τις τεράστιες αγορές, τι έχετε κάνει για το προσωπικό, όταν μάλιστα το κόστος ζωής το 2019 δεν συγκρίνεται με το κόστος ζωής το 2023. Και αυτό δεν ισχύει μονάχα για τους συνταξιούχους, για τους εργαζόμενους, για τους ελεύθερους επαγγελματίες, ισχύει και για τους στρατιωτικούς. Δεν έχετε κάνει τίποτα, λοιπόν, ή μάλλον κάνατε κάποια.

Φροντίσατε σταδιακά να ακυρώσετε ορισμένες από αυτές τις ευνοϊκές ρυθμίσεις που είχαμε θεσπίσει, όπως για παράδειγμα την πρόσθετη ασφαλιστική πενταετία για όλα τα στελέχη που καταργήθηκε με τον νόμο διάλυσης της εργασίας από τον κ. Χατζηδάκη και πήρε μπάλα και τους στρατιωτικούς. Μέριμνα υπέρ του προσωπικού μηδέν!

Να σας θυμίσω ότι οι στρατιωτικοί υπήρξαν αυτοί που υπέστησαν τις μεγαλύτερες περικοπές μισθών και συντάξεων στον δημόσιο τομέα στα πρώτα δύο μνημόνια, στα οποία συμμετείχε η παράταξή σας στις κυβερνήσεις; Εμείς ήμασταν αυτοί -και αυτό να σας το θυμίσω- που επιστρέψαμε εφάπαξ το 50% των περικοπών που αντισυνταγματικά παρακράτησε η κυβέρνηση Σαμαρά το 2014, αναγνωρίζοντας το έργο και την προσφορά τους.

Η συνεχιζόμενη κοροϊδία για τις νυχτερινές αποζημιώσεις και τις υπερωρίες και πιο πρόσφατα ο αποκλεισμός των Ενόπλων Δυνάμεων από το έκτακτο οικονομικό βοήθημα που δόθηκε στα Σώματα Ασφαλείας είναι μόνο τα τελευταία επεισόδια της αδιαφορίας τέσσερα χρόνια και της υποκρισίας για το έμψυχο δυναμικό των Ενόπλων Δυνάμεων.

Νομοθετήσαμε εμείς το 2019 την αποζημίωση νυχτερινής εργασίας και σας πήρε τριάμισι χρόνια να υπογράψετε κοινή υπουργική απόφαση και ήταν έκτρωμα αυτή η κοινή υπουργική απόφαση που υπογράψατε, διότι δεν αναγνωρίζει αναδρομικότητα και περικόπτει ώρες εργασίας και δικαιούχους από την αποζημίωση.

Με τα ταμεία των στρατιωτικών και εδώ κόλπα πήγατε να κάνετε. Επιχειρείτε χωρίς να έχει προηγηθεί μελέτη βιωσιμότητας να δημιουργήσετε στα μετοχικά ταμεία συνθήκες που μπορούν να ερμηνευτούν μόνο ως προσπάθεια μελλοντικού ελέγχου των οικονομικών των στρατιωτικών με όσα αυτό συνεπάγεται.

Πήγατε να επιβαρύνετε -ευτυχώς το πήρατε πίσω- τους στρατιωτικούς του Στρατού Ξηράς και Αεροπορίας με επιπλέον παρακράτηση 1% υπέρ του Νοσηλευτικού Ιδρύματος Μετοχικού Ταμείου Στρατού.

Μειώνετε το κατώτατο όριο του ετήσιου ανταλλάγματος για την ακίνητη περιουσία από 5% σε 3% σε μια περίοδο υποτιθέμενης ανάπτυξης της οικονομίας, ενώ έπρεπε η περιουσία να αποτελεί σοβαρή πηγή αξιοποίησης για ενίσχυση του στεγαστικού ζητήματος των στρατιωτικών.

Και βεβαίως, συνεχίζετε να αδιαφορείτε για το πώς επιβιώνουν οι άνδρες και οι γυναίκες των Ενόπλων Δυνάμεων σε αυτές τις συνθήκες τρομακτικής ακρίβειας.

Συνεχίζετε να αδιαφορείτε για τους ΕΠΟΠ, που δεν υπάρχει καμμία μέριμνα για την πρόωρη αποστρατεία τους στην ηλικία των πενήντα ετών και θα βρεθούν κυριολεκτικά στον δρόμο και χωρίς σύνταξη μετά τα πενήντα. Και δεν είναι δικαιολογία ότι η επίλυση του ζητήματος θα απαιτούσε μελέτη βιωσιμότητας, μπορεί να υπάρξει άμεση απόφαση ώστε να μην απολυθούν όσοι προβλέπεται να απολυθούν για τα επόμενα χρόνια και στο μεταξύ να υπάρξει μελέτη και σύμπραξη με το Υπουργείο Οικονομικών, αν αυτό απαιτηθεί. Δεν λείπει η μελέτη βιωσιμότητας, η βούληση λείπει.

Συνεχίζετε να αδιαφορείτε για τους εθελοντές μακράς θητείας που προήχθησαν με δική μας ρύθμιση πριν τρία χρόνια στον βαθμό του Ανθυπολοχαγού, αλλά ακόμα παίρνουν μισθό Ανθυπασπιστή.

Συνεχίζετε να αδιαφορείτε για τους σπουδαστές των στρατιωτικών σχολών όπου συνεχίζεται η αδικία της μισθολογικής τους κατάταξης σε σχέση με τους σπουδαστές των σχολών των Σωμάτων Ασφαλείας. Συνεχίζετε να αδιαφορείτε για τους στρατεύσιμους, όπου στην πλειοψηφία τους λαμβάνουν, κυριολεκτικά, ψίχουλα, για τους στρατιωτικούς που υπηρετούν σε ακριτικές περιοχές, καμμία μέριμνα για το οξυμένο στεγαστικό πρόβλημα που αντιμετωπίζουν και καμμία μέριμνα για το, επίσης, οξυμένο πρόβλημα πρόσβασης στην ιατροφαρμακευτική περίθαλψη, για τις ανάγκες που πρέπει να καλυφθούν με προσωπικό, καθώς δεν προβλέπεται καμμία πρόσληψη πολιτικού προσωπικού. Και γι’ αυτό αδιαφορείτε.

Και τέλος, εδώ και τέσσερα χρόνια, αγνοείτε το επίσης πολυδιαφημισμένο ενιαίο μισθολόγιο για την κάλυψη των αδικιών στα στελέχη των Ενόπλων Δυνάμεων, αναφορικά με τις οικονομικές τους απολαβές. Για όλα αυτά αδιαφορείτε.

Φαντάζομαι πως προεκλογικά μπορείτε να το εμφανίσετε και αυτό. Το ερώτημα, όμως, είναι ποιος μπορεί να πιστέψει μια Κυβέρνηση, που δεν αναγνωρίζει…

Γελάτε ε; Φαντάζομαι ότι οι στρατιωτικοί που μας ακούν δεν γελάνε τόσο πολύ όσο γελάτε εσείς, κύριε Μητσοτάκη.

(Χειροκροτήματα από την πτέρυγα του ΣΥΡΙΖΑ)

Διότι η υποκρισία και η κοροϊδία έχει τα όριά της.

Έλεγα, λοιπόν, πως είναι δύσκολο κανείς να πιστέψει μια Κυβέρνηση που δεν αναγνωρίζει αναδρομικότητα στις οφειλές της, που περικόπτει κάθε πιθανή απολαβή όπως τα νυκτερινά, που δεν αποζημιώνει στελέχη με διάφορες δικαιολογίες, που δίνει παροχές και ταυτόχρονα τις παίρνει με αντίμετρα, που απολύει αξιωματικούς εκτός οργανικών θέσεων με τη δικαιολογία ότι θέλει να προσλάβει νέους ΕΠΟΠ, που θέτει αντισυνταγματικά σε αναστολή προσωπικό των νοσοκομείων, που δεν ανακοινώνει καν ποια προβλήματα έχει εντοπίσει στο τρέχον μισθολόγιο.

Τα στελέχη και το πολιτικό προσωπικό των Ενόπλων Δυνάμεων, σας έχουν καταλάβει, κύριε Μητσοτάκη.

Και βεβαίως μου δίνετε την ευκαιρία να πω σήμερα και δυο λόγια, δυο λόγια για όσα εκτός πλαισίου συζήτησης για το νομοσχέδιο αναφέρατε, προφανώς, ζητήματα που αφορούν την τρέχουσα πολιτική επικαιρότητα.

Κύριε Μητσοτάκη, είναι πράγματι οξύμωρο να ανεβαίνετε εσείς σε αυτό εδώ το Βήμα, εσείς που δεν έχετε δώσει μία εξήγηση. Τα πειστήρια του εγκλήματος ευρέθησαν, κύριε Μητσοτάκη και δεν έχετε δώσει μια εξήγηση στο Κοινοβούλιο, στον ελληνικό λαό, στους Βουλευτές της Νέας Δημοκρατίας. Σας ψηφίζουν, εντάξει, δεν σας ρίξανε, δεν σας έκαναν τη χάρη να βρείτε εξιλαστήριο θύμα την επομένη των εκλογών, σας ψήφισαν, σας έδωσαν εκατόν πενήντα έξι ψήφους. Μία απάντηση θα δώσετε; Και μιλάτε εσείς για εκτροπή;

(Χειροκροτήματα από την πτέρυγα του ΣΥΡΙΖΑ)

Εσείς μιλάτε για εκτροπή, που ακούγατε το μισό πολιτικό σύστημα, τους μισούς Υπουργούς, τους οικονομικούς παράγοντες, την ηγεσία του στρατεύματος, έχετε το θράσος να μιλάτε για εκτροπή; Αλήθεια; Αλήθεια;

Και ποια είναι η εκτροπή; Ότι η Αξιωματική Αντιπολίτευση, σε ένδειξη διαμαρτυρίας για αυτή τη μέγιστη, τη μείζονα, παραβίαση του συνταγματικού πλαισίου της δημοκρατικής λειτουργίας του πολιτεύματος, επιλέγει να αξιοποιήσει ένα θεσμικό όπλο, τη στάση της απέναντι στις ψηφοφορίες του νομοθετικού έργου της Κυβέρνησής σας.

Σε όλα τα κοινοβούλια και σε όλες τις κοινοβουλευτικές δημοκρατίες, κύριε Μητσοτάκη, γνωρίζετε ότι οι Βουλευτές καθώς και οι Κοινοβουλευτικές Ομάδες έχουν τέσσερις επιλογές, την υπερψήφιση ενός νομοσχεδίου, την καταψήφιση, το «παρών» και την αποχή. Εμείς, λοιπόν, σε ένδειξη διαμαρτυρίας για τη μέγιστη -κατά την άποψή μας- εκτροπή από τη συνταγματική τάξη, επιλέγουμε να απέχουμε από τις ψηφοφορίες…

(Χειροκροτήματα από την πτέρυγα του ΣΥΡΙΖΑ)

…για να μη νομιμοποιήσουμε ούτε μία ώρα παραμονής σας στη θέση του Πρωθυπουργού και στη διακυβέρνηση του τόπου, μετά από αυτές τις μείζονες, κατά την άποψή μας, αποκαλύψεις.

Και μιλάτε εσείς για εκτροπή;

Αλήθεια, κύριε Μητσοτάκη, κι εσείς εκτροπή θεσμική κάνατε το 2019 όταν αποχωρήσατε από την κοινοβουλευτική διαδικασία μετά τις ευρωεκλογές και μέχρι την επίσημη προκήρυξη των εκλογών;

(Χειροκροτήματα από την πτέρυγα του ΣΥΡΙΖΑ)

Ο αείμνηστος πατέρας σας έκανε εκτροπή στον προϋπολογισμό του 1989, όταν και αποχώρησε από τη διαδικασία για να μη νομιμοποιήσει την τότε κυβέρνηση Ανδρέα Παπανδρέου; Εκτροπή έκανε; Ή μήπως έκανε εκτροπή ο Ευάγγελος Αβέρωφ το 1982; Μιας, όμως, και είδα ότι με πολύ μεγάλο ενδιαφέρον παρακολουθείτε όχι απλά τις ομιλίες μου, αλλά ακόμα και ποια τραγούδια παίζουν στις εκδηλώσεις πριν ανέβω στο Βήμα -τέτοια μεγάλη ταραχή έχετε πάθει- και σας τάραξε το γεγονός ότι ένα από τα τραγούδια ήταν διασκευασμένο σε σύγχρονη εκδοχή, ο ύμνος του Εθνικού Απελευθερωτικού Μετώπου.

Να σας θυμίσω, λοιπόν, κύριε Μητσοτάκη, για να θυμούνται οι παλιότεροι αλλά και να μαθαίνουν οι νεότεροι: Η Εθνική Αντίσταση αναγνωρίσθηκε το 1982.

(Χειροκροτήματα από την πτέρυγα του ΣΥΡΙΖΑ)

Το Εθνικό Απελευθερωτικό Μέτωπο είναι κομμάτι της Εθνικής μας Αντίστασης. Δεν είναι, λοιπόν, κάτι που πρέπει να μας διχάζει. Είναι κάτι που πρέπει να μας ενώνει. Να σας θυμίσω, όμως, επίσης ότι εκτροπή επέλεξε τότε η παράταξή σας, διότι ο αείμνηστος Ευάγγελος Αβέρωφ, επικεφαλής της παράταξης σας τότε, αποχώρησε από τη διαδικασία στη Βουλή, όταν ψηφιζόταν η αναγνώριση της εθνικής αντίστασης με Πρωθυπουργό τον Ανδρέα Παπανδρέου.

(Χειροκροτήματα από την πτέρυγα του ΣΥΡΙΖΑ)

Αυτό θέλετε να μιμηθείτε; Αυτό; Εκεί γυρνάτε; Γυρνάτε στην εποχή του μετεμφυλιακού διχασμού, της αντιπαράθεσης και του μίσους; Νόμιζα ότι το είχαμε ξεπεράσει αυτό. Γι’ αυτό, εκτός από τον κ. Βορίδη -που χαμογελά- τον κ. Γεωργιάδη, τον κ. Πλεύρη, σπεύδετε τώρα να κάνετε και μια νέα μεγάλη μεταγραφή, να φέρετε στην παράταξή σας και τον κ. Καρατζαφέρη; Γι’ αυτό προσχωράτε σε αυτή την αντίληψη της ακροδεξιάς, εσείς ο φιλελεύθερος πολιτικός;

(Χειροκροτήματα από την πτέρυγα του ΣΥΡΙΖΑ)

Θέλω να σας θυμίσω και να σας πω, λοιπόν, ότι αναγνωρίστηκε η Εθνική Αντίσταση, ότι είναι κομμάτι της κοινής μας ιστορίας που πρέπει να μας ενώνει και πρέπει να σας πω ότι ό,τι και να λένε οι ακραίοι θύλακες εντός του κόμματός σας, το Γοργοπόταμο θα το γιορτάζουμε όλοι μαζί, ενωμένοι, όλοι μαζί γιατί ήταν κομμάτι της ιστορίας μας. Η Εθνική μας Αντίσταση είναι αναγνωρισμένη και είναι κομμάτι της ιστορίας μας.

(Χειροκροτήματα από την πτέρυγα του ΣΥΡΙΖΑ)

Κύριε Μητσοτάκη, όμως, αν ειλικρινά σας ενοχλεί τόσο πολύ που επιλέξαμε -επαναλαμβάνω- αυτή τη θεσμική επιλογή, που έχει επιλέξει ουκ ολίγες φορές η παράταξή σας, για να αναδείξουμε με έναν έντονο, πράγματι, συμβολικό τρόπο ότι εμείς τουλάχιστον σε ό,τι μας αφορά -ας κάνουν οι υπόλοιποι ό,τι θέλουν- δεν πρόκειται να νομιμοποιήσουμε μια Κυβέρνηση, η οποία δεν δίνει εξηγήσεις για το ότι παρακολουθούσε το μισό πολιτικό σύστημα και τους Αρχηγούς της Εθνικής Άμυνας. Αν, λοιπόν, τόσο πολύ αυτό σας προβληματίζει, σας υπόσχομαι, κύριε Μητσοτάκη, μόλις ανεβείτε σε αυτό το Βήμα και απαντήσετε -και σήμερα- για ποιο λόγο παρακολουθούσατε τον Αρχηγό ΓΕΕΘΑ, τον κ. Φλώρο, για ποιο λόγο παρακολουθούσατε τον Αρχηγό του ΓΕΣ, τον κ. Λαλούση, για ποιο λόγο παρακολουθούσατε τον κ. Ανδρουλάκη, για ποιο λόγο παρακολουθούσατε τον κ. Κύρτσο, για ποιο λόγο παρακολουθούσατε τους επικεφαλής των εξοπλιστικών προγραμμάτων, μόλις δώσετε εξηγήσεις και μας πείτε ποιος ήταν ο εθνικός λόγος, σας υπόσχομαι θα επιστρέψουμε στις ψηφοφορίες για το νομοθετικό έργο. Δώστε, όμως, εξηγήσεις. Όχι να κουνάτε το δάχτυλο σε μας. Δώστε εξηγήσεις.

(Παρατεταμένα χειροκροτήματα από την πτέρυγα του ΣΥΡΙΖΑ)

Με το που θα απαντήσετε και θα μας πείτε, «έδωσα εντολή να παρακολουθούν τους αρχηγούς γι’ αυτόν το λόγο», εμείς υποσχόμαστε ότι θα είμαστε εδώ. Είτε έτσι είτε αλλιώς, εδώ θα είμαστε. Δεν πρόκειται να σας δώσουμε χώρο και χρόνο να λέτε αυτά που λέτε από αυτό εδώ το έδρανο χωρίς να υπάρχει αντίλογος. Θα είμαστε και μέσα και έξω από τη Βουλή για να υπερασπιστούμε τη δημοκρατία, για να υπερασπιστούμε αυτό που εμείς ορίζουμε ως πατριωτικό καθήκον.

(Χειροκροτήματα από την πτέρυγα του ΣΥΡΙΖΑ)

Προσφεύγετε, όμως, διαρκώς σε μια σειρά από λαθροχειρίες, κύριε Μητσοτάκη. Η Κυβέρνησή σας ελέγχεται, όχι μονάχα από την Αντιπολίτευση στο Κοινοβούλιο, από τη δικαστική έρευνα που είναι σε εξέλιξη στην Ελλάδα, από τις ανεξάρτητες αρχές, τις οποίες περιφρονείτε βάναυσα και από αυτό εδώ το Βήμα και από τις δηλώσεις του Κυβερνητικού Εκπροσώπου για απόπειρα δολοφονίας χαρακτήρα ενός αδέκαστου πρώην δικαστή ο οποίος είναι επικεφαλής της Αρχής Διασφάλισης Απορρήτου Επικοινωνιών -τα λέει όλα- αλλά η Κυβέρνησή σας ελέγχεται και από τους θεσμούς του Ευρωπαϊκού Κοινοβουλίου. Έτσι δεν είναι; Από την έρευνα που διεξάγει η Επιτροπή «PEGA».

Δεν είναι δικές μου δηλώσεις. Είναι οι δηλώσεις της Ευρωβουλευτού του Μακρόν, των Φιλελευθέρων, της κ. Ντιβέλτ, που λένε ότι θα πρέπει αυτή η υπόθεση να διαλευκανθεί και να μην πάμε σε εκλογές με αυτή την υπόθεση σε πλήρη συσκότιση και χωρίς να έχουν δοθεί διευκρινίσεις. Το παρακάμπτω αυτό, όμως.

Αναφερθήκατε πριν από λίγο στις πολύ μεγάλες επιδόσεις που έχει κάνει η Κυβέρνησή σας για τη δημοκρατία. Συγχαρητήρια είναι εξαιρετικές οι επιδόσεις!

Αναφερθήκατε σε μία έρευνα που δημοσίευσε ο «ECONOMIST». Ξεχάσατε να αναφερθείτε στην ουσία όσων γράφει αυτή η έρευνα, διότι, ναι μεν η αναβάθμιση στην κατάταξη της Ελλάδας ισχύει πράγματι, αλλά οφείλεται στην απομάκρυνση από την περίοδο των μνημονίων. Και η απομάκρυνση αυτή οφείλεται σε όσα έκανε η προηγούμενη κυβέρνηση, όχι εσείς, κύριε Μητσοτάκη.

(Χειροκροτήματα από την πτέρυγα του ΣΥΡΙΖΑ)

Μεταξύ άλλων αυτή η έκθεση, την οποία είχατε το θράσος να φέρετε εδώ στη Βουλή και να την κραδαίνετε, λέει και τα εξής, τα οποία διαβάζω: «Η Ελλάδα τιμωρείται στον δείκτη του 2022 σε σχέση με την ελευθερία του Τύπου. Υπάρχουν στοιχεία που υποδηλώνουν ότι οι δημοσιογράφοι δεν είναι ελεύθεροι να ερευνούν δυσάρεστες αλήθειες. Υπάρχουν περιπτώσεις λογοκρισίας σε θέματα που σχετίζονται με την Αστυνομία, το Στρατό και την Εκκλησία, αλλά και παρενοχλήσεις, απειλές και βία κατά δημοσιογράφων». Αυτά λέει η έκθεση που εσείς εδώ μας φέρατε. Σε άλλο σημείο λέει: «Αποκαλύφθηκε τον Αύγουστο του 2022 ότι το κράτος είχε εμπλακεί σε υποκλοπές δημοσιογράφων και πολιτικών που χρησιμοποιούν τεχνολογία spyware για λόγους εθνικής ασφάλειας. Το σκάνδαλο έπληξε τη φήμη της Κυβέρνησης».

(Θόρυβος από την πτέρυγα της Νέας Δημοκρατίας)

Αυτή την έκθεση μας φέρατε εδώ; Για αυτή την έκθεση είσαστε περήφανος; Για αυτή την έκθεση!

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι συνάδελφοι, ό,τι και να κάνει ο κ. Μητσοτάκης, πρέπει να δώσει απαντήσεις στα κρίσιμα ζητήματα που απασχολούν τον ελληνικό λαό και αναφέρομαι στα πειστήρια του εγκλήματος. Τα πειστήρια του εγκλήματος δεν είναι μονάχα αυτά που βρήκε η ΑΔΑΕ στους τηλεπικοινωνιακούς παρόχους. Τα πειστήρια του εγκλήματος βρίσκονται και στα ράφια όλων των σουπερμάρκετ με τις τιμές που έχουν ανέβει στα ύψη, βρίσκονται στις αντλίες στα πρατήρια της βενζίνης, στους λογαριασμούς του ρεύματος.

(Χειροκροτήματα από την πτέρυγα του ΣΥΡΙΖΑ)

Διότι, αυτή η άθλια πολιτική που εφαρμόζετε, της λεηλασίας του εισοδήματος και της αναδιανομής πλούτου από τους πολλούς σε λίγους και ισχυρούς, χρειάζονταν και άθλια μέσα για να επιβληθεί. Γι’ αυτό, λοιπόν, στήσατε αυτόν τον παρακρατικό μηχανισμό της παρακολούθησης. Αν δεν δώσετε απαντήσεις, δεν μπορείτε να κουνάτε σε κανέναν το δάχτυλο.

Θέλω να κλείσω με τα θέματα ξανά του νομοσχεδίου. Ξέρετε κάτι; Ένα επίσης κρίσιμο ζήτημα για τους ανθρώπους, τους άνδρες και τις γυναίκες, τα στελέχη των Ενόπλων Δυνάμεων είναι βεβαίως η υλική τους στήριξη, αλλά είναι και το θέμα της εμπιστοσύνης. Πρέπει να αισθάνονται ότι υπάρχει μια πολιτική ηγεσία και μια στρατιωτική ηγεσία, την οποία μπορούν να εμπιστευτούν. Έχετε καταλύσει κάθε έννοια εμπιστοσύνης με τη συμπεριφορά σας, τόσο των πολιτών στο πολιτικό σύστημα όσο, όμως, δυστυχώς και των στελεχών των Ενόπλων Δυνάμεων στην πολιτική, αλλά και σε μέρος της στρατιωτικής ηγεσίας. Αυτό ίσως είναι το μεγαλύτερο εθνικό πλήγμα που έχει συμβεί από αυτή την υπόθεση των υποκλοπών.

Τα στελέχη, λοιπόν και το προσωπικό των Ενόπλων Δυνάμεων, κύριε Μητσοτάκη, σας έχουν καταλάβει και έχουν πάψει πλέον να σας πιστεύουν. Παίζετε διαρκώς με την νοημοσύνη τους, καμαρώνετε για τα δισεκατομμύρια των εξοπλισμών, αλλά έχετε αφήσει τα στελέχη έρμαια, δεν τους στηρίζετε.

Η εθνική μας ασφάλεια και το φρόνημα των Ενόπλων Δυνάμεων δεν χτίζονται με κορώνες, χτίζονται με σεβασμό. Και σεβασμός σημαίνει να ακούς και να τιμάς αυτούς που έχουν αφιερώσει τη ζωή τους στην υπηρεσία της πατρίδας. Σεβασμός στην πράξη σημαίνει μια συνολική μεταρρύθμιση στον χώρο των Ενόπλων Δυνάμεων με τον διαχωρισμό μισθολογίου - βαθμολογίου, με την υπέρβαση ενός πολυδαίδαλου και αντιπαραγωγικού συστήματος που δεν υπάρχει πουθενά στον ανεπτυγμένο κόσμο. Σεβασμός σημαίνει ένα αξιοκρατικό και αδιάβλητο σύστημα μεταθέσεων και προαγωγών άμεσα προσβάσιμο και ελέγξιμο από τα στελέχη του. Σεβασμός τέλος σημαίνει έμπρακτη στήριξη στην Ελληνική Αμυντική Βιομηχανία με επένδυση στις υποδομές και το ανθρώπινο δυναμικό της, με σχέδιο και όραμα.

Αφήστε, λοιπόν, την πατριδοκαπηλία, αφήστε τις Ένοπλες Δυνάμεις, που τόσο πολύ έχετε απαξιώσει, έξω από τις προεκλογικές σκοπιμότητες. Σταθείτε έστω και μία φορά στο ύψος των περιστάσεων. Σεβαστείτε τον κρίσιμο ρόλο που επιτελούν. Και αφού δεν είστε σε θέση να ασχοληθείτε ουσιαστικά με τα προβλήματά τους, τουλάχιστον μην τους εκμεταλλεύεστε για μικροπολιτικές σκοπιμότητες. Αυτό ίσως είναι το τελευταίο εθνικό καθήκον που σας έχει απομείνει, μην το παραβιάσετε και αυτό.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Πρωθυπουργέ, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έμαθα πολλά πράγματα, κύριε Τσίπρα, για τα όσα υποτίθεται ότι κάνατε τα τέσσερα χρόνια που ήσασταν στην κυβέρνηση για τις Ένοπλες Δυνάμεις σε τέτοιο βαθμό που αναρωτήθηκα αν τη σημερινή σας ομιλία σας την έγραψε ο κ. Καμμένος, Υπουργός Άμυνας και παλιός σας συνοδοιπόρος με τον οποίον πήρατε διαζύγιο, όμως, διότι όπως ισχυριστήκατε κάποια στιγμή έκλεισε ο κύκλος της συνεργασίας σας, μόνο που βολικά οι Βουλευτές του εξακολουθούσαν να σας παρέχουν ψήφο εμπιστοσύνης. Τα λέω αυτά, γιατί καλό είναι να θυμόμαστε λίγο τι συνέβη την προηγούμενη τετραετία σε αυτή την Αίθουσα.

(Χειροκροτήματα από την πτέρυγα της Νέας Δημοκρατίας)

Μας κάνατε, κύριε Τσίπρα, ένα κήρυγμα περί πατριωτισμού, λέγοντάς μας ότι είναι ανεπίτρεπτο να σας κατηγορούμε για μειωμένο πατριωτισμό, για το γεγονός ότι είστε εθνική εξαίρεση στα ζητήματα που αφορούν την εξωτερική πολιτική και την άμυνα.

Και πράγματι είναι πολύ δύσκολο και εξαιρετικά υποκειμενικό να βαθμολογήσει κάποιος τον πατριωτισμό οποιουδήποτε, πόσω μάλλον των πολιτικών του αντιπάλων, διότι επί της αρχής όλοι έχουμε ορκιστεί πίστη στο Σύνταγμα και προφανώς θα ήταν πολύ άδικο να φωτογραφίσει κάποιος κάποιον εάν δεν έχει τα απαραίτητα στοιχεία για να μπορέσει να στοιχειοθετήσει μία τέτοια κατηγορία.

Εδώ πέρα λοιπόν, κύριε Τσίπρα, μιλούν τα γεγονότα. Εγώ δεν είπα ποτέ ότι σε αυτή την Αίθουσα υπάρχουν κάποιοι οι οποίοι είναι λιγότερο πατριώτες από ότι κάποιοι άλλοι. Αυτά τα λέγατε εσείς, ξέρετε, σε μια άλλη εποχή. Πριν από δέκα χρόνια λέγατε ότι αυτοί που μας κυβερνούν δεν είναι και τόσο Έλληνες. Προσέξτε. Αυτά τα λέγατε εσείς, για να θυμόμαστε τι λέγατε στον οίστρο σας τότε τον αντιμνημονιακό, κατηγορώντας όλους μας σε αυτή την Αίθουσα ότι είμαστε υποταγμένοι, ναιναίδες και γερμανοτσολιάδες. Τα ξεχάσατε αυτά;

**ΟΛΓΑ ΓΕΡΟΒΑΣΙΛΗ:** Για τους τροϊκανούς.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι για την κυβέρνηση τα λέγατε, όχι στους τροϊκανούς. Αυτά τα έχετε ξεχάσει.

(Χειροκροτήματα από την πτέρυγα της Νέας Δημοκρατίας)

Είμαστε, λοιπόν, εδώ πέρα για να σας φρεσκάρουμε λίγο τη μνήμη. Όταν, λοιπόν, σας ασκήσαμε δριμεία κριτική για τη στάση σας όσον αφορά την εξωτερική και την αμυντική πολιτική στοιχειοθετήσαμε αυτή την κριτική, γιατί δεν ψηφίσατε, αποτελώντας εξαίρεση στον κανόνα αυτής της Αιθούσης, τις αμυντικές δαπάνες στον προϋπολογισμό. Τις ψηφίσατε ή όχι; Όχι.

(Χειροκροτήματα από την πτέρυγα της Νέας Δημοκρατίας)

Γιατί δεν ψηφίσατε τις δύο σημαντικές αμυντικές συμφωνίες που η χώρα υπέγραψε με τις Ηνωμένες Πολιτείες και τη Γαλλία, συμφωνίες οι οποίες αναντίρρητα θωρακίζουν την αμυντική θέση της χώρας και την αναβαθμίζουν γεωπολιτικά. Γιατί δεν στηρίξατε τις σημαντικές επενδύσεις, τις οποίες κάναμε με τα χρήματα του Έλληνα φορολογούμενου για να εξοπλίσουμε την αποτρεπτική δυνατότητα των Ενόπλων Δυνάμεων. Αναφέρομαι ενδεικτικά και όχι αποκλειστικά στις φρεγάτες Μπελαρά, στα Ραφάλ, τα οποία όπως γνωρίζετε καλά, γιατί είπατε για συστήματα τα οποία θα παραλάβουμε, φαντάζομαι ότι γνωρίζετε ότι έχουμε ήδη παραλάβει δέκα από τα είκοσι τέσσερα Ραφάλ σε χρόνο ρεκόρ, τα οποία πετάνε ήδη αυτή τη στιγμή στους ουρανούς μας και έχουν αλλάξει ουσιαστικά την ισορροπία στο Αιγαίο.

Άρα ξέρετε, ο πατριωτισμός δεν είναι μία θεωρητική έννοια, την οποία όλοι μπορούμε να επικαλούμαστε. Δεν υπάρχει κάποιο μέτρο, κάποιο θερμόμετρο, το οποίο να αξιολογεί το πόσο πατριώτες είμαστε. Αποδεικνύεται τελικά στην πράξη από τις κινήσεις μας και από τις προτεραιότητες, τις οποίες αποδίδουμε σε διάφορους τομείς πολιτικής.

Για εσάς η άμυνα δεν ήταν ποτέ προτεραιότητα και δεν είχε να κάνει αυτό με τις μνημονιακές δεσμεύσεις. Μάλλον έχει να κάνει με άλλα ιστορικά κατάλοιπα του χώρου τον οποίον εκφράζετε, μια άποψη η οποία έρχεται από το παρελθόν, μπορεί -θα έλεγα- ιδεολογικά φορτισμένη. Εξάλλου, μας το είπε ο κ. Τσίπρας, ο ξάδερφός σας -τον έχετε και δίπλα σας, να μας θυμίσει-: «Η άμυνα δεν είναι αυτοσκοπός». Αυτά λέγατε!

**ΓΕΩΡΓΙΟΣ ΤΣΙΠΡΑΣ:** Επί προσωπικού μετά θέλω τον λόγο, κύριε Πρόεδρε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτά λέγατε και αυτά ουσιαστικά έρχεστε τώρα με την ομιλία σας να επιχειρήσετε να διορθώσετε.

Αυτή η Κυβέρνηση λοιπόν είναι εξαιρετικά υπερήφανη, διότι σε δύσκολες συνθήκες ενίσχυσε την αποτρεπτική δυνατότητα των Ενόπλων Δυνάμεων, …

(Χειροκροτήματα από την πτέρυγα της Νέας Δημοκρατίας)

…πέραν -θα έλεγα- της προσδοκίας πολλών, οι οποίοι μελετούν και αναλύουν αυτή την περιοχή. Και πράγματι έπρεπε να το κάνουμε, όπως έχω πει πολλές φορές, διότι είμαστε σε μια επικίνδυνη περιοχή και όταν έχουμε έναν αναθεωρητικό γείτονα, θα πρέπει να γνωρίζουμε ότι, πέρα και πάνω απ’ όλα, μπορούμε πρώτοι να υπερασπιστούμε την κυριαρχία και τα κυριαρχικά μας δικαιώματα στην πράξη.

Αυτό, λοιπόν, κάναμε και αυτό θα εξακολουθούμε να κάνουμε και γι’ αυτό και έχουμε εγγράψει στους προϋπολογισμούς, τον επόμενο αλλά και στο μακροπρόθεσμο πρόγραμμά μας, σημαντικές αμυντικές δαπάνες, προκειμένου να ενισχυθεί ένα εξοπλιστικό πρόγραμμα, το οποίο πράγματι είχε μείνει πολύ πίσω, ένα εξοπλιστικό πρόγραμμα, το οποίο θα έλεγα ότι βαρύνεται και από αμαρτίες άλλων εποχών, σε μια άλλη περίοδο, άλλοι κυβερνούσαν τότε, που, όντως, έγιναν επιλογές οι οποίες δεν ήταν απλά άκριτες, αλλά ήταν αντικείμενο αποδεδειγμένης διαφθοράς.

Εμείς όμως ήρθαμε, κύριε Τσίπρα και κάναμε ουσιαστικά συμφωνίες σε επίπεδο κράτους, χωρίς μεσάζοντες και χωρίς να μπούμε στον πειρασμό στον οποίο μπήκαν κάποιοι προηγούμενοι, πίσω από φερόμενα αντισταθμιστικά να διακινείται μαύρο χρήμα όχι προς όφελος της εγχώριας βιομηχανίας αλλά προς όφελος των μεσαζόντων. Δεν υπήρχαν μεσάζοντες σε αυτές τις συμφωνίες και αυτό ενόχλησε πολλούς, οι οποίοι φιλοδοξούν να έχουν έναν τέτοιο ρόλο.

(Χειροκροτήματα από την πτέρυγα της Νέας Δημοκρατίας)

Κατά συνέπεια, σήμερα, κύριε Τσίπρα, η χώρα μας είναι σε θέση να προβάλλει ισχύ στην Ανατολική Μεσόγειο και είναι σε θέση, ακριβώς επειδή είναι ισχυρή γεωπολιτικά και ισχυρή αμυντικά, να μπορεί να προσέρχεται πάντα στο τραπέζι των διαπραγματεύσεων όχι από θέση αδυναμίας, αλλά από θέση ισχύος.

Και αναρωτιέμαι, εάν έχει υποπέσει στην προσοχή σας, όταν πριν από τέσσερα χρόνια παραδώσατε την εξουσία στη Νέα Δημοκρατία, ποια ήταν, αλήθεια, η ισορροπία των δυνάμεων μεταξύ Ελλάδος και Τουρκίας, για παράδειγμα, στην Αεροπορία.

Ποια ήταν η κατάσταση, κύριε Τσίπρα; Για να θυμηθούμε, λοιπόν, ποια ήταν η κατάσταση τότε.

Η τουρκική Αεροπορία είχε παραγγείλει και ετοιμαζόταν να παραλάβει τα πρώτα έξι από εκατό -τονίζω- F-35 αεροσκάφη. Εμείς –εσείς είχατε συμφωνήσει χωρίς να έχετε νομοθετήσει ακόμα, θα έρθω στη συμφωνία αναβάθμισης των «Viper» - τη συμφωνία των «Viper» θέλω να σας θυμίσω ότι την κάναμε νόμο, το ν.4650/2019, ψηφισμένο τον Δεκέμβριο του 2019 από αυτή την Κυβέρνηση. Δεν το κάνατε εσείς. Εσείς κάνατε το πρώτο βήμα. Το οριστικό βήμα το κάναμε εμείς. Και θα έρθω, στη συνέχεια, στη δυνατότητα υλοποίησης αυτής της συμφωνίας και στην κατάσταση στην οποία μας παραδώσατε την Ελληνική Αεροπορική Βιομηχανία.

Πού είμαστε σήμερα, λοιπόν; Πού είμαστε σήμερα; Προσέξτε, το 2019 εμείς είχαμε ξεκινήσει και με τη δική μας στήριξη –γιατί το πρόγραμμα της αναβάθμισης των «Viper» επί της αρχής ήταν σωστό, γι’ αυτό και το ψηφίσαμε, εμείς ψηφίζουμε τα σωστά, εσείς δεν ψηφίζετε τα σωστά, γι’ αυτό σας ασκούμε κριτική- ψηφίστηκε η αναβάθμιση των «Viper» και η Τουρκία θα παραλάμβανε εκατό F-35.

Πού είμαστε σήμερα λοιπόν, τριάμισι χρόνια μετά; Η Ελλάδα έχει αποκτήσει είκοσι τέσσερα Ραφάλ, θα παραλάβει τα υπόλοιπα δώδεκα εντός του επόμενου έτους, αεροπλάνα τα οποία μας δίνουν σαφέστατη στρατιωτική και αεροπορική υπεροχή. Προχωρά την αναβάθμιση των «Viper» και ήδη έχουμε εκφράσει την πρόθεση μας δεσμευτικά, γραπτά να προσθέσουμε στο οπλοστάσιο μας και μία μοίρα F-35 με ημερομηνία παραλαβής εκτιμούμε το 2028.

(Χειροκροτήματα από την πτέρυγα της Νέας Δημοκρατίας)

Και πού είναι η Τουρκία; Πού είναι η Τουρκία σήμερα; Έξω από το πρόγραμμα των F-35 και με τεράστιες δυσκολίες στην αναβάθμιση των δικών της F-16, σε έναν βαθμό και γιατί η ελληνική εξωτερική πολιτική έπαιξε σωστά τα χαρτιά της και ανέδειξε το γεγονός ότι πράγματι είναι προβληματικό για μία χώρα-μέλος του ΝΑΤΟ να προμηθεύεται οπλικά συστήματα για να χρησιμοποιεί τα αεροσκάφη αυτά να κάνει υπερπτήσεις πάνω στα νησιά του Αιγαίου!

(Χειροκροτήματα από την πτέρυγα της Νέας Δημοκρατίας)

Τυχαία έγιναν όλα αυτά; Από μόνα τους; Από μόνα τους έγιναν; Δεν ήταν αποτέλεσμα μιας συστηματικής, μεθοδικής και οργανωμένης εξωτερικής και αμυντικής πολιτικής; Διότι προφανώς τα δύο αυτά πεδία συνδέονται άμεσα.

Άρα είναι ή δεν είναι σήμερα, κύριε Τσίπρα, η χώρα μας ισχυρότερη από ό,τι ήταν το 2019; Θα έλεγα ότι η μεγάλη πλειοψηφία των πολιτών θα έλεγε ότι, ναι, αναμφίβολα είναι ισχυρότερη. Και η κριτική την οποία σας ασκούμε έχει να κάνει με το γεγονός ότι εσείς δεν ήσασταν ουσιαστικά ποτέ μέρος αυτής της προσπάθειας. Ήσασταν εθνική μειοψηφία. Αφού διαφωνήσατε με αυτά τα οποία κάνουμε! Άρα δικαιολογούμαι απόλυτα να ισχυρίζομαι ότι δεν συμφωνήσατε με αυτές τις επιλογές και ότι προφανώς θα κάνατε άλλες επιλογές, τις οποίες δεν έχω αντιληφθεί.

Εγώ λοιπόν, όμως, ως Πρωθυπουργός της χώρας έχω μία υποχρέωση στη διάρκεια της θητείας μου και για όσο βρίσκομαι σε αυτή την καρέκλα να θωρακίσω τις Ένοπλες Δυνάμεις και για την εποχή που ενδεχομένως να μην είμαι Πρωθυπουργός. Αυτή είναι η υποχρέωσή μου!

(Χειροκροτήματα από την πτέρυγα της Νέας Δημοκρατίας)

Διότι αυτά είναι μακροχρόνια προγράμματα, τα οποία ενδεχομένως κάποια θα κληθεί μια μελλοντική κυβέρνηση να τα υλοποιήσει.

Και να σας πω και κάτι ακόμα; Μιας και μιλήσατε για προστιθέμενη αξία, για να πάμε λίγο από την Αεροπορία -θα επανέλθω στο ζήτημα της ΕΑΒ- στα ναυπηγεία μας.

Δεν μου λέτε, αλήθεια, ποια ήταν η κατάσταση των ναυπηγείων, όταν ήρθαμε εμείς στα πράγματα; Δύο ουσιαστικά χρεοκοπημένα ναυπηγεία. Δεν είχε το Πολεμικό Ναυτικό δυνατότητα εκείνη τη στιγμή –όχι να κατασκευάσει- να επισκευάσει κανένα πλοίο του, παρά μόνο τις επισκευές που μπορούσε να κάνει στους ναυστάθμους, ο ένας στη Σαλαμίνα. Αυτή ήταν η κατάσταση την οποία παραλάβαμε.

Εξυγιάναμε και τα δύο ναυπηγεία σήμερα…

(Θόρυβος από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Το ένα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, δεν έκανε τίποτα η Κυβέρνηση. Από μόνα τους εξυγιάνθηκαν, ε;

**ΘΕΟΔΩΡΟΣ ΔΡΙΤΣΑΣ:** Μα τι λέτε;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Δρίτσα, σας παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Στον Σκαραμαγκά…

**ΘΕΟΔΩΡΟΣ ΔΡΙΤΣΑΣ:** Θα ξαναγραφτεί η ιστορία για λόγους σκοπιμότητας;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ως δια μαγείας έγιναν όλα αυτά! Ναι, ναι. Θυμόμαστε την κατάσταση, στην οποία μας παραδόθηκαν και τα δύο αυτά ναυπηγεία.

Έχει λοιπόν αυτή τη στιγμή το Πολεμικό Ναυτικό τη δυνατότητα να έχει επιλογές και ως προς την κατασκευή καινούργιων πλοίων και ως προς τις επισκευές πλοίων.

Και σας το ξαναείπα: Όταν πήραμε την απόφαση να ναυπηγήσουμε όλες τις Μπελαρά στη Γαλλία -με προστιθέμενη αξία ελληνική, αλλά με ναυπήγηση στη Γαλλία- ήταν μια συνειδητή απόφαση. Δεν ήταν τα ναυπηγεία μας ακόμα σε θέση να μας πείσουν ότι μπορούσαν να χτίσουν ένα πλοίο τέτοιων υψηλών προδιαγραφών στην Ελλάδα. Και προτιμήσαμε να τα χτίσουμε φτηνότερα και με συγκεκριμένο χρονοδιάγραμμα στη Γαλλία, για να έχουμε τα πλοία στην ώρα τους και στο κόστος, στο οποίο έχουμε δεσμευτεί.

(Χειροκροτήματα από την πτέρυγα της Νέας Δημοκρατίας)

Και για να επανέλθουμε τώρα και στο ζήτημα της ΕΑΒ, δεν ξέρω αν επί δικών σας ημερών είχατε επισκεφθεί ποτέ την ΕΑΒ, κύριε Τσίπρα. Εγώ την επισκέφτηκα πάντως και πρέπει να σας πω ότι εξεπλάγην ευχάριστα από το γεγονός ότι είδα μία επιχείρηση, η οποία είναι σε θέση να φέρει εις πέρας μια πολύ δύσκολη αποστολή, όπως η αναβάθμιση των F-16 σε «Viper». Διότι πολύ απλά επί δικών σας ημερών η ΕΑΒ, την οποία μας παραδώσατε, ήταν στα όρια της χρεοκοπίας, έρμαιο συνδικαλιστικών πιέσεων, χωρίς κατάλληλο προσωπικό, μία επιχείρηση η οποία όχι Viper δεν μπορούσε να φτιάξει, καλά-καλά ούτε τα βασικά αεροπλάνα της Πολεμικής Αεροπορίας δεν μπορούσε να επισκευάσει!

(Χειροκροτήματα από την πτέρυγα της Νέας Δημοκρατίας)

**ΘΕΟΔΩΡΟΣ ΔΡΙΤΣΑΣ:** Τι λέτε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μας παραδώσατε μία ΕΑΒ διαλυμένη, κύριε Δρίτσα. Διαλυμένη!

**ΘΕΟΔΩΡΟΣ ΔΡΙΤΣΑΣ:** Με αυτά κυβερνάτε; Ανησυχώ για την πατρίδα μου!

**ΠΡΟΕΔΡΕΥΩΝ (Αθανάσιος Μπούρας):** Κύριε Δρίτσα, ηρεμήστε. Αφήστε τον Πρωθυπουργό να μιλήσει.

**ΘΕΟΔΩΡΟΣ ΔΡΙΤΣΑΣ:** Είστε Πρωθυπουργός εσείς;

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε!

**ΘΕΟΔΩΡΟΣ ΔΡΙΤΣΑΣ:** Αδαής Πρωθυπουργός είναι!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Σεβαστείτε τη διαδικασία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εγώ είμαι αδαής και ο κ. Τσίπρας είναι βαθύς γνώστης των αμυντικών ζητημάτων και τώρα σας πίστεψαν όλοι!

(Χειροκροτήματα από την πτέρυγα της Νέας Δημοκρατίας)

**ΘΕΟΔΩΡΟΣ ΔΡΙΤΣΑΣ:** Ξέρω ότι…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μας παραδώσατε μια ΕΑΒ διαλυμένη. Έχουμε προσλάβει παραπάνω από εξακόσια νέα στελέχη στην ΕΑΒ, νέα παιδιά με μεγάλη διάθεση, εξειδικευμένο προσωπικό με σχετικά καλύτερες απολαβές, με καινούργια συλλογική σύμβαση εργασίας. Και η ΕΑΒ σήμερα είναι μια επιχείρηση η οποία λειτουργεί. Και ξεκινάμε και τη διαδικασία εξεύρεσης στρατηγικού επενδυτή με μειοψηφικό ποσοστό, έτσι ώστε να μπορέσουμε να ενισχύσουμε την ΕΑΒ, όχι μόνο με κεφάλαια αλλά και με τεχνογνωσία. Εξυγιάναμε την ΕΑΒ, γιατί μας την είχατε παραδώσει, όπως σας είπα, παντελώς διαλυμένη. Και το πρόγραμμα των «Viper» θα ήταν τελείως στον αέρα, όπως δυστυχώς βρήκαμε στον αέρα και το πρόγραμμα των«Πάπα 3».

Το πρόγραμμα «Πάπα 3» ήταν επιλογή Πάνου Καμμένου, προσωπική επιλογή Πάνου Καμμένου. Δώσατε 500 εκατομμύρια. Προσέξτε, δώσατε 500 εκατομμύρια για να αναβαθμίσετε αεροσκάφη, τα οποία έχουν μεγαλύτερη ηλικία από εμένα και θα γίνω πενήντα πέντε ετών. Εντάξει; Λοιπόν αυτή ήταν η επιλογή σας.

Αναγκαζόμαστε να το υλοποιήσουμε το πρόγραμμα, διότι βρεθήκαμε αντιμέτωποι με συμβατικές υποχρεώσεις. Αυτό κάνατε.

Είπατε: «Έχω 500 εκατομμύρια. Τι να κάνω τα 500 εκατομμύρια στην άμυνα; Να πάω να αναβαθμίσω τέσσερα αεροσκάφη πενήντα ετών». Μπράβο, μπράβο! Φανταστική επιλογή.

**ΓΕΩΡΓΙΟΣ ΤΣΙΠΡΑΣ:** Της δικής σας Κυβέρνησης, του Σαμαρά ήταν το ΚΥΣΕΑ. Φθάνει η κοροϊδία!

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όλο δικό σας το πρόγραμμα! Εσείς το διαπραγματευτήκατε, εσείς το υπογράψατε.

**ΓΕΩΡΓΙΟΣ ΤΣΙΠΡΑΣ:** Κι εσείς το υπογράψατε. Ψηφίσατε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πάμε λίγο και στα θέματα του προσωπικού των Ενόπλων Δυνάμεων. Πραγματικά συγκινήθηκα, κύριε Τσίπρα, σχεδόν δάκρυσα από το ενδιαφέρον σας για τα στελέχη. Το βιώσατε πολύ αυτό το ενδιαφέρον σας για τα στελέχη των Ενόπλων Δυνάμεων. Πρέπει να σας πω ότι αν μας κατηγορείτε, γιατί τον Φεβρουάριο -προσέξτε- υλοποιούμε δέσμευση που αναλάβαμε τον προηγούμενο Σεπτέμβριο στην Θεσσαλονίκη, τι να πείτε εσείς που έχετε περάσει από την Θεσσαλονίκη και έχετε τάξει 20 δισεκατομμύρια και βάλατε πενήντα φόρους;

(Χειροκροτήματα από την πτέρυγα της Νέας Δημοκρατίας)

Εμείς ήρθαμε πέντε μήνες μετά και υλοποιούμε τη δέσμευσή μας. Είναι κακό αυτό; Ναι, μας πήρε λίγο παραπάνω χρόνο, κάναμε κάποιες παραπάνω διαβουλεύσεις, βελτιώσαμε την αρχική μας πρόταση και λύνουμε πάρα πολλές από τις εκκρεμότητες, στις οποίες αναφερθήκατε. Προφανώς κάποιος σας έγραψε την ομιλία και δεν έχετε διαβάσει το νομοσχέδιο. Τα πιο πολλά από αυτά στα οποία αναφέρεστε είναι θέματα τα οποία λύνονται από το υφιστάμενο νομοσχέδιο.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ποια;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι όλα, όχι όλα. Είπατε ότι δεν έχουμε κάνει τίποτα. Τα 85 εκατομμύρια μόνο σε οδοιπορικά; Τα 85 εκατομμύρια είναι αμελητέο ποσό για εσάς για τις Ένοπλες Δυνάμεις.

Και βέβαια να θυμίσω και κάτι ακόμα, επί δικών σας ημερών, όλοι -και σε αυτό πιστεύω ότι δεν χωρεί καμμία αμφιβολία- εκφράσαμε τη συγκίνησή μας και όλοι συγκλονιστήκαμε από το τραγικό ατύχημα με την πτώση του Phantom. Όμως, επί δικών σας ημερών το 50% του πτητικού επιδόματος ήταν φορολογητέο. Επί δικών μας ημερών έγινε αφορολόγητο.

**ΔΙΟΝΥΣΙΟΣ ΧΑΤΖΗΔΑΚΗΣ:** Δεκαεπτά εκατομμύρια.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Άρα ο εικοσιπεντάχρονος, ο τριαντάρης, ο οποίος πετάει αυτό το αεροσκάφος και του έχει αναθέσει η πολιτεία αυτή την πολύ μεγάλη ευθύνη, να διαχειρίζεται αυτό το απίστευτα περίπλοκο και προχωρημένο οπλικό σύστημα, ναι, πρέπει να αμείβεται καλύτερα, όπως πρέπει να αμείβονται καλύτερα συνολικά τα στελέχη των Ενόπλων Δυνάμεων.

Εμείς θα καταθέσουμε την πρότασή μας για το ειδικό μισθολόγιο των Ενόπλων Δυνάμεων τους επόμενους μήνες. Μπορεί να είναι αντικείμενο προεκλογικής σύγκρουσης. Είμαι σίγουρος πως ότι το πούμε εμείς εσείς θα το πολλαπλασιάσετε επί τρία. Αυτό είναι δεδομένο, δεν νομίζω ότι αμφισβητείται. Όμως από κει και πέρα θα κριθεί η αξιοπιστία μας. Εμείς δεσμευόμαστε απέναντι στις Ένοπλες Δυνάμεις ότι την 1η Ιανουαρίου του 2024 θα υπάρχει νέο ειδικό μισθολόγιο με σημαντικές βελτιώσεις στις αποδοχές τους.

(Χειροκροτήματα από την πτέρυγα της Νέας Δημοκρατίας)

Θα πιστέψουν εμένα ή θα πιστέψουν εσάς; Στην κρίση των στελεχών των Ενόπλων Δυνάμεων και του ελληνικού λαού συνολικά.

Τώρα, βρήκα πολύ ενδιαφέρουσα και διδακτική την αντιπαραβολή, την οποία κάνατε για προηγούμενες κοινοβουλευτικές πρακτικές αποχώρησης από τη Βουλή. Πράγματι πρέπει να σας πω ότι επί δικών μου ημερών μία φορά -θα έρθω και στην περίπτωση του 2019- είχα αποχωρήσει από μια συζήτηση. Νομίζω ότι είναι λάθος επί της αρχής να αποχωρεί οποιοσδήποτε από την Βουλή, όχι μόνο για λόγους κοινοβουλευτικής δεοντολογίας, αλλά ουσιαστικά διότι κανείς δεν ακούει τις θέσεις κάποιου ο όποιος έχει αποχωρήσει. Αναφερθήκατε όμως και το βρήκα πολύ ενδιαφέρον, στην περίπτωση του 2019. Τώρα γιατί ξύνεστε στην γκλίτσα του τσοπάνη; Δεν το καταλαβαίνω αυτό. Τι έγινε το 2019; Πάμε να τα θυμηθούμε ξανά.

Τι έγινε το 2019; Το βράδυ των Ευρωεκλογών, εκεί που δεν θα χάνατε ούτε ένα στο εκατομμύριο! «Δεν υπάρχει περίπτωση να χάσω εγώ από τον Μητσοτάκη ούτε ένα στο εκατομμύριο». Τελικά χάνετε με δέκα μονάδες διαφορά. Έτσι δεν είναι; Κάνω λάθος; Βγαίνετε στην τηλεόραση και λέτε, «προφανώς υπάρχει δυσαρμονία μεταξύ της κοινοβουλευτικής Πλειοψηφίας και της λαϊκής εντολής, προκηρύσσω εκλογές.». Πολύ ωραία, λέμε, προκηρύσσονται εκλογές. Όμως είχατε μια εκκρεμότητα να ρυθμίσετε. Έτσι δεν είναι; Ποια είναι η τεράστια εκκρεμότητα; Τον Ποινικό Κώδικα.

Ερχόμαστε, λοιπόν και λέμε, δεν κρατάμε την Βουλή ανοιχτή μια βδομάδα, παρ’ ότι έχετε πει ότι θα διαλύσετε την Βουλή αμέσως και θα πάτε τη χώρα σε εκλογές, να ψηφίσουμε τον νέο Ποινικό Κώδικα, ο οποίος ανάμεσα στα άλλα κάνει τη δωροδοκία από κακούργημα, πλημμέλημα και κάνει και πλημμέλημα τις υποκλοπές για τις οποίες τόσο ενδιαφέρεστε;

(Χειροκροτήματα από την πτέρυγα της Νέας Δημοκρατίας)

Από αυτήν την μία εβδομάδα επιλέξαμε να αποχωρήσουμε από την Βουλή και προφανώς δικαιωθήκαμε. Δικαιωθήκαμε, όχι γιατί τα λέμε εμείς, αλλά γιατί τα λέει ο τέως Υπουργός Δικαιοσύνης σας, ο κ. Κοντονής, ο οποίος χαρακτήρισε την ψήφιση του Ποινικού Κώδικα ακραίο παράδειγμα διαπλοκής. Αυτά τα λέει ο Υπουργός Δικαιοσύνης ο δικός σας.

Τι τα θυμάστε λοιπόν; Τι μας δίνετε τη δυνατότητα να τα θυμηθούμε; Συγκρίνονται αυτά με αυτό το οποίο επιλέξατε να κάνετε εσείς; Εσείς για μήνες -γιατί μήνες έχουμε μπροστά μας μέχρι τις εκλογές, κύριε Τσίπρα- θα απέχετε από τις ψηφοφορίες. Πολύ ωραία, λοιπόν, να απέχετε από τις ψηφοφορίες, αλλά μετά θα έρθετε να εξηγήσετε, γιατί θα απέχετε από τη σημερινή ψηφοφορία. Έτσι δεν είναι;

Σήμερα μπορείτε να μας κατηγορήσετε ότι το κάνουμε με καθυστέρηση, αλλά φέρνουμε μια σειρά από ρυθμίσεις, οι οποίες είναι θετικές για τις Ένοπλες Δυνάμεις. Και επί τη ευκαιρία διαφορά που είπατε για τον κ. Χατζηδάκη δεν ισχύουν ούτε κατ’ ελάχιστον, σε σχέση με τα ασφαλιστικά και τη μάχιμη πενταετία, αλλά εν πάση περιπτώσει, εμείς σήμερα φέρνουμε κάποιες διατάξεις.

Τι θα πείτε λοιπόν στους αξιωματικούς των Ενόπλων Δυνάμεων για τους οποίους τόσο κόπτεστε; Τις ψηφίσατε; Όχι, απέχουμε; Αύριο θα φέρουμε και άλλες διατάξεις για κάποιους άλλους συμπολίτες μας, οι οποίες και αυτές θα είναι θετικές. Πάλι θα κάνουμε ονομαστική ψηφοφορία, Νέα Δημοκρατία υπέρ, ΠΑΣΟΚ - ΚΙΝΑΛ, ό,τι επιλέξουν, τα άλλα κόμματα είτε υπέρ είτε κατά, ΣΥΡΙΖΑ απών. Μπράβο σας. Είναι αυτή στάση υπεύθυνου και σοβαρού κόμματος;

Εσείς θα κριθείτε τελικά από τους πολίτες. Ξέρετε οι αντιπολιτευτικές τακτικές, όπως και οι δικές μας, δεν κρίνονται τελικά από εμάς. Εσείς θα πρέπει να εξηγήσετε αύριο σε αυτούς τους αξιωματικούς των Ενόπλων Δυνάμεων, για τους οποίους τόσο κόπτεστε τάχα, γιατί δεν ψηφίσατε αυτές τις διατάξεις, οι οποίες κατά τεκμήριο είναι θετικές γι’ αυτούς.

Επομένως το αδιέξοδο το δημιουργήσατε μόνοι σας. Η δικιά μου εκτίμηση είναι, κύριε Τσίπρα, ότι επιλέγετε αυτή την ακραία πόλωση, όχι γιατί προσβλέπετε σε νίκη στις εκλογές, αλλά για να διαχειριστείτε καλύτερα την ήττα της επόμενης μέρας. Θέλετε να περιχαρακώσετε τον δικό σας στενό ιδεολογικό χώρο, να προσεγγίσετε όσο γίνεται στο ποσοστό το οποίο πήρατε στις εκλογές του 2019. Έχετε πάρει διαζύγιο από αυτό το οποίο ονομάζεται μετριοπαθής κεντρώος χώρος, ο οποίος απεχθάνεται τέτοιου είδους ακρότητες.

Και μιας και μιλήσατε -και να κλείσω με αυτό- για την έκθεση του «ECONOMIST» και κάνατε την αναφορά. Πράγματι η έκθεση του «ECONOMIST» επισημαίνει κάποιες αδυναμίες, τις οποίες πρώτοι εμείς έχουμε αναγνωρίσει. Έλα όμως που παρά τις αδυναμίες, μας ανέβασε εννέα θέσεις στην κατάταξη της ποιότητας της δημοκρατίας. Άρα κάτι καλό θα κάναμε.

(Χειροκροτήματα από την πτέρυγα της Νέας Δημοκρατίας)

Και αυτό είναι και η καλύτερη απάντηση για το ζήτημα των υποκλοπών. Εμείς δεν είπαμε ποτέ ότι οι υποκλοπές δεν είναι πρόβλημα, το οποίο πρέπει να αντιμετωπίσουμε. Αυτό το οποίο ήταν απαράδεκτο ήταν η απόλυτη εργαλειοποίηση του ζητήματος των υποκλοπών από εσάς και η ανάδειξη του ζητήματος των υποκλοπών περίπου σε ένα ζήτημα που αφορά την ίδια την ποιότητα, το DNA της δημοκρατίας μας.

Αυτό λοιπόν δεν το πιστεύει κανείς. Και δεν το πιστεύουν ούτε αυτοί οι οποίοι αντικειμενικά είναι ταγμένοι στο να αξιολογούν, εν πάση περιπτώσει, την ποιότητα της δημοκρατίας μας. Και δεν αναφέρομαι μόνο στην έκθεση του «ECONOMIST». Αναφέρομαι στον κατ’ εξοχήν θεσμικό κριτή του κράτους δικαίου που δεν είναι άλλος από την Ευρωπαϊκή Επιτροπή και από τις εκθέσεις που αυτή συντάσσει.

Κατά συνέπεια, κύριε Τσίπρα, όσο πλησιάζουμε προς τις εκλογές, δεν έχω καμμία απολύτως αμφιβολία ότι δεν πρόκειται να αλλάξετε τροπάρι.

Τα ίδια κάνετε εδώ και τρεισήμισι χρόνια. Δεν μπορείτε να μιλήσετε για το μέλλον της χώρας. Το μόνο το οποίο κάνετε είναι να αδειάζετε μια σειρά από υποσχέσεις, οι οποίες είναι τόσο ανεδαφικές, που το μόνο που κάνουν είναι να θυμίζουν στους πολίτες αυτά τα οποία λέγατε και τα οποία δεν κάνατε. Δεν έχετε μάθει τίποτα από όλα όσα κάνατε το 2014 - 2015.

Ενδεικτικά, να αναφέρω μόνο: Η κοστολόγηση των μέτρων που έχετε εξαγγείλει σε βάθος τετραετίας ξέρετε πόσο είναι, κύριε Τσίπρα;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Πέντε δισεκατομμύρια εξακόσια εκατομμύρια.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πόσο είναι; Σαράντα πέντε δισεκατομμύρια! Σαράντα πέντε δισεκατομμύρια!

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Τα ψέματα έχουν και ένα όριο!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πόσο είπατε ότι είναι; Πόσο είναι, κύριε Τσίπρα;

(Θόρυβος από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Πόσο το δίνετε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μη γελάμε. Δεν είναι αστείο. Πάμε να τα δούμε, λοιπόν. Ενδεικτικά αναφέρω. Πόσο στοιχίζει η μείωση του ΦΠΑ στα τρόφιμα στον χαμηλότερο συντελεστή; Πόσο στοιχίζει; Για πείτε μου.

**ΘΕΟΔΩΡΑ ΤΖΑΚΡΗ:** Ενάμισι δισεκατομμύριο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ενάμισι δισεκατομμύριο επί τέσσερα χρόνια, είναι 6 δισεκατομμύρια. Μόνο αυτά ξεπέρασαν…

(Θόρυβος από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Τη δεκαετία πόσο πάει;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ξέρετε, καταλαβαίνω το αμήχανο χαμόγελό σας, όταν εκτίθεστε με στοιχεία.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, ηρεμία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ένα ακόμα παράδειγμα. Πόσο στοιχίζει η μείωση του Ειδικού Φόρου Κατανάλωσης στα καύσιμα, στον κατώτερο συντελεστή της Ευρωπαϊκής Ένωσης; Πόσο στοιχίζει αυτό; Δεν το ξέρετε;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Το ξέρουμε. Αυτήν τη δουλειά θα κάνουμε τώρα;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι, αυτή τη δουλειά θα κάνουμε, βέβαια! Όταν πάτε να εξαπατήσετε τον ελληνικό λαό, βεβαίως και θα κάνουμε αυτήν τη δουλειά! Θα αναδεικνύουμε το μέγεθος της προεκλογικής σας απάτης.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ούτε χειροκρότημα δεν μπορείτε να πάρετε. Υπάρχει αμηχανία…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Η μείωση, λοιπόν, του ειδικού φόρου κατανάλωσης είναι 2 δισεκατομμύρια το χρόνο. Άλλα 8 δισεκατομμύρια σε βάθος τετραετίας.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πες τα όλα…

**ΠΡΟΕΔΡΕΥΩΝ (Αθανάσιος Μπούρας):** Κύριε Σκουρλέτη!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εσείς τα τάζετε όλα σε όλους.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ. Ηρεμία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Να το πω, λοιπόν, πολύ απλά, κύριε Τσίπρα. Εάν ποτέ ερχόσαστε στα πράγματα και επιχειρούσατε να εφαρμόσετε τα μισά από αυτά που έχετε τάξει, η χώρα θα χρεοκοπούσε την επόμενη μέρα!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Τσίπρα, έχετε τον λόγο. Στη συνέχεια, όμως, για να πάμε και στη διαδικασία, θα τριτολογήσει ο Πρωθυπουργός και αμέσως μετά τον λόγο θα πάρει ο κ. Σκανδαλίδης εκ μέρους του ΠΑΣΟΚ - Κινήματος Αλλαγής.

**ΓΕΩΡΓΙΟΣ ΤΣΙΠΡΑΣ:** Κύριε Πρόεδρε, έχω ζητήσει τον λόγο επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει κανένα προσωπικό, κύριε Γεώργιε Τσίπρα. Το άκουσα εγώ τι είπε ο Πρωθυπουργός και γνωρίζω. Μια φράση δική σας, αν θέλει, ας την αιτιολογήσει ο κύριος Πρόεδρος.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Πρόεδρε, εγώ δεν θα μιλήσω είκοσι επτά λεπτά, θα μιλήσω λιγότερο.

Δεν ξέρω αν ο κ. Μητσοτάκης είναι όντως αδαής, όπως ακούστηκε από κάποιον Βουλευτή. Σίγουρα, όμως, σήμερα είναι πολύ αμήχανος. Είναι πάρα πολύ αμήχανος, είναι αλαζών και ψεύτης σε πάρα πολλά από τα οποία είπε. Και θα έρθω να πω αναλυτικά.

Για να σπάσω, λοιπόν, την αμηχανία σας, κύριε Μητσοτάκη, αν θέλετε να κάνουμε σύγκριση, ουσιαστική σύγκριση και να μιλήσουμε για το αύριο και για το σήμερα, τα προγράμματα τα προεκλογικά των κομμάτων που κατατίθενται στον ελληνικό λαό, είμαι ανοικτός για την οποιαδήποτε σύγκριση και σύγκρουση. Θέλετε αύριο το πρωί να πάμε σε μια τηλεμαχία να μιλήσουμε για το αύριο;

(Χειροκροτήματα από την πτέρυγα του ΣΥΡΙΖΑ)

Επτά χρόνια την αποφεύγετε. Γιατί αλήθεια; Αφού είστε τόσο σίγουρος ότι είστε καλύτερος, ότι είστε πιο σοφός, πιο γοητευτικός, πιο εντρυφής στα προβλήματα, γιατί δεν έρχεστε; Γιατί επτά χρόνια κρύβεστε; Γιατί;

Πάμε, λοιπόν, τώρα. Αρχίσατε ένα-ένα να παρουσιάζετε κονδύλια, να μας λέτε ότι το πρόγραμμά μας στοιχίζει 45. Μπορεί να πείτε αύριο 185. Τζάμπα είναι. Και μας είπατε αν γνωρίζουμε. Γιατί τάχα εμείς, που κυβερνήσαμε επί τεσσεράμισι χρόνια τη χώρα και τη βγάλαμε από το βούρκο των μνημονίων που την είχατε ρίξει εσείς…

(Χειροκροτήματα από την πτέρυγα του ΣΥΡΙΖΑ)

…και ρυθμίσαμε το χρέος και μπορούμε και αναπνέουμε σήμερα, δεν ξέρουμε, δεν ξέρουμε από οικονομικά. Μόνο εσείς και οι άριστοι σύμβουλοί σας ξέρουν.

Ενάμισι δισεκατομμύριο, λοιπόν, η μείωση του ΦΠΑ. Αλήθεια, κύριε Μητσοτάκη, ξέρετε πόσο είναι η υπέρβαση των εσόδων στο δημόσιο ταμείο από την επιλογή σας να κρατάτε τους έμμεσους φόρους; Είμαστε η μόνη χώρα στην Ευρώπη που δεν μείωσε κανέναν έμμεσο φόρο καθ’ όλη τη διάρκεια της πληθωριστικής κρίσης, όταν έχει φτάσει πάνω από 10% ο πληθωρισμός. Από τη μια, έχουμε την ιδιωτική αισχροκέρδεια, διότι δεν φροντίσατε να έχετε ελεγκτικούς μηχανισμούς, δεν φροντίσατε τα υπερκέρδη των παραγωγών ηλεκτρικής ενέργειας να τα ρυθμίσετε, να τα εμποδίσετε, να τα κόψετε, μετά να τα φορολογήσετε, το ίδιο και για τα διυλιστήρια, το ίδιο και για τις τιμές στο σουπερμάρκετ, που έχουμε τη μεγαλύτερη ψαλίδα από την τιμή που δίνει ο παραγωγός στο χωράφι μέχρι αυτή που βρίσκει ο καταναλωτής στο ράφι σε όλη την Ευρωπαϊκή Ένωση και έχουμε αυτήν την τρομακτική αισχροκέρδεια. Είναι ιδιωτική αισχροκέρδεια. Δίπλα σε αυτήν υπάρχει και η κρατική αισχροκέρδεια. Διότι εσείς αφήνετε το Φόρο Προστιθέμενης Αξίας και τον Ειδικό Φόρο Κατανάλωσης στην τιμή που ήταν πριν την κρίση και βεβαίως εισπράττετε πάνω από 5 δισεκατομμύρια ευρώ έσοδα το 2022.

Αυτά, λοιπόν, τα 5 δισεκατομμύρια ευρώ έσοδα υπερβάλλοντα της κρατικής αισχροκέρδειας -διότι εσείς κρατάτε σταθερά υψηλούς τους έμμεσους φόρους- είναι αυτά τα οποία θα δίναμε, για να επουλωθεί η κρίση, να μειωθεί ο ΦΠΑ, να μειωθεί ο ειδικός φόρος κατανάλωσης και να μπορέσει εν τοιαύτη περιπτώσει να πάρει μια ανάσα ο καταναλωτής.

(Χειροκροτήματα από την πτέρυγα του ΣΥΡΙΖΑ)

Αλλά εσείς δεν το κάνετε. Γιατί δεν το κάνετε; Διότι αυτό είναι το σχέδιό σας. Διότι στην πραγματικότητα θέλετε μέσω αυτής της κρατικής αισχροκέρδειας να παίρνετε τα χρήματα από τους αδύναμους και τη μεσαία τάξη και να δίνετε κάποιες στοχευμένες επιδοτήσεις προσποιούμενος δήθεν τον φιλολαϊκό και να τα δίνετε στοχευμένα. Σε ποιους; Σε αυτούς που συνεχίζουν τα υπερκέρδη και αυτοί να συνεχίζουν να ανεβάζουν τις τιμές, δηλαδή στους παραγωγούς ηλεκτρικής ενέργειας, στα σουπερμάρκετ και βεβαίως στα πρατήρια της βενζίνης και στα διυλιστήρια. Αυτό κάνετε.

Εσείς μας κατηγορούσατε εμάς, κύριε Μητσοτάκη, όταν ήμασταν κυβέρνηση, ότι έχουμε κάνει τη χώρα Σοβιετική Ένωση, επειδή δίνουμε επιδοτήσεις. Πού; Στους αδύναμους, στους συνταξιούχους, στους χαμηλοσυνταξιούχους, εκεί δίναμε. Εσείς έχετε καταντήσει σήμερα τη μεσαία τάξη να ζει με τα κουπόνια -αυτό κάνετε-, με τα κουπόνια στο σουπερμάρκετ, με τα κουπόνια στο πρατήριο βενζίνης, με τα κουπόνια στο ρεύμα, παντού! Αυτό κάνετε.

(Χειροκροτήματα από την πτέρυγα του ΣΥΡΙΖΑ)

Θέλετε να συγκρίνουμε, λοιπόν, προτάσεις, πεπραγμένα, το όραμά μας για το μέλλον; Εδώ είμαι, κύριε Μητσοτάκη, δεν έφυγα. Εδώ είμαι. Για κακή σας τύχη, και στη Βουλή θα είμαι και όπου χρειαστεί θα είμαι παρών, για να συγκρίνουμε τις προτάσεις μας, το όραμά μας και τους στόχους μας.

Έρχομαι, όμως, τώρα –δεν θα μακρηγορήσω- πίσω σε κάποια από αυτά τα οποία είπατε. Διότι προσπαθείτε διαρκώς να δημιουργήσετε μία εικόνα -ξανά το κάνατε- ότι ο ΣΥΡΙΖΑ που κυβέρνησε τεσσεράμισι χρόνια, η αντίπαλη σε εσάς ιδεολογικά παράταξη είναι μια παράταξη μειωμένης ευθύνης απέναντι στην πατριωτική ευθύνη, που έχουμε –πιστεύω- όλοι οι Έλληνες, να υπερασπιστούμε την ακεραιότητα της πατρίδας μας, το αξιόμαχο των Ενόπλων Δυνάμεων. Και αυτό που κάνετε, κύριε Μητσοτάκη, είναι η έσχατη μορφή πατριδοκαπηλίας.

Είπατε ότι εμείς εδώ δεν ψηφίσαμε τίποτα. Μας κατηγορούν κάποιοι από τα κόμματα της Αντιπολίτευσης ότι έχουμε ψηφίσει πολλά νομοσχέδια μαζί σας και εσείς μας κατηγορείτε ότι δεν έχουν ψηφίσει τίποτα. Σας θυμίζω, λοιπόν, ότι ο ΣΥΡΙΖΑ-Προοδευτική Συμμαχία ψήφισε και τις φρεγάτες Μπελαρά, ψήφισε και τα δεκαοκτώ Ραφάλ. Τι δεν ψήφισε;

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Δεν ψήφισε τα έξι επιπλέον, όταν ήρθαν χωρίς εισήγηση των επιτελείων, όταν ήρθαν την περίοδο εκείνη, την οποία μας δικαιολογήσατε, την επιπλέον αγορά των έξι Ραφάλ, λέγοντας ότι δεν θα πάρουμε φρεγάτες και όταν μετά ξυπνήσαμε ξαφνικά και αποφασίσατε ότι θα πάρουμε και τα επιπλέον Ραφάλ και τις φρεγάτες, που ήταν πράγματι εισήγηση των επιτελείων των Ενόπλων Δυνάμεων από την περίοδο που ήμασταν εμείς στην Κυβέρνηση, από το 2017.

Επίσης, κύριε Μητσοτάκη, πρέπει να σας πω ότι δεν θα ψηφίσουμε αν έρθει στη Βουλή και τοποθετηθήκαμε αρνητικά στην αρμόδια επιτροπή, για το αεροπορικό κέντρο της Καλαμάτας. Διότι εμείς το διαχειριστήκαμε και ξέρουμε ότι υπήρχε η δυνατότητα να γίνει το έργο με ίδιες δυνάμεις της Ελληνικής Πολεμικής Αεροπορίας, όχι στη μισή τιμή, πιο κάτω από τη μισή τιμή. Ότι σε βάθος εικοσαετίας έχουμε ένα κόστος υπερβάλλον για το ελληνικό δημόσιο, που προσεγγίζει κοντά το 1,5 δισεκατομμύριο ευρώ και αυτό εμείς το θεωρούμε προκλητική υπερκοστολόγηση, διότι αυτά τα χρήματα είναι χρήματα των Ελλήνων φορολογουμένων.

Κύριε Μητσοτάκη, θέλω να σας πω το εξής. Μας είπατε ότι εμείς έχουμε μία -από ό,τι κατάλαβα από τον τρόπο που το είπατε- ιδεολογική εμμονή –δεν καταλαβαίνω τι θέλατε να πείτε- και γι’ αυτό δεν θέλουμε, δήθεν, εμείς να υπάρχει στο DNA μας -κάπως έτσι το είπατε- ενίσχυση των Ενόπλων Δυνάμεων της χώρας.

Ένα πράγμα έχουμε εμείς στο DNA μας, κύριε Μητσοτάκη, τη δικαιοσύνη. Τη δικαιοσύνη έχουμε. Και ο πατριωτισμός, επίσης, είναι στοιχείο των παραδόσεων και της Αριστεράς και της δημοκρατικής παράταξης σε αυτόν τον τόπο. Μην το υποτιμάτε, λοιπόν, αυτό!

(Χειροκροτήματα από την πτέρυγα του ΣΥΡΙΖΑ)

Όταν εσείς την πενταετία 2010-2015, κύριε Μητσοτάκη, -όχι εσείς ο ίδιος, δεν ήσασταν Πρωθυπουργός, αλλά η παράταξή σας- στα μνημόνια αναγκαστήκατε να κάνετε περικοπές, όχι να αυξήσετε τις στρατιωτικές δαπάνες, αλλά να κάνετε περικοπές της τάξεως του 50%, σας κατηγόρησαν οι πολιτικοί σας αντίπαλοι τότε ότι είστε μειωμένης εθνικής ευθύνης; Όχι, βεβαίως.

(Χειροκροτήματα από την πτέρυγα του ΣΥΡΙΖΑ)

Φέρατε, λοιπόν, τις συμβάσεις -και το λέτε ξανά και ξανά αυτό- για την αγορά των Ραφάλ και των φρεγατών Μπελαρά και κοκορεύεστε όταν σας λέμε ότι εδώ υπάρχει σοβαρό πρόβλημα, γιατί δεν έχει πάει ούτε 1 ευρώ στην Ελληνική Αμυντική Βιομηχανία και αυτό είναι πρωτοφανές για συμβάσεις που ξεπερνούν τα 10 δισεκατομμύρια ευρώ –πρωτοφανές, καμμία άλλη κυβέρνηση δεν το έχει κάνει- μας λέτε «μην ασχολείστε με αυτό, αυτό είναι δευτερεύον» και ότι «αυτά τα λέτε επειδή δεν υπάρχουν μεσάζοντες».

Κύριε Μητσοτάκη, για να δούμε τι ακριβώς υπάρχει εδώ. Αυτό το οποίο υπάρχει στην πραγματικότητα δεν είναι ούτε μία διακρατική συμφωνία, όπως θα προεβλέπετο ανάμεσα σε δύο κράτη. Υπάρχει μία συμφωνία ανάμεσα στο ελληνικό δημόσιο και στις ιδιωτικές εταιρείες «DASSAULT» και «NAVAL». Αυτό υπάρχει, δεν είναι διακρατική συμφωνία, ούτε υπάρχει διεθνής διαγωνισμός. Ενώ, λοιπόν, ο νόμος θα ορίζει ότι ή διακρατική συμφωνία θα υπάρχει ή διεθνής διαγωνισμός, δεν υπάρχει ούτε το ένα ούτε το άλλο. Και τι υπάρχει στην πραγματικότητα; Μία απευθείας ανάθεση του ελληνικού δημοσίου μπροστά στις εκατοντάδες απευθείας αναθέσεις. Έχετε φθάσει εννέα δισεκατομμύρια τις απευθείας αναθέσεις τα τελευταία δύο χρόνια, χωρίς να συμπεριλαμβάνω τα χρήματα για τα εξοπλιστικά. Μία απευθείας ανάθεση, πράγματι, χωρίς μεσάζοντες -ναι, στις απευθείας αναθέσεις δεν υπάρχουν μεσάζοντες- σε αυτές τις δύο εταιρείες, στη «NAVAL» και στη «DASSAULT». Έχουμε, λοιπόν, πράγματι ή όχι, λόγους να ζητάμε εξηγήσεις γι’ αυτό;

**ΔΙΟΝΥΣΙΟΣ ΧΑΤΖΗΔΑΚΗΣ:** Παίρνουν την ίδια τιμή που αγοράζουν οι Γάλλοι. Την ίδια τιμή!

**ΠΡΟΕΔΡΟΣ (Κωνσταντίνος Τασούλας):** Παρακαλώ, κύριε Χατζηδάκη!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θα τα δούμε αυτά, θα τα δούμε.

Φοβάμαι, ότι θα συζητάει το ελληνικό Κοινοβούλιο στην όποια σύνθεσή του, δυστυχώς, για αρκετό καιρό γι’ αυτές τις συμβάσεις. Δεν θα τελειώσει σήμερα εδώ αυτή η κουβέντα.

(Χειροκροτήματα από την πτέρυγα του ΣΥΡΙΖΑ)

Δεύτερον, μας είπατε ότι δεν δώσατε έργο στα ναυπηγεία της χώρας μας, διότι εμείς τα αφήσαμε τα ναυπηγεία –πώς το είπατε;- στο έλεος του Θεού, διαλυμένα. Κύριε Μητσοτάκη, γνωρίζετε ή όχι ότι η Σύρος άνοιξε επί των ημερών του ΣΥΡΙΖΑ; Γνωρίζετε ή όχι ότι οι διαπραγματεύσεις για την Ελευσίνα ξεκίνησαν επί των ημερών του ΣΥΡΙΖΑ;

(Χειροκροτήματα από την πτέρυγα του ΣΥΡΙΖΑ)

Κατέληξαν επί των ημερών σας και πράγματι ο ΣΥΡΙΖΑ ψήφισε, προκειμένου να ξανανοίξει και να προχωρήσει αυτό το έργο. Ο Σκαραμαγκάς; Δεν ξέρουμε τί θα γίνει. Ο Σκαραμαγκάς έχει πάει σε ιδιώτη, αλλά ο ιδιώτης δεν μας έχει πει εάν θα το κάνει ναυπηγείο, αν θα το κάνει real estate. Μην μας λέτε, λοιπόν, για τα δύο ναυπηγεία που ξανανοίξανε. Η Σύρος άνοιξε επί των ημερών μας και η Ελευσίνα ξεκίνησε επί των ημερών μας και ολοκληρώθηκε. Και σας ερωτώ: Δεν είχατε όταν υπογράφατε τη γνώση ότι θα ανοίξει η Ελευσίνα, τώρα που άλλαξε η Ελευσίνα, δεσμεύεστε εδώ να πάμε να βάλουμε όλοι πλάτη, να επαναδιαπραγματευθούμε τη δυνατότητα να υπάρχει έργο παραγωγής στην Ελληνική Αμυντική Βιομηχανία; Δεσμεύεστε; Θα το κάνετε;

(Χειροκροτήματα από την πτέρυγα του ΣΥΡΙΖΑ)

Πήγατε προχθές στην Ελληνική Αεροπορική Βιομηχανία, στην ΕΑΒ και είπατε, μάλιστα, πάλι ψέματα ότι εμείς την αφήσαμε διαλυμένη, όλα διαλυμένα τα αφήσαμε και όλα με κάποιον τρόπο εσείς προχωράτε σε περίεργες συμβάσεις και ιδιωτικοποιήσεις, όπως τη ΔΕΗ, για να τα αναβαθμίσετε, τάχα! Το γνωστό κόλπο της απαξίωσης. Νεοφιλελεύθερο κόλπο, παλιό.

Για να σας πω, κύριε Μητσοτάκη, πώς προχωράει κανείς για να ενισχύσει μία κρατική βιομηχανία; Δίνοντάς της έργο. Εμείς, λοιπόν, παρά τις δύσκολες συνθήκες φροντίσαμε να υπάρξει μία διακρατική συμφωνία με τις Ηνωμένες Πολιτείες για την αναβάθμιση των F-16 σε «Viper» και αυτά τα οποία είδατε ξεκίνησαν επί των ημερών μας και ρωτήστε τους εκπροσώπους της «LOCKHEED» που είδατε εκεί να σας πουν αν ήταν διαλυμένη η ΕΑΒ όταν ξεκίνησαν να κάνουν το έργο και αν στην πορεία έγινε κάτι μαγικό και από εκεί που ήταν διαλυμένη, αναβαθμίστηκε. Και μιας και μιλάμε για την ΕΑΒ, τα αντισταθμιστικά είναι εκεί, κύριε Μητσοτάκη, τα οποία τόσο πολύ εσείς έρχεστε να μας λέτε ότι είναι πρόβλημα. Τα αντισταθμιστικά ήταν υπέρ της Ελληνικής Αμυντικής Βιομηχανίας.

Πάμε παρακάτω τώρα. Αναφερθήκατε για άλλη μία φορά –και θα κλείσω με αυτές τις δύο παρατηρήσεις- στη στάση της κυβέρνησης ΣΥΡΙΖΑ το 2019. Γιατί; Για να δικαιολογήσετε ότι η δική σας η απόφαση -προσωπικά δική σας- να αποχωρήσετε από τη Βουλή δεν ήταν εκτροπή, όπως είναι τώρα εκτροπή η απόφαση του ΣΥΡΙΖΑ, αλλά ήταν μία δικαιολογημένη στάση. Εκτροπή είναι αλά καρτ, όποτε εσάς σας συμφέρει αυτό και βεβαίως, για να κινήσετε για άλλη μία φορά το ζήτημα αυτό που αφορά στην απόφασή μου τότε, μια απόφαση, που αν κρίνω από τη στάση σας, την αλαζονική σας συμπεριφορά, δεν θα παίρνατε ποτέ εσείς και δεν θα πάρετε ποτέ, βλέπω να μας πηγαίνει ο κ. Μητσοτάκης να ψηφίζουμε Ιούλιο του 2023. Θα μείνει μέχρι τελευταία μέρα γαντζωμένος στην καρέκλα της εξουσίας. Γιατί; Προφανώς, διότι ούτε ο ίδιος πιστεύει στις δημοσκοπήσεις που του δίνουν προβάδισμα και υπεροχή.

(Χειροκροτήματα από την πτέρυγα του ΣΥΡΙΖΑ)

Διότι αν πίστευε σε αυτές τις μετρήσεις, το γάντι που του πετάξαμε, θα το σήκωνε. Θα μείνει μέχρι την τελευταία ημέρα. Αλλά όποτε και να τις κάνει, ο ελληνικός λαός θα δώσει την απάντηση.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν ψηφίζουν οι δημοσκόποι στις εκλογές, κύριε Μητσοτάκη, ψηφίζει ο ελληνικός λαός και δείτε τα αποτελέσματα χθες στην Κύπρο. Δείτε τα.

Λέω, λοιπόν, ότι το 2019 πήρα μία απόφαση, που θέλω να πιστεύω ότι θα την γράψει ο ιστορικός του μέλλοντος ως μία απόφαση που πρέπει να παίρνει κάθε Πρωθυπουργός, όταν διαπίστωσα –όχι σε μία εκλογή που αφορούσε τη συγκρότηση της Εθνικής Αντιπροσωπείας, Ευρωβουλευτές στο Ευρωκοινοβούλιο στέλναμε- ότι πράγματι υπήρξε μία διαφορά εννιά μονάδων από τη Νέα Δημοκρατία. Και βγήκα και είπα ότι θα προκηρύξω εκλογές. Μία τεράστια μεταρρύθμιση, η οποία ήταν στα σκαριά, η οποία είχε ολοκληρωθεί, στην οποία συνέβαλε η αφρόκρεμα του νομικού κόσμου της χώρας, θα έμενε ανολοκλήρωτη αν δεν ερχόμασταν να ψηφίσουμε και να προκηρύξουμε αμέσως εκλογές. Και αρχίσατε από τότε τη συκοφαντία, τη λάσπη, τα υπονοούμενα.

Κύριε Μητσοτάκη, θα ζητήσετε συγγνώμη για όλη αυτή τη συκοφαντία και για όλη αυτή τη λάσπη.

(Χειροκροτήματα από την πτέρυγα του ΣΥΡΙΖΑ)

Διότι γνωρίζετε ότι υπάρχει εισαγγελική διάταξη αρχειοθέτησης, την οποία, αν έχω όρεξη κάποια άλλη φορά στην οποία θα αντιπαρατεθούμε, θα σας φέρω εδώ στη Βουλή και θα τη διαβάζω σελίδα-σελίδα, ώστε αυτά τα ψέματα και αυτή η συκοφαντία που εξαπολύεται διαρκώς από τα έδρανα τα πρωθυπουργικά να σταματήσει κάποια στιγμή.

(Χειροκροτήματα από την πτέρυγα του ΣΥΡΙΖΑ)

Διότι οι αποφάσεις της δικαιοσύνης δεν μπορεί να είναι αλά καρτ, όποτε μας συμφέρουν να είναι καλές, όποτε δεν μας συμφέρουν να τις αποσιωπούμε και να τις κρύβουμε.

Κλείνω, λοιπόν, λέγοντας το εξής. Κύριε Μητσοτάκη, μιλήσατε είκοσι επτά λεπτά. Ένα πράγμα σας ζήτησα και σας το είπα με μεγάλη ειλικρίνεια. Αν τυχόν πάρετε τον λόγο και εξηγήσετε στο ελληνικό Κοινοβούλιο αλλά και στον ελληνικό λαό ποιος ήταν ο λόγος εθνικής ασφάλειας για τον οποίον ακούγατε τον Αρχηγό του τρίτου σε δύναμη κοινοβουλευτικού κόμματος, ποιος ήταν ο λόγος της εθνικής ασφάλειας για τον οποίον δώσατε εντολή -σε εσάς ήταν η ΕΥΠ- να παρακολουθεί νύχτα-μέρα δύο χρόνια τους Αρχηγούς των Επιτελείων της Εθνικής μας Άμυνας, τον Αρχηγό ΓΕΕΘΑ, τον Αρχηγό ΓΕΣ, τους επικεφαλής των εξοπλιστικών, αν ανέβετε σε αυτό το Βήμα, αν βρείτε το θάρρος να ανέβετε και να εξηγήσετε τους λόγους, ο ΣΥΡΙΖΑ ως Αξιωματική Αντιπολίτευση που σέβεται την ιστορία και σέβεται και τη δημοκρατία θα είναι εδώ και θα ψηφίζει μέχρι τον Ιούλιο, μέχρι την τελευταία μέρα. Όσο δεν το κάνετε όμως, δεν θα νομιμοποιήσουμε εμείς εσάς, που έχετε εκτρέψει το πολίτευμα από την ομαλή του λειτουργία, που έχετε καταρρακώσει τους θεσμούς, που έχετε δημιουργήσει αυτό το έκτρωμα του παρακράτους, των παρακολουθήσεων και της συγκάλυψης, να ψηφίζετε νόμους με τη δική μας παρουσία μέσα στο ελληνικό Κοινοβούλιο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Με την τριτολογία του Πρωθυπουργού κ. Μητσοτάκη ολοκληρώνεται αυτός ο διάλογος και μετά θα προχωρήσουμε στους Κοινοβουλευτικούς Εκπροσώπους. Έχουν ζητήσει τον λόγο ο κ. Σκανδαλίδης, ο κ. Χήτας και ο κ. Παφίλης.

Ελάτε, κύριε Πρόεδρε, για την τριλογία σας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κατ’ αρχάς, ας τελειώσουμε μια και καλή σε αυτό το επίπεδο αυτήν την περιβόητη συζήτηση περί ντιμπέιτ. Τι είναι αυτό το οποίο κάνουμε σήμερα εδώ, κύριε Τσίπρα; Τι είναι αυτό; Ντιμπέιτ δεν είναι; Έχουμε κάνει, εάν δεν κάνω λάθος, παραπάνω από ογδόντα τέτοιες συζητήσεις. Προφανώς δεν αισθάνεστε τόσο άνετα στο Βήμα της Εθνικής Αντιπροσωπείας και επιδιώκετε τηλεοπτική αναμέτρηση; Δεν σας αρέσει η Βουλή; Δυσκολεύεστε σε αυτό το πλαίσιο αντιπαράθεσης;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Καθόλου! Φοβάμαι!

(Θόρυβος - γέλωτες από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Η απάντηση, λοιπόν, είναι κάθε πράγμα στην ώρα του.

Από τις δικές μας, εξάλλου, συζητήσεις και αντιπαραθέσεις στη Βουλή τόσα χρόνια τώρα, και όταν ήμουν Αρχηγός της Αντιπολίτευσης, αλλά και τώρα που αντιστράφηκαν οι ρόλοι, κάποιοι πολίτες φαντάζομαι ότι έχουν βγάλει τα συμπεράσματά τους.

Η δεύτερη παρατήρηση αφορά το θέμα των δημοσκοπήσεων και την αναφορά που κάνατε στα αποτελέσματα της Κύπρου. Μάλιστα. Στην Κύπρο αυτός που βγήκε πρώτος, όλες οι δημοσκοπήσεις πρώτο τον έδειχναν. Αυτός που βγήκε τρίτος βγήκε δεύτερος. Προσέξτε μην την πατήσετε κι εσείς έτσι στο τέλος με τις δημοσκοπήσεις, έτσι δεν είναι;

(Χειροκροτήματα από την πτέρυγα της Νέας Δημοκρατίας)

Αν και, κύριε Σκανδαλίδη, σας βλέπω να πρέπει να αγωνιστείτε λίγο ακόμα. Εκεί έπεσαν έξω οι δημοσκοπήσεις, δεν έπεσαν έξω στον πρώτο.

Έρχομαι τώρα στο ζήτημα του Ποινικού Κώδικα. Κύριε Τσίπρα, κοιτάξτε να δείτε. Άκουσα αυτήν την πολύ ενδιαφέρουσα επιχειρηματολογία και το έντονο ενδιαφέρον σας να ολοκληρώσετε αυτήν τη σημαντική μεταρρύθμιση και γι’ αυτό κρατήσατε τη Βουλή ανοιχτή μία εβδομάδα για να ψηφίσετε τον Ποινικό Κώδικα, μόνο που ο Ποινικός Κώδικας, ξέρετε, έχει αυτήν την παράξενη ιδιαιτερότητα: Και να ισχύσει μία μέρα, ουσιαστικά οι διατάξεις του ισχύουν πρακτικά στο διηνεκές.

Και αντί να ζητάτε, να σας ζητήσω εγώ συγγνώμη…

**ΙΩΑΝΝΗΣ ΓΚΙΟΛΑΣ:** Η νομοπαρασκευαστική επιτροπή…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ναι. Και σε αυτήν τη νομοπαρασκευαστική ποιος ήταν Υπουργός; Ο ίδιος ο κ. Κοντονής, ο οποίος σας λέει ότι ήταν η μεγαλύτερη εκδήλωση διαπλοκής. Από αυτόν να ζητήσετε, λοιπόν, τα ρέστα. Ο δικός σας Υπουργός Δικαιοσύνης τα έλεγε.

(Χειροκροτήματα από την πτέρυγα της Νέας Δημοκρατίας)

Εγώ θα επαναλαμβάνω στο ακέραιο αυτά τα οποία είπα. Δεν πρόκειται να σας ζητήσω καμμία συγγνώμη, διότι ήταν πράγματι μία ακραία πράξη διαπλοκής και εξυπηρέτησης συμφερόντων η ψήφιση του Ποινικού Κώδικα μία εβδομάδα αφότου είχατε εξαγγείλει τη διάλυση της Βουλής.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Άρα κάνει λάθος η δικαιοσύνη! Πείτε το!

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Τσίπρα, επειδή δεν τα πάτε καλά φαίνεται με τις ψηφοφορίες και γι’ αυτό και δυσκολεύεστε να αξιολογήσετε τη σημασία του τρόπου με τον οποίο ψηφίζετε, μας είπατε ότι ψηφίσατε τις Μπελαρά, ε; Έτσι δεν μας είπατε; Ψηφίσατε τις Μπελαρά; Τις ψηφίσατε;

Λοιπόν ν.4891/2022 «για την ενίσχυση της αμυντικής θωράκισης της χώρας». Ψηφοφορία: Νέα Δημοκρατία: «ναι», Κίνημα Αλλαγής: «ναι», ΚΚΕ: «όχι», Ελληνική Λύση: «ναι», ΜέΡΑ25: «όχι», ΣΥΡΙΖΑ: «παρών».

(Χειροκροτήματα από την πτέρυγα της Νέας Δημοκρατίας)

Και εδώ ψέματα! Και εδώ ψέματα! Μέχρι και εδώ λέτε ψέματα! «παρών» ψηφίσατε.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** «Παρών» ψηφίσατε. Τι είναι αυτό; Moyenne είναι; «ΝΑΙ» στις Μπελαρά, «όχι» στα Ραφάλ και ψηφίζουμε «παρών» τελικά;

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** «Παρών» ψηφίσατε. Μαζί ήρθαν. Το έχετε ξεχάσει. Μαζί ήρθαν.

Τέλος, μου κάνει πάρα πολλή εντύπωση, κύριε Τσίπρα, το γεγονός ότι ενώ ήρθα σήμερα στη Βουλή να μιλήσω για δύο θέματα, για το ζήτημα των αμυντικών δαπανών και για το ζήτημα της διάταξης που φέρνουμε για να αποκλείσουμε από τη Βουλή κόμματα, των οποίων ο πραγματικός αρχηγός ουσιαστικά έχει καταδικαστεί, κουβέντα δεν είπατε γι’ αυτό σήμερα.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αύριο! Αύριο έχει Ολομέλεια και θα είμαι εδώ και θα σας περιμένω!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κουβέντα δεν είπατε γι’ αυτό σήμερα.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Το ξέρουμε ότι έχει Ολομέλεια αύριο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αναμένουμε ακόμα την τοποθέτησή σας για τα…

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …και ευελπιστώ, κύριε Τσίπρα, ότι στη μία και μοναδική ψηφοφορία στην οποία συμμετέχετε θα κάνετε το σωστό, θα ψηφίσετε τη νομοθετική πρωτοβουλία της Κυβέρνησης και μετά μπορείτε να απέχετε άνετα και να βλέπετε την κοινοβουλευτική Πλειοψηφία να ψηφίζει μια σειρά από μέτρα, όσο χρειαστεί μέχρι να διαλυθεί η Βουλή, και εσείς να παρατηρείτε τα θετικά μέτρα τα οποία θα ψηφίζουμε για την κοινωνία από τον εξώστη και θα σας κρίνουν οι πολίτες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ολοκληρώθηκε ο διάλογος του Πρωθυπουργού με τον Αρχηγό της Αξιωματικής Αντιπολίτευσης.

Κυρίες και κύριοι συνάδελφοι, έχω την τιμή να ανακοινώσω προς το Σώμα το δελτίο επικαίρων ερωτήσεων της Τετάρτης 8 Φεβρουαρίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 372/30-1-2023 επίκαιρη ερώτηση του Βουλευτή Κυκλάδων του Συνασπισμού Ριζοσπαστικής Αριστεράς κ. Νικολάου Συρμαλένιου προς τον Υπουργό Εσωτερικών, με θέμα: «Επιτακτική ανάγκη εξεύρεσης χρηματοδότησης της αποκατάστασης των όψεων του Δημαρχιακού Μεγάρου Ερμούπολης Σύρου, λόγω επικινδυνότητας».

2. Η με αριθμό 364/29-1-2023 επίκαιρη ερώτηση του Επικεφαλής της Κοινοβουλευτικής Ομάδας του Κινήματος Αλλαγής και Βουλευτή Ηλείας κ. Μιχάλη Κατρίνη προς τον Υπουργό Οικονομικών, με θέμα: «Θηλιά για νοικοκυριά και επιχειρήσεις το διαρκώς αυξανόμενο ιδιωτικό χρέος με ορατό τον κίνδυνο μαζικών πλειστηριασμών πρώτης κατοικίας».

3. Η με αριθμό 400/6-2-2023 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Για τα προβλήματα σχολικής στέγης στο «Καπετανάκειο» Ηρακλείου Κρήτης».

4. Η με αριθμό 374/30-1-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Εσωτερικών, με θέμα: «9ο Αιγάλεω: συνεχίζονται οι εξώσεις και επεκτείνονται σε Νέα Σμύρνη και άλλους δήμους».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 384/30-1-2023 επίκαιρη ερώτηση του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Τρύφωνα Αλεξιάδη προς τον Υπουργό Οικονομικών, με θέμα: «Να προσδιοριστεί επακριβώς ποια είναι η πορεία, η σύνθεση, και το υπόλοιπο του ταμειακού αποθέματος ασφαλείας («μαξιλάρι ασφαλείας») του κράτους».

2. Η με αριθμό 382/30-1-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Ψηφιακής Διακυβέρνησης με θέμα: Να ρυθμιστεί επιτέλους το θέμα των κληροτεμαχίων για δήλωση στο Κτηματολόγιο».

Καλείται τώρα στο Βήμα ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.

**ΓΕΩΡΓΙΟΣ ΤΣΙΠΡΑΣ:** Κύριε Πρόεδρε, έχω ζητήσει τον λόγο επί προσωπικού.

**ΠΡΟΕΔΡΟΣ (Κωνσταντίνος Τασούλας):** Όχι, όχι, δεν υπάρχει. Δεν υπάρχει προσωπικό.

**ΓΕΩΡΓΙΟΣ ΤΣΙΠΡΑΣ:** Επί της διαδικασίας.

**ΠΡΟΕΔΡΟΣ (Κωνσταντίνος Τασούλας):** Εκρίθη πριν. Ενημερώθηκα ότι το ζητήσατε. Σας είπε ο Προεδρεύων ότι δεν υπάρχει προσωπικό. Έμαθα τι είχε λεχθεί. Δεν υπάρχει προσωπικό. Κοιτάξτε στον Κανονισμό.

**ΓΕΩΡΓΙΟΣ ΤΣΙΠΡΑΣ:** Υπάρχει, πώς δεν υπάρχει;

**ΠΡΟΕΔΡΟΣ (Κωνσταντίνος Τασούλας):** Όχι, όχι, δεν είναι το απαράδεκτο. Δεν είναι προσωπικό. Επιτρέψτε μου, κύριε Τσίπρα. Δεν υπάρχει προσωπικό.

Ελάτε, κύριε Σκανδαλίδη. Προσωπικό είναι τώρα που εμποδίζουμε τον κ. Σκανδαλίδη να λάβει τον λόγο. Θα μας ζητήσει ευλόγως για προσωπικό!

Ελάτε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, δυστυχώς παρευρισκόμαστε για άλλη μια φορά στο ίδιο έργο θεατές, στο έργο της πόλωσης, της αντιπαράθεσης, της κουραστικής επανάληψης αριθμών, στοιχείων που ο καθένας τα βλέπει διαφορετικά, αυτό που όλοι εξορκίζουν ως τοξικό κλίμα ενόψει των εκλογών και που βάζουν το λιθαράκι τους για να γίνει ακόμα πιο τοξικό, για να φτάσουμε σε μια εκλογική αναμέτρηση όπου η χώρα δεν θα ξέρει τι θα της προκύψει την επόμενη μέρα.

Εμείς, κύριοι συνάδελφοι, η παράταξή μας διεκδικεί ένα άλλο ήθος και μια άλλη πρακτική, όχι μόνο στις κοινοβουλευτικές διαδικασίες, αλλά και στην εν γένει πολιτική συμπεριφορά. Θα μιλήσω για τα δύο σημαντικά θέματα για τα οποία ήρθε σήμερα εδώ ο Πρωθυπουργός, όχι τόσο για το περιεχόμενο, αλλά για τη στάση και την πολιτική που ακολουθήσαμε.

Για το θέμα του νομοσχεδίου για την εθνική άμυνα ο εισηγητής μας, όχι απλά συμφώνησε στα περισσότερα σημεία που ήταν θετικά, αλλά κατέθεσε και μια σειρά από προτάσεις που άλλες είχαν γίνει αποδεκτές και άλλες παραμένουν αδιευκρίνιστες και θέλουμε να γίνουν αποδεκτές.

Για ένα ακόμα νομοσχέδιο που αφορά την εθνική μας στρατηγική και το αξιόμαχο των Ενόπλων Δυνάμεων, η στάση μας υπήρξε απόλυτα εποικοδομητική. Για κάθε ζήτημα που συνήθως έρχεται ασχεδίαστα και αποσπασματικά, διατυπώνουμε και στην επιτροπή και σε όλες τις διαδικασίες, προτάσεις συγκεκριμένες και απαιτούμε από την Κυβέρνηση να τις λάβει σοβαρά υπ’ όψιν της και να τις ενσωματώσει, αν συμφωνεί μαζί τους, στην τελική έκδοση του νομοσχεδίου.

Αλλά δεν είναι μόνο τα θέματα αυτά που αφορούν τις Ένοπλες Δυνάμεις. Σε όλες τις σοβαρές υποθέσεις που έχουν σχέση με τη διπλωματική πρωτοβουλία, με τη στρατιωτική ανάπτυξη αποτροπής των Ενόπλων Δυνάμεων, που έχουν σχέση με οικονομικές συμφωνίες, που έχουν σχέση -επαναλαμβάνω- με τα θέματα που αφορούν το αξιόμαχο των Ενόπλων Δυνάμεων, εμείς υπήρξαμε η παράταξη εκείνη που έκανε ουσιαστική κριτική, γιατί υπήρχαν λάθη σε αυτές τις συμφωνίες, όπως ήταν, για παράδειγμα, η συμφωνία με τις Ηνωμένες Πολιτείες που θα έπρεπε να γίνει με όριο μια πενταετία και έγινε για το διηνεκές, όπως ήταν τα ανταλλάγματα που πήραμε όταν δώσαμε τις βάσεις στην Αλεξανδρούπολη, μετά τα ταξίδια των Πρωθυπουργών στις Ηνωμένες Πολιτείες, εμείς κάναμε πολύ συγκεκριμένες παρατηρήσεις για το που διαφωνούσαμε.

Εμείς, όμως, βάζοντας το συμφέρον της χώρας, το συμφέρον των Ενόπλων Δυνάμεων να μπορεί να ανταπεξέλθει στα τεράστια εθνικά προβλήματα που αντιμετωπίζει και τα αδιέξοδα, δώσαμε θετική ψήφο. Είναι σαφές ότι και στο ξεδίπλωμα των συνεργασιών και στις κινήσεις εύρεσης συμμαχιών και στα θέματα που αφορούσαν το γεωπολιτικό πεδίο, εμείς ήμασταν πάντα παρόντες.

Έχει την περηφάνια αυτή η παράταξη να πιστεύει -και φαντάζομαι αυτό το έχουν κάνει απόλυτη συνείδηση οι Ένοπλες Δυνάμεις- ότι το πατριωτικό ήθος, το πατριωτικό φρόνημα που εκφράζει το ΠΑΣΟΚ από την ίδρυσή του μέχρι σήμερα, είναι αυτό που κράτησε τη χώρα δυνατά μπροστά, όπως έδειξε τον Μάιο του 1987, όπως έδειξε στη Συμφωνία του Ελσίνκι, όπως έδειξε με την ένταξη της Κύπρου στην Ευρωπαϊκή Ένωση, όπως έδειξε σε όλους τους εθνικούς στόχους που πέτυχε η πατρίδα μας και που ανέτρεψαν ουσιαστικά τους συσχετισμούς των πολιτικών και στρατιωτικών δυνάμεων στην περιοχή, υπέρ της Ελλάδας σε όλη τη διάρκεια της Μεταπολίτευσης.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Παράλληλα με τα σημερινά προβλήματα που έχουν σχέση με την εθνική στρατηγική, έχουμε κάνει προτάσεις που κλιμακώνουν την εθνική στρατηγική. Έχουμε πει πώς θα μπορούσε, για παράδειγμα, η Ευρωπαϊκή Ένωση να πει όχι στον εξοπλισμό της Τουρκίας από τα μέλη της. Έχουμε πει, για παράδειγμα, πώς θα μπορούσαμε μέσα στο ΝΑΤΟ να υπερασπιστούμε απέναντι στην πραγματικά παράλογη και απαράδεκτη τακτική του Γενικού Γραμματέα της Συμμαχίας απέναντι στην Άγκυρα, που τώρα εξελίσσεται με αυτόν τον οδυνηρό τρόπο για τη Δυτική Συμμαχία. Έχουμε πει πώς θα μπορούσε να συμπεριφερθεί ο Έλληνας Πρωθυπουργός μέσα στο ίδιο το Ευρωπαϊκό Κοινοβούλιο.

Έχουμε πει, επίσης, ότι έχουμε υπ’ όψιν μας τι θα μπορούσε να γίνει πέρα από αυτές τις προτάσεις που βλέπουν το φως της δημοσιότητας, αν έσπευδε κάποια στιγμή ο Πρωθυπουργός να ζητήσει τη γνώμη των κομμάτων μέσα από ένα Συμβούλιο Αρχηγών για το πώς πρέπει να κλιμακωθεί από εδώ και πέρα η εθνική στρατηγική, που πράγματι μπήκε σε μια καινούργια διάσταση, σε έναν καινούργιο ορίζοντα, με καινούργια προβλήματα και απαιτεί κάποιες μικρές αναθεωρήσεις ή κάποιες κλιμακώσεις και κάποιες κόκκινες γραμμές.

Στο θέμα που θα συζητηθεί αύριο, που ήρθε με αδικαιολόγητη καθυστέρηση, τι θα έπρεπε να κάνει η Κυβέρνηση; Θα έπρεπε από την αρχή που ανέλαβε και από τη στιγμή που υπήρχε το θέμα ή τουλάχιστον αμέσως μετά την καταδίκη της Χρυσής Αυγής, να φέρει τη διαδικασία στο Κοινοβούλιο, να ζητήσει τη συμβολή των κομμάτων, να διαμορφωθεί μια κοινή πρόταση από όλα τα κόμματα, γιατί αφορά τη Βουλή κυρίως και τη λειτουργία του Συντάγματος αυτή η ρύθμιση και να έρθουμε σήμερα, όχι ψάχνοντας μόνο την Επιστημονική Υπηρεσία της Βουλής να μας δώσει τα φώτα της ψάχνοντας διατάξεις που έχουν προβλήματα, αλλά έχοντας καταλήξει όλοι μαζί ομόφωνα σε μια διαδικασία. Και αυτό έγινε αντικείμενο κομματικής αντιπαράθεσης, το μείζον πρόβλημα δημοκρατίας που αντιμετωπίζει η χώρα, το μην επιτραπεί να εκλεγούν οι εγκληματίες στη Βουλή.

Εμείς, λοιπόν, και στην αρχική πρόταση που κατέθεσε η Κυβέρνηση, καταθέσαμε συγκεκριμένες προτάσεις και πρέπει να πούμε ότι σε κάποιες από αυτές πράγματι βελτιώθηκε το κείμενο που έρχεται αύριο για συζήτηση. Έχουμε ακόμα κάποιες προτάσεις τις οποίες αύριο θα συζητήσουμε και περιμένουμε ακόμη την Επιστημονική Υπηρεσία της Βουλής να μας πει τη γνώμη της. Όμως στην αυριανή συζήτηση η στάση μας για μια ακόμα φορά θα είναι υπεύθυνη, θα είναι σοβαρή, θα έχει όλη εκείνη την τη συναίσθηση και τη συνείδηση ότι υπηρετεί με τη δημοκρατία έξω και πέρα από τα κομματικά χαρακώματα.

Πάω τώρα σε δύο πολιτικά σχόλια και θα κλείσω, κύριε Πρόεδρε.

Κατ’ αρχάς, παρακολουθούμε αυτές τις έξαλλες, αν θέλετε, εκφορές του πολιτικού λόγου που αυτή την εποχή γίνονται από τον Πρωθυπουργό και από τον Αρχηγό της Αξιωματικής Αντιπολίτευσης.

«Κινδυνεύει η δημοκρατία». Η δημοκρατία δεν κινδυνεύει, είναι σταθερή. Η Μεταπολίτευση μετέτρεψε την Ελλάδα από μια χώρα της περιφέρειας σε μια ευρωπαϊκή σύγχρονη δημοκρατία. Δεν κινδυνεύει η δημοκρατία ακόμα και αν οι στρατηγικές της άσκησης της εξουσίας και από αυτή την Κυβέρνηση και από την προηγούμενη, έχουν ένα έντονο συγκεντρωτισμό, αυταρχισμό και χειραγώγηση των θεσμών.

Από την άλλη μεριά, δεν μπορεί η Αξιωματική Αντιπολίτευση και ο Αρχηγός που της ζήτησαν να μην ψηφίζουν τα νομοσχέδια, να παρίστανται στη Βουλή και να συζητάνε σε όλες τις διαδικασίες. Θα έλεγα ότι κατά τη γνώμη μου μάλλον για φωτοβολίδα πρόκειται και μάλλον -να μην με παρεξηγήσουν- για οπερετική κίνηση. Και από την άλλη, δεν μπορεί με κανένα τρόπο να έρχεται ο Πρωθυπουργός και να λέει ότι αυτή η κίνηση είναι προοίμιο κοινωνικής εκτροπής.

Σύντροφοι και φίλοι από Αριστερά και Δεξιά, χάνουν το νόημά τους οι λέξεις. Όταν η λέξη παίρνει τέτοιο βάρος, γίνεται τόσο βαριά που να μην μπορεί να τη σηκώσει το Κοινοβούλιο. Ζούμε αυτόν τον διάλογο ο οποίος είναι διάλογος κωφών.

Θα μπορούσα να πω και εγώ δέκα πράγματα. Πριν από λίγο καιρό το πρόβλημα της μίας πλευράς ήταν γιατί για την ελευθερία του Τύπου η Ελλάδα είχε την εκατοστή περίπου θέση, πίσω από τη Ζανζιβάρη. Δεν πίστεψα ποτέ ότι είμαστε πίσω από την Ζανζιβάρη. Έρχεται σήμερα ο Πρωθυπουργός και λέει ότι ανέβηκε η ποιότητα της δημοκρατίας και εγώ τον ρωτώ: Στις παρακολουθήσεις τι βαθμό πήραμε; Δεν γράψανε το ίδιο έγκυρα και αξιόπιστα περιοδικά και εφημερίδες και μέσα μαζικής ενημέρωσης σε όλο τον κόσμο για τα χάλια της Ελλάδας και της Ελληνικής Δημοκρατίας, που δεν μπορεί να διαλευκάνει ουσιαστικά αυτά τα οποία ο ίδιος ο Πρωθυπουργός ελέγχει και ερχόμαστε σήμερα και πάμε μέχρι τις εκλογές με ένα σκοτάδι προκειμένου να περάσουμε τις εκλογές με το σιωπητήριο που επέβαλε η Κυβέρνηση; Γιατί αυτή η υπερβολή; Γιατί αυτή η υπεκφυγή; Γιατί αυτή η δολιχοδρομία, που συνεχώς μέσα σε αυτή την Αίθουσα υποβαθμίζει το Κοινοβούλιο, φτωχαίνει τον πολιτικό διάλογο, πολώνει τις καταστάσεις ανάμεσα στα κόμματα σε μια εποχή που θα μπορούσε ένας σοβαρός διάλογος ενόψει των εκλογών να δώσει μια άλλη διάσταση στην πορεία της χώρας μετά τις εκλογές.

Έχουμε και το θράσος και -αν θέλετε- τη μανία να μιλάμε συνεχώς για τις συνεργασίες που θα γίνουν μετά, όταν αυτός ο διάλογος αποκλείει οποιαδήποτε επαφή, οποιαδήποτε σχέση, οποιαδήποτε συνεννόηση στο οποιοδήποτε εθνικό θέμα.

Έτσι χτίζονται οι συνεργασίες; Έτσι υποστηρίζουμε αναλογικά συστήματα; Έτσι γινόμαστε ουσιαστικά συμμέτοχοι σε μια προσπάθεια η χώρα να αντιμετωπίσει τα προβλήματά της με ευρύτερες συναινέσεις σε μια περίοδο τεράστιων αδιεξόδων που αντιμετωπίζουμε ως χώρα και ως κοινωνία παντού, στην οικονομία, στους θεσμούς και σε όλα σε όλα τα θέματα που συνθέτουν την Ελληνική Δημοκρατία;

Τελειώνοντας, κύριε Πρόεδρε, νιώθω ότι ο στόχος είναι αυτή η υπεύθυνη φωνή, για την οποία μίλησα προηγούμενα, του ΠΑΣΟΚ, του Κινήματος Αλλαγής, αυτή η σοβαρή προγραμματική επεξεργασία, αυτή η θετική συμμετοχή σε ό,τι αφορά τα προβλήματα της χώρας, αυτή η θεσμική στάση για τα προβλήματα της δημοκρατίας και η άμυνά μας απέναντι σε κάθε θεσμική εκτροπή, έχει, λοιπόν, στόχο, όπως καταλαβαίνω πολύ καλά, ο σημερινός δικομματισμός -το ξαναζήσαμε με το γνωστό δίπολο σήμερα.- να αφήσει στο περιθώριο της προεκλογικής περιόδου αυτή τη σοβαρή φωνή. Είναι θεμιτό για τα θέματα που έχουν σχέση με τα ποσοστά. Είναι αθέμιτο για τα θέματα που έχουν σχέση με το χρέος μας απέναντι στη δημοκρατία και την αυριανή μέρα της χώρας και των συναινέσεων που πρέπει να υπάρχουν για αυτή.

Γι’ αυτό, λοιπόν, η αντιπαράθεση του αδιεξόδου χθες που εκφράζει ο κ. Τσίπρας και του ξεπερασμένου χθες με το αδιέξοδο σήμερα που εκφράζει ο κ. Μητσοτάκης, γιατί έχουν την ίδια πρακτική χειραγώγησης των θεσμών, δεν θα αφήσει στο περιθώριο το αύριο της χώρας που φιλοδοξούμε με τη δική μας προσπάθεια, τη δική μας συστηματική πολιτική, τον δικό μας καθημερινό αγώνα να ανατρέψουμε για να μπορέσει να βγει η χώρα στο ξέφωτο και ο λαός να δει καλύτερες μέρες.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Θα δώσω μόνο για δύο λεπτά τον λόγο στον Υπουργό Προστασίας του Πολίτη, τον κ. Θεοδωρικάκο, που μου εξήγησε εμένα προσωπικά και παίρνω την ευθύνη, ότι για λόγους άκρως υπηρεσιακούς πρέπει να αποχωρήσει. Αμέσως μετά, τον λόγο θα πάρει ο Επικεφαλής της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Κατρίνης.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ πολύ, κύριε Πρόεδρε.

Είναι δύο τροπολογίες του Υπουργείου Προστασίας του Πολίτη στο εν λόγω νομοσχέδιο με τις οποίες ρυθμίζουμε δύο θέματα του προσωπικού.

Η πρώτη αφορά τη λειτουργία του λεγόμενου Ειδικού Λογαριασμού, τα πάσα, καθόσον υπάρχει ανάγκη εκσυγχρονισμού του και αντιμετώπισης μιας σειράς λειτουργικών αδυναμιών. Με τη ρύθμιση που κάνουμε προβλέπεται υποχρεωτική στο εξής η ένταξη όλων των εισερχομένων στο Σώμα της Ελληνικής Αστυνομίας, ανεξάρτητα από το αν ανήκαν στο Ταμείο της τέως Ελληνικής Χωροφυλακής ή της Αστυνομίας Πόλεων, στοχεύοντας σταδιακά να ενοποιηθούν όλα τα ασφαλιστικά ταμεία των αστυνομικών. Ταυτόχρονα, αποσυνδέεται η παροχή που έχουν οι αστυνομικοί μας από τον συγκεκριμένο λογαριασμό και η κράτηση από τον βαθμό του μετόχου, από τον βαθμό που έχει ο εκάστοτε αστυνομικός, εστιάζοντας στο ποια είναι η ανάγκη του, ποια είναι η ανάγκη του αιτούντος και ποια είναι η ασθένεια, γιατί προφανώς η ασθένεια συνδέεται με τις ανάγκες και όχι με τον βαθμό των ανθρώπων που κάνουν τις σχετικές αιτήσεις. Επίσης, εξειδικεύει τις κατηγορίες των παθήσεων αποσυνδέοντας τις παθήσεις από την προσκόμιση αποδείξεων δαπανών, τονίζοντας κυρίως τον προνοιακό χαρακτήρα του λογαριασμού και στοχεύοντας στη στήριξη των αστυνομικών που αντιμετωπίζουν εξαιρετικά σοβαρές παθήσεις. Αυτό είναι το ένα.

Στο δεύτερο σημείο όπου γίνεται η τροποποίηση ρυθμίζουμε ένα πρόβλημα συνταξιοδοτικής φύσεως του προσωπικού της Ελληνικής Αστυνομίας -είναι επιβεβλημένο- ώστε η έναρξη συνταξιοδότησης των αστυνομικών μας, όταν έρχεται η στιγμή της συνταξιοδότησης, να μην καθυστερεί κατά ένα μήνα, όπως συμβαίνει σήμερα και να μη χάνεται κατ’ αυτόν τον τρόπο ένας συνταξιοδοτικός μισθός. Ήταν ένα πάγιο αίτημα των αστυνομικών, το οποίο ρυθμίζουμε με την τροπολογία αυτή.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Τον λόγο τώρα έχει ο Επικεφαλής της Κοινοβουλευτικής Ομάδας του ΠΑΣΟΚ - Κινήματος Αλλαγής, ο κ. Κατρίνης Μιχάλης.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κυρίες και κύριοι συνάδελφοι, η Νέα Δημοκρατία και ο ΣΥΡΙΖΑ κατάφεραν, γιατί πραγματικά περί κατορθώματος πρόκειται, να μετατρέψουν ακόμα και τον χώρο της εθνικής άμυνας, των Ενόπλων Δυνάμεων σε πεδίο κομματικής αντιπαράθεσης και, δυστυχώς, αντιπαράθεσης πάρα πολύ χαμηλού επιπέδου, αντιπαράθεσης πολύ κατώτερης των περιστάσεων, εθνικών, γεωπολιτικών, αλλά και αμιγώς πολιτικών, με στοιχεία τοξικότητας και διχαστικής ή αφοριστικής ρητορικής.

Εμάς, βέβαια, αυτό δεν μας εκπλήσσει, γιατί το επίπεδο της αντιπαράθεσης με αυτά τα στοιχεία το βλέπουμε πλέον σε όλο το φάσμα του δημόσιου διαλόγου, καθώς είναι συνειδητή επιλογή και των δύο και της Νέας Δημοκρατίας και του ΣΥΡΙΖΑ. Γιατί θέλουν και οι δύο -και η Νέα Δημοκρατία και ο ΣΥΡΙΖΑ- να δημιουργήσουν μια τοξική και διχαστική ατμόσφαιρα και να εγκλωβίσουν τους πολίτες μέσα σε αυτή για να συντηρήσουν με αυτό τον τρόπο ένα καχεκτικό, έναν αδύναμο δικομματισμό που τίποτα θετικό δεν έχει, πλέον, να συνεισφέρει στη χώρα.

Μπροστά, λοιπόν, σε αυτή την επιδίωξη, σε αυτή τη στρατηγική τους επιλογή, δεν υπολογίζουν τίποτα. Ακόμη και σε ζητήματα προάσπισης και διασφάλισης της δημοκρατίας μας, όπου θα έπρεπε και να επιδιωχθεί πόσω μάλλον να επιτευχθεί η μέγιστη δυνατή συναίνεση και να αποτυπωθεί και στο περιεχόμενο, αλλά και στην ψήφιση της σχετικής νομοθετικής ρύθμισης. Αλλά ακόμα και εκεί, δυστυχώς, αμφότεροι έχουν κάνει πολλά βήματα πίσω.

Να μιλήσουμε, λοιπόν, καθαρά σε αυτήν εδώ την Αίθουσα. Θα ήταν και είναι κατώτερο των περιστάσεων να φέρει κάθε κόμμα τη δική του τροπολογία πάνω σε θέμα που αφορά την υπεράσπιση της δημοκρατίας. Θα ήταν και είναι κατώτερο των περιστάσεων σ’ ένα ζήτημα προάσπισης, όπως είπα, της δημοκρατίας, κάθε κόμμα να λειτουργεί με μια περίκλειστη λογική αντί να επιδιώξει σύνθεση και συναίνεση.

Αυτό πιστεύει το ΠΑΣΟΚ και θα το αποτυπώσει στην αυριανή συζήτηση περιμένοντας, όπως έχει ζητήσει εδώ και αρκετό καιρό, την έκθεση της Επιστημονικής Υπηρεσίας της Βουλής. Αλλά και περιμένοντας να ληφθούν υπ’ όψιν και οι απόψεις και οι ενστάσεις έγκριτων συνταγματολόγων, αλλά και άλλων πολιτικών δυνάμεων -δυνάμεων εντός του συνταγματικού τόξου- που εύλογα εκφράζουν ανησυχίες για να μπει, επιτέλους, ένας οριστικός φραγμός σε εγκληματικές οργανώσεις. Και λέμε εγκληματικές όχι γιατί το ΠΑΣΟΚ πιστεύει ότι είναι εγκληματικές- που το πιστεύει- αλλά γιατί το λέει η ελληνική δικαιοσύνη ότι είναι εγκληματικές οργανώσεις. Και έτσι να μπει ένας φραγμός σε ναζιστικά μορφώματα που φορούν τον μανδύα πολιτικού κόμματος.

Το ΠΑΣΟΚ, όχι μόνο σήμερα και αύριο, όχι το τελευταίο διάστημα, όχι μόνο λίγο πριν τις εκλογές, λέει ένα ξεκάθαρο «όχι» στα εγκληματικά στοιχεία και τα ναζιστικά μορφώματα που εισέβαλαν κοινοβουλευτικά στην εγχώρια πολιτική ζωή το 2012.

Ταυτόχρονα, όμως, με τη συζήτηση του περιεχομένου αυτής της ρύθμισης θα πρέπει να γίνει και συζήτηση για τους λόγους που καθυστέρησε τόσο μεγάλο διάστημα να γίνει η σχετική συζήτηση. Καθώς και για το πώς εγκληματικά στοιχεία -μάλιστα έφυγε και ο αρμόδιος Υπουργός να μας πει, ο κ. Θεοδωρικάκος, που δεν ξέρω αν ασχολείται με την greek mafia, αλλά θα πρέπει να μας πει- αφέθηκαν ελεύθερα μέσα από τις φυλακές να προπαγανδίζουν τις ακραίες απόψεις τους. Να γίνει μια συζήτηση για την ακροδεξιά ρητορική, που πάρα πολλές φορές, δυστυχώς, ακούγεται σε αυτή εδώ την Αίθουσα, για το «ξέπλυμα» ακροδεξιών στοιχείων στο όνομα δήθεν της κυβερνητικής σταθερότητας και της ευρύτερης συμμετοχής στη δεξιά πολυκατοικία, για τη νομιμοποίηση ή ανοχή σε ακρότητες.

Για όλα αυτά θα πρέπει να γίνει συζήτηση σε αυτή εδώ την Αίθουσα πάντα με στόχο τη μέγιστη δυνατή συναίνεση και συνεννόηση σε ζητήματα που αφορούν τη δημοκρατία μας.

Αυτό, λοιπόν, πιστεύει το ΠΑΣΟΚ. Δεν φαίνεται, όμως, να το πιστεύει ούτε η Νέα Δημοκρατία ούτε ο ΣΥΡΙΖΑ όπως φάνηκε τόσο από τη συζήτηση που διεξήχθη πριν λίγο, όσο και από αυτή που έγινε πριν από λίγες μέρες σε αυτή εδώ την Αίθουσα. Μάλιστα και οι δύο εν πλήρη συνειδήσει μεταφέρουν αυτό το τοξικό κλίμα ακόμα και σε ευαίσθητους τομείς, όπως είναι οι Ένοπλες Δυνάμεις. Το ΠΑΣΟΚ δεν πρόκειται να παίξει το παιχνίδι της Νέας Δημοκρατίας και του ΣΥΡΙΖΑ, γιατί το ΠΑΣΟΚ είναι η παράταξη της ευθύνης, το πατριωτικό κίνημα που ιστορικά και διαχρονικά αντιλαμβάνεται τα μεγάλα προτάγματα, αντιλαμβάνεται και κάνει πράξη την εθνική ενότητα και την εθνική συνεννόηση, την αποτελεσματική εξωτερική και αμυντική πολιτική που πρέπει να έχει εθνικά, αλλά και διαχρονικά χαρακτηριστικά.

Η Κυβέρνηση, λοιπόν, θέλει να παρουσιάζεται –και σήμερα επιχειρεί να παρουσιαστεί- ως η κύρια πολιτική δύναμη –αν όχι η μόνη- που δείχνει έμπρακτα το ενδιαφέρον για τις Ένοπλες Δυνάμεις.

Το νομοσχέδιο, όμως, που έφερε λίγες ημέρες, εβδομάδες πριν τις εκλογές για να δείξει τη μέριμνα απέναντι στους ανθρώπους των Ενόπλων Δυνάμεων, ενώ εδώ και τριάμισι χρόνια δεν έχει κάνει απολύτως τίποτα, είναι ανεπαρκές. Είναι ένα νομοσχέδιο που δεν δίνει λύση στα προβλήματα που αντιμετωπίζουν τα στελέχη των Ενόπλων Δυνάμεών μας. Γιατί δεν συνιστά σε καμμία περίπτωση μέριμνα η παράθεση φωτογραφικών διατάξεων που αποφεύγει να αγγίξει τα πραγματικά προβλήματα.

Και ποια είναι αυτά; Τα γνωρίζουμε όλοι, τα είπαν οι εκπρόσωποι, οι αξιωματικοί, οι υπαξιωματικοί των Ενόπλων Δυνάμεων, τα είπαν οι εκπρόσωποι των κομμάτων στις επιτροπές, είναι στοιχείο συζήτησης όλο το προηγούμενο διάστημα. Δυστυχώς, η Κυβέρνηση φαίνεται να κωφεύει.

Θα αναφέρω μερικά θέματα ενδεικτικά: Είναι το θέμα της πρόωρης αποστρατείας των επαγγελματιών οπλιτών, αναντικατάστατων, όπως αποδείχθηκε, στελεχών των Ενόπλων Δυνάμεων.

Είναι η αποκατάσταση των αποφοίτων της Ανώτατης Σχολής Υπαξιωματικών που εισήχθησαν από το 1993 και μετά, για τους οποίους, ενώ είναι εύλογο αυτό που ζητούν -θα έλεγα, σχεδόν αυτονόητο- δεν κάνετε απολύτως τίποτα και τους παραδίδετε στην πυρά.

Είναι η ανισότητα στον τρόπο με τον οποίο αντιμετωπίζονται οι απόφοιτοι των ανώτερων σχολών αξιωματικών. Για ποιον λόγο, άραγε, δεν θεσπίζετε ισοτιμία πτυχίων αυτών των σχολών με τα πτυχία των ιδρυμάτων του τεχνολογικού τομέα της ανώτατης εκπαίδευσης;

Είναι η εξομοίωση, επιτέλους, των μισθών των σπουδαστών των παραγωγικών σχολών των Ενόπλων Δυνάμεων με τους αντίστοιχους των σπουδαστών των σχολών των Σωμάτων Ασφαλείας και θα πρέπει να δείτε και στο επίδομα συνθηκών που δίνετε να υπάρχει μια εξομοίωση προς τα πάνω και για τα μέλη των Σωμάτων Ασφαλείας, όπως για τα μέλη των Ενόπλων Δυνάμεων.

Επίσης, είναι η βελτίωση με αξιοκρατικούς όρους του συστήματος προαγωγών, μεταθέσεων και εξέλιξης αξιωματικών και, βέβαια, η αντιμετώπιση του στεγαστικού προβλήματος που αντιμετωπίζουν πάρα πολλά στελέχη των Ενόπλων Δυνάμεων εν μέσω ακρίβειας, πληθωρισμού και δύσκολης οικονομικής κατάστασης η οποία, δυστυχώς, θα επιδεινωθεί το επόμενο διάστημα.

Σε όλα αυτά τα ζητήματα και πολλά άλλα αναφέρθηκε εκτενώς ο εισηγητής μας τόσο στις συνεδριάσεις των επιτροπών όσο και στην Ολομέλεια, όχι κάνοντας κριτική αλλά παραθέτοντας συγκεκριμένες προτάσεις και κάνοντας στοχευμένες παρατηρήσεις.

Και το ΠΑΣΟΚ, ακριβώς επειδή συναισθάνεται τις ανάγκες του ανθρώπινου δυναμικού, του πραγματικού συντελεστή ισχύος των Ενόπλων Δυνάμεών μας, γι’ αυτό και συμβάλλει θετικά στη συζήτηση του νομοσχεδίου με προτάσεις και συγκεκριμένες τροπολογίες.

Πάνω από είκοσι συγκεκριμένες θέσεις με τη μορφή τεσσάρων τροπολογιών ανέλυσε ο Βασίλης Κεγκέρογλου. Θέλουμε και πιστεύουμε και ελπίζουμε ότι μέχρι τέλους αυτής της συνεδρίασης για τους αυτονόητους λόγους εθνικών περιστάσεων και γεωπολιτικών κινδύνων που διάγει η χώρα μας, σε κάποια από αυτά θα τείνετε ευήκοον ους και θα αποδώσετε εμπράκτως την αναγνώριση που πραγματικά αξίζουν αυτά τα στελέχη.

Κυρίες και κύριοι συνάδελφοι, το ΠΑΣΟΚ, όπως είπα και πριν, προσεγγίζει πάντα με όρους εθνικής ευθύνης τα ζητήματα που σχετίζονται με τις Ένοπλες Δυνάμεις και την αμυντική πολιτική της χώρας.

Και κύριοι της Κυβέρνησης, δεν έχετε απέναντί σας αυτή τη στιγμή τον ΣΥΡΙΖΑ με τις προβληματικές θέσεις στα ζητήματα αμυντικής πολιτικής και στρατηγικής της χώρας. Έχετε απέναντί σας το ΠΑΣΟΚ που είχε, έχει και εκφέρει πάντα θέσεις υπεύθυνες πάνω σε αυτά τα πολύ ευαίσθητα ζητήματα. Που έχει δώσει επαρκή δείγματα γραφής στηρίζοντας αμυντικές συμφωνίες με τη Γαλλία, αλλά και την ενίσχυση των Ενόπλων Δυνάμεων. Που στηρίζει έμπρακτα τις διαχρονικές διπλωματικές σχέσεις της χώρας, ιδιαίτερα σε αυτή την πολύ ευαίσθητη –επιτρέψτε μου να τη χαρακτηρίσω- ιδιαίτερα κρίσιμη γεωπολιτική συγκυρία, αποφεύγοντας να δημιουργήσει ευκαιριακές αντισυστημικές εντυπώσεις.

Και επειδή έχετε απέναντί σας το ΠΑΣΟΚ, κύριοι της Κυβέρνησης, οφείλετε να είστε ιδιαιτέρως προσεκτικοί, γιατί «υπεύθυνη στάση μας δεν συνιστά» λευκή επιταγή. Ορθά επελέγη η λύση προμήθειας των φρεγατών Μπελαρά, από τη στιγμή που αποτελούσε και εισήγηση της ηγεσίας του Πολεμικού Ναυτικού. Σε κάθε προμήθεια, όμως, οπλικών συστημάτων -έχει μαλλιάσει η γλώσσα μας να το λέμε σε αυτή εδώ την Αίθουσα στη δημόσια συζήτηση οπουδήποτε και οποτεδήποτε μας έχει δοθεί βήμα δημοσίου διαλόγου- σας έχουμε επισημάνει ότι υπάρχει και μία παράμετρος που θα πρέπει να συνδέεται με τις προμήθειες απαρέγκλιτα, η παράμετρος της εκχώρησης μέρους του κατασκευαστικού προγράμματος στην ελληνική ναυπηγική και αμυντική βιομηχανία και για τις περιπτώσεις προμήθειας πλοίων στην ελληνική ναυπηγική βιομηχανία.

Ο Υπουργός Εθνικής Άμυνας, ο οποίος –φαντάζομαι- δικαιολογημένα απουσιάζει σήμερα, πήγε στη Γαλλία και μπροστά του η Γαλλίδα Υπουργός Άμυνας τον ευχαρίστησε για το γεγονός ότι με την προμήθεια των φρεγατών διασφαλίζονται οι θέσεις εργασίας στα γαλλικά ναυπηγεία. Δεν ξέρω πώς αισθάνθηκε ο κ. Παναγιωτόπουλος εκείνη τη στιγμή. Δεν ξέρω αν κατάλαβε ότι μαζί με την προμήθεια θα πρέπει να διασφαλιστεί και η τεχνογνωσία η αμυντική και η εξοπλιστική αλλά και οι θέσεις εργασίας στελεχών, αξιωματικών και τεχνικών των Ενόπλων Δυνάμεων που αποδεδειγμένα έχουν αποδείξει την επάρκειά τους, αλλά είναι σαφές ότι η Κυβέρνηση δεν είχε και δεν έχει τη βούληση να διαπραγματευτεί και να επιβάλει ένα πλαίσιο συμπαραγωγής και εμπλοκής της εγχώριας αμυντικής βιομηχανίας σε κάθε εξοπλιστικό πρόγραμμα ή προμήθεια.

Και γιατί το λέμε αυτό; Γιατί ακριβώς το ίδιο έγινε και με την προμήθεια των νέων και σύγχρονων αεροσκαφών Ραφάλ, στην οποία δεν υπάρχει καμμία πρόβλεψη συμπαραγωγής ή εκχώρησης ενός μέρους έστω του κατασκευαστικού έργου στην ελληνική αμυντική βιομηχανία.

Η Ελληνική Αμυντική Βιομηχανία, όμως, κυρίες και κύριοι συνάδελφοι, και η Ελληνική Ναυπηγική Βιομηχανία είναι άξιες εμπιστοσύνης και δικαιούνται στήριξης. Να θυμίσω μόνο ότι τα τέσσερα από τα πέντε υποβρύχια που συνιστούν αυτή τη στιγμή το συγκριτικό πλεονέκτημα του ελληνικού Πολεμικού Ναυτικού κατασκευάστηκαν σε ελληνικά ναυπηγεία από ελληνικά χέρια με την καθοδήγηση άξιων στελεχών των Ενόπλων Δυνάμεων και η Κυβέρνηση εδώ και τριάμισι χρόνια το μόνο που κάνει είναι να περιορίζεται σε ευχολόγια για την Ελληνική Αμυντική Βιομηχανία. Με τον τρόπο αυτό συντηρείται και συντηρεί πλέον η Κυβέρνηση με αποκλειστική ευθύνη την πλήρη και απόλυτη εξάρτηση της χώρας από το εξωτερικό σε ό,τι αφορά τα οπλικά συστήματα και τις προμήθειες.

Η θέση του ΠΑΣΟΚ είναι ξεκάθαρη: Κάθε προμήθεια οπλικού συστήματος πρέπει να συνδυάζεται με συμφωνία που θα εκχωρεί μέρος του κατασκευαστικού έργου στην Ελληνική Αμυντική και Ναυπηγική Βιομηχανία και αυτό θα πρέπει να αποτελέσει πάγια θέση της Ελλάδας ως κυρίαρχου κράτους, όποιος και αν είναι στην κυβέρνηση.

Και αν θέλουμε να κάνουμε την αρχή, ας ξεκινήσουμε από το πρόγραμμα της προμήθειας των νέων κορβετών από το Πολεμικό Ναυτικό. Για τη ναυπήγησή τους θα πρέπει να εμπλακεί η Ελληνική Ναυπηγική Βιομηχανία για τους αυτονόητους λόγους που εξήγησα πριν. Και να στηριχθούν, βεβαίως, και οι εργαζόμενοι στα ελληνικά ναυπηγεία, στα ναυπηγεία Σκαραμαγκά, στα ναυπηγεία Ελευσίνας για το χρονικό διάστημα μέχρι να ολοκληρωθούν οι επενδύσεις που έχουν ήδη δρομολογηθεί.

Και το λέω αυτό γιατί φέρνετε μια τροπολογία, κύριε Υπουργέ, για τους εργαζόμενους στα ναυπηγεία Ελευσίνας, ταυτόχρονα, όμως, ενώ την έχετε προαναγγείλει, δεν κάνετε κάτι ανάλογο για τους εργαζόμενους στα ναυπηγεία Σκαραμαγκά. Και ενώ ξέρετε ότι σε συντριπτικό ποσοστό όλες οι πτέρυγες της Βουλής στηρίζουν αυτές τις ρυθμίσεις που στηρίζουν τους εργαζόμενους, που στηρίζουν την αμυντική βιομηχανία που στηρίζει την ασφάλεια και την ακεραιότητα της χώρας. Γιατί, λοιπόν, δεν το κάνετε αυτό; Γιατί δεν στηρίζετε το ανθρώπινο δυναμικό που έχει αποδείξει ότι και αξίζει και μπορεί;

Το ΠΑΣΟΚ διαχρονικά στηρίζει τους εργαζόμενους. Το ΠΑΣΟΚ πιστεύει στις ικανότητές τους. Το ΠΑΣΟΚ αγωνίζεται για την ενίσχυση της εγχώριας ναυπηγικής βιομηχανίας και την τεχνολογική αυτάρκεια της χώρας.

Η Ελλάδα οφείλει να ρίξει το βάρος στην έρευνα και στην ανάπτυξη νέων οπλικών συστημάτων μέσα από την Ελληνική Αμυντική Βιομηχανία και σε συνεργασία με εκπαιδευτικά ιδρύματα και εταιρείες νέας τεχνολογίας. Το ακούμε, δυστυχώς, όμως, ακόμα το περιμένουμε. Η Ελλάδα πρέπει να εμπιστευτεί και να επενδύσει στους ανθρώπους και στους εργαζόμενους στην Ελληνική Αμυντική Βιομηχανία, στα Ελληνικά Αμυντικά Συστήματα, στα ναυπηγεία, τα άξια και ικανά στελέχη των Ενόπλων Δυνάμεων που αποτελούν πολύτιμο αναντικατάστατο θα έλεγα ανθρώπινο δυναμικό για την ανάπτυξη της Ελληνικής Αμυντικής Βιομηχανίας.

Η Ελλάδα οφείλει, επίσης, να συνδέσει την αμυντική της πολιτική αλλά και τις συμμαχίες της με την ξεκάθαρη δέσμευση ότι πιστός σύμμαχος σημαίνει αμοιβαιότητα και ότι πιστός σύμμαχος δεν σημαίνει δεδομένος σύμμαχος. Και η σχολή αυτής της σκέψης εκφράστηκε –θυμίζω- κυρίως από τον Ανδρέα Παπανδρέου.

Για όλα αυτά δεν ακούσαμε τίποτα σήμερα από την Κυβέρνηση, αλλά ούτε από την Αξιωματική Αντιπολίτευση γιατί, προφανώς, όλα αυτά δεν τους ενδιαφέρουν. Τους ενδιαφέρει να συντηρούν μόνο ένα τοξικό κλίμα, να αποφεύγουν διαρκώς να αναλαμβάνουν τις ευθύνες τους.

Κυρίες και κύριοι συνάδελφοι, η αμυντική πολιτική της χώρας και η εθνική ασφάλεια της χώρας δεν μπορεί να αποτελεί πεδίο άσκησης και εφαρμογής ιδεοληψιών. Δεν μπορεί, βεβαίως, να προσλαμβάνει κομματικά χαρακτηριστικά και δεν περιποιεί τιμή στην Κυβέρνηση αυτό που έγινε με την υποδοχή των Ραφάλ και το κομματικό έμβλημα δίπλα στο εθνόσημο αλλά και την, εντελώς, φιέστα μικροκομματικού επιπέδου που επελέγη.

Και δεν μπορούμε, επίσης, παρά να εκφράσουμε την ανησυχία μας, την έντονη ανησυχία μας, για το κλίμα που τείνει να διαμορφωθεί στις Ένοπλες Δυνάμεις. Η Κυβέρνηση θυμήθηκε παλιές πρακτικές άλλων περιόδων -πολύ μακρύτερων χρονικά- και επιχειρεί να επιφέρει τον κομματισμό στις Ένοπλες Δυνάμεις. Και βεβαίως η Αξιωματική Αντιπολίτευση ακολουθεί, επιχειρώντας να επιβάλει τοξικότητα. Κι ένα μήνυμα που πρέπει να δοθεί και στους δύο είναι «μακριά ο κομματισμός και η τοξικότητα από τις Ένοπλες Δυνάμεις της χώρας». Η αμυντική αλλά και η εξωτερική πολιτική της χώρας να γίνουν, επιτέλους, πεδίο συνεννόησης και εθνικής ενότητας.

Και για να συμβεί αυτό χρειάζεται μια ισχυρή πολιτική δύναμη που θα αναλάβει πρωτοβουλίες σε αυτή την κατεύθυνση, θα επιβάλει το κλίμα εθνικής συνεννόησης και ενότητας στην αμυντική πολιτική της χώρας, κάτι που ζητάει το σύνολο του ελληνικού λαού. Η μόνη πολιτική δύναμη που έχει τη δυνατότητα και τη θέληση να κάνει αυτό, είναι το ΠΑΣΟΚ.

Κυρίες και κύριοι συνάδελφοι, η δημοκρατία, παρά το γεγονός ότι Νέα Δημοκρατία και ΣΥΡΙΖΑ προσπαθούν να μας πείσουν περί του αντιθέτου, δεν έχει αδιέξοδα και τη λύση τη δίνει πάντα η ψήφος των πολιτών. Και στη λαϊκή ετυμηγορία, που δεν θα αργήσει, οφείλουν όλοι να δείξουν σεβασμό.

Δεν δείχνουν, όμως, να τη σέβονται ούτε η Νέα Δημοκρατία ούτε ο ΣΥΡΙΖΑ. Η Νέα Δημοκρατία, προαναγγέλλει ήδη διπλές και τριπλές εκλογές, αδιαφορώντας για τις προφανείς αρνητικές επιπτώσεις στην οικονομία και τη γεωπολιτική σταθερότητα της χώρας και επιδεικνύοντας ένα πρωτοφανές έλλειμμα σεβασμού απέναντι στην επιλογή των πολιτών. Ο ΣΥΡΙΖΑ, έχει το θράσος να προεξοφλεί συνεργασία –δήθεν- του ΠΑΣΟΚ με τη Νέα Δημοκρατία, με την επίδειξη της μέγιστης απρέπειας να συνδέσει τη δήθεν συνεργασία που εφηύρε με εκβιασμό του ΠΑΣΟΚ και του Προέδρου του. Και φυσικά, ως συνήθως, το κάνει αυτό χωρίς στοιχεία.

Να καταστήσω, λοιπόν, σαφές εδώ, από το Βήμα της Βουλής, ότι το ΠΑΣΟΚ δεν εκβιάζεται. Επίσης, να καταστήσω κάτι ακόμα πιο σαφές, ότι το ΠΑΣΟΚ δεν προσφέρεται για εκλογική λεηλασία. Η ψήφος των πολιτών στις εκλογές που έρχονται θα εμπεριέχει -και να είστε σίγουροι γι’ αυτό- και τη λύση για να κυβερνηθεί ο τόπος. Και η λύση δεν είναι οι χάρτινες και αδύναμες αυτοδυναμίες. Η λύση δεν είναι οι ακραίες θέσεις και τοξικότητα και η λύση, βεβαίως, δεν θα προέλθει επειδή κάποιοι προσπαθούν να εγκλωβίσουν τους Έλληνες πολίτες με πλαστά και ανύπαρκτα διλήμματα.

Γιατί, κυρίες και κύριοι συνάδελφοι, δεν υπάρχει δίλημμα ακυβερνησίας. Ο τόπος θα κυβερνηθεί και οι Έλληνες πολίτες είναι αυτοί που θα το εγγυηθούν με την ψήφο τους. Με την ψήφο τους θα υποδείξουν τη λύση και θα κληθούν όλοι, πρόσωπα και κόμματα, να αποδείξουν το σεβασμό τους στη λαϊκή ετυμηγορία και να αναλάβουν την ευθύνη που τους αναλογεί απέναντι στην πατρίδα και τους πολίτες.

Το ΠΑΣΟΚ, αποτελεί δύναμη ευθύνης και προοπτικής. Αποτελεί δύναμη πατριωτική, δύναμη αξιοπιστίας και ασφάλειας για το παρόν και το μέλλον αυτού του τόπου.

Καλούμε, λοιπόν, τους πολίτες να μετατρέψουν με την ψήφο τους το ΠΑΣΟΚ στον αναγκαίο ισχυρό πόλο σταθερότητας. Τους καλούμε να καταστήσουν με την ψήφο τους το ΠΑΣΟΚ εγγυητή για την άλλη πορεία που χρειάζεται η χώρα, μια πορεία για όλες τις Ελληνίδες και για όλους τους Έλληνες.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Το λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδος, ο κ. Παφίλης, στη συνέχεια ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας και αμέσως μετά, όπως έχει δηλωθεί εκτός εάν προηγηθεί κάποιος άλλος, ο Κοινοβουλευτικός Εκπρόσωπος του ΜέΡΑ25, ο κ. Κλέων Γρηγοριάδης.

Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ, κύριε Πρόεδρε.

Ξέρετε ότι όταν πέφτει η αυλαία στο θέατρο, ο κόσμος φεύγει. Και καλά κάνει γιατί το θέατρο είναι μια τέχνη και μάλιστα, συνήθως, υψηλού επιπέδου. Εδώ αυτό που ζούμε πολλά χρόνια είναι προσβολή του θεάτρου. Οι ηθοποιοί ή μάλλον οι πρωταγωνιστές, καλύτερα, παίζουν κακοπαιγμένο ρόλο. Ωστόσο, σε αυτή τη γεμάτη αίθουσα -παρακαλώ την κάμερα να τη δείξει- σε αυτή τη μεγάλη αίθουσα εδώ που είναι γεμάτη και που όλοι περιμένουν να δουν τι θα πει το κάθε κόμμα, υπάρχουν έξι, επτά, άνθρωποι και από το ΚΚΕ άλλοι τρεις. Εμείς δεν μιλάμε σε αυτή την αίθουσα. Δεν έχει και νόημα. Γιατί το παιχνίδι είναι στημένο. Και από πριν ξεπουλημένο και θα το αποδείξουμε.

Εγώ θα ήθελα να ξεκινήσω, εκ μέρους του ΚΚΕ, και να μιλήσω για το σεισμό στην Τουρκία και στη Συρία, εκφράζοντας τη συμπαράσταση, την αλληλεγγύη, τα συλλυπητήρια στις οικογένειες των χιλιάδων νεκρών και να σημειώσουμε τη δραματική κατάσταση και την ευθύνη. Δολοφόνος είναι το σύστημα, ένα σύστημα που ενώ έχει απίστευτες δυνατότητες –επιστημονικές, τεχνολογικές- όχι μόνο για την πρόβλεψη, αλλά για τον έλεγχο των κτηρίων, για χτίσιμο πόλεων και ασφαλών εγκαταστάσεων -δημόσιων και ιδιωτικών- για να μην κινδυνεύει η ανθρώπινη ζωή, προτιμά να ξοδεύει απίστευτα, μυθικά, ποσά για εξοπλισμούς, για πολέμους, για τα μεγάλα συμφέροντα, που ένα μέρος των κερδών τους αν αφιερωνόταν στην προστασία των ανθρώπων, θα μπορούσε να είναι καλύτερα.

 Εκφράζουμε την αλληλεγγύη και θέλουμε να πούμε ότι δεν τους χωρίζουν τα πλαστά διλήμματα τους λαούς. Οι λαοί είναι αδελφωμένοι και μπορούν να είναι αδελφωμένοι, γιατί αντιμετωπίζουν όλοι τα ίδια προβλήματα. Γιατί, η κοινωνία χωρίζεται σε αυτούς που κλέβουν τον ιδρώτα και σε αυτούς που παράγουν τον πλούτο. Αυτός είναι ο εχθρός.

Επειδή ο κύριος Πρωθυπουργός στην ομιλία του –έφυγε, βέβαια, αλλά ελπίζω κάποιος σύμβουλός του να ακούει- είπε ότι είναι ανάγκη και στη χώρα μας να το δούμε, έχω να πω ότι τα προβλήματα στη χώρα μας είναι τεράστια. Είναι σεισμογενής ζώνη και μάλιστα είναι τραγωδία, αντισεισμικός έλεγχος ανύπαρκτος.

Κύριε Υπουργέ, που κάνατε και Υπουργός Πολιτικής Προστασίας –τώρα είσαστε Άμυνας, αλλά τι να κάνουμε, μαζί πάνε- πέστε μας πόσα σχολεία έχουν ελεγχθεί αν έχουν στατική επάρκεια. Ελάχιστα. Πέστε μας πόσα δημόσια κτήρια, που είναι και τα πιο επικίνδυνα, έχουν ελεγχθεί. Ελάχιστα. Πέστε μας ποιες βιομηχανίες και πόσες -δεν αφορά μόνο εσάς, αφορά και τον ΣΥΡΙΖΑ και το ΠΑΣΟΚ, που σφυρίζει αδιάφορα τώρα- έχουν ελεγχθεί για περίπτωση ενός σοβαρού σεισμού να μην προκληθεί βιομηχανικό ατύχημα μεγάλων διαστάσεων. Ελάχιστες. Πλήρης αδιαφορία. Δεν έχει κέρδη ο αντισεισμικός έλεγχος, επομένως δε γίνεται.

Εμείς λέμε κρατική προστασία. Εκεί δεν υπάρχουν χρήματα. Κάτι είπε ο κύριος Πρωθυπουργός -θα τα δούμε στην πράξη, τα έχουμε ακούσει πολλές φορές- ότι θα δοθούν κάποια χρήματα, αλλά αυτά είναι προεκλογικά και λόγια κενά, θα έλεγα, περιεχομένων και πράξεων.

Εμείς λέμε, λοιπόν, ότι υπάρχει άμεση ανάγκη για να ελεγχθούν τα δημόσια κτήρια, πρώτα απ’ όλα, να ελεγχθούν τα σχολεία και οι δημόσιες υποδομές που συγκεντρώνουν πολύ κόσμο, τα εργοστάσια, για να δούμε τι συνθήκες ασφάλειας υπάρχουν. Ας μην ξεχνάμε το σεισμό του 1999 και πόσοι εργαζόμενοι δολοφονήθηκαν από τις εγκαταστάσεις που ήταν άχρηστες και που δεν άντεχαν.

Λέμε, λοιπόν, ότι πρέπει να γίνει ο έλεγχος όχι από τους βιομήχανους, αλλά από κρατικούς υπαλλήλους. Πρέπει να αυξηθούν οι έλεγχοι συνολικά και να μπορεί ο κάθε πληττόμενος, ο απλός άνθρωπος να πηγαίνει δωρεάν και να ζητά από το κράτος να πιστοποιήσει την στατική επάρκεια.

Αυτά είναι μόνο μερικά μέτρα, αλλά αυτά στο καπιταλιστικό σας σύστημα είναι δευτερεύοντα ζητήματα. Τα πρωτεύοντα είναι πώς οι επιχειρήσεις και το μεγάλο κεφάλαιο θα αυξήσουν τα κέρδη τους. Για εκεί έχετε λεφτά και δισεκατομμύρια. Για τα άλλα δεν έχετε, όπως και για το προσωπικό των Ενόπλων Δυνάμεων της χώρας.

Σήμερα, λοιπόν, ζήσαμε την επανάληψη αυτού του άθλιου σκηνικού, που προεκλογικά εντείνεται ακόμα και περισσότερο. Ξεκινώντας, αναρωτιόμουν και εγώ ότι πολύ ήρεμα τα βλέπουμε τα πράγματα, λες να έχουμε κλίμα συναίνεσης στο νομοσχέδιο -το ζήτησε ο Πρωθυπουργός- του Υπουργείου Εθνικής Άμυνας και στην τροπολογία που υποτίθεται ότι θα θωρακίσει τη δημοκρατία από τη Χρυσή Αυγή, για να το πούμε έτσι ανοιχτά;

Κατέληξε, βέβαια, σε μια αντιπαράθεση, σε ψευτοδιλήμματα που θέλει να τρομοκρατήσει το λαό κυριολεκτικά να επιλέξει την ίδια πολιτική με δύο διαφορετικούς συνεταίρους, όπως έχει αποδειχθεί από την ίδια την πραγματικότητα. Αυτή τη δυσαρέσκεια που υπάρχει, αυτό το «αχ», το «δεν πάει άλλο» του ελληνικού λαού να το ξαναεγκλωβίσουν πάλι -ο καθένας με τον τρόπο του- σε αυτόν τον δικομματισμό που, ουσιαστικά, υπηρετεί την ίδια πολιτική. Αυτό γίνεται σκόπιμα και γινόταν και γίνεται με αυτά τα θεατρινίστικα, δεν θέλω να χρησιμοποιήσω άλλους χαρακτηρισμούς, γιατί πρέπει να κρυφτεί η συναίνεση στα μεγάλα.

Θέλω να πω στον κ. Μητσοτάκη από εδώ, αν το ακούσει και αν το σημειώσει κάποιος, ότι συναίνεση έχει. Πώς δεν έχει συναίνεση; Τα μισά νομοσχέδια της Νέας Δημοκρατίας τα ψήφισε ο ΣΥΡΙΖΑ. Δεν τα ψήφισε; Τα ψήφισε. Το 70% -δεν ξέρω αν είναι και παραπάνω- τα ψήφισε το ΠΑΣΟΚ. Αυτό δεν είναι συναίνεση; Θέλει και μεγαλύτερη, αλλά δεν παίζεται, όμως, αλλιώς το δικομματικό παιχνίδι. Άμα έχει σε όλα συναίνεση, ο λαός σου λέει: «Τι γίνεται εδώ; Όλοι μαζί τα βρίσκουν, τουλάχιστον αυτοί οι δύο, επομένως πάμε προς άλλη κατεύθυνση».

Ας ξεκινήσουμε. Δεν υπήρχε συναίνεση στους εξοπλισμούς; Όλοι μαζί είπατε ότι θωρακίζεται η χώρα. Όταν κάνατε την αναβάθμιση των F-16 σε «Viper», είπατε στον ελληνικό λαό ότι αυτό θα μας αναβαθμίσει περισσότερο από την Τουρκία, τη σύμμαχο. Τι είναι αυτό τώρα; Πώς μπορεί να το καταπιεί κάποιος και ο ελληνικός λαός να κινδυνεύει από αυτόν που είσαι στην ίδια συμμαχία; Και, όμως, έτσι είναι. Τι έλεγε το αμερικανικό πεντάγωνο στην εισήγησή του; Έλεγε ότι η αναβάθμιση είναι απαραίτητη, γιατί ενισχύεται η νοτιοανατολική πτέρυγα του ΝΑΤΟ και οι επιχειρησιακές δυνατότητες των Ηνωμένων Πολιτειών της Αμερικής. Και αν πει κανένας ότι ταυτίζονται διαφορετικά συμφέροντα, μάλλον θα απευθύνεται σε ανθρώπους που δεν γνωρίζουν.

Δεν είχατε συναίνεση στη συμφωνία για τις βάσεις; Τι είναι αυτός ο σκυλοκαβγάς εδώ μέσα; Εσείς δεν την ξεκινήσατε; Και όταν την υλοποίησε η Νέα Δημοκρατία, ποια ήταν η κριτική του ΣΥΡΙΖΑ; Ψηφίζουμε παρών, γιατί θέλουμε και άλλη βάση στην Σκύρο. Τέτοιο αίσχος, μόνο που πρέπει να τα ξέρει ο λαός. Θέλατε και άλλη, μια Ελλάδα δηλαδή που έχει μετατραπεί σε ένα επιθετικό φονικό φυλάκιο απέναντι σε όλους τους λαούς με βάση τα σχέδια τα νατοϊκά και των Αμερικάνων.

Δεν είχατε συναίνεση στην πράσινη μετάβαση; Δεν σας τα λέγαμε τι σημαίνει πράσινη μετάβαση, απολιγνιτοποίηση, μη χρησιμοποίηση των δυνατοτήτων των ενεργειακών που έχει η χώρα μας, ότι είναι ευκαιρία για να ξεμπλοκάρουν μεγάλα κεφάλαια και να επενδύσουν σε ανεμογεννήτριες και στα πάνελ; Όχι, κλιματική αλλαγή.

Δεν είχατε συναίνεση και οι τρεις στο Χρηματιστήριο Ενέργειας; Καλά, τι περιμένατε ότι είναι το χρηματιστήριο; Δεν ξέρετε το βασικό, που είπε ο Μαρξ και το παραδέχονται και οι αστοί από την πλευρά τους, βέβαια, ότι το χρηματιστήριο είναι ο ναός της κερδοσκοπίας; Τι περιμένετε, δηλαδή, στο χρηματιστήριο ότι θα σκοτώνονται οι επιχειρηματικοί όμιλοι ποιος θα ρίξει περισσότερο την τιμή και με τη ΔΕΗ μέσα, η οποία λειτουργούσε με ιδιωτικοοικονομικά κριτήρια να είναι και αυτή στον ανταγωνισμό; Τι περιμένατε να πέσει η τιμή και τώρα γκρινιάζετε και νιαουρίζετε, θα το πω και έτσι, γιατί; Εσείς δεν τα προχωρήσατε; Ξεκινήσατε και έρχεται η Νέα Δημοκρατία και προχωράει.

Δεν είχατε συναίνεση; Αλήθεια; Δώσατε στους Αμερικάνους τα ναυπηγεία της Σύρου με συνθήκες δουλειάς τις κλασικές, μεσαίωνα δηλαδή ουσιαστικά και τώρα χειροκροτάτε για τα ναυπηγεία Σκαραμαγκά και λέτε: «Να, και τα αλλά να τα δώσουμε στους Αμερικάνους». Δεν είναι συναίνεση αυτή;

Στο «Ελληνικό» δεν είχατε συναίνεση; Δεν σας συνεχάρη ο Λάτσης; Δεν είχατε παρουσία; Δεν λέγατε ζήτω το μεγάλο έργο του «Ελληνικού», το οποίο το καταγγέλλατε όταν ήσασταν αντιπολίτευση και ήσασταν και στα εγκαίνια παρόντες; Απατεώνες λέγονται αυτοί οι πολιτικοί, δεν εννοώ τίποτα άλλο.

Δεν είχατε συναίνεση στην άρνηση κατάργησης του ενιαίου φόρου κατανάλωσης από την ευρωπαϊκή οδηγία και φωνάζετε τώρα;

Δεν είχατε συναίνεση στο Ταμείο Ανάκαμψης που το χαιρετίσατε πρώτοι απ’ όλους που αποτελεί υπερμνημόνιο που έχει είκοσι επτά προαπαιτούμενα και που θα δοθεί στη συντριπτική πλειοψηφία στα μεγάλα επιχειρηματικά συμφέροντα; Ήδη νομίζω έχουν δοθεί 11,5 δισεκατομμύρια μέχρι τώρα.

Μαζί δεν τα ψηφίζατε όλα αυτά και εμάς μας λέτε ότι είμαστε κολλημένοι; Ναι, είμαστε κολλημένοι στα εργατικά συμφέροντα και στα λαϊκά συμφέροντα και εσείς προσκυνημένοι και υποταγμένοι στον καπιταλισμό και αφήστε τώρα τις παρόλες τις προεκλογικές.

Δεν είχατε συναίνεση σε πάρα πολλά άλλα πράγματα;

Μετά από αυτή την κοκορομαχία να περάσουμε και κάπου αλλού, που είναι πολύ σοβαρό για εμάς. Η Νέα Δημοκρατία και ο κ. Μητσοτάκης επικαλείται τους διχασμούς του παρελθόντος, όπως λέει αναφερόμενος στον ύμνο του ΕΑΜ που έβαλε ο ΣΥΡΙΖΑ στη Θεσσαλονίκη.

Εδώ δεν γελάνε. Δεν ενοχλεί τη Νέα Δημοκρατία ότι ο ύμνος του ΕΑΜ ακούγεται σε μια εκδήλωση του ΣΥΡΙΖΑ, γιατί τα ιδανικά του ΕΑΜ με την πολιτική του ΣΥΡΙΖΑ έχουν σχέση όσο ο «φάντης με το ρετσινόλαδο», που έλεγαν οι παλιοί. Δεν τον ενοχλεί. Άλλωστε ο ΣΥΡΙΖΑ και στη Θεσσαλονίκη κατόρθωσε το ακατόρθωτο. Ξεκίνησε με τον ύμνο του ΕΑΜ και στη μέση και λίγο παρακάτω, δεν θυμάμαι παραπέρα, συνέχισε με τον ύμνο στον Γεώργιο Παπανδρέου, ο οποίος Γεώργιος Παπανδρέου ήταν φανατικός και αιμοσταγής εχθρός του ΕΑΜ. Και αν έχετε αντίρρηση όταν ξεκίνησε εκείνη η άθλια συνθήκη του Λιβάνου, ξέρετε τι είπε; Το ΕΑΜ είναι ένα όργανο δολοφόνων. Αυτά είπε. Και μετά στο Σύνταγμα είπε ότι πιστεύουμε στη λαοκρατία. Κάτι θυμίζει αυτό. Αυτό ενοχλεί. Ενοχλεί, κυρίως, τη Νέα Δημοκρατία ότι το ΕΑΜ απέδειξε ότι υπάρχει και διαφορετικός δρόμος, ότι συσπείρωσε όλο τον λαό σε μια άλλη κατεύθυνση.

Βέβαια να πούμε και κάτι ακόμα. Ο ΣΥΡΙΖΑ παριστάνει ότι είναι με το ΕΑΜ. «Και στον κλέφτη ψωμί και στον χωροφύλακα χαμπέρι». Και την ίδια στιγμή είναι και με το ΝΑΤΟ, τους Αμερικάνους, τον ιμπεριαλισμό και με την ειρήνη. Αυτό τι λέγεται; Τι άλλο μπορεί να πει κανένας για την υποκρισία που κρύβεται.

Και, βέβαια, εμείς θέλουμε αυτό να το συνδέσουμε και με τον νόμο, δεν είναι άσχετο με την τροπολογία που έρχεται υποτίθεται για να χτυπήσει τη Χρυσή Αυγή.

Εμείς τι λέμε; Ότι όπως περιγράφονται τα πράγματα στην τροπολογία και όπως υπάρχει εμπειρία από την Ευρωπαϊκή Ένωση από κράτη που έχουν πετάξει στην παρανομία κομμουνιστικά κόμματα, απαγορεύουν σύμβολα κ.λπ., τα άλλα ότι δεν πολεμάμε ιδέες αλλά πρακτικές, είναι για τα μικρά παιδιά. Δεν γλείφουμε το δάχτυλο μας και να το ξέρουν όλες οι κατευθύνσεις, ότι είναι τέτοια η αντίληψη εδώ πέρα.

Εμείς λέμε ότι ανοίγει πολύ επικίνδυνους δρόμους και του ΣΥΡΙΖΑ επίσης, που του ΣΥΡΙΖΑ –φυσικά δεν μπορεί να πει κανείς ποια είναι καλύτερη- είναι από μια άποψη χειρότερη. Στην ίδια κατεύθυνση είναι, γιατί αφήνει χώρο για επικίνδυνες γενικεύσεις, για τη θεωρία των άκρων, για την εξίσωση φασισμού-κομμουνισμού, για την ποινικοποίηση του ριζοσπαστισμού. Και βάζω μια τελεία.

Όλοι σας επικαλείστε την Ευρωπαϊκή Σύμβαση Δικαιωμάτων του Ανθρώπου. Τι λέει η ευρωπαϊκή σύμβαση για τα θέματα αυτά; Λέει, ουσιαστικά, ότι όποιος πολεμάει αυτό το σύστημα και αγωνίζεται είναι τρομοκράτης, θρέφει την τρομοκρατία. Σας τα έχω διαβάσει τουλάχιστον τέσσερις φορές σε αυτή την Αίθουσα.

Ποιοι είναι αυτοί; Αυτοί που ζητάνε -λέει- να μην ιδιωτικοποιηθεί το νερό, να μην ιδιωτικοποιηθεί η παιδεία, να μην ιδιωτικοποιηθεί η υγεία, αυτοί που λένε ότι δεν είναι δυνατόν το 10% του παγκόσμιου πληθυσμού να έχει το 90% του πλούτου και οι άλλοι να πεινάνε, αυτοί που λένε ότι πρέπει η κοινωνία να είναι δίκαιη. Αυτά περιγράφει ως φυτώριο της τρομοκρατίας!

Και ο ΣΥΡΙΖΑ ειδικά, ακόμα με ακρότητες, ενσωματώνει όλο τον τρομονόμο, που λέμε τώρα ότι δεν είναι και εύκολο να χρησιμοποιηθεί, αλλά σε κάποιες άλλες συνθήκες μπορεί να χρησιμοποιηθεί εφαρμόζοντας το –εντός εισαγωγικών- «δίκαιο».

Εμείς προειδοποιούμε. Το ΚΚΕ δεν μασάει σε αυτά και έχουμε ρίζες στο λαό βαθιές και θα μας υπερασπίσει. Και όπως έλεγε ένας παλιός στρατιωτικός «είναι σαν το καρφί, όσο το βαράς τόσο πιο βαθιά μπήγεται». Επομένως, δεν μπορούμε να αποδεχτούμε όλα αυτά τα πράγματα.

Τέλος, για να μη χρησιμοποιήσω και όλο τον χρόνο μου, θα μπορούσαμε να μιλάμε πολλές ώρες γι’ αυτά που ειπώθηκαν σήμερα, όπως παραδείγματος χάριν για τις υποκλοπές.

Αλήθεια, κύριε Δρίτσα, εάν θα έρθετε στην κυβέρνηση όπως λέτε, θα καταργήσετε το ευρωπαϊκό πλαίσιο; Αφού το ψηφίσατε όλο. Δεν έχετε αφήσει τίποτα, που λέει ότι ο καθένας παρακολουθείται, ότι οι πάντες παρακολουθούνται. Τι θα κάνετε δηλαδή; Θα το καταργήσετε; Όχι.

**ΘΕΟΔΩΡΟΣ ΔΡΙΤΣΑΣ:** Όχι «ευρωπαϊκό δίκαιο». Έχουμε ελληνικό Σύνταγμα. Το αγνοείτε;

**ΑΘΑΝΑΣΙΟΣ ΠΑΦΙΛΗΣ:** Τι έγινε με τις παρακολουθήσεις; Άχνα για το ΚΚΕ. Άχνα! Παρακολουθούν ένα πολιτικό κόμμα από το 2016, και αυτό που κάνατε –ευτυχώς το προλάβαμε- ήταν να πάτε να κλείσετε την υπόθεση άρον άρον. Έχετε τα πάντα, όλα τα στοιχεία έχουν και η Νέα Δημοκρατία –δεν την βγάζω απέξω.

Γιατί δεν παίρνετε δικαστική συνδρομή; Τι δεν διαπιστώνετε, από πού έρχονται όλα αυτά, που είναι από δεκατέσσερις χώρες; Γιατί, γιατί, γιατί, πολλά γιατί και βρήκατε τώρα αυτή την αντιπαράθεση, που, βεβαίως, η Κυβέρνηση έχει τεράστιες ευθύνες –δεν το συζητάμε.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ.

**ΑΘΑΝΑΣΙΟΣ ΠΑΦΙΛΗΣ:** Τελειώνω τώρα.

Όσο για το νομοσχέδιο, δεν θα πω πολλά πράγματα. Τα είπε ο Νίκος Παπαναστάσης, ο εισηγητής μας, συνταγματάρχης των Ειδικών Δυνάμεων, Βουλευτής του ΚΚΕ. Είναι και άλλοι έντεκα ανώτατοι αξιωματικοί που έχουμε ως υποψηφίους. Όμως, βοά το στράτευμα. Να το ξέρετε. Μην κοιτάτε που δεν σας τα λέμε. Βοά! Την απάντηση την έχετε πάρει με εντεκάμισι χιλιάδες σχολιασμούς και θα την πάρετε και με όλα αυτά τα οποία λέτε.

Και στο θεό σας! Τι σας λέμε; Εντάξει, τα γενικά τα είπαμε και τα ξαναλέμε. Λέμε ότι ο ελληνικός στρατός έχει μετατραπεί σε μεγάλο βαθμό σε νατοϊκή δύναμη. Και αυτό το παραδέχονται όλα τα κόμματα και το αποδέχονται. Και μάλιστα αξιόμαχες και πιο καλές δυνάμεις εντάσσονται στους σχεδιασμούς του ΝΑΤΟ αντί να δυναμώνουν την υπεράσπιση των συνόρων και των κυριαρχικών δικαιωμάτων της χώρας.

Σας τα λέμε αυτά. Γιατί δεν τα λύνετε αυτά τα προβλήματα; Είναι θέματα γραφειοκρατικά; Αποκλείεται, τέτοιος μηχανισμός υπάρχει. Και αν δεν έχετε, πάρτε τις ενώσεις των στρατιωτικών που προτείνουν τα πάντα, τα θέματα τα οικονομικά, τα θέματα τα λειτουργικά που έχουν, ό,τι θέματα έχουν.

Σας λέμε ότι το ένα δέκατο των χρημάτων που ξοδεύετε για τη συμμετοχή σε νατοϊκές ασκήσεις, σε νατοϊκές επιχειρήσεις συνολικά, δεν μπορείτε να τα δώσετε; Και κόπτεστε όλοι για τις Ένοπλες Δυνάμεις; Πόσα λεφτά παίρνουν; Βγείτε εδώ και πείτε. Πείτε ονομαστικά πόσα παίρνουν αυτοί οι άνθρωποι. Δεν τους δίνετε ούτε τα νυχτερινά. Δεν τους δίνετε χίλια πράγματα. Έχουμε καταθέσει ούτε ξέρω πόσες ερωτήσεις, εκατοντάδες ερωτήσεις,

Τους κόψατε 50%. Αυτό είναι ληστεία. Δεν είναι κομματικό, όλοι σας. Με τα ταμεία, με αυτά τι έγινε; Πάνε; Γιατί δεν τους τα δίνετε πίσω, αφού η οικονομία πετάει;

Τέλος, ένα σχόλιο για την ΕΑΒ. Είναι απύθμενο θράσος, απύθμενο, και αυτό που είπε ο Πρωθυπουργός και αυτό που λέτε οι υπόλοιποι για την ΕΑΒ. Γιατί την ΕΑΒ δεν την παρέλαβε η Νέα Δημοκρατία διαλυμένη. Άρχισαν να τη διαλύουν από πολύ πριν, στο πλαίσιο της ευρωπαϊκής πολιτικής συνολικά, όχι μόνο την ΕΑΒ και την αμυντική βιομηχανία που θέλει υπεργολάβο την Ελλάδα, που δεν παράγει ούτε σφαίρες το 2023, αμυντική βιομηχανία που είχε αναπτύξει πρωτοπόρα όπλα, όπως το «Άρτεμις», όπως το πενηντάρι το αντιαεροπορικό βλήμα, τα ξέρετε και είναι κλεισμένα για πολλά χρόνια οι παραγγελίες. Θα μπορούσε, λοιπόν, να καλύψει κάποιο μέρος –δεν λέμε όλα, μικρή χώρα είμαστε, των αμυντικών, πολεμικών –όπως θέλετε πείτε τις- δαπανών.

Έφυγε το προσωπικό –και ακούστε για να ξέρετε και άμα δεν πιστεύετε, ρωτήστε-, όταν τους πήγαν με ένα χιλιάρικο το μήνα, μαστόροι κορυφαίοι και ορισμένοι πήγαν σε άλλες χώρες –Ιταλία και αλλού- με 8 και 10 χιλιάρικα το μήνα! Και με τι τους αντικατέστησε; Με υπεργολάβους και με νέους οι οποίοι άλλαζαν συνέχεια. Έδιωξε δηλαδή πολύτιμο προσωπικό.

Τέλος, για την οικονομική ασφυξία…

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Παφίλη, ολοκληρώστε παρακαλώ. Έχετε φτάσει τα είκοσι δύο λεπτά.

**ΑΘΑΝΑΣΙΟΣ ΠΑΦΙΛΗΣ:** Εντάξει, ήρθαν τώρα οι Αρχηγοί των -εντός εισαγωγικών- «μεγάλων» κομμάτων. Ε κι εμείς λίγο παραπάνω…

**ΠΡΟΕΔΡΕΥΩΝ (Χαράλαμπος Αθανασίου):** Ναι εντάξει, είπαμε σήμερα οι Κοινοβουλευτικοί Εκπρόσωποι να έχουν άνεση.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, να σας πω κάτι;

**ΠΡΟΕΔΡΕΥΩΝ (Χαράλαμπος Αθανασίου):** Δεν σας διέκοψα, απλώς έκκληση έκανα. Εντάξει.

**ΑΘΑΝΑΣΙΟΣ ΠΑΦΙΛΗΣ:** Λέει ο Κανονισμός ότι ο Αρχηγός της Κυβέρνησης και της Αξιωματικής Αντιπολίτευσης θα μιλάνε επ’ άπειρον, όσο αντέχουν; Κι εμείς θα είμαστε τώρα κολαούζοι εδώ πέρα;

**ΠΡΟΕΔΡΕΥΩΝ (Χαράλαμπος Αθανασίου):** Τώρα μην έχετε παράπονο.

**ΑΘΑΝΑΣΙΟΣ ΠΑΦΙΛΗΣ:** Εντάξει, αφήστε, δυο λεπτά είναι και θα κλείσω, θα είχα τελειώσει δηλαδή.

Την έβαλαν σε οικονομική ασφυξία την ΕΑΒ. Με 5% δανειζόταν όταν το κράτος δανειζόταν με 1%. Πήγαν με ιδιωτικοοικονομικά κριτήρια, αντί να την ενισχύσουν. Και η Ευρωπαϊκή Ένωση, που πίνετε νερό στο όνομά της, τι έκανε; Κοπάναγε πρόστιμα, αν έδινες λεφτά.

Να γιατί λέμε ότι στα στρατηγικά συμφωνείτε και τώρα θα τη μετατρέψετε σε θυγατρική της «LOCKHEED» και άμα η «LOCKHEED» αύριο βρει αλλού κάποιον πιο φθηνά, η ΕΑΒ θα την πατήσει γιατί θα έχει φύγει από την αγορά.

Ο λαός, λοιπόν, εμείς λέμε και οι εργαζόμενοι της ΕΑΒ πρέπει να κρίνουν από την εμπειρία τους, να κλείσουν τα αυτιά τους, να σκεφτούν τη ζωή τους πώς διαμορφώνεται πάντα αλλά ιδιαίτερα τα τελευταία δέκα-δεκατρία χρόνια, πώς καλούνται να ζήσουν –οι μισοί εργαζόμενοι παίρνουν 500 ευρώ το μήνα, δικά σας στοιχεία είναι- πώς καλούνται να ζήσουν οι νέοι άνθρωποι. Ποιος φταίει για όλα αυτά;

Χωρίς κανένα ίχνος αυτοκριτικής, έρχεστε σήμερα και τους τάζετε τον παράδεισο. Και επειδή ο παράδεισος και η κόλαση είναι εδώ, γι’ αυτό πρέπει να επιλέξουν το δρόμο του αγώνα, της συμπόρευσης με το ΚΚΕ, που και στις πιο δύσκολες στιγμές στάθηκε δίπλα τους. Γιατί όταν θα είναι ισχυρό το ΚΚΕ, θα είναι ισχυρός και ο λαός, γιατί θα οργανώσει τον αγώνα του, την πάλη του και να κλείσει τα αυτιά του σε αυτούς που του λένε: Κάθε τέσσερα χρόνια ψηφίζεις και κάτσε μέσα στον καναπέ σου και παρακολούθα την άθλια ζωή σου που χειροτερεύει.

Γι’ αυτό, λοιπόν, εμείς και τους στρατιωτικούς που τα ζουν όλα αυτά –και έχουμε αίσθηση- τους καλούμε να μας ενισχύσουν στις επόμενες εκλογές. Είναι η ψήφος που δεν θα μεταλλαχθεί ούτε και θα πάει μεταγραφή για διάφορες καρέκλες. Θα είναι μόνιμα στην καρέκλα των συμφερόντων του ελληνικού λαού.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Παφίλη.

Είπαμε σήμερα -και το νομοσχέδιο είναι σοβαρό- να έχετε όλοι μια άνεση.

**ΑΘΑΝΑΣΙΟΣ ΠΑΦΙΛΗΣ:** Μα, δεν φταίμε εμείς τίποτα. Για το νομοσχέδιο θα μιλάγαμε.

**ΠΡΟΕΔΡΕΥΩΝ (Χαράλαμπος Αθανασίου):** Μα, δεν σας είπε κανείς τίποτα. Έκκληση σας έκανα, δεν σας διέκοψα. Τώρα θα έρθει ο κ. Χήτας και θα πει «θέλω κι εγώ σαράντα λεπτά να μιλήσω».

**ΑΘΑΝΑΣΙΟΣ ΠΑΦΙΛΗΣ:** Αλλά αφού ήρθαν οι δύο Αρχηγοί για να κάνουν το σόου…

**ΠΡΟΕΔΡΕΥΩΝ (Χαράλαμπος Αθανασίου):** Είπαμε, οι Αρχηγοί των κομμάτων που δεν μίλησαν σήμερα, θα έχουν μια άνεση.

Το λόγο έχει τώρα ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Ξέρετε, δεν είναι μόνο εξοργιστικό αυτό που συμβαίνει. Θεωρούμε ότι είναι και εγκληματικό. Και δεν το καταλαβαίνετε. Δεν το καταλαβαίνει κανείς. Το να δίνεις ραντεβού –να λέει ο Τσίπρας στον Μητσοτάκη, ο Μητσοτάκης στον Τσίπρα «πάμε να συγκρουστούμε»- για μία «σφοδρή», εντός εισαγωγικών, σύγκρουση εντός του Κοινοβουλίου είναι η μεγαλύτερη απόδειξη, η πιο μεγάλη απόδειξη της εικονικής και της στημένης αντιπαράθεσης της Νέας Δημοκρατίας και του ΣΥΡΙΖΑ. Και προσέξτε, δεν έχουν το θεό τους. Διότι το κάνουν με οποιοδήποτε κόστος. Δεν το κάνουν για το εθνικό συμφέρον. Δεν τους νοιάζει. Το κάνουν, για να συσπειρώσουν το κομματικό τους ακροατήριο. Είναι ντροπή! Και τρέμουμε στην ιδέα τι μας περιμένει τους επόμενους δυο, τρεις, τέσσερις μήνες, μέχρι να πάμε στις εκλογές. Τι έχουμε να δούμε ακόμα εδώ μέσα;

Πραγματικά, ντροπή! Διχάζετε την ελληνική κοινωνία. Στήνετε θεατρικές παραστάσεις μέσα στο ναό της δημοκρατίας, μέσα στη Βουλή των Ελλήνων. Το λιγότερο που μπορούμε να πούμε ότι είναι εξίσου επικίνδυνοι και οι δύο σε αυτό που κάνετε. Τουλάχιστον την επόμενη φορά, ρε παιδιά, ενημερώστε και τους Βουλευτές σας ότι συνεννοηθήκατε και ότι στήσατε μια παράσταση, να έρθουν εδώ. Σήμερα δεν προλάβανε να έρθουν οι καημένοι. Οι περισσότεροι λείπανε. Ούτε τους Βουλευτές σας δεν ειδοποιήσατε να έρθουν εδώ. Τόσο μπαμ-μπαμ γίνανε όλα σήμερα.

Και θα δανειστώ μια έκφραση του κ. Μητσοτάκη. Το είπε για άλλο. Τι είπε; Ότι όλα αυτά, λοιπόν, που είδαμε εμείς σήμερα εδώ -δανειζόμαστε μια έκφραση του κ. Μητσοτάκη- είναι σαχλαμάρες. Είναι μια στημένη σύγκρουση. Και συγκρούονται ποιοι; Κύριε Χαρδαλιά, ποιοι συγκρούονται; Δύο κόσμοι, τρεις. Βάζω και το ΠΑΣΟΚ μέσα. Συγκρούεστε και καλά και έχετε μεγάλες διαφωνίες και διχάζετε τους τους Έλληνες πολίτες. Ποιοι; Εσείς που είστε ίδιοι. Στις Πρέσπες μαζί, στη Χάγη μαζί, στη μειωμένη ΑΟΖ και επήρεια μαζί, στις ΜΚΟ είστε μαζί, στους παρόχους ενέργειας είστε μαζί, ανεμογεννήτριες μαζί, Χρηματιστήριο Ενέργειας μαζί, κατάργηση λιγνιτών μαζί. Δεν χτυπήσατε -καμμία κυβέρνηση- το λαθρεμπόριο καυσίμων τόσα χρόνια. Κι εκεί μαζί. Εξυπηρετείτε τους ολιγάρχες. Κι εκεί μαζί. Funds, πλειστηριασμοί μαζί. Ακριβά φάρμακα μαζί. Υποχρεωτικότητα του εμβολιασμού μαζί. Περικοπές συντάξεων μαζί. ΑΣΕΠ, τα βρήκατε μαζί για να βολέψετε τους δικούς σας. Αλλά έρχεστε εδώ και μαλώνετε. Για ποιον λόγο μαλώνετε; Αφού μαζί είστε. Ίδιες πολιτικές εξυπηρετείτε. Διαχειριστές είστε, εντολοδόχοι και διαχειριστές. Ποια είναι η διαφορά στην πολιτική σας; Καμμία, καμμία. Είστε μακριά από τους πολίτες, πολύ μακριά. Τσακώνεστε εδώ μέσα για πράγματα και ο κόσμος έξω υποφέρει και πονάει. Πήγε η κουβέντα ως και στον ΕΑΜ! Δηλαδή, φοβερά πράγματα ακούσαμε σήμερα. Ρε, δεν έχει να φάει ο άλλος. Ποιος ΕΑΜ; 2023 έχουμε.

Και εσύ δεν ψηφίζεις και αποχωρείς από τις ψηφοφορίες. Ε, καλά, τριάμισι χρόνια τα ψήφιζε όλα ο ΣΥΡΙΖΑ, 50%. Πρώτοι, εμείς έχουμε κάνει την έρευνα και τα έχουμε καταθέσει στη Βουλή εδώ και μήνες τα ποσοστά ψηφοφορίας των κομμάτων στα τετρακόσια νομοσχέδια της Νέας Δημοκρατίας. Αγγίζει το 80% σε «ναι» το ΠΑΣΟΚ και 50% ο ΣΥΡΙΖΑ. Πού διαφωνείτε; Πού διαφωνεί η τρόικα εσωτερικού; Πείτε μας πού διαφωνεί. Πουθενά.

Το παιχνίδι, ναι, είναι στημένο. Έχετε παρέα τα ΜΜΕ, τα μέσα μαζικής εξαπάτησης, έχετε μαζί σας τους δημοσκόπους και πορεύεστε. Όποιον θέλετε φουσκώνετε δημοσκοπικά. Μετά τον ξεφουσκώνετε. Μετά φουσκώνετε άλλον. Ό,τι σας βολεύει. Οι φίλοι σας οι δημοσκόποι και τα μέσα ενημέρωσης. Δεν ξέρω τι έλεγαν οι δημοσκοπήσεις στην Κύπρο, αν ο πρώτος βγήκε πρώτος ή ο τρίτος δεύτερος. Ξέρω ότι έπεσαν εννιά μονάδες έξω οι δημοσκόποι. Γιατί αν δεν γίνονταν εκλογές και είχαμε τους δημοσκόπους μόνο θα είχαμε άλλα αποτελέσματα και το ΠΑΣΟΚ θα είχε άλλο πρόεδρο. Δεν θα είχε πρόεδρο τον κ. Ανδρουλάκη, αλλά τον κ. Λοβέρδο, αν πιστεύαμε τους δημοσκόπους και την αξιοπιστία των δημοσκόπων.

Σκάνδαλα, φτώχεια, ανέχεια. Σπρώχνετε εσείς τους πολίτες στα άκρα. Πόλωση, πολιτικός βούρκος, φανατισμός, έλλειψη επιχειρημάτων, τίποτα. Βρίζεστε μέσα στη Βουλή: «σκυλιά» και «πιθήκους». Οι νέοι μας νιώθουν οργή και απογοήτευση από το πολιτικό σύστημα, από εσάς. Οι νέοι μας είναι άνεργοι. Δεν μπορούν να κάνουν οικογένεια. Ζουν μέχρι τα τριάντα ένα τους χρόνια με τους γονείς τους, τουλάχιστον. Τρόικες, περικοπές μισθών, συντάξεων, funds, ανεργία, επισιτιστική κρίση, ενεργειακή κρίση, ρήτρα προσαρμογής και τα λοιπά και τα λοιπά και τα λοιπά και τα λοιπά. Και μετά αναρωτιέστε υποκριτικά -θα τα πούμε αύριο αυτά όμως- και πάτε να σώσετε την κατάσταση με μια τροπολογία για οτιδήποτε άλλο. Θα τα αναλύσουμε αύριο αυτά. Θα ζητήσει το πολιτικό σύστημα, εσείς, μία συγγνώμη από την κοινωνία για όλα αυτά που έχετε προκαλέσει; Μία συγγνώμη, μία!

Και αντί να μιλάμε για τα σοβαρά, για τον ΕΑΜ μιλούσαμε σήμερα. Πήγαμε τόσα χρόνια πίσω, σαράντα, πενήντα, εξήντα, εβδομήντα. Τι λέτε, ρε παιδιά; Ότι αυξήθηκε 10 δισ., κύριε Χαρδαλιά μου, το χρέος στην εφορία των πολιτών, 9 δισ. στα ασφαλιστικά ταμεία, αυτά θα τα πει κανείς ή θα ασχολούμαστε με την παρελθοντολογία και αν ψηφίζετε εδώ, με τις στημένες κόντρες;

Κύριε Χαρδαλιά μου, 36 δισ. έλλειμμα εμπορικού ισοζυγίου. Θα τα πείτε αυτά στον κόσμο; Πριν ανέβω, διάβαζα ένα tweet του Βασίλη Βιλιάρδου. Ξεπέρασε τα 400 δισ, το δημόσιο χρέος το Δεκέμβρη του 2022. Ήταν 394 δισ. και το Δεκέμβριο σπάσαμε τα 400 δισ. Συγχαρητήρια! Συγχαρητήρια! Αλλά μειώθηκε η ανεργία, ήρθαν επενδύσεις, ήρθε η «GOOGLE», ήρθε η «AMAZON», «βζιιν» οι επενδύσεις, η οικονομία, πάνε όλα καλά. Μπράβο, συγχαρητήρια! «Βζιιν» πάει το χρέος; Το χρέος πάει «βζιιν», όχι η ανάπτυξη στη χώρα αυτή, με 560 δισ. εξωτερικό χρέος, με 410 δισ. να χρωστάει ο ιδιωτικός τομέας. Και την πληρώνει πάντα ο κοσμάκης, κύριε Χαρδαλιά μου, ο απλός κοσμάκης, ο φουκαράς ο Έλληνας.

Κονομάει η «BP», κύριε Βιλιάρδο μου. Διάβαζα το tweet πριν από λίγο. Με υπερδιπλασιασμό στα 27,7 δισ. δολάρια η «BP» το 2022. Δουλίτσα να γίνεται, κύριε Χαρδαλιά μου, δουλίτσα να γίνεται και να πληρώσει το μάρμαρο ο κοσμάκης. Γιατί αυτοί πληρώνουν το μάρμαρο και οι άλλοι κονομάνε. Αυτή είναι η αλήθεια, 27,7 δισ. για το 2022 η «ΒP».

Αλλά εδώ τι να περιμένει κανείς από εσάς; Εδώ δεν μπορείτε να διαχειριστείτε ένα μικρό χιονάκι. Χθες το πρωί, κύριε Χαρδαλιά, ήρθα από τη Θεσσαλονίκη. Φτάνω στο αεροδρόμιο. Διέσχισα σχεδόν όλη την ανατολική Αττική από το «Βενιζέλος» μέχρι εδώ. Μόνος μου στο δρόμο. Λέω: «Τι έγινε; Χολέρα έπιασε; Λέπρα;». Κλείστηκαν στα σπίτια όλοι. Τι έγινε; Άδειοι οι δρόμοι, ούτε χιόνι. Πρώτη φορά ήρθα από το αεροδρόμιο εδώ σε είκοσι λεπτά. Φτάνω εδώ, είχε έναν ήλιο «να». Απίστευτο. Στεγνά όλα, οι δρόμοι. Πάω να μπω στη Βουλή, μου λέει: «Έφυγες. Έκλεισε η Βουλή». Γιατί, ρε παιδιά, έκλεισε η Βουλή; Πόλεμο έχουμε; Ούτε με τον πόλεμο δεν κλείνει η Βουλή. Έκλεισε, λέει, η Βουλή. Καλά, είναι δυνατόν; Να αναστείλετε ακόμη και τη λειτουργία του ελληνικού Κοινοβουλίου; Αυτό είναι δείγμα, πραγματικά, και ομολογία απόλυτης αποτυχίας, κύριε Χαρδαλιά, που ήσασταν στο Υπουργείο αυτό. Αυτά θα κάνατε εσείς; Θα το δεχόμασταν αυτό χθες, αν ήσασταν εκεί; Θα λέγατε να κλείσει η πόλη, τα μαγαζιά, τα εμπορικά κέντρα, η Βουλή; Γιατί; Εντάξει, στα βόρεια προάστεια έριξε χιόνι. Από εκεί και πέρα, τι θα κάνουμε; Λουκέτο;

Και προσέξτε, ξεπουλήσανε και τις αλυσίδες οι επιτήδειοι. Τον κοσμάκη τον καημένο τον τρομοκρατείτε για όλα, ρε παιδί μου, για όλα, για τα εμβόλια, γι’ αυτό, θα φας πρόστιμο. «Πήγαινε και πάρε αλυσίδες. Θα φας πρόστιμο», αυτό του λέγατε χθες. Ξεπουλήσανε, μαύρη αγορά, εκατόν, εκατόν είκοσι. Καλύτερα να φάω το πρόστιμο, λέει ο άλλος. Τι να πάω να βάλω αλυσίδες; Πιο λίγο είναι το πρόστιμο, ρε φίλε, από τις αλυσίδες. Τον βάλατε να πάρει αλυσίδες και μετά του κλείσατε και τους δρόμους. Ε, πού θα κυκλοφορήσει; Γιατί τις πήρε τις αλυσίδες, αφού του απαγορεύσατε να κυκλοφορεί; Δηλαδή, απίστευτα πράγματα.

Κοιτάξτε, μία αναφορά για το πολύ δυσάρεστο που συνέβη στην Τουρκία με τον σεισμό, που ήταν, πραγματικά, συγκλονιστικό και σε μέγεθος. Οι εικόνες που βλέπουμε είναι γροθιά στο στομάχι. Παρά την εχθρική στάση της Τουρκίας, παρά την ασέβεια των Τούρκων και πολιτικών και στρατιωτικών, στην πρόσφατη τραγωδία τη δική μας των δύο ηρώων, των πιλότων μας, παρά τους πυροβολισμούς και τον τραυματισμό Έλληνα στην Κύπρο μόλις χθες, η Ελλάδα αφού της ζητηθεί, οφείλει να στείλει ανθρωπιστική βοήθεια στην Τουρκία. Γιατί; Γιατί δεν είμαστε ίδιοι, γιατί εμείς δεν ήμαστε βάρβαροι, πολύ απλά. Γιατί ως Έλληνες οφείλουμε να εφαρμόσουμε τα χριστιανικά μας συναισθήματα αλληλεγγύης.

Ανθρωπιστική βοήθεια στον Λίβανο, δεν θα στείλουμε, κύριε Χαρδαλιά; Στη Συρία, τη φίλια χώρα μας, δεν θα στείλουμε ανθρωπιστική βοήθεια; Γιατί κωφεύει όλη η διεθνής κοινότητα; Φοβάται μην την κάνει «ντα» η Αμερική, οι ΗΠΑ; Γιατί η διεθνής κοινότητα δεν στέλνει ανθρωπιστική βοήθεια στη Συρία; Κανένας! Μόνο η Ρωσία έστειλε, κανένας άλλος. Εμείς δεν θα στείλουμε; Δεν ήταν άνθρωποι εκεί; Δεν καταπλακώθηκαν; Δεν είχαν νεκρούς;

Κλείνω με μία αναφορά στο νομοσχέδιο. Κύριε Χαρδαλιά, είχα την τύχη και την τιμή από το 2019 που εκλεγήκαμε, να είμαι μέλος της Επιτροπής Εξωτερικών και Άμυνας με τον Αντώνη τον Μυλωνάκη. Αυτά τα σχεδόν τέσσερα χρόνια ακούσαμε πάρα πολλά σε αυτές τις επιτροπές, πολλά χρήσιμα πράγματα για τις Ένοπλες Δυνάμεις και όπου χρειάστηκε η Ελληνική Λύση πάντα παραμερίζει τα κομματικά, τα μικρά και πάντα θα στηρίξει σε ό,τι αφορά την ενίσχυση των Ενόπλων Δυνάμεων. Θεωρούμε, όμως, επειδή αυτό το νομοσχέδιο το περιμέναμε και εμείς, μπας και λύσει κανένα πρόβλημα όπως μου έλεγε χαρακτηριστικά ο Αντώνης ο Μυλωνάκης, ότι θα έρθει, πραγματικά, ένα νομοσχέδιο, το οποίο θα λύσει προβλήματα, κύριε Υπουργέ. Είναι σαν να σας δώσαν πέναλτι και χτυπάγατε την μπάλα άουτ. Βάλτε και κανά γκολ, ευκαιρία είχατε τώρα για να κάνετε δύο-τρία πράγματα σωστά.

Αντιλαμβάνεσθε ότι αντί να λύνετε προβλήματα, δημιουργείτε προβλήματα; Μόνο που ακούς τον εισηγητή της Νέας Δημοκρατίας -είναι στρατιωτικός ο άνθρωπος, δεν είναι πολιτικός, γεννήθηκε, μεγάλωσε, ανδρώθηκε, γαλουχήθηκε στις Ένοπλες Δυνάμεις και διοίκησε, ξέρει πιο πολλά από εσάς και από εμένα, σίγουρα ξέρει περισσότερα, είναι η δουλειά του- να λέει ότι είναι διχαστικό το νομοσχέδιο το δικό σας, φτάνει. Είκοσι πέντε εκατομμύρια το προσωπικό; Τόσο ντροπή και ξεφτίλα; Δεκαέξι δισεκατομμύρια για εξοπλιστικά; Είναι σωστό αυτό;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Δεν είναι έτσι, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Ε, πώς δεν είναι έτσι; Πώς είναι;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Δεν είναι έτσι και το ξέρετε.

**ΚΩΝΣΤΑΝΤΙΝΟΣ ΧΗΤΑΣ:** Ε, πώς δεν είναι; Είκοσι πέντε εκατομμύρια δεν είναι για το προσωπικό; Εγώ αυτό ξέρω. Δηλαδή, 16 δισεκατομμύρια για τα εξοπλιστικά, αλλά αυτοί που τα χειρίζονται τα 16 δισεκατομμύρια θα παίρνουν μισθό 1.300 ευρώ. Ωραία!

Τίποτα για την αμυντική βιομηχανία. Τίποτα! Καταστρέψατε τα ΕΑΣ. Τα καταστρέψατε όλες οι κυβερνήσεις, όχι μόνο εσείς τώρα, τέσσερα χρόνια. Ξεπουλήσατε τα ναυπηγεία. Η ΕΛΒΟ είναι πουλημένη, κύριε Χαρδαλιά, και δεν έχει παραγάγει ούτε ένα έργο. Ένα έργο να μας δείξει. Ένα! Ένα έργο, έτσι για δείγμα, να μας πει κάναμε αυτό, ρε παιδιά. Πουλήθηκε η ΕΛΒΟ, πού είναι; Ένα έργο!

Τι λέτε στον κόσμο; Είναι η γνωστή τακτική να σε έχω δέσμιο. Δεν σου λύνω το πρόβλημα, σου υπόσχομαι ότι θα στο λύσω. Να σε έχω δέσμιο στο πολιτικό μου μαντρί, για να με ψηφίζεις. Θα έρθει -λέει- το νέο μισθολόγιο των Ενόπλων Δυνάμεων από 1-1-2024. Έχουμε μέχρι 1-1-2024 ποιος ζει, ποιος πεθαίνει! Να του δημιουργείς την προσδοκία ότι τον ακούς, ότι τον νιώθεις, ότι του συμπαραστέκεσαι και θα στο λύσει το πρόβλημα. Γι’ αυτό δεν λύνει κανένας πολιτικός κανένα θέμα κανενός. Γιατί άμα του το λύσεις δεν σε έχει ανάγκη μετά, ενώ τώρα σε έχει ανάγκη. Το 2024 και βλέπουμε!

ΕΠΟΠ. Κύριε Χαρδαλιά, είκοσι έξι χιλιάδες άνθρωποι -τους συναντήσαμε με τον κ. Μυλωνάκη- οι οποίοι αφιέρωσαν ένα μεγάλο κομμάτι της ζωής τους στον Ελληνικό Στρατό, αποστρατεύονται. Δεν αξίζουν ούτε μία σύνταξη; Ούτε ένα εφάπαξ; Τίποτα; Στο δρόμο, σαν απορρίμματα; Τί είναι αυτό το πράγμα; Να υπάρχει λογική. Όταν υπάρχει λογική δεν υπάρχει και λόγος αντιπαράθεσης. Αν εσείς το βρίσκετε λογικό είκοσι έξι χιλιάδες οικογενειάρχες να φύγουν από τον στρατό μετά την υπηρεσία τους και να μην πάρουν ούτε σύνταξη ούτε εφάπαξ, τότε εμείς θα πούμε εντάξει έχετε δίκιο εσείς. Δεν είναι λογικό, όμως, κύριε Χαρδαλιά.

Επίδομα στέγασης. Πώς θα ζήσει ο άλλος, αφού έχει υποχρεωτικές μεταθέσεις. Δεν είναι στο χέρι του, δεν είναι επιλογή του να κάνει μεταθέσεις, τον μεταθέτει ο στρατός. Πώς θα ζήσει με 1.100 ευρώ; Πείτε μου εσείς!

Κίνητρα για τη μητρότητα. Δεν δώσατε κίνητρα για τη μητρότητα στις Ένοπλες Δυνάμεις. Δεν δώσατε στους ανθρώπους το εξακοσάρι που λέγατε. Δώστε το στους ανθρώπους, τι θα γινόταν δηλαδή; Να το μισθολόγιο τώρα το 2024. Θα πρέπει να περιμένουν και άλλο.

Κλείνω με μία πάγια θέση της Ελληνικής Λύσης και, πραγματικά, χαιρόμαστε που δικαιωνόμαστε σε όλα. Μια εθνοφυλακή-πολιτοφυλακή στην Ελλάδα. Μία σοβαρή οργάνωση που θα είναι χρήσιμη για την κοινωνία. Τους χρειαζόμαστε. Όταν τα λέγαμε το 2019 μας λέγατε «τί είναι αυτά που λέτε» και ανατριχιάζατε. Ορίστε, πάλι στα λόγια μας έρχεστε. Παίζουν σοβαρό ρόλο και η εθνοφυλακή και η πολιτοφυλακή. Οι εθνοφύλακες το 2019 στον Έβρο έδωσαν μάχη ζωής για να μην μπουν μέσα οι ορδές του Ερντογάν. Μάχη ζωής, γιατί ξέρουν το κάθε μονοπάτι, το κάθε σύνορο, το κάθε συρματόπλεγμα. Ξέρουν την περιοχή τους.

Περιμένουμε να σας ακούσουμε, κύριε Χαρδαλιά, να μας πείτε για το νομοσχέδιο, τουλάχιστον, πόσο ικανοποιημένοι είστε που το φέρνετε σήμερα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Χήτα.

Θα δώσω τώρα τον λόγο στον Κοινοβουλευτικό Εκπρόσωπο του ΜέΡΑ25 τον κ. Γρηγοριάδη και αμέσως μετά τον λόγο θα πάρει ο Υπουργός κ. Χαρδαλιάς, για να αναφερθεί στις νομοτεχνικές βελτιώσεις και θα συνεχίσουμε με τον κατάλογο των ομιλητών.

Ορίστε, κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, αγαπητέ Πρόεδρε, που μόλις μου δώσατε τον λόγο.

Ευχαριστώ ιδιαιτέρως τον κύριο, που αν και δεν είναι υγειονομικός, πήρε ένα ρίσκο να καθαρίσει το Βήμα υγειονομικά για εμένα. Αυτό δεν θα κουραστούμε να το επαναλαμβάνουμε μέχρι να σταματήσει αυτή η μικρή ανωμαλία της Βουλής μας. Δεν είναι υγειονομικοί, είναι κλητήρες της Βουλής μας. Δεν έχουν σπουδάσει πώς να προφυλάσσονται, δεν έχουν τα κατάλληλα ρούχα και εργαλεία, για να προφυλάσσουν την υγεία τους. Και γίνεται τρία χρόνια αυτό.

Εκφράζουμε, κυρίες και κύριοι Βουλευτές, κύριε Υπουργέ, κύριε Πρόεδρε, την αλληλεγγύη μας, την άμεση και ολόψυχη αλληλεγγύη μας στον τουρκικό, στον κουρδικό και στο συριακό λαό για το δολοφονικό σεισμό που έπληξε τα σύνορα μεταξύ Τουρκίας και Συρίας. Και, βεβαίως, εκφράζουμε παράλληλα τα ειλικρινέστατα συλλυπητήριά μας σε όλες ανεξαιρέτως τις οικογένειες των, απ’ ό,τι φαίνεται, δεκάδων χιλιάδων δυστυχώς θυμάτων αυτού του σεισμού.

Η συνδρομή της χώρας μας θα πρέπει να είναι –βεβαίως, και του λαού μας μαζί με την επίσημη πολιτεία- άμεση, δεδομένη και ουσιαστική, όπως επίσης, βεβαίως, και η ευρωπαϊκή και η διεθνής βοήθεια. Γιατί μπορεί τα μίντια, κύριε Πρόεδρε, κυρίες και κύριοι Βουλευτές, τα άθλια κανάλια παραπληροφόρησης της χώρας μας, να ωθούν μανιωδώς όλους μας να ψηφίσουμε τις πολιτικές δυνάμεις που λειτουργούν πώς, ελληνικέ λαέ; Που λειτουργούν σαν μεσάζοντες των εμπόρων όπλων, στην πραγματικότητα όμως των απλών ανθρώπων, που δεν έχουν αιματοβαμμένα συμφέροντα, η απόσταση ανάμεσα στις δύο χώρες τους γεφυρώνεται άμεσα από τα ολόψυχα απλωμένα χέρια βοηθείας. Έτσι νικάει ο λαός τις κυβερνήσεις του.

Το πραγματικό επίδικο των εκλογών που έρχονται, είναι βέβαια, όπως το ΜέΡΑ25 έχει δηλώσει εδώ και τρία-τέσσερα συναπτά χρόνια, ολιγαρχία ή ρήξη με αυτή. Δεν υπάρχει τρίτος δρόμος: Ή θα είμαστε υποταγμένοι στην ολιγαρχία, τη διεθνή και τη ντόπια, ή θα αποφασίσουμε να την παλέψουμε, θα έχουμε μάχη και ρήξη με αυτή.

Θέλετε μια απόδειξη; Το δημόσιο χρέος της πατρίδας μας. Αυτό μόλις, κύριε Υπουργέ, που εκπροσωπείτε την Κυβέρνηση και δεν είσαστε και άμεσα υπεύθυνος άμεσα, με τη βοήθεια του θεού, ξεπέρασε τα 400 δισεκατομμύρια ευρώ, ελληνικέ λαέ.

Προσέξτε, δεκατρία χρόνια μετά, τέσσερα μνημόνια μετά και -δεν ξέρω- επτά, οκτώ κυβερνήσεις μετά, αλλά, κυρίως, ελληνικέ λαέ, μετά το σχεδόν συνολικό ξεπούλημα της δημόσιας περιουσίας σου στην ολιγαρχία, μετά την απολύτως πλήρη διάλυση όλων ανεξαιρέτως των εργασιακών σχέσεων, την πλήρη διάλυση του ασφαλιστικού μας συστήματος, την εξαφάνιση κάθε κοινωνικής πολιτικής και αρωγής στους πολίτες, ιδίως στους πιο αδύναμους από αυτούς, και τη θεσμοθέτηση των καρτέλ. Καρτέλ παντού, ενέργεια, σουπερμάρκετ, «ΗΡΑΚΛΗΣ», καρτέλ να φάνε και οι κότες. Όπου στο σχέδιο «ΗΡΑΚΛΗΣ», βεβαίως, τα ξένα funds τι κάνουν; Βυσσοδομούν στους δανειολήπτες, σε εσάς και εμάς, ελληνικέ λαέ, βγάζοντας τα σπίτια στο σφυρί. Να θυμίσω ποιο σχέδιο «ΗΡΑΚΛΗΣ» είναι αυτό. Είναι αυτό για το οποίο το ΜέΡΑ25 καταγγέλλει τέσσερα χρόνια τώρα ότι έχει προσόδους, ότι έχει, δηλαδή, εισπράξεις, ότι παίρνει λεφτά το περιβάλλον της πρωθυπουργικής οικογένειας, καθώς το περιβάλλον της πρωθυπουργικής οικογένειας μετέχει στη μετοχική σύνθεση των ταμείων αυτών έξω από την Ελλάδα, στο Ντέλαγουερ και σε διάφορους άλλους φορολογικούς παραδείσους. Αυτά είναι, λοιπόν, αυτά που βγάζουν στο σφυρί τα σπίτια των πολιτών. Με όλες αυτές τις καταστροφές που προανέφερα, με αυτή τη διάχυτη φτώχεια, τη λιτότητα, όλα τα καρτέλ που σας είπα, το ΑΕΠ βρίσκεται στα 190 δισ. από τα 220 –θυμίζω- που ήταν όταν ξεκίνησε αυτή η βρωμερή ιστορία και το δημόσιο χρέος μόλις ξεπέρασε τα 400 δισεκατομμύρια ευρώ.

Το δε δημόσιο χρέος, κύριε Υπουργέ, που εκπροσωπείτε την Κυβέρνηση, -μην το παίρνετε και πάλι προσωπικά- μόνο μέσα στο 2022, δηλαδή στον χρόνο που μόλις πέρασε, ανέρχεται σε 8,2 δισεκατομμύρια ευρώ. Και ξέρετε ποιο είναι το τρομερό, το κακό; Μακάρι να πήγαιναν εκεί που πρέπει, στις μικρομεσαίες επιχειρήσεις, στους ανθρώπους που δεν έχουν στον ήλιο μοίρα. Το κακό είναι ότι αυτά τα 8,2 δισεκατομμύρια ευρώ, ελληνική λαέ που μας ακούς, κατευθύνθηκαν εξ ολοκλήρου σε ολιγάρχες της ενέργειας. Πώς; Με τα 2,1 δισ. που δίνετε ως επιδότηση σε αυτούς, στο καρτέλ, δηλαδή, που ονομάζεται Χρηματιστήριο Ενέργειας.

Διότι οι επιδοτήσεις σας όλες, αγαπητοί που εκπροσωπείτε την Κυβέρνηση, -και σας βλέπω με συμπάθεια, όπως ξέρετε, και αγάπη- όλες αυτές που βλέπουμε στους λογαριασμούς σας εσείς και εγώ Έλληνες πολίτες, είναι επί της ουσίας φέσια τα οποία θα κληθούμε να πληρώσουμε σε δεύτερο χρόνο, με περικοπές στους μισθούς μας, στις συντάξεις, στα κοινωνικά επιδόματα, περαιτέρω φορολόγηση και νέα ξεπουλήματα. Αυτά τα 8,2 δισ. -να το καταλάβουμε- πήγαν στον κ. Λάτση, στον κ. Μυτιληναίο, στον κ. Βαρδινογιάννη, στον κ. Περιστέρη και σε μία αμερικανικο-αγγλική πολυεθνική, τη CVC, που πήρε τη ΔΕΗ μας σε παραπάνω από 50%. Τους τα δώσαμε όλα αυτά να μην τυχόν και τους μαυρίσετε στις εκλογές, καθώς δεν θα μπορούσατε για τη γκαρσονιέρα σας να πληρώνετε εσαεί 700 ευρώ τον μήνα ρεύμα από 60 που ήταν πριν να ενεργοποιηθεί το καρτέλ ενέργειας, το οποίο συνεταιριστικά ενεργοποιήσατε. Το θεσμοθέτησε ο Τσίπρας, το ενεργοποιήσατε εσείς.

Θα πούμε αμέσως μετά για το πώς διαλέγετε αντιπάλους. Μάλλον να το πούμε τώρα. Τι είδαμε σήμερα εδώ πέρα, κύριε Υπουργέ; Τι είδαμε, κυρίες και κύριοι Βουλευτές; Τι είδαμε, αγαπητέ κύριε Πρόεδρε; Είδαμε πάλι ένα κακοπαιγμένο θέατρο. Είμαι και επαγγελματίας του είδους και ξέρω το καλό από το κακό και το μέτριο, το ξεχωρίζω αυτό, κύριε Χαρδαλιά. Είδαμε ένα κάκιστο θέατρο όπου δήθεν ο Πρωθυπουργός και ο Αρχηγός της Αξιωματικής Αντιπολίτευσης παρίσταναν ότι με οργή –οργίλως- διαφωνούν και κοντράρονται μεταξύ τους.

Δεν κοντράρονται μεταξύ τους. Απορούσαμε γιατί ήρθαν και οι δύο εδώ σήμερα. Δεν ξέρουμε γιατί ήρθαν. Θα σας πω. Τελικά καταλάβαμε γιατί ήρθαν. Δεν κοντράρονται μεταξύ τους κάποιοι που ο ένας ψηφίζει το Χρηματιστήριο Ενέργειας για να το ενεργοποιήσει ο άλλος. Δεν κοντράρονται μεταξύ τους κάποιοι που ο ένας ψηφίζει να μπορούν να γίνουν hedge funds στη χώρα -που απαγορευόταν πριν- και να μπορούν οι τράπεζες να πωλούν τα ιδιωτικά δάνεια σε αυτά τα hedge funds που απαγορευόταν πριν και ο άλλος -μόλις έρχεται να κυβερνήσει ο Μητσοτάκης- όχι μόνο δεν λέει «αυτό είναι κατά του λαού, το κόβω», αλλά το ενεργοποιεί.

Δεν μπορεί να διαφωνούν όσοι συνεταιρίζονται. Δεν μπορεί να διαφωνούν όσοι ψηφίζουν στις εξορύξεις των υδρογονανθράκων που θα καταστρέψουν ανεπιστρεπτί το περιβάλλον της πατρίδας μας για πάντα -και για τα δικά σας παιδιά και για τα δικά μας και για τα δικά σας εγγόνια και για τα δικά μας-. Αυτές τις εξορύξεις τις έχει ψηφίσει ο ΣΥΡΙΖΑ και εσείς τις έχετε κυρώσει. Δεν μπορεί να διαφωνείτε όταν τόσο συντριπτικά συμφωνείτε. Σίγουρα πρέπει να προσποιείστε. Και αυτό ακριβώς κάνατε και σήμερα.

Αναρωτιόμασταν τι ήθελε ο Πρωθυπουργός….

**ΔΙΟΝΥΣΙΟΣ ΧΑΤΖΗΔΑΚΗΣ:** Δηλαδή συμπλέουμε.

**ΚΛΕΩΝ ΓΡΗΓΟΡΙΑΔΗΣ:** Συμπλέετε, εντάξει. Αν το προτιμάτε, συμπλέετε. Εμάς μας κάνει και το συμπλέετε.

Ήρθε ο Πρωθυπουργούς, λοιπόν, γιατί; Ήρθε ο Αρχηγός της Αξιωματικής Αντιπολίτευσης γιατί; Ήρθαν και οι δύο για να ψηφοθηρήσουν. Ήρθαν για να αρπάξουν καμμία ψήφο από τους στρατιωτικούς. Γιατί; Γιατί ξέρουν, αγαπητοί στρατιωτικοί, ότι σας έχουν δυσαρεστήσει. Ξέρουν και οι δύο, όπως και το ΠΑΣΟΚ, ότι με τα δεκατρία μνημονιακά τους χρόνια σάς έχουν φτωχοποιήσει και εξευτελίσει, ότι έχετε χάσει το κύρος σας. Ξέρουν –αυτό, κυρίως, ξέρουν- ότι έχετε καθημερινά, συντριπτικά και θανατηφόρα εργατικά ατυχήματα. Όταν δεν έχετε ατυχήματα ηρωισμού, έχετε και δεκάδες τον χρόνο εργατικά ατυχήματα από κακοσυντηρημένα εργαλεία, από κακοσυντηρημένους στόλους, από κακοσυντηρημένα όπλα, από έλλειψη ανταλλακτικών, από πατέντες που αναγκάζεστε να κάνετε. Ξέρουν, με λίγα λόγια, ότι σας έχουν φερθεί σκάρτα και άδικα και ήρθαν εδώ για να ψηφοθηρήσουν. Όμως εμείς, επίσης, ξέρουμε, ότι, αφού αυτή είναι η κατάσταση που διέπει τη ζωή σας δεν τους ανήκετε ούτε ιδεολογικά ούτε φυσικά σαν ένα κοπάδι που τους ψηφίζει στις εκλογές επειδή δήθεν είναι συντηρητικοί. Σας έχουν καταστρέψει και μαζί σας και τις Ένοπλες Δυνάμεις της χώρας. Γι’ αυτό ήρθαν.

Και μετά τι έκαναν, ελληνικέ λαέ; Έδειξαν τη βαθύτατη περιφρόνησή τους και οι δύο στην κοινοβουλευτική μας δημοκρατία και στη νομοθετική διαδικασία. Όπως πάντα, ήρθαν εδώ, επέλεξαν εχθρό, αυτόν που τους συμφέρει, αυτόν, δηλαδή, που είναι στο ίδιο γήπεδο με αυτούς. Αυτόν που μπορούν να ανταλλάσσουν κορώνες. Όχι αυτόν που τους ρωτάει γιατί μετά από τα δεκατρία χρόνια των μνημονίων σας το ΑΕΠ είναι λιγότερο κατά 40 δισ. και το χρέος είναι μεγαλύτερο κατά 100 δισ.. Σε αυτό δεν έχουν απάντηση, ούτε το ΠΑΣΟΚ ούτε η Νέα Δημοκρατία ούτε ο ΣΥΡΙΖΑ. Σε αυτό δεν έχουν καμμία απάντηση. Έτσι, επιλέγουν κάθε φορά τον αντίπαλο που τους συμφέρει. Ο αντίπαλος που συμφέρει τον κ. Μητσοτάκη λέγεται Αλέξης Τσίπρας και ο αντίπαλός που συμφέρει τον Αλέξη Τσίπρα λέγεται Κυριάκος Μητσοτάκης.

Όμως, έδειξαν περιφρόνηση αμέσως μετά, την οποία έχουμε βαρεθεί να βλέπουμε. Κονταροχτυπήθηκαν, βγάλανε τις κοκορομαχίες τους και μόλις τελείωσαν σηκώθηκαν και έφυγαν χωρίς να ακούσουν έστω για τα μάτια του κόσμου πέντε λεπτά τον πρώτο Κοινοβουλευτικό Εκπρόσωπο, τον κ. Σκανδαλίδη, που είναι και παλαιότερός τους στη Βουλή. Ας επεδείκνυαν στοιχειώδη σεβασμό όχι στον κ. Σκανδαλίδη, που τον αξίζει ενδεχομένως, αλλά στους θεσμούς και στη λειτουργία του Κοινοβουλίου.

Ο κ. Μητσοτάκης λέει τόσο καιρό ότι δεν καταδέχεται να αντιμετωπίσει σε debateτον κ. Τσίπρα, γιατί αυτά είναι σοβαρά θέματα για να είναι τηλεοπτικά. Τι άλλο από τηλεοπτική ήταν η σημερινή παρουσία των δύο μονομάχων στη Βουλή μας; Όλα για την τηλεόραση έγιναν, για πέντε κορώνες που θα μοντάρουν οι πληρωμένοι δημοσιογράφοι. Όλα γι’ αυτό έγιναν και το ξέρετε. Και να ποια είναι η εικόνα τώρα. Μια άδεια Βουλή, με Βουλευτές που περιμένουν να μιλήσουν και Κοινοβουλευτικούς Εκπροσώπους που μιλάνε στο κενό. Αυτή είναι η δημοκρατία σας και να τη χαίρεστε.

Ξαναγυρίζω στον προηγούμενο ειρμό μου. Αποκλειστικά λόγω του αισχρού καρτέλ της ενέργειας οι γνωστοί ολιγάρχες πουλάνε στην πατρίδα μας -κύριε Χατζηδάκη, σας αφορά μια και ήρθατε- το ρεύμα, όπως ξέρετε, δεκαπέντε και είκοσι φορές άνω του κόστους. Ξέρετε γιατί σας αφορά. Γιατί θυμάμαι τη ρήση σας ότι η αγορά θα αυτορυθμιστεί μόλις ιδιωτικοποιηθεί η ΔΕΗ, θα πέσουν τα τιμολόγια. Δεν δικαιωθήκατε εκ του αποτελέσματος. Λοιπόν, οι γνωστοί ολιγάρχες μάς πουλάνε, ελληνικέ λαέ, το ρεύμα δεκαπέντε και είκοσι φορές άνω του κόστους, με τη Νέα Δημοκρατία και τον ΣΥΡΙΖΑ να μη λένε κουβέντα για το χρηματιστήριο που ο ένας έστησε και ο άλλος ενεργοποίησε.

Τροπολογία απαγόρευσης κομμάτων, κύριε Πρόεδρε. Η τροπολογία που φέρατε δήθεν για τον αποκλεισμό των νεοναζί επιβεβαιώνει, δυστυχώς, τον αρχικό μας φόβο. Από την αρχή το επισημάναμε. Ακούστε το, ελληνικέ λαέ, έχει ενδιαφέρον. Δεν γίνεται να ακρωτηριάσεις τη δημοκρατία για να τη διασώσεις δήθεν από αυτούς που επιχειρούν να την ακρωτηριάσουν. Δεν γίνεται. Γιατί αν γίνει, τότε αυτό είναι μια νίκη του Κασιδιάρη και μάλιστα από τα δικά σας χέρια θα είναι μια νίκη του Κασιδιάρη.

Η δε διατύπωση, κύριε Πρόεδρε, της συγκεκριμένης διάταξης, είναι ευρηματική ή σουρεαλιστικά χιουμοριστική, κύριε ναύαρχε, η διατύπωση περί πραγματικής ηγεσίας, καθώς υπάρχει μια κρυμμένη πραγματική ηγεσία και κάποιος θα προσποιείται στο κόμμα Κασιδιάρη ότι είναι αυτός η ηγεσία. Ξέρετε, κύριε ναύαρχε, που είστε και μεγαλύτερος από εμένα και θα τα θυμάστε. Ξέρετε, έχει ένα ενδιαφέρον γιατί υπάρχει ένα ιστορικό προηγούμενο που είμαι βέβαιος ότι το θυμάστε, το ξέρετε πολύ καλά. Ποιο είναι αυτό; Την ΕΠΕΝ, αγαπητέ ναύαρχε, όπου ο σημερινός Υπουργός Εσωτερικών σας, ο κ. Βορίδης, -ακούσετε το λίγο να φρίξετε, ελληνικέ λαέ- τι ήταν τότε; Που φέρνει ο κ. Μητσοτάκης σήμερα διάταξη για την πραγματική ηγεσία; Ήταν, λοιπόν, αρχηγός, ήταν πρόεδρος της νεολαίας της ΕΠΕΝ ο κ. Βορίδης με αρχηγό ποιον; Θυμάστε, ναύαρχε; Τον Χρύσανθο Δημητριάδη και πραγματικό αρχηγό ποιο; Θυμάστε, ναύαρχε; Τον Γεώργιο Παπαδόπουλο που ευρίσκετο στη φυλακή.

**ΔΙΟΝΥΣΙΟΣ ΧΑΤΖΗΔΑΚΗΣ:** Και εγώ νεαρός ήμουν κομμουνιστής! Αφήστε τι ήταν πριν!

**ΚΛΕΩΝ ΓΡΗΓΟΡΙΑΔΗΣ:** Προσέξτε τώρα τι γίνεται. Προσέξτε, λοιπόν, τι γίνεται, κύριε ναύαρχε. Ο σημερινός Υπουργός έκανε ακριβώς αυτό που φέρνετε μια διάταξη για να μη γίνεται πια. Ακριβώς αυτό έκανε ο Υπουργός σας. Ήταν σε ένα κόμμα που παρίστανε ότι έχει αρχηγό τον Χρύσανθο Δημητριάδη, ενώ ο πραγματικός ήταν έγκλειστος απριλιανός πρωταίτιος για εγκλήματα κατά συρροήν και για χούντα στο λαό μας. Αυτό ήταν.

Ας βγει τώρα -πριν από λίγο ήταν εδώ- με σαφήνεια ο Υπουργός σας ο κ. Βορίδης να μας πει αν με αυτό το νομοσχέδιο κάνει την πολύ καθυστερημένη, ελληνικέ λαέ, αυτοκριτική του ή απλά -πιο ύποπτο και μάλλον αυτό κάνει- θέλει με αυτόν τον τρόπο να εξουδετερώσει τον ανταγωνισμό στην ίδια «δεξαμενή» ψηφοφόρων. Ποια; Της άκρας άκρας ακροδεξιάς.

**ΠΡΟΕΔΡΕΥΩΝ (Χαράλαμπος Αθανασίου):** Αύριο θα τα πείτε αυτά.

**ΚΛΕΩΝ ΓΡΗΓΟΡΙΑΔΗΣ:** Ως ΜέΡΑ25, για να είμαστε εξηγημένοι, δεν θα γίνουμε συνεργοί, πρώτον, στην ηρωοποίηση του Κασιδιάρη και των λοιπών ναζί που θα επιτύχει με μαθηματική ακρίβεια η απαγόρευση που μεθοδεύει η Κυβέρνησή σας.

Δεύτερον, δεν θα γίνουμε συνεργοί στην απατηλή πλάνη του ΣΥΡΙΖΑ ότι μπορεί δήθεν η απαγόρευση να φωτογραφίσει αποκλειστικά ναζιστικά κόμματα, χωρίς να αποτελέσει προοίμιο για ένα ντόμινο απαγορεύσεων με καθαρά αντικομμουνιστική στόχευση, δεδομένου μάλιστα ότι είμαστε μέλη μιας ανιστόρητης Ευρωπαϊκής Ένωσης που κάθε 23η Αυγούστου «τσουβάλιαζει» το φασισμό με τον κομμουνισμό. Αυτό κάνει, να τη χαίρεστε την Ευρωπαϊκή σας Ένωση.

Στον αγώνα εναντίον του ναζισμού και του φασισμού οι δημοκράτες ερχόμαστε αντιμέτωποι με μια Νέα Δημοκρατία που συστηματικά εντάσσει ναζί και φασίστες στην Αστυνομία μας και σε άλλους θεσμούς του κράτους και της κοινωνίας. Καταγγέλλουμε, λοιπόν, ως επικίνδυνα υποκριτική τη μεθόδευση της Κυβέρνησης.

Εμείς την ίδια ώρα τι κάνουμε; Δουλεύουμε, ελληνικέ λαέ, μέρα - νύχτα σφιχταγκαλιασμένοι με τους άλλους αντιφασίστες δημοκράτες, ώστε οι ναζί να συντρίβουν ηθικά και πολιτικά παντού, εδώ, στους δρόμους, στις πλατείες, σε κάθε είδους εκλογές.

Τώρα, δεν συγκρίνουμε σε καμμία περίπτωση τη Νέα Δημοκρατία με την καταδικασμένη εγκληματική ναζιστική οργάνωση της Χρυσής Αυγής και ας έχετε Υπουργό Εσωτερικών έναν «τσεκουράτο» ΕΠΕΝίτη που υπερασπιζόταν τη χούντα, όπως προανέφερα. Δεν είναι ο μόνος, άλλωστε. Έχετε κάνει Υπουργούς όλα ανεξαιρέτως τα «μορμολύκεια» -με συγχωρείτε για την έκφραση, αλλά μ’ αρέσει, την παίρνω από τον Αριστοφάνη- της μεγάλης του Καρατζαφέρη σχολής.

Επαναλαμβάνω, όμως, το ερώτημα. Ποια είναι η πραγματική δική σας ηγεσία της Νέας Δημοκρατίας; Ποια είναι τα πρόσωπα, κύριε Πρόεδρε, που διαφεντεύουν τη χώρα και τα οποία αφοδεύουν επί του Πρωθυπουργού τους, επί του Πρωθυπουργού της χώρας κατά δήλωσή τους; Τα πρόσωπα αυτά το έχουν πει, την ξέρετε τη δήλωση, είναι παγκοσμίως γνωστή. Τα πρόσωπα, λοιπόν, που διαφεντεύουν τη χώρα και κατά δήλωσή τους είτε αφοδεύουν επί του Πρωθυπουργού είτε πάλι κατά δήλωσή τους στέλνουν ευχαριστίες για τις υπηρεσίες που τους προσέφεραν διατελέσαντες Πρωθυπουργοί, όπως ο κ. Λάτσης που ευχαριστεί τον Αντώνη Σαμαρά, τον Αλέξη Τσίπρα και τον δικό σας, τον Κυριάκο Μητσοτάκη. Συγγνώμη, αλλά ο «Ελληνικάρχης» -από το Ελληνικό προέρχεται αυτό- κ. Λάτσης όντως αυτό έκανε. Έδωσε συγχαρητήρια και στα τρία κόμματα τα μνημονιακά.

Ποια είναι, λοιπόν, τα πρόσωπα πού είναι η πραγματική σας ηγεσία; Θα τα ακούσετε άλλη μια φορά. Θα τα πούμε. Τα επαναλαμβάνουμε για να μην τα ξεχνά ο ελληνικός λαός, αλλά και επίσης γιατί μας αρέσει πάρα πολύ. Παίρνουμε ηδονή και ευτυχία μέσα μας να τα επαναλαμβάνουμε δημόσια: Βαρδής Βαρδινογιάννης, Σπύρος Λάτσης, Ευάγγελος Μυτιληναίος, Γιώργος Περιστέρης, Πάνος Ξενοκώστας, Βαγγέλης Μαρινάκης, Λεωνίδας Μπόμπολας, Γιώργος Προκοπίου, Σταύρος Νιάρχος, Βασιλάκης Ευτύχιος. Αυτοί είναι οι επιχειρηματικοί σας προϊστάμενοι, αυτοί είναι τα πραγματικά αφεντικά που κάνουν κουμάντο στην Ελλάδα. Έτσι ακριβώς.

Για μια στιγμή περνάω στο εξής, κύριε Πρόεδρε, και θα τελειώσω σύντομα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΚΛΕΩΝ ΓΡΗΓΟΡΙΑΔΗΣ:** Όχι, δεν μπορεί να έχουμε διακρίσεις. Είκοσι τέσσερα λεπτά μίλησε ο κ. Παφίλης.

**ΠΡΟΕΔΡΕΥΩΝ (Χαράλαμπος Αθανασίου):** Δεν σας διακόπτω. Επισημάνσεις κάνω μόνο.

**ΚΛΕΩΝ ΓΡΗΓΟΡΙΑΔΗΣ:** Τελειώνω σε λίγο, κύριε Πρόεδρε.

Έξωση του Συνδέσμου Εξορισθέντων - Βασανισθέντων -πώς ήλθε πάλι η χούντα στα λόγια μας;- από το Πολεμικό Μουσείο Θεσσσαλονίκης. Απαιτούμε ως ΜέΡΑ25, κύριε Υπουργέ, από τον αρμόδιο Υπουργό Εθνικής Άμυνας τουλάχιστον να ανακαλέσει την απόφαση του Πολεμικού Μουσείου Αθηνών, στο οποίο υπάγεται διοικητικά το αντίστοιχο της Θεσσαλονίκης, να τους κάνει έξωση -είναι απόφαση αυτή- τον Μάρτιο. Γιατί; Διότι είναι δήθεν εκτός θέματος. Εκτός θέματος σύμφωνα με τι, ελληνικέ λαέ; Σύμφωνα με το χουντικό καταστατικό του Πολεμικού Μουσείου. Το 1969 ιδρύθηκαν και από τότε λειτουργούν αυτά τα πολεμικά μουσεία και αυτό ισχύει μέχρι σήμερα, μισό αιώνα μετά. Απαιτούμε, λοιπόν, το Πολεμικό Μουσείο Θεσσαλονίκης -είναι ιστορικό χρέος όλων μας- να αναδειχθεί επιτέλους σε τόπο ιστορικής μνήμης της ενιαίας Eθνικής μας Aντίστασης.

Κυρίες και κύριοι Βουλευτές -και μ’ αυτό θα τελειώσω, αγαπητέ κύριε Πρόεδρε- ο χρόνος τελειώνει. Οι καλλιτέχνες συνεχίζουν να αγωνίζονται και να διεκδικούν. Οι σπουδαστές έχουν καταλάβει το κεντρικό κτήριο Τσίλλερ του Εθνικού μας Θεάτρου στην Αθήνα και το Βασιλικό Θέατρο στη Θεσσαλονίκη. Οι καθηγητές της σχολής του Εθνικού Θεάτρου μας αύριο έχουν ανακοινώσει ότι θα παραιτηθούν σύσσωμοι, εφόσον η Κυβέρνηση δεν κάνει κάποια διορθωτική κίνηση για το κατάπτυστο π. δ. 85. Το σύνολο της κοινωνίας των θεατών είναι με το μέρος μας, με το μέρος των καλλιτεχνών. H «DEUTSCHE WELLE» και το «ΒΒC» καθημερινά κάνουν ρεπορτάζ για το θέμα. Εδώ πού είναι άραγε τα κανάλια σας; Επαναλαμβάνω: Ο χρόνος τελειώνει.

Εμείς στο ΜέΡΑ25 και ο Γραμματέας μας Γιάνης Βαρουφάκης χθες καταθέσαμε επίκαιρη ερώτηση στον ίδιο τον Πρωθυπουργό χωρίς να ψηφοθηρούμε. Είναι ελάχιστοι, δεν θα κερδίσουμε τις εκλογές με αυτό, αλλά νοιαζόμαστε γι’ αυτούς γιατί είναι αδέρφια μας. Οι ρυθμίσεις, λοιπόν, του εν λόγω προεδρικού διατάγματος ακυρώνουν και εκμηδενίζουν ουσιαστικά τις καλλιτεχνικές σπουδές, ιδίως σε δραματικές σχολές, κινηματογραφικές σχολές, ωδεία και σχολές χορού, αντιμετωπίζοντας τους κατόχους όλων των τίτλων σπουδών αυτών ως αποφοίτους δευτεροβάθμιας εκπαίδευσης, ΔΕ, με όλες τις αντίστοιχες αρνητικές συνέπειες για την επαγγελματική προοπτική όλων μας ανεξαιρέτως των καλλιτεχνών.

Με όλα αυτά έρχεται ξανά στην επιφάνεια βέβαια η ανάγκη ίδρυσης επιτέλους δημόσιας ανώτατης σχολής παραστατικών τεχνών, κάτι που το θέσαμε από την πρώτη στιγμή ως ΜέΡΑ25.

Πριν από λίγες μέρες, κύριε Μητσοτάκη, μιλήσατε περί της ίδρυσης μιας αντίστοιχης ακαδημίας ως το 2025. Σας απευθύνω, λοιπόν, κι εγώ τα ερωτήματα που σίγουρα δεν θα απαντήσετε, όπως κάνετε τέσσερα χρόνια τώρα, του Γραμματέα μας Γιάνη Βαρουφάκη.

Πρώτον, κατανοείτε ότι μόνο η άμεση απόσυρση του προεδρικού διατάγματος 85 και η εκκίνηση ουσιαστικής διαβούλευσης με όλα τα άμεσα ενδιαφερόμενα μέρη, πάντα επί τη βάσει της συνταγματικής -προσοχή!- επιταγής του άρθρου 16, δύναται να θέσει τέλος στη μετωπική σύγκρουση των παραστατικών τεχνών με την πολιτεία μας; Το κατανοείτε;

Δεύτερον, δεδομένης της δεδηλωμένης διάθεσης των ιδρυμάτων ολιγαρχίας -βλέπε Λάτση, Νιάρχου, Ωνάση κ.λπ.- να κυριαρχήσουν πλήρως στον πολιτισμό, υποπτευόμαστε βασίμως ότι η εξαγγελία σας κρύβει τα ανωτέρω ευαγή ιδρύματα στο πίσω μέρος της. Πώς εννοείτε εσείς και η Κυβέρνησή σας την ίδρυση ακαδημίας παραστατικών τεχνών; Σκοπεύετε να προηγηθεί ευρεία διαβούλευση για τον κοινωνικά βέλτιστο σχεδιασμό και την υλοποίηση ή θα την κάνετε κι αυτή δωράκι στα ιδρύματα της ολιγαρχίας που εποφθαλμιούν συνολικά την «πίτα» του πολιτισμού της χώρας;

Σκοπεύετε να επαναφέρετε τη νομοθετική ρύθμιση ανάμεσα στη διαβάθμιση «ανώτερες σπουδές για τους αποφοίτους καλλιτεχνικών σπουδών», ώστε να αρθούν όλα τα επαγγελματικά, ασφαλιστικά και μισθολογικά εμπόδια που τέθηκαν με τη δημοσίευση του π. δ. 85;

Με όλα αυτά τα άθλια και ανήθικα -υποκλοπές, διαφθορά στην ΕΛ.ΑΣ., σχέδιο «ΗΡΑΚΛΗΣ», Χρηματιστήριο Ενέργειας, εκτοξεύσεις τιμών, πληθωρισμός στον θεό-, με όλα αυτά τα άθλια και ανήθικα στη μακρά αυτή προεκλογική περίοδο στην οποία έχετε βάλει ήδη τη χώρα, με όλα αυτά τα άθλια και ανήθικα που συμβαίνουν σε αυτή την περίοδο, λογαριάζοντας, κύριε Μητσοτάκη, αποκλειστικά και μόνο το προσωπικό σας συμφέρον και την πολιτική σας επιβίωση, στο μυαλό μου ξαναέρχεται διαρκώς μια φράση. Στις επόμενες εκλογές, όποτε τελικά και αν αυτές γίνουν, κυρίες και κύριοι Βουλευτές, κύριε Πρόεδρε, αγαπητέ ελληνικέ λαέ, το ερώτημα για εσένα θα είναι ένα και μοναδικό: Μέρα ή νύχτα;

Ευχαριστώ πολύ για την ανοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Γρηγοριάδη.

Θα δώσω τον λόγο στον Υπουργό Εργασίας και Κοινωνικών Υποθέσεων κ. Κωστή Χατζηδάκη για να υποστηρίξει την τροπολογία 1573/3-2-2023.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι συνάδελφοι, παίρνω τον λόγο για να υποστηρίξω μια τροπολογία του Υπουργείου Εργασίας και Κοινωνικών Υποθέσεων με ορισμένες επιμέρους ρυθμίσεις που πιστεύω ότι μας ενώνουν όλους.

Η πρώτη και βασική ρύθμιση αφορά στην επιτάχυνση της απονομής των επικουρικών συντάξεων. Όπως ξέρετε -νομίζω ότι πια είναι κοινό κτήμα-, υπάρχει πολύ μεγάλη πρόοδος στην απονομή των κύριων συντάξεων. Τα τελευταία δύο χρόνια, το 2021 και το 2022, βγήκαν πάνω από μισό εκατομμύριο συντάξεις, πεντακόσιες δέκα χιλιάδες για την ακρίβεια ή αν θέλετε να συγκρίνουμε διαφορετικά, εκατόν είκοσι τρεις χιλιάδες κύριες συντάξεις το 2019 και διακόσιες ενενήντα χιλιάδες συντάξεις το 2022. Δεν νομίζω ότι κανείς μπορεί να αμφισβητήσει αυτούς τους αριθμούς και διαισθάνομαι ότι κανείς δεν τους αμφισβητεί πια. Όμως, όπως είχαμε πει, συνειδητά δώσαμε βάρος στην απονομή των κύριων συντάξεων και είμαι ευτυχής που για τις καινούργιες αιτήσεις οι συντάξεις εκδίδονται μεσοσταθμικά σε εξήντα μέρες, ενώ στη Γερμανία σε εβδομήντα τέσσερις μέρες. Αυτό είναι επιτυχία της Ελλάδος. Δώσαμε έμφαση στις κύριες συντάξεις.

Παρ’ ότι έβγαιναν προφανώς επικουρικές το βάρος μας ήταν στις κύριες, διότι και η λέξη «κύριες» μαρτυρεί ότι εκεί έπρεπε να στρέψουμε την προσοχή μας. Επίσης πρέπει να βγουν πρώτα οι κύριες για να ακολουθήσει η έκδοση των επικουρικών.

Πού είμαστε σήμερα; Σήμερα έχουμε ογδόντα χιλιάδες επικουρικές συντάξεις που περιμένουν να βγουν, διότι σε αυτές τις επικουρικές συντάξεις έχει εκδοθεί η κύρια σύνταξη. Από τον ΕΦΚΑ, επειδή πλέον τους τελευταίους μήνες έχουμε ξεκινήσει και χρησιμοποιούμε όλα τα σύγχρονα εργαλεία που χρησιμοποιήσαμε και στις κύριες συντάξεις, δηλαδή ηλεκτρονικός πύργος ελέγχου, αυτοματοποιημένη έκδοση των συντάξεων σε μεγάλο βαθμό κ.λπ., με διαβεβαιώνουν ότι μέχρι το τέλος Φεβρουαρίου από τις ογδόντα χιλιάδες αυτές εκκρεμείς συντάξεις θα έχουν εκδοθεί οι σαράντα χιλιάδες, Ιανουάριο και Φεβρουάριο. Υπολογίζουμε χονδρικά ότι δεκαπέντε χιλιάδες -τώρα που θα επισημοποιηθούν τα στοιχεία- θα έχουν εκδοθεί τον Ιανουάριο και άλλες είκοσι πέντε χιλιάδες θα εκδοθούν τον Φεβρουάριο. Μένουν άλλες σαράντα χιλιάδες, ορισμένες εκ των οποίων -όπως έχουμε πει- είναι και παρελθόντων ετών. Δεν είναι, δηλαδή, μόνο του ’22 ή του ’21, είναι και πιο πριν.

Επομένως, καθώς δεν μπορεί η αυτοματοποίηση να λειτουργήσει πλήρως μέχρι να εκδοθούν κανονικά οι συντάξεις, θεωρούμε χρέος της πολιτείας να κάνει αυτό το οποίο προτείνεται με την τροπολογία, δηλαδή σε κάθε συνταξιούχο εν αναμονή που περιμένει να βγει η επικουρική του σύνταξη, να δοθούν 100 ευρώ για κάθε μήνα αναμονής. Δηλαδή, περιμένει ο συνταξιούχος αυτός έναν χρόνο; Θα πάρει 1.200 ευρώ. Περιμένει δύο χρόνια; Θα πάρει 2.400 ευρώ. Πότε; Μέχρι τις 15 Μαρτίου. Θα είναι ένα ποσό το οποίο θα είναι καθαρό. Αν είναι αναπηρική η επικουρική σύνταξη, προβλέπουμε μέσα στην τροπολογία, επειδή είναι μικρότερες οι αναπηρικές επικουρικές συντάξεις, ότι θα είναι 50 ευρώ ανά μήνα.

Αυτή τη ρύθμιση σας ζητούμε να ψηφίσετε, μαζί με μια άλλη ρύθμιση γι’ αυτό το θέμα που είναι τεχνικού, διαδικαστικού χαρακτήρα, για την επιτάχυνση της έκδοσης των επικουρικών συντάξεων μέσα στον ΕΦΚΑ, για να ξεπεραστούν ορισμένα γραφειοκρατικά προβλήματα. Θα ήθελα να πιστεύω ότι όλα τα κόμματα της Βουλής θα στηρίξουν αυτή την τροπολογία.

(Χειροκροτήματα από την πτέρυγα της Νέας Δημοκρατίας)

Θέλω επίσης να σημειώσω ότι στην ίδια τροπολογία έχουμε παράταση των ρυθμίσεων για τη λεγόμενη ασφαλιστική ικανότητα. Γιατί ενδιαφέρει η ασφαλιστική ικανότητα; Διότι αφορά στην ιατροφαρμακευτική περίθαλψη ορισμένων κατηγοριών του πληθυσμού. Επεκτείνουμε αυτή τη ιατροφαρμακευτική περίθαλψη χωρίς προϋποθέσεις για κατηγορίες όπως είναι οι μακροχρόνια άνεργοι ή οι συμπολίτες μας οι οποίοι λόγω του κορωνοϊού επλήγησαν και ετέθησαν οι δραστηριότητές τους σε αναστολή και παράλληλα για τους ελεύθερους επαγγελματίες επεκτείνουμε τη ρύθμιση που είχαμε ψηφίσει και πέρσι. Δηλαδή τους δίνουμε τη δυνατότητα να έχουν ασφαλιστική ικανότητα μέχρι και τον Μάϊο, αλλά μέχρι τον Μάϊο θα πρέπει να έχουν κανονίσει να πληρώσουν τις ασφαλιστικές τους εισφορές του 2022 στον ΕΦΚΑ, όπως και πέρυσι είχαμε κανονίσει αντίστοιχα να είχαν πληρώσει τις ασφαλιστικές εισφορές του 2021. Ελπίζω ότι όπως εγκρίθηκε πέρσι και αυτή η ρύθμιση, θα εγκριθεί και φέτος. Είναι μια ρύθμιση με κοινωνικό πρόσημο.

Τέλος, θέλω να κλείσω αναφερόμενος σε μια άλλη επιμέρους ρύθμιση, θα έλεγα με ανθρώπινο χρώμα. Αφορά στις άδειες πενθούντων γονέων που θεσπίζονται για πρώτη φορά. Είναι άδειες διαρκείας είκοσι ημερών. Όπως λέει και η λέξη αφορούν εργαζόμενους γονείς που χάνουν τα παιδιά τους. Είναι το ελάχιστο που μπορούμε να κάνουμε σε αυτούς τους ανθρώπους. Ανταποκρινόμαστε -πρέπει να πω- και σε ένα αίτημα του Συλλόγου «KARKINAKI», όπως λέγεται, που αποτελείται από γονείς που έχουν χάσει τα παιδιά τους λόγω του καρκίνου.

(Χειροκροτήματα από την πτέρυγα της Νέας Δημοκρατίας)

Ελπίζω ότι και η Αντιπολίτευση πραγματικά και όλα τα κόμματα της Βουλής θα στείλουν ένα μήνυμα ανθρωπιάς στην κοινωνία.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Τον λόγο τώρα έχει ο Υπουργός, ο κ. Χαρδαλιάς, για τις νομοτεχνικές βελτιώσεις.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Πρόεδρε, κυρίες και κύριοι Βουλευτές, η αλήθεια είναι ότι σήμερα ακούστηκαν πάρα πολύ σημαντικά, αλλά ακούστηκαν και κάποια πράγματα τα οποία αν μη τι άλλο είναι και εξωπραγματικά. Σε κάθε περίπτωση διανύουμε δύσκολα εικοσιτετράωρα. Παραμένουμε συντετριμμένοι όλοι στο Υπουργείο Εθνικής Άμυνας και για τον χαμό των πιλότων μας που γέμισε θλίψη όχι μόνο την οικογένεια των Ενόπλων Δυνάμεων, αλλά και όλη τη χώρα. Θα μου επιτρέψετε και από αυτό το Βήμα να τονίσω ότι η σκέψη μας είναι με τις οικογένειες τους, παραμένουν αθάνατοι στις καρδιές μας, στη μνήμη μας.

Την ίδια στιγμή ο χθεσινός διπλός καταστροφικός σεισμός στην Τουρκία και τη Συρία με χιλιάδες νεκρούς μάς γεμίζει με ακόμα μεγαλύτερη θλίψη και νιώθω και εγώ την ανάγκη εκ μέρους της πολιτικής ηγεσίας του Υπουργείου Εθνικής Άμυνας να εκφράσω τα ειλικρινή μας συλλυπητήρια. Παραμένουμε σε επιφυλακή, έτοιμοι να συνδράμουμε τη γείτονα με κάθε τρόπο, εφόσον αυτό μας ζητηθεί. Παρακολουθούμε το έργο των γενναίων μας της ΕΜΑΚ. Ήδη, παρά την προσπάθειά τους, δεν κατάφεραν να απεγκλωβίσουν ζωντανή την επτάχρονη Φατμέ, όμως, συνεχίζεται η προσπάθεια για την εξάχρονη αδελφή της και είμαστε χαρούμενοι που ο πενηντάχρονος που εντοπίστηκε επτά μέτρα κάτω από τα συντρίμμια κατάφερε η ΕΜΑΚ μας να τον ανασύρει ζωντανό.

Στα δικά μας τώρα και σε σχέση με το θέμα των νομοτεχνικών βελτιώσεων, καταθέτουμε νομοτεχνικές βελτιώσεις στο σχέδιο νόμου του Υπουργείου Εθνικής Άμυνας.

Πολύ γρήγορα σας αναφέρω ότι το άρθρο 16, όπως το ξέρετε, για την κράτηση 1% υπέρ «ΝΙΜΙΤΣ», αποσύρεται.

Στο άρθρο 20 για τις λέσχες θα προστεθεί εδάφιο που διασαφηνίζει ότι οι πολιτικοί υπάλληλοι θα κάνουν χρήση των υπηρεσιών χωρίς να πληρώνουν συνδρομή.

Στο άρθρο 22 για την εκτέλεση συνταγών από τον ΕΟΠΥΥ θα διαγραφεί το «δύναται».

Στο άρθρο 35, για τις μειώσεις του ν.4093/2012, η κατάργηση των μειώσεων θα επέλθει από 1-1-2021.

Στο άρθρο 50, θα διαγραφεί η λέξη «εσωτερικού», προκειμένου να περιλαμβάνει και τις μεταθέσεις του εξωτερικού.

Στο άρθρο 55, για την αυτεπάγγελτη μεταφορά των στρατευσίμων στο Πολεμικό Ναυτικό θα συμπεριληφθούν και οι πτυχιούχοι ναυπηγοί και η ιεραρχική σχέση μεταξύ των αξιωματικών ΑΣΣΥ και των νομιμοποιηθέντων εθελοντών αποτελεί ήδη άρθρο στην τροπολογία που έχει αποσταλεί και σας έχει μοιραστεί.

(Στο σημείο αυτό ο Υφυπουργός Εθνικής Άμυνας, κ. Νικόλαος Χαρδαλιάς καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 253-254)

ΑΛΛΑΓΗ ΣΕΛΙΔΑΣ

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Καταθέσαμε επίσης την τροπολογία που έχετε ήδη στα χέρια σας με εννιά άρθρα που αφορούν σε πέντε κρίσιμα ζητήματα. Πρώτον, ρυθμίζεται η συνέχιση της υποστήριξης του ναυπηγικού έργου που πραγματοποιείται στα ναυπηγεία της Ελευσίνας για την ολοκλήρωση της ναυπήγησης του εναπομείναντος Ταχέως Περιπολικού Κατευθυνόμενων Βλημάτων «Υποπλοίαρχος Βλαχάκος».

Δεύτερον, θεσπίζεται η προσαύξηση του επιδόματος ιδιαιτέρων συνθηκών εργασίας και η καταβολή τους στα πληρώματα των πολεμικών πλοίων που βρίσκονται σε αποστολή καθώς και στο προσωπικό των Ενόπλων Δυνάμεων που εκτελεί ειδική αποστολή.

Τρίτον, ρυθμίζονται ζητήματα σταδιοδρομίας με την εισαγωγή των ειδικών επιστημόνων ως ιδιαίτερης κατηγορίας αξιωματικών στο Πολεμικό Ναυτικό και την Πολεμική Αεροπορία, αλλά και με τη θέσπιση ανώτερου καταληκτικού βαθμού των αξιωματικών έρευνας πληροφορικής της Πολεμικής Αεροπορίας.

Τέταρτον, αντιμετωπίζεται το πρόβλημα της ιεραρχικής σχέσης μεταξύ των αξιωματικών που προέρχονται αφ’ ενός από τις ανώτερες στρατιωτικές σχολές υπαξιωματικών και αφ’ ετέρου από τους μονιμοποιηθέντες εθελοντές και εθελόντριες.

Πέμπτον, τροποποιείται η ονομασία των επιτροπών απαλλαγών, έτσι ώστε αυτή να συνάδει με την αποστολή και το έργο τους.

Η νομοθετική αντιμετώπιση του πρώτου ζητήματος είναι απαραίτητη -όπως είναι νομίζω ευρύτερα αντιληπτό- για την ολοκλήρωση των εργασιών στο ΤΠΚ «Υποπλοίαρχος Βλαχάκος» που εκτελούνται στις εγκαταστάσεις «Ναυπηγικές Βιομηχανικές Επιχειρήσεις Ελευσίνας» με σκοπό την πλήρη επιχειρησιακή του αξιοποίηση. Η ρύθμιση εντάσσεται στο πλαίσιο των μέτρων που λαμβάνει το Υπουργείο Εθνικής Άμυνας για τη διαρκή επαύξηση της μαχητικότητας των Ενόπλων Δυνάμεων και την προστασία του υπέρτατου αγαθού της εθνικής ασφάλειας.

Η αντιμετώπιση του δεύτερου ζητήματος κρίνεται αναγκαία για τη βελτίωση των εργασιακών συνθηκών και την ηθική ικανοποίηση των στελεχών που βρίσκονται σε αποστολή και τελεί στο πνεύμα ανάλογων επιδομάτων που έχουν θεσπιστεί για λοιπές κατηγορίες εργαζομένων που αντιμετωπίζουν κινδύνους κατά την εκτέλεση των καθηκόντων τους.

Η αντιμετώπιση του τρίτου ζητήματος είναι αναγκαία λόγω έλλειψης πρόβλεψης στο ισχύον νομοθετικό πλαίσιο της κατηγορίας των ειδικών επιστημόνων ως ιδιαίτερης κατηγορίας αξιωματικών. Οι εν λόγω αξιωματικοί δεν είναι απόφοιτοι σχολών των Ενόπλων Δυνάμεων αλλά προσλαμβάνονται προκειμένου να προσφέρουν τις εξειδικευμένες τους γνώσεις, όπως παραδείγματος χάριν βιολόγοι, χημικοί, ακτινοφυσικοί.

Ταυτόχρονα αντιμετωπίζεται η δυσμενής σταδιοδρομική μεταχείριση που επιφυλάσσει το ισχύον καθεστώς στους αξιωματικούς έρευνας πληροφορικής της Πολεμικής Αεροπορίας έναντι συναφών κατηγοριών αξιωματικών χωρίς τη συνδρομή ιδιαίτερου δικαιολογητικού λόγου. Η νομοθετική αντιμετώπιση του τέταρτου ζητήματος είναι αναγκαία προκειμένου να διορθωθούν στρεβλώσεις στην ιεραρχική δομή των Ενόπλων Δυνάμεων και να αποκατασταθεί το αίσθημα δικαιοσύνης μεταξύ των αξιωματικών.

Τέλος, το πέμπτο ζήτημα που αφορά στη μετονομασία των επιτροπών απαλλαγών κρίνεται σκόπιμο να ενταχθεί στην προτεινόμενη τροπολογία προκειμένου η αποστολή τους να αποτυπώνεται ορθότερα και στην ονομασία τους. Για όλα τα υπόλοιπα θέματα που αναδείχθηκαν από τους σεβαστούς αγορητές είτε υπαρκτά είτε ανύπαρκτα, είτε σημαντικά είτε εξοργιστικά, θα αναφερθώ στην ομιλία μου.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Χρήστος Μπουκώρος.

Έχει γίνει ενημέρωση ότι θα τελειώσουν οι Κοινοβουλευτικοί Εκπρόσωποι. Εν όψει του ότι έχουμε πολλές διαγραφές, θα τελειώσουμε πολύ γρήγορα. Να τελειώσουν οι Κοινοβουλευτικοί και αμέσως μετά μπαίνουμε στον κατάλογο.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πολύ, κύριε Πρόεδρε.

Πραγματικά το σημερινό νομοσχέδιο δείχνει τη διάθεση της Κυβέρνησης να αντιμετωπίσει ζητήματα του προσωπικού των Ενόπλων Δυνάμεων της χώρας. Θα είμαι συνοπτικός, γιατί τα περισσότερα τα ανέφερε και ο ίδιος ο Πρωθυπουργός, ο οποίος συμμετείχε στη συζήτηση του σημερινού νομοσχεδίου.

Θα ήθελα να ξεκινήσω, κυρίες και κύριοι συνάδελφοι, με το άρθρο 53 του νομοσχεδίου που έρχεται να τακτοποιήσει το ζήτημα, να δικαιώσει ουσιαστικά το ζήτημα των αποφοίτων των Ανώτερων Στρατιωτικών Σχολών Υπαξιωματικών των τάξεων 1991, 1992 και 1993. Είναι άλλωστε αυτή η Κυβέρνηση του Κυριάκου Μητσοτάκη και του Υπουργού Άμυνας, Νίκου Παναγιωτόπουλου, που ρύθμισε και το ζήτημα των αποφοίτων των ίδιων σχολών του 1990.

Με τη σημερινή ρύθμιση, με το άρθρο 53, εκτός της δικαίωσης των συγκεκριμένων αξιωματικών φαίνεται και η πρόθεση της Κυβέρνησης να ρυθμιστούν και ανάλογα ζητήματα στο μέλλον των επόμενων τάξεων, δηλαδή, από 1994 και μετά, όταν αυτά θα προκύψουν και σίγουρα όχι νωρίτερα από δύο χρόνια από τη σημερινή ημέρα. Κατά συνέπεια, εδώ έχουμε την αξιοπιστία του Υπουργείου Εθνικής Άμυνας. Είχε δεσμευτεί ο Υπουργός για την επίλυση του ζητήματος των ΑΣΣΥ 1991, 1992, 1993, δύο φορές από τη Βουλή. Έρχεται σήμερα, λοιπόν, να το ρυθμίσει άπαξ διά παντός.

Θα έλεγα, κυρίες και κύριοι, ότι και το άρθρο 47 έρχεται για να αποκαταστήσει μια αδικία. Και ποια είναι αυτή; Ορίζεται πλέον ως καταληκτικός βαθμός για τους εθελοντές μακράς θητείας αυτός του υπολοχαγού και ως βαθμός αποστράτευσης αυτός του λοχαγού, αποκαθιστώντας μια άδικη μέχρι σήμερα μεταχείριση.

Λένε οι της Αντιπολίτευσης ότι μόνο 25 εκατομμύρια ευρώ δίνει στο προσωπικό το νομοσχέδιο. Εξαρτάται πώς κάνει κανείς τον λογαριασμό. Είκοσι πέντε εκατομμύρια είναι τα λεγόμενα πλεύσιμα. Η αποκατάσταση τριών τάξεων των Ανώτερων Στρατιωτικών Σχολών Υπαξιωματικών δεν έχει οικονομικό κόστος όταν τους αποκαθιστάς βαθμολογικά; Έχει οικονομικό κόστος το οποίο δεν θέλει να βλέπει η Αντιπολίτευση. Θα έλεγα, λοιπόν, ότι και στην τροπολογία που έρχεται και φέρνει αυτό το επίδομα των 25 εκατομμυρίων ευρώ για πληρώματα πολεμικών πλοίων που βρίσκονται σε αποστολή καθώς και για προσωπικό Ενόπλων Δυνάμεων που εκτελεί ειδικές αποστολές, όπως λέει η ίδια η τροπολογία, δηλαδή ειδικές αποστολές ενίσχυσης δύναμης θα το λέγαμε, όπως στον Έβρο και στα νησιά, κατά την άποψή μου πρέπει με την υπουργική απόφαση να συμπεριληφθούν και όσοι συμμετέχουν σε ανάλογες αποστολές στο συγκεκριμένο επίδομα είτε αφορά γεωγραφικά τον Έβρο, είτε αφορά στα νησιά.

Σε κάθε περίπτωση, επειδή αγωνίστηκε γι’ αυτό το επίδομα ο εκλεκτός συνάδελφος ναύαρχος εν αποστρατεία, πρώην δήμαρχος Φαλήρου και νυν συνάδελφός μας Βουλευτής, Διονύσης Χατζηδάκης, πρέπει να πούμε ότι δείχνει την προσήλωση της πολιτείας, αυτούς που εργάζονται περισσότερο στις Ένοπλες Δυνάμεις και αυτούς που αναλαμβάνουν ειδικές αποστολές, όπως εξήγησε και ο εισηγητής μας, ο στρατηγός εν αποστρατεία, Βουλευτής Πειραιά, ο κ. Μανωλάκος. Πρέπει η πολιτεία να τους αντιμετωπίζει με αυτό τον τρόπο και να τους δίνει ένα ηθικό αντιστάθμισμα. Δεν είναι πολλά τα λεφτά. Είναι μια αναγνώριση των υπηρεσιών. Πιστεύω ότι η υπουργική απόφαση θα το εξειδικεύσει απολύτως.

Αντιμετωπίσαμε όλα τα προβλήματα του προσωπικού των Ενόπλων Δυνάμεων με το υπό συζήτηση νομοσχέδιο, κυρίες και κύριοι συνάδελφοι; Ασφαλώς όχι. Όμως, θεωρώ κομβικό σημείο στην αντιμετώπιση ζητημάτων προσωπικού την αναφορά του Πρωθυπουργού Κυριάκου Μητσοτάκη σήμερα από το Βήμα της Βουλής ότι μας απασχολεί έντονα και θα αναλάβουμε νομοθετική πρωτοβουλία στο άμεσο μέλλον για την κατηγορία των ΕΠΟΠ είκοσι έξι χιλιάδων στελεχών. Πρέπει να αντιμετωπιστεί.

Εγώ θεωρώ ότι σήμερα γίνεται μια τομή στο θέμα με τη σαφέστατη αναφορά του Πρωθυπουργού ότι το επόμενο ζήτημα που πρέπει να αντιμετωπίσουμε από ζητήματα προσωπικού είναι αυτό: το ζήτημα των ΕΠΟΠ και της συνέχισης της εύρυθμης επαγγελματικής τους πορείας. Αυτό θα συμβεί οπωσδήποτε γιατί όλα προδικάζουν και όλα συνηγορούν ότι και μετά τις εκλογές Πρωθυπουργός θα είναι ο Κυριάκος Μητσοτάκης και κυβέρνηση η Νέα Δημοκρατία. Και ξέρετε ότι για ό,τι λέει ο Πρωθυπουργός από το Βήμα αυτό αναλαμβάνει και μια δέσμευση. Δεν μιλάει τυχαία ο Πρωθυπουργός για την ανάγκη αντιμετώπισης του ζητήματος των ΕΠΟΠ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά θα χρειαστώ, κύριε Πρόεδρε.

Η ευκολία με την οποία τα κόμματα της Αντιπολίτευσης καταθέτουν τροπολογίες προς επίλυση τέτοιων ζητημάτων και -επιτρέψτε μου τη λαϊκή έκφραση- «όλα τα σφάζουν, όλα τα μαχαιρώνουν», ενώ είναι οι ίδιοι που όταν κυβερνούσαν με άλλες διατάξεις και τροπολογίες δημιούργησαν τα προβλήματα που σήμερα αυτό το νομοσχέδιο αντιμετωπίζει, δεν συνάδει με σοβαρό πολιτικό λόγο, ούτε χτίζει αξιοπιστία.

Πολύ θετικό του νομοσχέδιου ότι επιστρέφονται στα στελέχη των Ενόπλων Δυνάμεων, στους απόστρατους, τα μερίσματα των Μετοχικών Ταμείων Στρατού από 1-1-2021 και όχι από το 2022, όπως προέβλεπε το αρχικό κείμενο του νομοσχεδίου. Μένουν, λοιπόν και ορισμένα άλλα ζητήματα τα οποία, όπως είπε και ο Πρωθυπουργός, όπως διαβεβαιώνει και η ηγεσία του Υπουργείου Εθνικής Άμυνας, θα αντιμετωπιστούν νομοθετικά στο άμεσο μέλλον. Ένα τέτοιο είναι το βαθμολογικό των αξιωματικών των ειδικών κατηγοριών που δικαίως αποζητούν μια δίκαιη αποκατάσταση.

Νομίζω ότι σήμερα ελέχθησαν πολύ περισσότερα από όσα περιλαμβάνει το νομοσχέδιο, αλλά πλέον έχουμε τη δήλωση του Πρωθυπουργού που προδικάζει τη νομοθετική αντιμετώπιση ζητημάτων.

Κατά συνέπεια, το σύνολο της εικόνας, η μεγάλη εικόνα, δείχνει ότι αντιμετωπίσαμε την αποκατάσταση των αποφοίτων των Ανώτερων Στρατιωτικών Σχολών Υπαξιωματικών των τάξεων ’91, ’92, ’93 και έρχεται άμεσα και η ολιστική αντιμετώπιση του ζητήματος των ΕΠΟΠ.

Κατά συνέπεια, όταν λέμε πόσα χρήματα δίνουμε στα στελέχη να κοιτάμε τι χρήματα κρύβουν και οι αποκαταστάσεις και όχι μόνο τα επιδόματα το ύψος των οποίων προσδιορίζεται σαφώς. Πρέπει να κάνουμε άθροισμα γιατί οι προϋπολογισμοί έτσι θα καταρτιστούν στο μέλλον: Πόσους με μεγαλύτερο βαθμό διαθέτουμε πλέον, τόσα περισσότερα χρήματα για την ανταμοιβή τους και τη μισθοδοσία τους.

Κατά συνέπεια, νομίζω ότι γίνεται μια πολύ καλή αρχή, και κλείνω, για τα ζητήματα αντιμετώπισης του προσωπικού των Ενόπλων Δυνάμεων. Είναι αυτή η Κυβέρνηση που αύξησε, όσο καμμία άλλη, την ικανότητα της αποτρεπτικής ισχύος της χώρας με οπλικά συστήματα που κάνουν πανίσχυρη τη χώρα μας και σε αέρα και σε θάλασσα και είναι αυτή η Κυβέρνηση που σταδιακά θα αντιμετωπίσει και το σύνολο των προβλημάτων του προσωπικού των Ενόπλων Δυνάμεων, των προβλημάτων και των αιτημάτων που δικαίως εγείρουν οι γυναίκες και οι άνδρες των ελληνικών Ενόπλων Δυνάμεων στους οποίους -αν θέλετε- προσβλέπουμε να αξιοποιήσουν όλα αυτά τα πανάκριβα οπλικά συστήματα που από το υστέρημα του ελληνικού λαού αγόρασε η Κυβέρνηση προκειμένου να θωρακίσει τη χώρα. Γι’ αυτό και οι γυναίκες και οι άνδρες των Ενόπλων Δυνάμεων βλέπουν, είναι ψύχραιμοι, είναι σοβαροί και ξέρουν να κρίνουν και θα μας κρίνουν όλους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε, κύριε Μπουκώρο.

Προχωρούμε τώρα στον κατάλογο των ομιλητών.

Τον λόγο έχει ο κ. Ανδριανός από τη Νέα Δημοκρατία.

Επειδή μειώθηκαν οι ομιλητές, θα σας δίνω επτά λεπτά και θα υπάρχει ανοχή ενός λεπτού ακόμα.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή συζήτηση γίνεται υπό τη βαριά σκιά της απώλειας του Ευστάθιου Τσιτλακίδη και του Μάριου - Μιχαήλ Τουρούτσικα, αντιπτεράρχων της Πολεμικής Αεροπορίας μας. Η αδόκητη θυσία των δύο αυτών νέων ανθρώπων βύθισε τη χώρα στο πένθος, ταυτόχρονα, όμως, χαλύβδωσε την προσήλωσή μας στη δυναμική θωράκιση των δικαίων της πατρίδας μας. Απέναντι στους απανταχού επιβουλείς, η απάντηση της Ελλάδας, η απάντηση των Ελλήνων και των Ελληνίδων, είναι ξεκάθαρη. Η αποτρεπτική ισχύς των Ενόπλων Δυνάμεων διασφαλίζεται βεβαίως σε ένα βαθμό από την ποιότητα του εξοπλισμού και τις διεθνείς μας συμμαχίες, πάνω από όλα όμως διασφαλίζεται από το φρόνημα, την αυτοπεποίθηση, τον πατριωτισμό και την ευσυνειδησία των στελεχών των Ενόπλων Δυνάμεων, των ανδρών και των γυναικών που υπηρετούν την πατρίδα και είναι αποφασισμένοι να αγωνιστούν μέχρις εσχάτων για τα δίκαιά της.

Οφείλουμε, λοιπόν, σε αυτή την Αίθουσα, με κάθε δεδομένη ευκαιρία, να υπογραμμίζουμε την ύψιστη αυτή συμβολή των Ενόπλων Δυνάμεων στην ακεραιότητα, την ανεξαρτησία και την αξιοπρέπεια της πατρίδας μας. Οφείλουμε να είμαστε πολλαπλά προσεκτικοί απέναντι σε κάθε εκδήλωση της εξωγενούς προπαγάνδας που διακαώς επιθυμεί να διασπείρει ζιζάνια μεταξύ Ελλήνων. Και βεβαίως οφείλουμε ως οργανωμένη δημοκρατική πολιτεία να επιδεικνύουμε ιδιαίτερη φροντίδα για την επίλυση κάθε ζητήματος που αφορά στις Ένοπλες Δυνάμεις μας και τα στελέχη της, τα Σώματα Ασφαλείας, ώστε απερίσπαστα να αφιερώνονται στην επιτέλεση του καθήκοντος.

Αυτό υπηρετεί το υπό συζήτηση νομοσχέδιο. Πρόκειται για ένα νομοθέτημα που απαντά σε αρκετά ζητήματα, όχι σε όλα βεβαίως, πολλά από τα οποία είναι χρόνια. Ιδιαίτερη θέση σε αυτό έχει βεβαίως η σύσταση ειδικών λογαριασμών πρόνοιας στον Στρατό Ξηράς και την Πολεμική Αεροπορία, όπου δεν υπήρχε μέχρι σήμερα σχετική πρόβλεψη. Το Πολεμικό Ναυτικό διαθέτει Ταμείο Πρόνοιας από το 1954. Με την πρόβλεψη αυτή ενισχύεται η δυνατότητα αλληλοβοήθειας μεταξύ του προσωπικού των σωμάτων αυτών, καθώς και των μελών των οικογενειών τους.

Σημαντική είναι επίσης η πρόβλεψη που αφορά το ΝΙΜΤΣ, όπου στους δικαιούμενους νοσηλείας προστίθενται οι εν ενεργεία υπαξιωματικοί του Στρατού Ξηράς, των κοινών σωμάτων των Ενόπλων Δυνάμεων, της Ελληνικής Αστυνομίας και της τέως Χωροφυλακής, εφόσον είναι μέτοχοι του Μετοχικού Ταμείου Στρατού, καθώς και το μόνιμο προσωπικό του νοσοκομείου.

Ταυτόχρονα, διασφαλίζονται ακόμη αποτελεσματικότερα οι υποθέσεις της απρόσκοπτης λειτουργίας του ΝΙΜΤΣ, μιας δομής που έχει προσφέρει πολλά και σημαντικά στον κρίσιμο τομέα της υγείας των στελεχών των Ενόπλων Δυνάμεων και όχι μόνο.

Λόγω χρόνου δεν θα αναφερθώ ξεχωριστά στις πολλές επιμέρους προβλέψεις που επιλύουν δίκαια, ρεαλιστικά και αποτελεσματικά μια σειρά από διοικητικά και οικονομικά ζητήματα, πολλά από τα οποία αποτελούν πάγια αιτήματα των στελεχών. Άλλωστε, ήταν αναλυτικός ο εισηγητής μας, ο στρατηγός εν αποστρατεία κ. Μανωλάκος.

Θα επισημάνω μόνο τη ρύθμιση των ζητημάτων μακράς αναρρωτικής άδειας προσωπικού, τον εξορθολογισμό της διαδικασίας αξιοποίησης της ακίνητης περιουσίας των Ενόπλων Δυνάμεων, τη δίκαιη τροποποίηση των προβλέψεων για τις προαγωγές των ανώτατων αξιωματικών και τον βαθμό αποστράτευσης των εθελοντών μακράς θητείας, τις προβλέψεις που αφορούν θέματα στρατολογικής φύσης.

Ειδικά θα αναφερθώ στο Ε΄ Μέρος του νομοσχεδίου που αφορά στην Εθνοφυλακή και αντιμετωπίζει υπαρκτά ζητήματα ως προς τη στελέχωση των μονάδων και την εκπαίδευση του προσωπικού, τα δικαιώματα και τις υποχρεώσεις των εθνοφυλάκων, τη σχέση εργασίας μεταξύ Εθνοφυλακής και δημοσίου, τη συμμετοχή του πολιτικού προσωπικού των μονάδων στην εκπαίδευση και τη συμμετοχή και γυναικών στην Εθνοφυλακή.

Διαμορφώνεται έτσι ένα πλήρες και λειτουργικό θεσμικό πλαίσιο για την Εθνοφυλακή που εξυπηρετεί αποτελεσματικά την αποστολή του θεσμού στο σύγχρονο επιχειρησιακό περιβάλλον, ιδιαίτερα δεδομένων των προκλήσεων που καλείται να αντιμετωπίσει η πατρίδα μας.

Σημαντική είναι τέλος η σύσταση αυτοτελούς γραφείου υπεύθυνου προστασίας δεδομένων προσωπικού χαρακτήρα στο Υπουργείο Εθνικής Άμυνας, μια ανάγκη που απαντά σε υπαρκτά και συχνά πιεστικά ζητήματα.

Κυρίες και κύριοι συνάδελφοι, το υπό συζήτηση νομοσχέδιο δεν είναι δυνατόν να απαντήσει σε όλα τα ζητήματα των Ενόπλων Δυνάμεων και των στελεχών. Ήδη ο Πρωθυπουργός ανέφερε ότι ετοιμάζεται και νέο νομοσχέδιο που θα λύνει προβλήματα στους ΕΠΟΠ, αλλά και στα βαθμολογικά προβλήματα των αξιωματικών ειδικών κατηγοριών.

Η μαξιμαλιστική κριτική, συνεπώς, που διατυπώθηκε από την Αντιπολίτευση, είναι άδικη, αν δεν είναι και προσχηματική. Κι αυτό γιατί τόσο ο αριθμός, όσο και η βαρύτητα και η οξύτητα των ζητημάτων που αντιμετωπίζονται και μ’ αυτό το νομοσχέδιο καταδεικνύουν σαφέστατα την ποιότητα της νομοθετικής εργασίας, το βάθος της ανταπόκρισης σε ζητήματα των στελεχών των Ενόπλων Δυνάμεων, αλλά και την πολλάκις αποδεδειγμένη βούληση της σημερινής Κυβέρνησης της Νέας Δημοκρατίας και του Κυριάκου Μητσοτάκη να εξασφαλίζει με κάθε εφικτό τρόπο τις φιλικές, ηθικές και θεσμικές προϋποθέσεις ώστε οι Ένοπλες Δυνάμεις μας διαρκώς να ενισχύουν την αποτρεπτική τους ισχύ.

Αυτή είναι και η ελάχιστη έμπρακτη απόδοση τιμής, από πλευράς του νομοθετικού Σώματος της πατρίδας μας, προς τους άνδρες και τις γυναίκες που έχουν αφιερώσει τη ζωή τους στην υπεράσπιση της εθνικής μας ακεραιότητας και της ανεξαρτησίας.

Κλείνοντας, επιτρέψτε μου μια αναφορά στον πρόσφατο καταστροφικό σεισμό στην Τουρκία και τη Συρία. Η Ελλάδα από την πρώτη στιγμή έσπευσε να συμβάλλει στην αντιμετώπιση των συνεπειών αυτής της καταστροφής, διαθέτοντας σύγχρονα μέσα και άρτια εκπαιδευμένους διασώστες. Είναι η αυτονόητη ανθρωπιστική μας υποχρέωση μπροστά σε μια τεράστια τραγωδία. Εκφράζουμε τα ειλικρινή μας συλλυπητήρια στις οικογένειες των θυμάτων, εκφράζουμε έμπρακτα την αλληλεγγύη μας προς τον δοκιμαζόμενο τουρκικό λαό και τον λαό της Συρίας. Ελπίζουμε αυτή η τεράστια καταστροφή τουλάχιστον να λειτουργήσει ως αφορμή καταλλαγής στη γεμάτη ένταση γειτονιά μας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε.

Τον λόγο έχει τώρα η κ. Χρηστίδου από τον ΣΥΡΙΖΑ και αμέσως μετά η κ. Αντωνία Αντωνίου από το Κίνημα Αλλαγής.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα στην Ολομέλεια ένα πολυδιαφημισμένο νομοσχέδιο, το οποίο όμως στην πράξη αφήνει σε εκκρεμότητα σχεδόν όλα τα επείγοντα ζητήματα που απασχολούν τους ένστολους, κάτι που αποδεικνύεται από τις χιλιάδες αντιδράσεις των στελεχών.

Βέβαια κανείς δεν εκπλήσσεται. Η Κυβέρνηση που αυτοπροβάλλεται ως προνομιακός συνομιλητής του προσωπικού των Ενόπλων Δυνάμεων, παρά τις υποσχέσεις προεκλογικά και μετεκλογικά δεν έχει κάνει απολύτως τίποτα, άντε να μην πω και απολύτως τίποτα, επί τέσσερα χρόνια για να επιλύσει τα πολλά προβλήματα των ενστόλων. Αντίθετα με το παρόν νομοσχέδιο πιστεύουμε ότι δημιουργεί νέα προβλήματα.

Η κυβέρνηση του ΣΥΡΙΖΑ σε εξαιρετικά δύσκολες συνθήκες έφερε ευνοϊκές ρυθμίσεις για θέματα μέριμνας των στρατιωτικών με πολλούς νόμους, όπως τον ν.4361/2016, τον ν.4407/2016, τον ν.4494/2017, τον ν.4609/2019. Επιπλέον με τον ν.4472/2017 θέσπισε νέο μισθολόγιο κατοχυρώνοντας τα κεκτημένα των στρατιωτικών, παρά τις μνημονιακές πιέσεις, κάτι που δεν έχετε να αντιμετωπίσετε εσείς. Ήταν η κυβέρνηση του ΣΥΡΙΖΑ που επέστρεψε εφάπαξ 50% των περικοπών που αντισυνταγματικά παρακράτησε η Κυβέρνηση της Νέας Δημοκρατίας του Σαμαρά το 2014. Η Κυβέρνηση Μητσοτάκη παρ’ ότι απαλλαγμένη από το μνημονιακό βραχνά και ευτυχώς, χάρη στο ΣΥΡΙΖΑ και στις θυσίες του ελληνικού λαού, πάγωσε και ακύρωσε ορισμένες από αυτές τις ευνοϊκές ρυθμίσεις, όπως για παράδειγμα την πρόσθετη ασφαλιστική πενταετία για όλα τα στελέχη που καταργήθηκε με τον νόμο Χατζηδάκη.

Οι διατάξεις του κακού και πρόχειρου νομοσχεδίου που έχετε φέρει δημιουργούν στα μετοχικά ταμεία συνθήκες που αποσκοπούν στον μελλοντικό έλεγχο των οικονομικών τους, με όσα αυτό συνεπάγεται και γι’ αυτό άλλωστε δεν υπήρξε και προηγουμένως μελέτη βιωσιμότητας.

Επιπλέον, το παρόν νομοσχέδιο καταργεί πολύ σοβαρές ρυθμίσεις του ν.4609/2019 του ΣΥΡΙΖΑ, όπως το άρθρο 2 επαναφέροντας διάταξη του 1973 που ουσιαστικά τιμωρεί όσα στελέχη εμφανίσουν κάποιο ανίατο νόσημα ή όπως το άρθρο 15 που αφορούσε τη λειτουργία των Γραφείων Νομικής Προστασίας Στελεχών που είχαν θεσπιστεί για να βοηθούν τα στελέχη έναντι της διοικητικής αυθαιρεσίας.

Πολύ σημαντικά, όμως, είναι και όσα δεν επιλύει το συγκεκριμένο νομοσχέδιο. Και εξηγούμαι. Δεν υπάρχει μέριμνα για την πρόωρη αποστρατεία των εποπτών επαγγελματιών οπλιτών που θα βρεθούν κυριολεκτικά στον δρόμο και χωρίς σύνταξη στην ηλικία των πενήντα ετών. Επ’ αυτού του πολύ σοβαρού προβλήματος ο Πρωθυπουργός πριν από λίγη ώρα για ακόμη μια φορά έδωσε ανέξοδες υποσχέσεις. «Θα», στο μέλλον, «θα».

Παρόμοια, το Υπουργείο αδρανεί και δεν προβαίνει στη μισθολογική αποκατάσταση των προαχθέντων πριν τρία χρόνια εθελοντών μακράς θητείας στον βαθμό του ανθυπολοχαγού, μία ακόμη ρύθμιση του ΣΥΡΙΖΑ. Τα εν λόγω στελέχη πληρώνονται ακόμη ως ανθυπασπιστές και η αδιαφορία της Κυβέρνησης δεν τους κατοχυρώνει καν το δικαίωμα δικαστικής διεκδίκησης για τα δεδουλευμένα τους.

Επίσης, συνεχίζεται η αδικία της μισθολογικής κατάταξης των σπουδαστών στρατιωτικών σχολών, Ενόπλων Δυνάμεων, σε σχέση με τους σπουδαστές των σχολών των Σωμάτων Ασφαλείας, παρατείνεται η αδικία του επιδόματος τοκετού για βαθμούς χαμηλότερους του ανθυπολοχαγού, δεν προβλέπεται τίποτα για το οξύ στεγαστικό πρόβλημα των στρατιωτικών στις ακριτικές περιοχές και για το επίσης οξύ πρόβλημα πρόσβασης στην ιατροφαρμακευτική περίθαλψη. Όσο για το πολυδιαφημισμένο ενιαίο μισθολόγιο για την κάλυψη των αδικιών σε στελέχη των Ενόπλων Δυνάμεων παραπέμφθηκε για άλλη μια φορά στις καλένδες.

Αντί να επιλυθούν όλα αυτά, έχουμε τον Πρωθυπουργό που το μόνο που μπορεί να κάνει είναι να υπόσχεται για αυξήσεις του 2024, θεωρώντας ότι τα στελέχη των Ενόπλων Δυνάμεων ψηφίζουν με γνώμονα ταξίματα που προσβάλλουν τη νοημοσύνη τους, προσπαθώντας να υποκλέψει την ψήφο τους. Όμως, πραγματικά τι να περιμένει κανείς, κυρίες και κύριοι συνάδελφοι; Τι να περιμένει κανείς από μία Κυβέρνηση η οποία εξέδωσε ΚΥΑ για την αποζημίωση νυχτερινής εργασίας που δεν αναγνωρίζει αναδρομικότητα και περικόπτει ώρες εργασίας και δικαιούχους από την αποζημίωση. Τι να περιμένει κανείς από μία Κυβέρνηση που υπογράφει συμβάσεις για εξοπλισμούς 14 δισεκατομμυρίων ευρώ και συμφωνίες δεν προβλέπεται ούτε βίδα -σας τα είπε και ο Πρόεδρος Αλέξης Τσίπρας πριν από λίγο- για την Ελληνική Αμυντική Βιομηχανία, ούτε μια θέση εργασίας εντός της Ελλάδας. Συμφωνίες για εξοπλισμούς που μόνο στον τρίτο κόσμο εξακολουθούν να υπογράφονται με τέτοιους όρους. Τι να περιμένει κανείς από μια Κυβέρνηση που αυτοπροσδιορίζεται μεν ως υπέρμαχος της εθνικής ασφάλειας, αλλά ταυτόχρονα στέλνει για άγνωστο χρονικό διάστημα στη Σαουδική Αραβία αντιαεροπορικούς πυραύλους Πάτριοτ μαζί με περίπου εκατόν είκοσι άτομα προσωπικό χειρισμού και υποστήριξης, αντιαεροπορικούς πυραύλους που αγοράστηκαν από το ελληνικό κράτος ακριβώς για την εθνική ασφάλεια. Τι να περιμένει κανείς από μία Κυβέρνηση που αυτοπροσδιορίζεται μεν ως υπέρμαχος της εθνικής ασφάλειας, αλλά σε μια περίοδο μεγάλης έντασης των ελληνοτουρκικών σχέσεων και εν μέσω συχνών προκλητικών δηλώσεων από την τουρκική κυβέρνηση, επιλέγει να στείλει όπλα στην Ουκρανία εν κρυπτώ και να το πληροφορούνται οι πολίτες από τις δηλώσεις του Υπουργού Άμυνας των Ηνωμένων Πολιτειών και από τον Γερμανό Καγκελάριο. Τι να περιμένει κανείς από μία Κυβέρνηση που αυτοπροσδιορίζεται ως υπέρμαχος της εθνικής ασφάλειας, αλλά αποστέλλει τεθωρακισμένα στην Ουκρανία αντικαθιστώντας τα με πεπαλαιωμένα οχήματα που άλλες χώρες δεν δέχονται ούτε δωρεάν, χωρίς και πάλι να εξηγεί τι συνεπάγεται αυτό για την αμυντική ικανότητα της χώρας. Τι να περιμένει κανείς από μία Κυβέρνηση που αυτοπροσδιορίζεται ως εξόχως πατριωτική και ταυτόχρονα εμπλέκεται σε παιχνίδι εκβιασμών τύπου μαφίας, προβαίνοντας στην παρακολούθηση της ηγεσίας των Ενόπλων Δυνάμεων, ένα μεγάλο σκάνδαλο που συνοδεύεται από ένα μεγαλύτερο σκάνδαλο αυτό της συγκάλυψης των παρακολουθήσεων. Αυτό το δεύτερο σκάνδαλο δεν είναι πλέον μόνο του κ. Μητσοτάκη. Φέρει και την υπογραφή των εκατόν πενήντα έξι Βουλευτών της Νέας Δημοκρατίας που αναμετρήθηκαν σε αυτή την Αίθουσα με τη συνείδησή τους και με τις ευθύνες τους και αποδείχτηκαν ανεπαρκείς απέναντι στην υπεράσπιση της δημοκρατίας.

Και κλείνω, κύριε Πρόεδρε.

Κοιτάξτε να δείτε, κυρίες και κύριοι συνάδελφοι, ο ΣΥΡΙΖΑ ως αυριανή κυβέρνηση δεσμεύεται για μία συνολική μεταρρύθμιση στον χώρο των Ενόπλων Δυνάμεων, για το διαχωρισμό μισθολογίου - βαθμολογίου, για τη θεσμοθέτηση ενός αξιοκρατικού, εφαρμόσιμου και αδιάβλητου συστήματος μεταθέσεων και προαγωγών, ελέγξιμου από τα στελέχη, ώστε όλοι να αποκτήσουν την αίσθηση πως λειτουργούν σε ένα δίκαιο ασφαλές εργασιακό περιβάλλον.

Ο ΣΥΡΙΖΑ ως αυριανή κυβέρνηση δεσμεύεται για την έμπρακτη στήριξη του προσωπικού των Ενόπλων Δυνάμεων, για τη διερεύνηση των υποκλοπών σε βάρος της ηγεσίας τους και την απόδοση ευθυνών στους ενόχους αυτών των εντελώς παράνομων πρακτικών. Ο ΣΥΡΙΖΑ ως αυριανή κυβέρνηση δεσμεύεται για τον έλεγχο όλων των εξοπλιστικών προγραμμάτων που αποφασίστηκαν τα τρία τελευταία χρόνια γιατί παιχνίδια με την άμυνα της χώρας, όπως είπε ο Πρόεδρός μας Αλέξης Τσίπρας και με όπλα αγορασμένα με τα λεφτά του ελληνικού λαού δεν θα ανεχθούμε.

Ο ΣΥΡΙΖΑ τέλος ως αυριανή κυβέρνηση θα φέρει και στις Ένοπλες Δυνάμεις όπως και σε όλους τους υπόλοιπους τομείς άσκησης πολιτικής την κοινωνική δικαιοσύνη που έχει ανάγκη ο τόπος. Και αυτό ευτυχώς δεν θα αργήσει.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο έχει η κ. Αντωνία Αντωνίου από το Κίνημα Αλλαγής και αμέσως μετά ο ανεξάρτητος Βουλευτής, κ. Κωνσταντίνος Μπογδάνος.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κυρίες και κύριοι συνάδελφοι, η σκέψη μας αυτή τη στιγμή είναι στους χιλιάδες δοκιμαζόμενους από τους φονικού σεισμούς που έπληξαν την Τουρκία και τη Συρία. Είναι αυτονόητη υποχρέωση της χώρας μας να συνδράμει όχι μόνο με διασωστικά συνεργεία, αλλά και με ανθρωπιστική βοήθεια σε συντονισμό με τη διεθνή κοινότητα.

Επίσης, εκφράζουμε τη θλίψη μας και για την απώλεια των ανθρώπινων ζωών σήμερα το πρωί, αλλά και τις προηγούμενες μέρες στο Αιγαίο. Οι απώλειες αυτές δείχνουν πόσο αδίστακτα είναι τα κυκλώματα των διακινητών, αλλά και την απόγνωση των ανθρώπων που ανεβαίνουν σε καρυδότσουφλα ακόμα και με οκτώ μποφόρ.

Κύριε Υπουργέ, κυρίες και κύριοι συνάδελφοι, οφείλουμε όλοι μας να τιμήσουμε και από αυτό εδώ το Βήμα τους πεσόντες της Πολεμικής μας Αεροπορίας, αντιπτέραρχο Ευστάθιο Τσιτλακίδη και αντιπτέραρχο Μάριο - Μιχαήλ Τουρίτσικα, που ο χαμός τους σκοτείνιασε την ψυχή όλων των Ελλήνων. Ο συμβολισμός της θυσίας τους εν καιρώ ειρήνης θυμίζει στους Έλληνες ότι η πατρίδα μας και οι Ένοπλες Δυνάμεις δεν έπαψαν ποτέ να γεννούν ανθρώπους που με αυταπάρνηση εκτελούν το καθήκον τους για να μπορούμε να ζούμε με ασφάλεια προστατευμένοι από εξωτερικούς κινδύνους.

Όπως πιστεύουμε εμείς στο ΠΑΣΟΚ, η εθνική άμυνα δεν στηρίζεται μόνο στους εξοπλισμούς, αλλά και στο ανθρώπινο δυναμικό των Ενόπλων Δυνάμεων και στην αμυντική βιομηχανία. Σε ό,τι αφορά ειδικότερα τα στελέχη των Ενόπλων Δυνάμεων, δεν πρέπει να ξεχνάμε ότι βρίσκονται για πολλά χρόνια σε αυξημένη επιφυλακή, με μεγάλη επιχειρησιακή πίεση, λόγω της κλιμάκωσης της τουρκικής προκλητικότητας.

Θα ανέμεναν, λοιπόν, οι άνθρωποι από την πολιτεία να αφουγκραστεί τη φωνή τους και να σπεύσει με μεγάλη προσοχή και δικαιοσύνη να αντιμετωπίσει μία πληθώρα θεμάτων που απασχολούν το προσωπικό των Ενόπλων Δυνάμεων και τους απόστρατους.

Δυστυχώς, αυτό το νομοσχέδιο είναι αποσπασματικό και ελλειμματικό και αποδεικνύει ότι η Κυβέρνηση δεν θέλει να αφουγκραστεί τη φωνή τους. Επιλύει ορισμένα προβλήματα, αλλά αφήνει εκτός ρύθμισης δεκάδες ζητήματα του ανθρώπινου δυναμικού των Ενόπλων Δυνάμεων.

Στη διαβούλευση του νομοσχεδίου, αλλά και στην ακρόαση των φορέων διατυπώθηκαν μια σειρά από αιτήματα που η Κυβέρνηση τα αγνόησε εντελώς. Ο εισηγητής μας, ο κ. Κεγκέρογλου, σας ανέφερε ποια είναι τα κρίσιμα αιτήματα που παραμένουν αναπάντητα. Σας καταθέσαμε τροπολογίες για είκοσι θέματα, διορθώσεις στο νομοσχέδιο, αλλά και προσθήκη θεμάτων που δεν συμπεριλάβατε και είναι παραπάνω από αναγκαία η ρύθμισή τους.

Ελπίζουμε, έστω και την τελευταία στιγμή, κύριε Υπουργέ, να υιοθετήσετε τις προτάσεις μας που αφορούν: Τους ανακαλούμενους αξιωματικούς για λόγους υγείας. Τη δίκαιη διανομή μεριδίων και τη στήριξη των χαμηλοσυνταξιούχων μερισματούχων των μετοχικών ταμείων, με βάση οικονομοτεχνική μελέτη που θα εκπονηθεί από το Μετοχικό Ταμείο Στρατού. Την ανάκληση των μνημονιακών μειώσεων στα μερίσματα. Την αναπροσαρμογή του καταβαλλόμενου ποσού στο Μετοχικό Ταμείο Στρατού λόγω τέλεσης γάμου, που είναι πολύ υψηλό και με απαράδεκτη αναδρομικότητα. Την αναγνώριση επαγγελματικών δικαιωμάτων μηχανικού στους μηχανικούς απόφοιτους της Σχολής Ικάρων. Τον διπλασιασμό του χρόνου υπηρεσίας προσωπικού των Ενόπλων Δυνάμεων που υπηρετεί στις μονάδες εκστρατείας. Την κάλυψη του συνόλου των ασφαλιστικών εισφορών από τον κρατικό προϋπολογισμό των στελεχών των Ενόπλων Δυνάμεων για την πρόωρη αποστρατεία και συνταξιοδότησή τους με ευθύνη της υπηρεσίας τους. Την τροποποίηση των ορίων ηλικίας αποστρατείας και συνταξιοδότησης ΕΠΟΠ. Τη μισθολογική κατάταξη σπουδαστών στρατιωτικών σχολών. Τη μετονομασία της Σχολής Μονίμων Υπαξιωματικών Αεροπορίας. Την κατάργηση της υποχρεωτικής εγγραφής των συνδρομητών υπέρ ενώσεων αποστράτων αξιωματικών.

Επιπλέον, θεωρούμε ότι οι αξιωματικοί προέλευσης εθελοντών μακράς θητείας πρέπει να αντιμετωπίζονται ισότιμα και όχι προνομιακά σε σχέση με όλους τους άλλους αρχαιότερούς τους αξιωματικούς.

Σημειώνω ότι σε πολλά από αυτά στάθηκε και ο ειδικός αγορητής της Νέας Δημοκρατίας και άλλοι Βουλευτές της Συμπολίτευσης. Αλλά, υπάρχει ακόμη ένα πεδίο στο οποίο, κύριε Υπουργέ, σας συνιστώ ανεπιφύλακτα να ακούσετε περισσότερο εμάς, το ΠΑΣΟΚ, και λιγότερο το Υπουργείο Οικονομικών και ειδικά το Μέγαρο Μαξίμου. Και αυτό είναι η αμυντική βιομηχανία.

Αναφέρθηκε σήμερα ο Πρωθυπουργός στην ΕΑΒ, αλλά δεν είπε κουβέντα για τα ΕΑΣ, για την «ΠΥΡΚΑΛ». Το φαραωνικό όνειρο του Μαξίμου για ένα περιβόητο κυβερνητικό πάρκο στον Υμηττό θέτει σε κίνδυνο την ομαλή και συγκροτημένη μετεγκατάσταση των Ελληνικών Αμυντικών Συστημάτων.

Το Μέγαρο Μαξίμου, αλλά και το Υπουργείο Οικονομικών έχουν επιδείξει μία αδικαιολόγητη κρυψίνοια από την αρχή γι’ αυτό το πρότζεκτ, το οποίο με τον τρόπο που μεθοδεύεται θα βλάψει το εξοπλιστικό πρόγραμμα που εκτελούν τα ΕΑΣ για την εθνική άμυνα, όπως λένε και οι ίδιοι οι σύμβουλοι του Υπουργείου Οικονομικών στη μελέτη τους. Γιατί ακόμα και σήμερα δεν έχετε δεσμευτεί για το πού θα μετεγκατασταθούν τα ΕΑΣ, για το ποιο είναι το κόστος και πού θα βρεθούν οι πόροι.

Δεν ξέρουμε αν βιάζονται μόνο στο Μαξίμου ή και εταιρείες που ενδιαφέρονται για το περιβόητο ΣΔΙΤ. Εσείς έχετε την ευθύνη, κύριε Υπουργέ, να φροντίσετε ότι η Ελληνική Αμυντική Βιομηχανία, όχι μόνο δε θα υποβαθμιστεί, αλλά θα αναβαθμιστεί μέσα από τη μετεγκατάστασή της.

Η πρόταση του ΠΑΣΟΚ - Κινήματος Αλλαγής είναι να καταστούν τα ΕΑΣ κρίσιμος παραγωγός πυρομαχικών και εν γένει εξοπλισμών για την εθνική άμυνα, όπως ακριβώς κάνει αυτή τη στιγμή η αμυντική βιομηχανία στην Τουρκία, που παράγει, σύμφωνα με εκτιμήσεις, το 80% των αμυντικών δαπανών. Δηλαδή, πλησιάζει την αυτάρκεια.

Εμείς ζητάμε, τη στιγμή που η χώρα μας έχει τη μεγαλύτερη δαπάνη για εξοπλισμούς στο ΝΑΤΟ, να μετατραπεί η αμυντική βιομηχανία σε βασική αναπτυξιακή ατμομηχανή για λόγους εθνικούς, αναπτυξιακούς και κοινωνικούς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό παρακαλώ, κύριε Πρόεδρε.

Εδώ, όμως, έχουμε το εξής οξύμωρο στο Υπουργείο Οικονομικών. Ενώ το ίδιο πανηγυρίζει για την ανάπτυξη και εκτιμητές του αυξάνουν την αντικειμενική αξία των ακινήτων σε όλη τη χώρα, όταν πήγαν στον Υμηττό -δύο χιλιόμετρα από το κέντρο της Αθήνας- κοστολόγησαν τα εκατόν πενήντα πέντε στρέμματα της «ΠΥΡΚΑΛ» μόλις 31 εκατομμύρια. Δηλαδή, το δημόσιο ευτελίζει την περιουσία της αμυντικής βιομηχανίας μέσα από την απαλλοτρίωση ενός ακινήτου σε μια αδικαιολόγητα χαμηλή και μη αγοραία τιμή.

Ασφαλώς, το θέμα της κοστολόγησης του ακινήτου δεν είναι αρμοδιότητά σας. Όμως, το αξιόμαχο των Ενόπλων Δυνάμεων και ο ρόλος της αμυντικής βιομηχανίας είναι στην αρμοδιότητά σας. Και σας καλώ, κύριε Υπουργέ, να την ασκήσετε με ευθύνη, ανεξάρτητα από τα ΣΔΙΤ που σχεδιάζει το Μαξίμου και το Υπουργείο Οικονομικών.

Θα ήθελα, με την ανοχή του Προέδρου, να κάνω και μια αναφορά στις διατάξεις της τροπολογίας 1571 που αφορούν το Πυροσβεστικό Σώμα. Με το άρθρο 3 επανακαθορίζεται ο χρόνος διαγραφής των αποστρατευμένων πυροσβεστικών υπαλλήλων από δύναμη του Πυροσβεστικού Σώματος. Πιθανώς, σύμφωνα με όσα πληροφορούμαστε, να υπάρχει σοβαρός κίνδυνος να είναι εις βάρος των αποστρατευόμενων στελεχών σε σχέση με την παρούσα κατάσταση. Χωρίς σοβαρά στοιχεία για την ταχύτητα έκδοσης των συντάξεων των στελεχών από την ημερομηνία διαγραφής τους δεν μπορούμε να αξιολογήσουμε την ορθότητα της ρύθμισης και μας καθιστά επιφυλακτικούς.

Ως προς το άρθρο 4, δεν διαφωνούμε με την ουσία του απαραίτητα. Ωστόσο, προκαλεί αλγεινή εντύπωση ότι η διάταξη ψηφίζεται μετά από την ολοκλήρωση κρίσεων αξιωματικών που δημοσιεύθηκαν σε ΦΕΚ πριν από τρεις ημέρες, στις 4 Φεβρουαρίου, το οποίο σας καταθέτω στα Πρακτικά.

(Στο σημείο αυτό η Βουλευτής κ. Αντωνία (Τόνια) Αντωνίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό πιθανώς να σημαίνει ότι κάποιοι αξιωματικοί να μην πληρούσαν τις τυπικές χρονικές προϋποθέσεις κατά την προαγωγή τους. Μια ακόμη επιτυχία του επιτελικού κράτους, που έβαλε «το κάρο μπροστά από το άλογο», με κίνδυνο ακυρότητας.

Εγώ, όμως, θέλω να σταθώ και σε κάτι άλλο. Η κινητικότητα των στελεχών του Πυροσβεστικού Σώματος είναι μια θεμιτή διαδικασία, αλλά δεν μπορεί να ρυθμίζεται με ad hoc διατάξεις για κάποιες βαθμίδες. Χρειάζεται συνολική αξιολόγηση, αλλά από Υπουργούς που θέλουν και μπορούν να νομοθετούν και όχι απλά να «τροπολογούν».

Κλείνω λέγοντας ότι το επίδομα ιδιαίτερων συνθηκών που φέρατε σήμερα με τροπολογία, όπως είπε ο Πρωθυπουργός, που είχε δεσμευτεί από τον Σεπτέμβρη, καλώς να έρθει. Όμως, τα ποσά για τους πυροσβέστες και τα Σώματα Ασφαλείας, κύριοι συνάδελφοι, είναι πολύ κατώτερα των αντίστοιχων των Ενόπλων Δυνάμεων. Και αυτό είναι μια πολύ μεγάλη αδικία που, κατά την άποψή μας, δεν θα πρέπει να υπάρξει.

Σας ευχαριστώ πολύ και ιδιαίτερα τον πρόεδρο για την ανοχή του.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τώρα τον λόγο έχει ο κ. Μπογδάνος, όπως προανέφερα, και αμέσως μετά θα μιλήσει ο εκ Δωδεκανήσου κ. Μάνος Κόνσολας.

Κύριε Μπογδάνο, έχετε τον λόγο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, κατά πρώτον όντας εδώ από τις δέκα το πρωί, έχοντας παρακολουθήσει, όσο ελάχιστοι Βουλευτές από όλα τα κόμματα το έχουν κάνει, όλη τη διαδικασία και των πολιτικών Αρχηγών και των Κοινοβουλευτικών Εκπροσώπων και των εισηγητών, ευχαριστώ εκ των προτέρων για την ανοχή σας στον χρόνο. Δεν θα παραβούμε κατά πολύ το όριο, αλλά καταλαβαίνετε ότι σχεδόν επτά-οκτώ ώρες εδώ έχουν τεθεί πάρα πολλά ζητήματα στα οποία θα πρέπει να αναφερθούμε. Συνεπώς, εκ των προτέρων ευχαριστώ.

Κυρίες και κύριοι συνάδελφοι, κατά πρώτον ορθότατη ήταν η απόφαση της ελληνικής Κυβερνήσεως να συνδράμει με βοήθεια, με κλιμάκιο της ΕΜΑΚ την δοκιμαζόμενη περιοχή της Τουρκίας η οποία επλήγη από καταστροφικό σεισμό, που έχει κάνει τις καρδιές όλων μας να σφίγγονται. Οι εικόνες αυτές είναι πραγματικά ανατριχιαστικές. Συγχρόνως, προτρέπουμε την ελληνική Κυβέρνηση να κάνει ακριβώς το ίδιο για την πληττόμενη και δοκιμαζόμενη Αραβική Δημοκρατία της Συρίας.

Ο σεισμός χτυπά χωρίς να κοιτά σύνορα κι αυτό είναι κάτι το οποίο ειδικά εμείς που ζούμε στην Ελλάδα, μια σεισμογενή χώρα, θα πρέπει να το θυμόμαστε πάντοτε. Στο Ντιγιάρμπακιρ, την ιστορικά ελληνική Άμιδα με τα τείχη από βασάλτη, στην Έδεσσα (Σανλιούρφα), στη Βέροια λίγο πιο δίπλα, στη Νίσιβη εντός των συριακών συνόρων, τη βυζαντινή Νίσιβη (Νισαϊμπίν), το Μαρντίν, δηλαδή την Μερίδα, τη Σύρτη, την Αντιόχεια του Ταύρου, τη Μελιτινή, εκεί που η ελληνική παρουσία και λαλιά άφησε ανεξίτηλο το στίγμα της, σήμερα άνθρωποι, Τούρκοι, Σύριοι, Κούρδοι -ας μην φοβόμαστε να το πούμε, κουρδικές είναι αυτές οι περιοχές- έχουν σήμερα την ανάγκη μας. Και οι Έλληνες έχουμε ήθος. Δεν κοιτάμε ποιος είναι αυτός που έχει την ανάγκη μας. Σπεύδουμε να συντρέξουμε.

Το σημερινό νομοσχέδιο, κυρίες και κύριοι, αναφέρεται στο ισχυρότερο οπλικό σύστημα που διαθέτει η Ελλάς και οι ελληνικές Ένοπλες Δυνάμεις, το προσωπικό του Στρατού Ξηράς, του Πολεμικού Ναυτικού και της Πολεμικής Αεροπορίας. Μιλάμε για ανθρώπους οι οποίοι είναι αποφασισμένοι, όπως απέδειξαν και οι δύο ήρωες πεσόντες χειριστές των F- 4 Φάντομ προ ολίγων ημερών, να δώσουν και τη ζωή τους για όλες και όλους εμάς.

Εμείς, λοιπόν, υποχρεούμαστε, κατ’ ελάχιστον, να τους θέτουμε σε πρώτη προτεραιότητα και να λαμβάνουμε υπ’ όψιν τις πραγματικές ανάγκες τους. Απαιτείται όχι μόνο η μέριμνα για τα στελέχη των Ενόπλων Δυνάμεων που είναι επαγγελματίες, όχι μόνο για τους κληρωτούς, αλλά όπως έχει τεθεί και στο υπό συζήτηση νομοσχέδιο, για την εθνοφυλακή, για τους εθελοντές εφέδρους, οι οποίοι είναι απόλυτη ανάγκη να αξιοποιηθούν, να ενισχυθούν, να στηριχθούν, όχι μόνο λόγω της τουρκικής απειλής, αλλά και διότι πολύ φοβούμαι ότι ενδεχομένως κάποτε -το απεύχομαι από καρδιάς- θα χρειαστεί στην Ελλάδα, εάν εμπλακούμε σε δυσάρεστες περιπέτειες, να αντιμετωπίσουμε ως αποτέλεσμα εσφαλμένων εγκληματικών πολιτικών στο πεδίο της λαθρομετανάστευσης και μια πέμπτη φάλαγγα η οποία θα είναι συντονισμένη με το τουρκικό παρακράτος, με την αντίπαλο και προαιώνιο θα τολμήσω να πω εχθρό της Ελλάδος, η οποία ξέρει πολύ καλά τι κάνει οργανώνοντας τις υποτιθέμενα ειρηνικές κοινότητες Ασιατών, κυρίως μουσουλμάνων, οι οποίοι έχουν βρεθεί στην Ελλάδα και σε ορισμένα επίπεδα λειτουργούν ήδη ως κράτος εν κράτει.

Χρειάζεται μια πραγματική, μια ισχυρή εθνοφυλακή και προς αυτή την κατεύθυνση θα μου επιτρέψετε να καταθέσω για τα Πρακτικά μια πρόταση η οποία ήλθε στην προσοχή μας. Την θεωρώ εξαιρετικά ενδιαφέρουσα, πολύ καλά μελετημένη. Την υιοθετούμε και ως Πατριωτική Δύναμη Αλλαγής, χωρίς ο συντάκτης της ο κ. Αντώνης Μαμμής, δικηγόρος Αθηνών και έφεδρος δεκανέας των καταδρομών, να ανήκει σε οποιοδήποτε κόμμα. Θα την καταθέσω στα Πρακτικά διότι πιστεύω, κύριε Υπουργέ, ότι πραγματικά αξίζει να μελετηθεί και στοιχεία της να υιοθετηθούν.

Από κει και ύστερα, θα πρέπει να δούμε τους ανθρώπους οι οποίοι επαγγέλλονται τους προστάτες μας, τους ανθρώπους που είναι έτοιμοι να θυσιαστούν για εμάς. Ανθυπολοχαγός Στρατιωτικής Σχολής Ευελπίδων με 888 ευρώ καθαρό μισθό.

Είναι εξευτελιστικό, κυρίες και κύριοι! Πέραν οποιασδήποτε κομματικής ή ιδεολογικής θέσης καθεμιάς και καθενός, σ’ αυτό θα πρέπει να συμφωνήσουμε. Είναι εξευτελισμός ο ανθυπολοχαγός που θα πέσει στην πρώτη γραμμή να έχει καθαρό πρώτο μισθό 888 ευρώ. Μόνιμος λοχίας της Σχολής Μονίμων Υπαξιωματικών. Το λέγαμε στα ΛΥΒ. Εμείς θα στελεχώσουμε την πρώτη τη γραμμή. Σημαίνει εμείς θα φάμε την πρώτη σφαίρα για 742 ευρώ τον μήνα.

«Δεν έχουμε λεφτά», θα πουν οι κυβερνήτες. Μία δομή, δήθεν εν πολλοίς, ασυνοδεύτων ανηλίκων στην Αθήνα -δεν θα δώσω τη διεύθυνση, το έχω κάνει κοινοβουλευτική ερώτηση, από εκεί είναι τα στοιχεία, πάρτε τα, δείτε τα, διασταυρώστε τα- 106.000.000 ευρώ, επί Νέας Δημοκρατίας. Έχουμε τουλάχιστον είκοσι-είκοσι πέντε τέτοιες δομές στην Αθήνα. Κόψτε τους τα μισά λεφτά -έχετε βγάλει 1.000.000.000 ευρώ- κόψτε το ΑΦΜ, το ΑΜΚΑ, τα επιδόματα στους εισβολείς λαθρομετανάστες και δώστε τα στα στελέχη, στους στρατιωτικούς μας, στην οργάνωση του στρατεύματος, στους εφέδρους, στους εθελοντές, στους εθνοφύλακες.

Οι προεκλογικές υποσχέσεις του 2019, ο προεκλογικός διακηρυκτικός και προγραμματικός μας λόγος -τον οποίο είχα αγκαλιάσει και είχα προπαγανδίσει, με την καλή έννοια, με όλη μου την καρδιά- μιλούσε για δώδεκα ναυτικά μίλια. Δεν τα είδαμε. Μιλούσε για ΑΟΖ με Κύπρο. Δεν την είδαμε.

Θέλω να δείξω αυτόν τον χάρτη στη Βουλή, διότι ήταν ο χάρτης με τον οποίο κινηθήκαμε προεκλογικά. Ισχύει; Δεν απευθύνεται στον κύριο Υπουργό το ερώτημα, αλλά έχει να κάνει με το θέμα του νομοσχεδίου. Ισχύει; Έχουμε ΑΟΖ, η οποία συναντά την ΑΟΖ της Κύπρου; Γιατί δεν την έχουμε διεκδικήσει; Γιατί δεν την έχουμε συνομολογήσει; Τί φοβόμαστε;

Το 2019 -και κλείνω με αυτό- ο κατ’ εμέ αποτυχημένος στα καθήκοντά του ως Υπουργού, αλλά εξαιρετικός διεθνολόγος, ο κ. Άγγελος Συρίγος, είχε δημοσιεύσει κείμενα στην «ΚΑΘΗΜΕΡΙΝΗ», στο «ΠΡΩΤΟ ΘΕΜΑ», μιλώντας για τις γκρίζες ζώνες της Τουρκίας. Μιλούσε ο κ. Συρίγος -εντάσσεται στον προεκλογικό λόγο της Νέας Δημοκρατίας του 2018 - 2019- για τα Νησιά Μαυριές ή Λαγούσες, στην είσοδο των Δαρδανελίων, έξω από τα τρία μίλια της Συνθήκης της Λωζάνης, άρα δικαιωματικά διεκδικήσιμα από την Ελλάδα. Μιλούσε για τα Μοσχονήσια, στον κόλπο του Αδραμυττίου και απέναντι ακριβώς από τη Λέσβο, τα Νησιά Δασκαλειό, Κοκκινονήσι, Λειός, Καλαμόπουλο, Γιαλονήσι, Πύργος, Αδιάβατος, Ουλιά, Κάλαμος, όλα έξω από τα τρία μίλια της Συνθήκης της Λωζάνης, άρα διεκδικήσιμα από την Ελλάδα, ακόμα και ως τακτικό χαρτί σε μία στρατηγική αντιμετώπισης μίας Τουρκίας που έχει πλέον χάσει κάθε όριο.

«Βάσει της ίδιας λογικής», έλεγε ο κ. Συρίγος, δεν τα λέω εγώ, «η Ελλάς μπορεί να διεκδικήσει ακόμα και νησιά στη θάλασσα του Μαρμαρά, στην Προποντίδα, την Προκόννησο, την Αφησιά, την Καλόλιμνο, την Κούταλη, το Προβατονήσι». Ακούγονται αυτά τα πράγματα σε πολλούς εντελώς εκτός λογικής, αλλά δεν είναι εκτός λογικής η Τουρκία να διεκδικεί τις Οινούσσες ή να διεκδικεί τη Γαύδο. Θα μπορούσαμε να απαντήσουμε, θα μπορούσαμε να διεκδικήσουμε ακόμα και αν αυτό ήταν ένα διαπραγματευτικό χαρτί.

Εν κατακλείδι, έχετε ακόμα λίγο χρόνο, κυρίες και κύριοι της Κυβερνήσεως, μέχρι τις εκλογές. Αντί να αφήσετε παρακαταθήκη μια λειψή, κουτσουρεμένη ΑΟΖ, ένα τουρκολιβυκό μνημόνιο, παραβιάσεις σε αέρα και θάλασσα, γιατί δεν ρίχνουμε τα Μπαϊρακτάρ όταν είναι πάνω από το έδαφός μας; Όχι επανδρωμένα, να μην ξεκινήσουμε πόλεμο, να πούμε σε όλο τον κόσμο ότι πετούν πάνω από τα εδάφη μας. Αντί να αφήσουμε μια τέτοια παρακαταθήκη, σας καλούμε, σας προτρέπουμε κόψτε τον βήχα της Τουρκίας.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε. Έχετε πάει στα δώδεκα λεπτά.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Έκλεισα, κύριε Πρόεδρε.

Κόψτε τον βήχα της Τουρκίας. Θα σας στηρίξουμε όλοι οι πατριώτες, για την πατρίδα και τα παιδιά μας.

Ευχαριστώ θερμά για την προσοχή.

(Στο σημείο αυτό ο Βουλευτής κ. Κωνσταντίνος Μπογδάνος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Μπογδάνο.

Τον λόγο τώρα έχει ο κ. Μάνος Κόνσολας από τη Νέα Δημοκρατία και αμέσως μετά ο κ. Χρήστος Δερμεντζόπουλος από τη Νέα Δημοκρατία.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, εγώ θέλω να εκφράσω από την πρώτη στιγμή, από αυτό το Βήμα, τα βαθύτατα μου συλλυπητήρια στο πρόσωπο του κ. Χαρδαλιά, που εκπροσωπεί τις Ένοπλες Δυνάμεις για τον χαμό των δύο αξιωματικών της Πολεμικής Αεροπορίας για άλλη μια φορά στην Εθνική Αντιπροσωπεία.

Παράλληλα, κύριε Υπουργέ, επιτρέψτε μου να σας συγχαρώ και εσάς προσωπικά και συνολικά την ηγεσία του Υπουργείου, όπως και τον κ. Τουρνά, κατ’ αρχάς για το γεγονός ότι σε εγρήγορση με απόφαση του ο Πρωθυπουργός έδειξε τα αισθήματα αλληλεγγύης στη γείτονα χώρα Τουρκία μετά από τον καταστροφικό σεισμό, αλλά και πάλι, κύριε Χαρδαλιά, να σας συγχαρώ γιατί με αυτό το νομοσχέδιο μας δίνεται η ευκαιρία να μιλήσουμε από ψυχής και να καταθέσουμε την ικανοποίησή μας.

Διότι η συζήτηση σε αυτό το νομοσχέδιο έχει να κάνει και με την παραμεθόριο, τους εθνοφύλακες της περιοχής μας, το προσωπικό των Ενόπλων Δυνάμεων, τον εξορθολογισμό της νομοθεσίας των Ενόπλων Δυνάμεων και θα περίμενα μετά την εισήγηση του κ. Μανωλάκου και των συναδέλφων που προηγήθηκαν, η Αξιωματική Αντιπολίτευση, ναύαρχε, να ενσκήψει πάνω σε αυτά τα σημαντικά ζητήματα και τουλάχιστον να συναινέσει σε βασικά θέματα, σε επίλυση ζητημάτων που χρονίζουν.

Και θέλω να θυμίσω ότι και ο Πρωθυπουργός αλλά και η ηγεσία του Υπουργείου είπε ότι δεν λύνονται όλα τα θέματα, αλλά προσεγγίζουμε βασικά ζητήματα που θέλουν οι άνδρες και οι γυναίκες των Ενόπλων Δυνάμεων να λυθούν. Και είναι τώρα η ώρα να μπορέσουμε να βρούμε τον βηματισμό της συνεννόησης.

Μετά από αυτή τη συζήτηση διαπιστώνουμε ωστόσο ότι η Αξιωματική Αντιπολίτευση ποτέ στο παρελθόν σε αντίστοιχα θέματα δεν προέβαλε αντιστάσεις και διαφωνίες και η εκάστοτε Αξιωματική Αντιπολίτευση, παρά τις θεμελιώδεις διαφορές τους, φρόντιζαν να ψηφίζουν έξω από το πεδίο της αντιπαράθεσης τα νομοσχέδια και τα ζητήματα που αφορούν τις Ένοπλες Δυνάμεις. Με πολύ μεγάλη λύπη διαπιστώνουμε ότι δεν συμβαίνει το ίδιο σήμερα.

Η άμυνα της χώρας ήταν ένα πεδίο στο οποίο η κυβέρνηση και η αντιπολίτευση συμπεριφέρονταν με υψηλό αίσθημα ευθύνης. Διαπιστώσατε εσείς, αγαπητές και αγαπητοί Βουλευτές, ότι αυτό υπάρχει σήμερα;

Να θυμίσω ότι ο Ανδρέας Παπανδρέου ως αρχηγός της αξιωματικής αντιπολίτευσης ψήφιζε πάντα τα νομοσχέδια στον προϋπολογισμό στις δαπάνες για την άμυνα. Είναι αξιοσημείωτο και πρέπει να το καταθέσω από αυτό το Βήμα σήμερα εδώ. Το ίδιο συνέβαινε όμως ωστόσο και όταν η Νέα Δημοκρατία ήταν αντιπολίτευση.

Θλιβερή εξαίρεση ωστόσο σε αυτόν τον κανόνα είναι η σημερινή εικόνα της Αντιπολίτευσης, της Αξιωματικής Αντιπολίτευσης, και αντιλαμβάνομαι τις ουσιαστικές πολιτικές διαφορές, ωστόσο δεν αντιλαμβάνεται κανείς από εμάς, κυρίες και κύριοι συνάδελφοι, ποια είναι η καταψήφιση εθνικών επιλογών μείζονος πολιτικής σημασίας, όπως ήταν αυτό του ελληνογαλλικού αμυντικού συμφώνου, που οδήγησαν την Αξιωματική Αντιπολίτευση να καταψηφίσει το σχέδιο νόμου και τα ζητήματα αυτά που απαιτούν οι πολίτες και η ίδια η ανάγκη της χώρας.

Η μεταφορά της πολιτικής αντιπαράθεσης στο πεδίο των Ενόπλων Δυνάμεων και της άμυνας της χώρας είναι μια επιβλαβής πρακτική και το γνωρίζουμε από το παρελθόν, από το ιστορικό παρελθόν. Δεν συνάδει με τις ανάγκες της χώρας, με τη δεδομένη ανάγκη της εθνικής ομοψυχίας και της εθνικής ενότητας.

Πρέπει να τονίσω ότι στο Κοινοβούλιο, εδώ στην Εθνική Αντιπροσωπεία, συζητάμε σήμερα ένα σημαντικό νομοσχέδιο που δίνει λύσεις -το επαναλαμβάνω για άλλη μια φορά- σε προβλήματα που αντιμετωπίζει το προσωπικό των Ενόπλων Δυνάμεων και κυρίως εκφράζει έμπρακτα το ενδιαφέρον της πολιτείας στους άνδρες και τις γυναίκες των Ενόπλων Δυνάμεων.

Σαφέστατα και υπάρχουν ακόμα προβλήματα που πρέπει να αντιμετωπιστούν. Κανείς όμως δεν μπορεί να αρνηθεί ότι το περιεχόμενο του νομοσχεδίου έχει ένα αναμφισβήτητο θετικό πρόσημο.

Στις θετικές διατάξεις του νομοσχεδίου, κυρίες και κύριοι συνάδελφοι, επιτρέψτε μου να σημειώσω τη διάταξη που είχε προαναγγείλει η ηγεσία του Υπουργείου, αλλά και ο Πρωθυπουργός, για τη θέσπιση επιδόματος ειδικών αποστολών συνολικού ύψους 25 εκατομμυρίων ευρώ, που περιλαμβάνει τα πλεύσιμα επιδόματα, καθώς και τα επιδόματα που αναφέρονται σε ειδικές αποστολές ή άλλα στοιχεία των Ενόπλων Δυνάμεων.

Επίσης το νομοσχέδιο συμπεριλαμβάνει τη σύσταση ειδικών λογαριασμών πρόνοιας για τον στρατό ξηράς και την πολεμική αεροπορία, με σκοπό τη χορήγηση βοηθήματος στο εν ενεργεία προσωπικό, καθώς και στα μέλη των οικογενειών τους για τις δαπάνες, που αφορούν, κυρίως, στην παροχή υγειονομικής περίθαλψης, κάτι αυτονόητο που μέχρι τώρα δεν συνέβαινε και επίσης πρόσθετα, την εκτέλεση φαρμακευτικών συνταγών των στελεχών των Ενόπλων Δυνάμεων και των μελών των οικογενειών τους και από τα φαρμακεία που είναι συμβεβλημένα με τον ΕΟΠΥΥ.

Αυτές δεν είναι καινοτομίες; Αυτά καταψηφίζετε;

Και επίσης, επιτρέψτε μου να σημειώσω δύο σημαντικά στοιχεία ακόμα, την απλοποίηση της διαδικασίας επιστροφής στελεχών των Ενόπλων Δυνάμεων από μακρές αναρρωτικές άδειες και της ένταξής τους σε ειδική κατάσταση για λόγους υγείας και επίσης, την αλλαγή του θεσμικού πλαισίου για την εθνοφυλακή που είναι ιδιαίτερα σημαντικό ζήτημα για τις παραμεθόριες περιοχές, αφού ρυθμίζει ζητήματα, όπως είναι το ζήτημα της στελέχωσης των μονάδων Εθνοφυλακής, εκπαίδευσης του προσωπικού, δικαιωμάτων και υποχρεώσεων των εθνοφυλάκων, το ρυθμιστικό πλαίσιο της σχέσης εργασίας μεταξύ εθνοφύλακα και δημοσίου και η εθελοντική συμμετοχή του γυναικείου προσωπικού στην εθνοφυλακή.

Κυρίες και κύριοι συνάδελφοι, πολλές ώρες μπορούμε να συζητάμε για τα θέματα που προβλέπονται σε αυτό το νομοσχέδιο. Δεν πρόκειται ωστόσο σε αυτό το σημείο κανείς από εμάς που θα ακολουθήσει από την πτέρυγα της πλειοψηφούσας παράταξης να διολισθήσει στο πεδίο της οξύτητας και της τοξικότητας που θέλουν να μας σύρουν κάποιοι, ιδιαίτερα στο ζήτημα που σχετίζεται με την άμυνα της χώρας, έναν τομέα στον οποίο η Κυβέρνηση έχει να παρουσιάσει ουσιαστικό έργο. Και αναφέρομαι στην ενίσχυση της αποτρεπτικής ισχύος των Ενόπλων Δυνάμεων, είναι η συμμαχία που υπεγράφη το τελευταίο διάστημα, τόσο η ελληνογαλλική όσο και η ελληνοαμερικανική αμυντική συμφωνία, που έχουν ισχυρότατο γεωπολιτικό αποτύπωμα και προάγουν τα εθνικά συμφέροντα.

Πιστεύω ότι είναι καιρός η Αξιωματική Αντιπολίτευση να αντιληφθεί ότι οι ιδεοληψίες και οι μειοψηφικές απόψεις που διακινεί δεν προσφέρουν υπηρεσία στη χώρα αυτή την ώρα. Μάλιστα απωθούν τους πολίτες που διαισθάνονται ότι απέναντι στις απειλές που αντιμετωπίζει η χώρα η πιο απρόβλεπτη ασπίδα είναι αυτή του λαϊκισμού και η πιο απρόσβλητη ασπίδα ταυτόχρονα είναι η αποτρεπτική και αμυντική ισχύς των Ενόπλων Δυνάμεων.

Αξιοσημείωτο ωστόσο είναι ότι η Αξιωματική Αντιπολίτευση καταψήφισε τη συμφωνία της αμοιβαίας αμυντικής συνεργασίας ανάμεσα στην Ελλάδα και τις Ηνωμένες Πολιτείες και το παράδοξο είναι ότι στο παρελθόν η Αξιωματική Αντιπολίτευση είχε στηρίξει την προοπτική της επιλογής των σχέσεων ενδυνάμωσης μεταξύ Ελλάδος και Ηνωμένων Πολιτειών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε, για ένα λεπτό ακόμη.

Δεν μπορεί κανείς να προσπεράσει την ισχυρή αυτή αμερικανική συμφωνία και στήριξη με την Ελλάδα που αλλάζει τα δεδομένα σε μια ευαίσθητη περιοχή όπως είναι η Θράκη. Το ίδιο ισχύει και πολύ περισσότερο με αυτά που προβλέπονται στη συμφωνία της Γαλλίας.

Η αποτρεπτική ισχύς των Ενόπλων Δυνάμεων, που ενισχύθηκε και συνεχίζει να ενισχύεται με τα Μπελαρά με τις φρεγάτες ΜΕΚΟ, με τα ελικόπτερα Ρομέο, με την αναβάθμιση των F-16, είναι κάτι το οποίο το αγκαλιάζουν οι νησιώτες. Το γνωρίζετε, κύριε Πρόεδρε, και εσείς στην εκλογική σας περιφέρεια, το γνωρίζω και εγώ. Στο Αγαθονήσι, στο Καστελόριζο, εκεί που κατοικεί η μοναδική Ελληνίδα, η Ειρήνη, στην Κίναρο, όλοι αντιλαμβανόμαστε τι σημαίνει να ενισχύονται οι Ένοπλες Δυνάμεις σε αυτή την περίοδο. Είναι μια εθνική ανάγκη και, νομίζω ότι, δεν γίνεται για να φοβίσουμε τον γείτονα, αλλά για να εδραιώσουμε την ειρήνη στην περιοχή. Από αυτή τη σκοπιά θέλω να εκφράσω την ικανοποίησή μου για την ηγεσία των Ενόπλων Δυνάμεων. Οι Ένοπλες Δυνάμεις είναι ισχυρές, εγγυώνται την εδαφική ακεραιότητα της χώρας, την ειρήνη και τη σταθερότητα.

Γι’ αυτό σας καλώ άλλη μια φορά να δείτε από άλλη οπτική και από άλλο παράθυρο αυτό το νομοσχέδιο και να ψηφίσετε αυτή την ευκαιρία που δίνεται για την ενδυνάμωση του ανθρώπινου δυναμικού και των Ενόπλων Δυνάμεων.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει τώρα ο κ. Δερμεντζόπουλος από τη Νέα Δημοκρατία και αμέσως μετά ο κ. Μάξιμος Χαρακόπουλος από τη Νέα Δημοκρατία.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα ενώπιον της Εθνικής Αντιπροσωπείας ένα εξαιρετικά σημαντικό νομοσχέδιο του Υπουργείου Εθνικής Άμυνας, το οποίο σε λίγο θα ψηφιστεί από την Ολομέλεια της Βουλής. Ευελπιστούμε, βέβαια, να μην γίνει πράξη η απόφαση της Αξιωματικής Αντιπολίτευσης να απέχει από δω και στο εξής από κάθε ψηφοφορία, εγωιστικά και αδιαφορώντας για τις κοινοβουλευτικές διαδικασίες. Τα ψευτοεπικοινωνιακά παιχνίδια και οι μικροπολιτικές σκοπιμότητες, θα συμφωνήσουμε όλοι ή τουλάχιστον οι περισσότεροι πως, δεν έχουν χώρο εδώ. Η ανοιχτή περιφρόνηση του Κοινοβουλίου και της συνταγματικής τάξης είναι απ’ ό,τι φαίνεται η απάντηση του ΣΥΡΙΖΑ στα μεγάλα ζητήματα της χώρας. Είναι η εικόνα για το πώς αντιλαμβάνεται και πόσο σέβεται τον θεσμό του Κοινοβουλίου, αλλά είναι και μια διαπίστωση ότι ο ΣΥΡΙΖΑ του 2023 δεν διαφέρει από τον ΣΥΡΙΖΑ του 2012.

Από την αρχή της διακυβέρνησής μας η Αξιωματική Αντιπολίτευση δυσκολεύεται να αντιληφθεί ότι αυτή εδώ η κυβέρνηση, η Κυβέρνηση της Νέας Δημοκρατίας, απολαμβάνει την εμπιστοσύνη της κοινής γνώμης και πως οποιαδήποτε προσπάθειά της, όπως πρόσφατα με την πρόταση δυσπιστίας, πέφτει στο κενό. Εμείς λοιπόν δεν έχουμε χρόνο για χάσιμο πόσο μάλλον να παρασυρθούμε σε αυτό το παιχνίδι που θέλει ο ΣΥΡΙΖΑ να προκαλέσει. Είχαμε τη δυνατότητα να συγκρίνουμε τις διαδρομές μας να μιλήσουμε για το παρόν, για το μέλλον της χώρας, να κάνουμε τον απολογισμό μας και οφείλουμε βέβαια να συνεχίσουμε μπροστά και σταθερά για όλα αυτά που οραματιζόμαστε.

Η παραγωγή έργου λοιπόν δεν σταματά και σήμερα συζητούμε ένα ακόμα σημαντικό σχέδιο νόμου σε μια περίοδο δύσκολη για τις Ένοπλες Δυνάμεις. Πριν ξεκινήσω θα ήθελα και από το Βήμα αυτό να εκφράσω τα θερμά μου συλλυπητήρια στις οικογένειες των δύο ηρώων πιλότων της Πολεμικής μας Αεροπορίας, που έφυγαν εν ώρα καθήκοντος, επιτελώντας την αποστολή τους υπερασπιζόμενοι την εθνική κυριαρχία, τον αντιπτέραρχο Ευστάθιο Τσιτλακίδη και τον αντιπτέραρχο Μάριο - Μιχαήλ Τουρούτσικα.

Το παρόν σχέδιο νόμου, λοιπόν, πραγματεύεται τη μέριμνα υπέρ του προσωπικού των Ενόπλων Δυνάμεων, τον εξορθολογισμό της νομοθεσίας των Ενόπλων Δυνάμεων, την οργάνωση Εθνοφυλακής και άλλες σημαντικές διατάξεις. Αυτό το σχέδιο νόμου είναι η καλύτερη ευκαιρία για την πολιτεία να δείξει ότι πραγματικά ενσκήπτει πάνω από τα προβλήματα των Ενόπλων Δυνάμεων. Είναι σαφές ότι δεν επιλύονται όλα τα προβλήματα του κλάδου, επιχειρούμε όμως να αντιμετωπίσουμε οριστικά κάποια χρόνια ζητήματα του προσωπικού των Ενόπλων Δυνάμεων με συγκεκριμένες νομοθετικές ρυθμίσεις. Σίγουρα υπάρχουν ακόμα πολλά που πρέπει να γίνουν με ευθύνη και με σεβασμό στις αξιόμαχες Ένοπλες Δυνάμεις μας.

Συγκεκριμένα εισάγονται ρυθμίσεις, που αφορούν τη σύσταση ταμείων πρόνοιας, αντιμετωπίζονται ζητήματα σταδιοδρομίας και εξέλιξης στελεχών των Ενόπλων Δυνάμεων, ρυθμίζονται θέματα στρατολογικής φύσης και επικαιροποιείται το νομικό πλαίσιο για τον θεσμό της Εθνοφυλακής με σκοπό βέβαια την αποτελεσματικότερη συνδρομή στην αποστολή των Ενόπλων Δυνάμεων και την ενίσχυση του αισθήματος ασφάλειας των πολιτών ιδίως αυτών που διαμένουν στις παραμεθόριες περιοχές.

Έχουμε τεράστια εμπιστοσύνη στις γυναίκες και τους άνδρες των Ενόπλων Δυνάμεων της χώρας μας. Έχουμε όμως και εμπιστοσύνη στις δυνατότητές μας και κυρίως στις δυνατότητες της ελληνικής κοινωνίας. Είχαμε δεσμευθεί πριν τέσσερα χρόνια ότι θα ενισχύσουμε την αξιοπιστία της χώρας, την αξιοπρέπεια των πολιτών, την υπερηφάνεια μας και το κάναμε, έχοντας απέναντι μια Αντιπολίτευση αρνητική σε όλα, μια Αντιπολίτευση που πρόταξε το κομματικό της συμφέρον.

Εμείς αντισταθήκαμε και καταφέραμε να κάνουμε τη χώρα μας πιο ισχυρή, πιο αξιοπρεπή, πιο δυνατή. Μια χώρα που δεν φοβάται, μια χώρα που πρωταγωνιστεί και δεν απλά ακολουθεί. Έχουμε πει κατ’ επανάληψη και δεν θα κουραστούμε να το λέμε πόσο σημαντική δουλειά έχει γίνει τα τελευταία χρόνια στην άμυνα, πόσο ισχυροί άξονες έχουν δημιουργηθεί πάνω στους οποίους οικοδομήθηκε η συνεργατική προσπάθεια της πολιτικής και στρατιωτικής ηγεσίας για να ενισχυθεί η εθνική άμυνα.

Πρώτος άξονας δεν είναι άλλος από την αναδιοργάνωση της δομής των Ενόπλων Δυνάμεων με έμφαση την αύξηση της διαθεσιμότητας σε έμψυχο δυναμικό. Το 2021 προχωρήσαμε στην πρόσληψη περίπου χιλίων εξακοσίων ΕΠΟΠ και χιλίων ΟΒΑ και απώτερος σκοπός που είχαμε -επίτευξη στόχου- ήταν ουσιαστικά δεκαπέντε χιλιάδες άτομα σε ορίζοντα πενταετίας. Οφείλουμε πολλά στο ανθρώπινο δυναμικό και το στηρίζουμε και οικονομικά όσο το επιτρέπουν οι δημοσιονομικοί κανόνες. Εξάλλου, όπως είπε και ο Πρωθυπουργός, θα υπάρξει ειδικό μισθολόγιο αναπροσαρμοσμένο για τις Ένοπλες Δυνάμεις από 1-1-2024.

Επιπλέον προχωρήσαμε με την προσθήκη νέων οπλικών συστημάτων, που αναβαθμίζουν αισθητά τις επιχειρησιακές μας δυνατότητες απέναντι σε δυνητικούς κινδύνους και την αναβάθμιση και ανανέωση των υπαρχόντων, εκατόν εβδομήντα δύο εξοπλιστικά προγράμματα. Προχωρήσαμε στην ευρύτερη θωράκιση της χώρας μέσω της αμυντικής διπλωματίας με υπογραφές αμυντικών συμμαχιών, με σειρά διμερών συμφωνιών, συμφωνίες αμυντικής συνεργασίας στρατηγικού χαρακτήρα, όπως αυτή με τις Ηνωμένες Πολιτείες, που επέτειναν το αίσθημα ασφαλείας ιδίως σε ακριτικά μέρη, όπως η Αλεξανδρούπολη, όπως και αυτή με τη Γαλλία. Κι όμως δεν τις στήριξε η Αντιπολίτευση αυτές τις συμφωνίες. Δεν πείστηκε για το στρατηγικό και γεωπολιτικό τους αποτύπωμα. Συμφωνίες παρόμοιου αμυντικού χαρακτήρα είχαμε με το Ισραήλ, με την Αίγυπτο, με τα Ηνωμένα Αραβικά Εμιράτα, με τη Σαουδική Αραβία.

Η συγκεκριμένη πτυχή του εθνικού αμυντικού μας προγράμματος απαντά με τον αποτελεσματικότερο τρόπο στις ανάγκες των Ενόπλων Δυνάμεων της χώρας, αλλά και στην ασφάλεια της πατρίδας μας.

Το σχέδιο νόμου, λοιπόν, που συζητούμε σήμερα αποκαθιστά σημαντικές και χρόνιες αδικίες έναντι των στελεχών των Ενόπλων Δυνάμεων. Είμαστε γνώστες των ζητημάτων που αντιμετωπίζουν τα στελέχη. Προσπαθούμε συνεργατικά για το καλύτερο.

Επίσης πρέπει να αναφέρω ένα ζήτημα, που νομίζω πως όλοι αντιλαμβανόμαστε πλήρως, πως κάποιοι με το ισχύον σύστημα αναγκάζονται να βγαίνουν στη σύνταξη στην ηλικία των πενήντα ετών κατά την οποία συμπληρώνουν μόλις είκοσι δύο συντάξιμα έτη. Στην ηλικία αυτή απορεί κανείς ποιος θα τους προσλάβει για δουλειά. Πρέπει λοιπόν να εξεταστεί σύντομα το ζήτημα και να τροποποιηθεί άμεσα το ισχύον καθεστώς.

Κυρίες και κύριοι, η άμυνα της χώρας δεν χωρά πειραματισμούς και κομματικούς διαξιφισμούς, χωρά όμως συμπαράταξη δυνάμεων, χωρά κοινή γραμμή και συνεργασία, χωρά έργα και ίσως αυτό να ενοχλεί κάποιους. Σίγουρα όμως αδικεί βασικούς συντελεστές, που δούλεψαν με επιτυχία, αντιμετωπίζοντας εκ παραλλήλου και κρίσεις σοβαρές, κρίσεις πρωτοφανείς, που έφεραν αποτέλεσμα, αλλά σήμερα βάλλονται και καθίστανται μέρος ενός πολιτικού παιγνίου που ξεφεύγει από κάθε όριο. Το ότι εμείς δουλέψαμε, δουλεύουμε και θα δουλεύουμε για την άμυνα της χώρας ίσως κάποιους ενοχλεί. Σε αυτό το πολύ κρίσιμο κομμάτι της πολιτικής κανείς μας δεν θα ανεχτεί φωνές και λόγια. Το έργο είναι προφανές, πασιφανές και αδιαμφησβήτητο. Κανείς από αυτούς που το αμφισβητούν κάνει αυτούς να σωπαίνουν.

Επομένως απέναντι σε όλους αυτούς, που θέλουν να βάλουν τρικλοποδιά στο μεταρρυθμιστικό μας έργο που επιτελείται στην άμυνα εμείς κοιτάμε μόνο το συμφέρον της χώρας. Όλοι οι άλλοι θα λάβουν τις απαντήσεις πολύ σύντομα γιατί εκεί θα μετρηθούμε, εκεί θα συγκριθούμε και οι πολίτες θα αναλογιστούν και είναι αυτοί που θα στηρίξουν αυτούς που πραγματικά αγωνίζονται για μία ισχυρή Ελλάδα. Τους άλλους η ιστορία θα τους κρίνει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κ. Δερμεντζόπουλε.

Ο Υφυπουργός κ. Τουρνάς ζήτησε τον λόγο για τρία λεπτά για να υποστηρίξει την τροπολογία με γενικό αριθμό 1571, αλλά βλέπω δεν είναι στην Αίθουσα. Θα πάρει τον λόγο μετά τον κ. Χαρακόπουλο.

Τον λόγο έχει ο κ. Μάξιμος Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, όλη η Ελλάδα δάκρυσε με τον χαμό των δύο πιλότων της Πολεμικής μας Αεροπορίας, που έχασαν τη ζωή τους εν ώρα καθήκοντος, του σμηναγού Ευστάθιου Τσιτλακίδη και του υποσμηναγού Μάριου - Μιχαήλ Τουρούτσικα.

Η τραγική αυτή απώλεια μαρτυρά το βαρύ τίμημα που πληρώνει η πατρίδα όχι μόνο με εξοπλισμούς αλλά και με φόρο αίματος σε έναν ακήρυχτο πόλεμο για να μπορεί να προασπίζει την ελευθερία, την εθνική κυριαρχία και τα κυριαρχικά μας δικαιώματα.

Κυρίες και κύριοι συνάδελφοι, η χώρα μας βρίσκεται αντιμέτωπη με μια επίθεση διαρκείας από την Τουρκία, στην οποία βεβαίως εκφράζουμε τη συμπαράστασή μας και την αλληλεγγύη μας για τη δοκιμασία που υπέστη με τον καταστροφικό σεισμό. Απέναντι όμως στην τουρκική προκλητικότητα επενδύσαμε πρώτον σε ένα πλέγμα ισχυρών διπλωματικών σχέσεων και δεύτερον στην αναβάθμιση των Ενόπλων Δυνάμεων μέσω φιλόδοξων εξοπλιστικών προγραμμάτων.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Δυστυχώς προϋπόθεση για την ειρήνη με την Τουρκία είναι η στρατιωτική ισχύς. Αυτή είναι που επιβάλλει στον πιθανό εισβολέα διπλές και τριπλές σκέψεις για τις συνέπειες των πράξεων. Όμως άμυνα και στρατός δεν λογίζονται χωρίς το έμψυχο δυναμικό, χωρίς τους ανθρώπους που υπηρετούν στα τρία όπλα σε όλη την ιεραρχική δομή τους. Η πατρίδα οφείλει απέναντί τους, στο μέτρο των δυνατοτήτων, να προσφέρει τα μέγιστα για το έργο που επιτελούν.

Δυστυχώς στα χρόνια της δεκαετούς οικονομικής κρίσης οι γυναίκες και οι άνδρες των Ενόπλων μας Δυνάμεων υπέστησαν μειώσεις των αποδοχών τους και πτώση του βιοτικού τους επιπέδου. Ευελπιστούμε σταδιακά, με την ανάπτυξη που επιτυγχάνεται, να αποκατασταθούν και οι απολαβές τους. Ο Πρωθυπουργός πριν λίγο δεσμεύτηκε για ένα νέο ειδικό μισθολόγιο των Ενόπλων Δυνάμεων από το 2024. Η πολιτεία οφείλει πάντως να βρίσκεται δίπλα στο δυναμικό των Ενόπλων Δυνάμεων επιλύοντας προβλήματα που το ταλανίζουν.

Το υπό συζήτηση νομοσχέδιο είναι απόδειξη αυτής της εύνοιας της Κυβέρνησης να επιλύσει εκκρεμή ζητήματα. Στα πολλά θετικά αναφέρθηκε με πλήρη επάρκεια ο εισηγητής μας στρατηγός, ο κ. Μανωλάκος. Επιτρέψτε μου να σταθώ ιδιαίτερα στις ρυθμίσεις για την αναδρομική κατάργηση των μειώσεων που επιβλήθηκαν με τον ν.4093/2012 στα μερίσματα και στην οικονομική ενίσχυση στους απόστρατους από τα Μετοχικά Ταμεία του Στρατού, του Ναυτικού και της Αεροπορίας. Με τη ρύθμιση αυτή, που αποτέλεσε δέσμευση της Νέας Δημοκρατίας, αποκαθίσταται σε μεγάλο βαθμό μια αδικία σε βάρος των αποστράτων. Επίσης στα θετικά είναι και η κατάργηση της παρακράτησης από τις συντάξεις των αποστράτων υπέρ των στρατιωτικών λεσχών.

Κύριε Υφυπουργέ, όλοι αντιλαμβανόμαστε ότι τα τελευταία τρία χρόνια βρισκόμαστε σε συνθήκες πολεμικού συναγερμού και όλοι αναγνωρίζουμε το τεράστιο έργο που έχει γίνει στην αναβάθμιση της αποτρεπτικής ικανότητας της χώρας. Βεβαίως το νομοσχέδιο αυτό, όπως είπε και ο Υπουργός στην επιτροπή, δεν είναι πανάκεια για όλα τα προβλήματα σε μία δαιδαλώδη νομοθεσία.

Οφείλω όμως και από αυτό το Βήμα να επισημάνω χρόνια προβλήματα που κληρονομήσατε, αλλά τώρα φτάνει ο κόμπος στο χτένι και πρέπει να δοθεί λύση. Το πιο σημαντικό που επείγει, είναι αυτό που αφορά την αποστρατεία των επαγγελματιών οπλιτών, των ΕΠΟΠ, στην ηλικία των πενήντα ετών. Για να θεμελιώσουν δικαίωμα σύνταξης πρέπει να έχουν συμπληρώσει το εξηκοστό έτος ή σαράντα χρόνια συντάξιμης υπηρεσίας. Προφανώς αυτοί οι άνθρωποι δεν μπορούν να βρεθούν από τη μια μέρα στην άλλη στο δρόμο και να αναζητούν εργασία στα πενήντα τους. Θα πρέπει να βρεθεί μια λύση. Και επειδή όλο και περισσότερο οι Ένοπλες Δυνάμεις θα καταφεύγουν, κύριε Υφυπουργέ, σε προσλήψεις ΕΠΟΠ, νομίζω ότι θα πρέπει να υπάρξει πρόνοια για να μη διαιωνίζεται το πρόβλημα.

Με ιδιαίτερη ικανοποίηση ακούσαμε από τον ίδιο τον Πρωθυπουργό να δεσμεύεται για νομοθετική ρύθμιση που θα έρθει σύντομα για να δώσει οριστική λύση στο πρόβλημα. Είναι αναμφίβολα θετικό ότι επιλύεται το ζήτημα της ιεραρχίας και βαθμολογικής εξέλιξης των αποφοίτων των Ανώτερων Στρατιωτικών Σχολών Υπαξιωματικών, των ΑΣΣΥ, των τάξεων εισαγωγής 1991, 1992 και 1993. Νομίζω όμως ότι εύλογα τίθεται το ζήτημα της διεύρυνσης του πεδίου εφαρμογής της ρύθμισης έως και στους αποφοίτους του 2010, ώστε και αυτοί να συνταξιοδοτούνται στα τριάντα πέντε χρόνια με το βαθμό του συνταγματάρχη και όχι στα σαράντα με τον βαθμό του αντισυνταγματάρχη.

Όπως επίσης πρέπει να αποκατασταθεί η αδικία που υφίστανται βαθμολογικά και μισθολογικά οι αξιωματικοί ΑΣΣΥ ειδικών καταστάσεων, οι οποίοι έχουν υποστεί τραυματισμό ή κάποια πάθηση κατά τη διάρκεια της υπηρεσίας τους. Μιλούμε για μόλις τριακόσιους περίπου αξιωματικούς, τους οποίους έχει δικαιώσει άλλωστε και το Διοικητικό Εφετείο Αθηνών με την 1578/2021 απόφασή του.

Είναι βεβαίως θετικό, κύριε Υφυπουργέ, το ότι με την τροπολογία που καταθέσατε αντιμετωπίζεται το ζήτημα της ιεραρχικής αδικίας των ΑΣΣΥ έναντι των μονιμοποιηθέντων εθελοντών και εθελοντριών. Στους εθελοντές με τις τροποποιήσεις της νομοθεσίας δόθηκε προβάδισμα στη βαθμολογική τους εξέλιξη σε σχέση με τους απόφοιτους ΑΣΣΥ, οι οποίοι έτσι βρέθηκαν νεότεροι ιεραρχικά και κατώτεροι κατά βαθμό. Με την τροπολογία αποκαθίσταται η τάξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας, κύριε Πρόεδρε, για λίγο.

Καταθέτω στα Πρακτικά τις προτάσεις της Ένωσης Στρατιωτικών της Περιφερειακής Ενότητας Λάρισας της ΕΣΠΕΛ, με την οποία έχουμε άριστη συνεργασία όπως και με την Ένωση Στρατιωτικών Περιφέρειας Θεσσαλίας. Διατηρούμε ανοικτούς διαύλους και νομίζω ότι οι αποφάσεις τους και οι προτάσεις τους είναι ιδιαίτερα ενδιαφέρουσες.

(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να σημειώσω, κυρίες και κύριοι συνάδελφοι, ότι είναι άδικο η βαθμολογική εξέλιξη των εθελοντών μακράς διάρκειας, των ΕΜΘ, να μην ακολουθείται και με την ανάλογη μισθολογική αύξηση. Ο Πρωθυπουργός εξήγγειλε σήμερα ότι έρχεται εναρμόνιση του διοικητικού και του μισθολογικού βαθμού στους ΕΜΘ.

Κυρίες και κύριοι συνάδελφοι, στα χρόνια της διακυβέρνησης της Νέας Δημοκρατίας οι Ένοπλες Δυνάμεις εισήλθαν σε νέα δυναμική και ανοδική τροχιά, σε έναν κόσμο που αλλάζει ραγδαία, που οι προκλήσεις πολλαπλασιάζονται, οι αναθεωρητισμοί επανακάμπτουν και ο πόλεμος βυσσοδομεί, το αξιόμαχο στράτευμα είναι η σημαντικότερη εγγύηση για ένα έθνος που θέλει να παραμείνει ελεύθερο.

Λυπούμαι διότι η Αξιωματική Αντιπολίτευση για καθαρά μικροκομματικές σκοπιμότητες επέλεξε να δυναμιτίσει το πολιτικό κλίμα αποχωρώντας από την ψήφιση των νομοσχεδίων. Με την ανεύθυνη αυτή στάση της, με το να μην ψηφίζει ακόμη και νομοσχέδια που επιλύουν προβλήματα των Ενόπλων Δυνάμεων, όπως έκανε άλλωστε και με τις αμυντικές συμφωνίες, υπονομεύει πρωτίστως το θεσμικό της ρόλο. Την απάντηση θα τη λάβει σύντομα από τον ελληνικό λαό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Χαρακόπουλε.

Καλησπέρα σας, καλή εβδομάδα.

Η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμΟΥ:

Α) του Υπουργείου Ανάπτυξης και Επενδύσεων «Ενσωμάτωση της Οδηγίας της (ΕΕ) είκοσι 2020/1828 του Ευρωπαϊκού Κοινοβουλίου και του Συμβουλίου της 25ης Νοεμβρίου 2020 «σχετικά με τις αντιπροσωπευτικές αγωγές για την προστασία των συλλογικών συμφερόντων των καταναλωτών και για την κατάργηση της οδηγίας 2009/22/ΕΚ», ενίσχυση της προστασίας των καταναλωτών, ρυθμιστικό πλαίσιο για την παλαίωση οίνων και άλλες επείγουσες διατάξεις για την ενίσχυση της ανάπτυξης και

Β) Το Υπουργείο Ναυτιλίας και Νησιωτικής Πολιτικής «Κώδικας Ιδιωτικού Ναυτικού Δικαίου και άλλες επείγουσες διατάξεις του Υπουργείου Ναυτιλίας και Νησιωτικής Πολιτικής».

Και καλείται στο Βήμα ο κ. Στέφανος Γκίκας από τη Νέα Δημοκρατία και να ετοιμάζεται ο κ. Κέλλας από τη Νέα Δημοκρατία.

Ορίστε, κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνησή μας, η Κυβέρνηση της Νέας Δημοκρατίας όλα αυτά τα τριάμισι χρόνια έχει φροντίσει να αναβαθμίσει σημαντικά την αποτρεπτική ισχύ των Ενόπλων μας Δυνάμεων με ένα μεγαλεπήβολο εξοπλιστικό πρόγραμμα το οποίο ακολουθούμε και το οποίο νομίζω ότι είναι πρωτόγνωρο και θα το δούμε να εξελίσσεται τα επόμενα χρόνια, δίνοντας τη δυνατότητα στα στελέχη μας να χειρίζονται οπλικά συστήματα τελειότατα, υπερσύγχρονα.

Βεβαίως, το ανθρώπινο δυναμικό είναι αυτό για το οποίο είμαστε όλοι υπερήφανοι και ακόμα περισσότεροι όλοι όσοι υπηρετήσαμε στις Ένοπλες Δυνάμεις. Αυτό το ανθρώπινο δυναμικό με το σθένος, την προσήλωση στην αποστολή, την υψηλή επαγγελματική κατάρτιση είναι αυτό που κάνει τη διαφορά στη χώρα μας, είναι αυτό που δίνει τη ζωή του για την πατρίδα, όπως πρόσφατα είδαμε με τους δύο πιλότους μας που έδωσαν ό,τι πολυτιμότερο είχαν, τη ζωή τους, για την πατρίδα. Βεβαίως, να εκφράσω κι εγώ από αυτό το Βήμα την οδύνη μου και τα συλλυπητήριά μου στις οικογένειες των δύο αυτών παιδιών.

Από εκεί και πέρα, συζητάμε σήμερα ένα νομοσχέδιο το οποίο μόνο θετικό θα μπορούσα να το χαρακτηρίσω, αφού πραγματικά δρομολογεί κάποια ζητήματα τα οποία ήταν ανοιχτά, κάποια ζητήματα τα οποία είναι επ’ ωφελεία του προσωπικού.

Βεβαίως, ακούσαμε την Αξιωματική Αντιπολίτευση να λέει ότι δεν είναι προς τη θετική κατεύθυνση. Εγώ θα πω ότι είναι απολύτως προς τη θετική κατεύθυνση και μάλιστα επιλύει ζητήματα τα οποία είχαν ανοίξει προηγούμενοι νόμοι, όπως ο ν.3883/2010, που τότε είχα την τιμή να είμαι ο Αναπληρωτής Τομεάρχης Άμυνας της παράταξής μας. Δώσαμε μάχες για να μην περάσει αυτός ο νόμος, τουλάχιστον με τις διατάξεις που είχε. Αυτός ο νόμος, αλλά και ο ν.4609/2019, δημιούργησαν πάρα πολλά προβλήματα. Με αυτό το νομοθέτημα, όπως πολύ σωστά είπε ο εισηγητής μας, διορθώνονται από τα πέντε - έξι προβλήματα τα μισά τουλάχιστον. Αυτά τα προβλήματα τα δημιούργησαν οι νόμοι αυτοί.

Έρχομαι, λοιπόν, τώρα και ξεκινώ λίγο ανάποδα. Θέλω να πω ότι είναι πολύ σημαντική αυτή η τροπολογία που κατετέθη και που υλοποιεί τη δέσμευση του Πρωθυπουργού να δοθεί αυτό το έκτακτο επίδομα στα πληρώματα των πολεμικών μας πλοίων και στο προσωπικό που προσετέθη μετά, αυτό των ειδικών αποστολών. Πρέπει να είμαστε ξεκάθαροι ότι τα πληρώματα των πολεμικών πλοίων είναι αυτά τα οποία μπορούν να ταξιδεύουν πάρα πολλές μέρες το μήνα, τον χρόνο. Δεν επιστρέφουν μετά στα σπίτια τους. Κάθονται εκεί, ταξιδεύουν στη θάλασσα, άρα το δικαιούνται.

Πραγματικά, κύριε Υπουργέ, θα ήθελα και από αυτό το Βήμα να συγχαρώ την ηγεσία, που επιτέλους δρομολογείται η υλοποίηση αυτού του μεγάλου ζητήματος, όμως θα πρέπει να προσέξουμε στην ΚΥΑ και το ύψος και τον τρόπο με τον οποίο θα αποδίδεται αυτό το επίδομα, το οποίο είναι καθόλα χρήσιμο και το αξίζουν αυτά τα στελέχη.

Αυτό το νομοσχέδιο περιλαμβάνει μερικές πολύ θετικές διατάξεις. Εγώ ακροθιγώς, επειδή περνάει ο χρόνος, θα σταθώ σε τρεις-τέσσερις από αυτές τις διατάξεις.

Συστήνονται ειδικοί λογαριασμοί αλληλοβοήθειας στα Μετοχικά Ταμεία Στρατού και Αεροπορίας. Βεβαίως, σκοπός τους είναι η στήριξη τού εν ενεργεία στρατιωτικού προσωπικού του Στρατού Ξηράς και των κοινών σωμάτων, όπως και της Πολεμικής Αεροπορίας σε έκτακτες καταστάσεις που σχετίζονται, παραδείγματος χάριν, με θέματα υγείας ή με αμοιβή δικηγόρου και ουσιαστικά δίνεται ένα βοήθημα γι’ αυτές τις καταστάσεις.

Επίσης, διευρύνεται το δικαίωμα νοσηλείας στο «ΝΙΜΤΣ» για τους εν ενεργεία υπαξιωματικούς του Στρατού Ξηράς και των κοινών σωμάτων, της Ελληνικής Αστυνομίας και της τέως Χωροφυλακής, εφόσον βεβαίως είναι μέτοχοι του Μετοχικού Ταμείου Στρατού.

Χαιρετίζουμε την απόφαση απόσυρσης του άρθρου 16 που προέβλεπε την επιβολή νέας εισφοράς 1% υπέρ του «ΝΙΜΤΣ», αφού πράγματι ήταν άδικη για τους μερισματούχους που ζουν εκτός Αττικής και που είναι και περισσότεροι.

Ιδιαίτερη σημασία έχει η κατάργηση μέρους των δυσβάστακτων ρυθμίσεων, που επιβλήθηκαν την περίοδο των μνημονίων εις βάρος των εν αποστρατεία στελεχών των Ενόπλων Δυνάμεων. Συγκεκριμένα, εφαρμόζοντας την απόφαση του Σ.τ.Ε. καταργούνται οι μειώσεις του ν.4093/2021 στα μερίσματα και στην οικονομική ενίσχυση που καταβάλλουν τα μετοχικά ταμεία και εδώ δίδεται με αναδρομική ισχύ. Χαιρετίζουμε το ότι η αναδρομική ισχύς πηγαίνει από 1-1-2021. Με τη συγκεκριμένη διάταξη αποκαθίσταται σε ένα βαθμό η συνταγματικότητα, αλλά και ο σεβασμός της πολιτείας απέναντι στα εν αποστρατεία στελέχη των Ενόπλων μας Δυνάμεων.

Δύο σημαντικές ρυθμίσεις αφορούν και τους εθελοντές μακράς θητείας. Διορθώνεται μια ανακολουθία που ήθελε τον αποστρατευτικό και τον καταληκτικό βαθμό να είναι ίδιοι. Το είπαν και άλλοι συνάδελφοι. Ορίζεται καταληκτικός βαθμός από τους ΕΜΘ, τους εθελοντές μακράς θητείας, αυτός του υπολοχαγού, αλλά ο αποστρατευτικός είναι αυτός του λοχαγού. Αυτό είναι μια δικαίωση σε ένα αίτημα χρόνιο.

Επιπλέον, προβλέπεται η αυτεπάγγελτη αναγνώριση της προϋπηρεσίας των ΕΜΘ από την κατάταξή τους έως την έναρξη ισχύος του ν.2936/2001 ως μετοχική σχέση με τους οικείους ειδικούς λογαριασμούς αλληλοβοηθείας και των τριών κλάδων.

Επιτρέψτε μου επίσης να αναφερθώ κι εγώ στη διεύρυνση του πεδίου εφαρμογής του άρθρου 37 του ν.4497/2017 για τη σταδιοδρομική αποκατάσταση των αξιωματικών, που προέρχονται από τις Ανώτατες Στρατιωτικές Σχολές Υπαξιωματικών και συμπλήρωσαν είκοσι πέντε έτη πραγματικής υπηρεσίας μέχρι τις 31-12-2018, δηλαδή κατατάχθηκαν τα έτη 1991,1992 και 1993. Πρόκειται για μια δέσμευση η οποία γίνεται πράξη. Βεβαίως, με τη ρύθμιση αυτή μπαίνει για δημοσιονομικούς, κυρίως, λόγους ένα όριο στους καταταγέντες του 1993. Εγείρεται ωστόσο -και είναι λογικό- το ζήτημα της στρατιωτικής εξέλιξης και για τους καταταγέντες από το 1994 και εφεξής. Θεωρώ, κύριε Υπουργέ, πως θα μπορούσε να εξεταστεί σε επόμενο χρόνο με εξίσου θετική και εποικοδομητική διάθεση και αυτό το ζήτημα.

Κλείνοντας, αναφέρω ακροθιγώς την ιδιαίτερη βαρύτητα των διατάξεων για τον εκσυγχρονισμό του θεσμού της Εθνοφυλακής που αποσκοπεί, βεβαίως, στην αποτελεσματικότερη συνδρομή και αποστολή στις Ένοπλες Δυνάμεις. Μεταξύ άλλων, διευρύνεται η δυνατότητα περαιτέρω στελέχωσης με εφέδρους και αναβαθμίζεται η ποιότητα του προσωπικού, λαμβάνοντας υπ’ όψιν την εντοπιότητα.

Κυρίες και κύριοι συνάδελφοι, το σημερινό είναι ένα νομοσχέδιο που βεβαίως δεν επιλύει όλα τα ζητήματα, όμως επιλύει σημαντικά ζητήματα. Είναι ένα θετικό νομοσχέδιο που αφορά το προσωπικό των Ενόπλων μας Δυνάμεων και καλώ όλες τις πτέρυγες της Βουλής να το υπερψηφίσουν.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε κι εμείς.

Τον λόγο έχει ο κ. Ευάγγελος Τουρνάς, Υφυπουργός Κλιματικής Κρίσης και Πολιτικής Προστασίας, για την τροπολογία 1571/9.

Ορίστε, κύριε Υφυπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, πριν ξεκινήσω θα ήθελα να σας ενημερώσω ότι το κλιμάκιο της ΕΜΑΚ, που βρίσκεται στο Χατάι της Τουρκίας ανέσυρε μέχρι τις τρεις η ώρα ζωντανό έναν άνδρα πενήντα ετών και ένα κορίτσι έξι ετών.

(Χειροκροτήματα από την πτέρυγα της Νέας Δημοκρατίας)

Δυστυχώς, άλλο ένα κορίτσι ανασύρθηκε χωρίς τις αισθήσεις του. Η επιχείρηση της ΕΜΑΚ συνεχίζεται και βέβαια του ΕΚΑΒ, που βρίσκονται στο πεδίο και επιχειρούν και συνδράμουν στις επιχειρήσεις διάσωσης.

Θα ήθελα, κύριε Πρόεδρε και κυρίες και κύριοι Βουλευτές, να σας ενημερώσω σχετικά με την προώθηση διατάξεων εκ μέρους του Υπουργείου Κλιματικής Κρίσης και Πολιτικής Προστασίας που αφορούν πρώτον, στην επέκταση του χρονικού διαστήματος των δεκαπέντε ημερών που μεσολαβεί από τη δημοσίευση στην Εφημερίδα της Κυβερνήσεως του προεδρικού διατάγματος αποστρατείας των πυροσβεστικών υπαλλήλων έως τη διαγραφή τους από τη δύναμη του Πυροσβεστικού Σώματος σε αυτή της τελευταίας ημέρας του επόμενου μήνα της διαγραφής τους.

Η δεύτερη αφορά στην κατά δύο έτη μείωση του χρόνου πραγματικής συνολικής υπηρεσίας ως αξιωματικών των επιπυραγών και αντιπυράρχων, προκειμένου να προαχθούν στον επόμενο βαθμό ανεξάρτητα από την ύπαρξη κενών οργανικών θέσεων. Η πρώτη νομοθετική ρύθμιση κρίνεται αναγκαία, προκειμένου οι αποστρατευόμενοι πυροσβεστικοί υπάλληλοι να εξακολουθούν να αμείβονται κατά το χρονικό διάστημα που μεσολαβεί μεταξύ της διαγραφής τους από τη δύναμη του Πυροσβεστικού Σώματος και της χορήγησης της σύνταξής τους.

Αναφορικά με τη δεύτερη νομοθετική ρύθμιση η συντομότερη κατά δύο έτη προαγωγή στον επόμενο βαθμό των επιπυραγών και των αντιπυράρχων επιβάλλεται από την ανάγκη κάλυψης κρίσιμων διοικητικών και επιχειρησιακών θέσεων στους βαθμούς των αντιπυράρχων και πυράρχων, όπως ενδεικτικά η κάλυψη θέσεων διοικήσεων πυροσβεστικών υπηρεσιών νομών και βέβαια πυροσβεστικών υπηρεσιών και πυροσβεστικών σταθμών στις οποίες τοποθετούνται αξιωματικοί του βαθμού του πυράρχου ή του αντιπυράρχουν αντίστοιχα. Με την εν λόγω ρύθμιση ήτοι μέσω της ευχερέστερης αξιοποίησης των αξιωματικών του Πυροσβεστικού Σώματος στοχεύουμε στη βέλτιστη ανταπόκριση των υπηρεσιών μας στις ανάγκες της επικείμενης αντιπυρικής περιόδου.

Ως εκ τούτου, εισηγούμαι την ψήφιση των προωθούμενων διατάξεων, καλώντας σε ομόθυμη στήριξη σας από τα κοινοβουλευτικά κόμματα και τους Βουλευτές.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Υπάρχουν ερωτήσεις προς τον κύριο Υπουργό;

**ΘΕΟΔΩΡΟΣ ΔΡΙΤΣΑΣ:** Ναι, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Δρίτσα, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Κύριε Υπουργέ, ευχαριστούμε για την ενημέρωση. Προφανώς πολύ καλά κάνετε και εσείς προσωπικά και η Κυβέρνηση και ο Πρωθυπουργός και αποστέλλετε κλιμάκιο της ΕΜΑΚ, ανθρωπιστική βοήθεια και ό,τι άλλο χρειαστεί στους χειμαζόμενους πολίτες της νότιας Τουρκίας.

Το ερώτημά μου είναι το εξής: Με τη Συρία τι γίνεται; Δεν υπάρχει ανάγκη; Κανονικά, παρ’ ότι δεν φαίνεται να προβάλλεται από τα μέσα μαζικής επικοινωνίας, οι συνθήκες εκεί μάλλον είναι πολύ χειρότερες και η τραγικότητα των στιγμών πολύ μεγαλύτερη. Έτσι εικάζω και νομίζω βάσιμα. Έχετε κάποια πρωτοβουλία για τη Συρία; Αν έχετε την καλοσύνη απαντήστε μας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Δρίτσα.

Κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Πράγματι φαίνεται πως υπάρχει αρκετή επίδραση και ζημιά και καταστροφή αντίστοιχη και στη Συρία. Εμείς, όμως, όπως γνωρίζετε, ανταποκριθήκαμε στο αίτημα της Τουρκίας μέσω του ευρωπαϊκού μηχανισμού και ανταποκριθήκαμε άμεσα, όπως κάνουμε κάθε φορά, όχι μόνο τώρα, αλλά και σε κάθε περίπτωση που ζητήθηκε με αυτόν τον τρόπο η ανταπόκριση και η συνδρομή μας με τις ειδικές μονάδες αντιμετώπισης καταστροφών, αλλά και με άλλους τρόπους και εφοδίων ή βοήθεια σε φαρμακευτικό υλικό κ.λπ..

Όσον αφορά τη Συρία, ακόμα περιμένουμε. Δεν έχουμε λάβει κανένα αίτημα μέσω του ευρωπαϊκού μηχανισμού. Άρα είμαστε σε αναμονή και εφόσον τεθεί, θα ανταποκριθούμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Και από το Προεδρείο συγχαρητήρια στα ελληνόπουλα που βρίσκονται στην Τουρκία. Εμείς πάμε ναύαρχε μέρα και προσφέρουμε έργο, όχι θα έρθουμε νύχτα.

Τον λόγο έχει ο κ. Χρήστος Κέλλας από τη Νέα Δημοκρατία.

**ΧΡΗΣΤΟΣ ΚΕΛΛΑΣ:** Σας ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, οι Ένοπλες Δυνάμεις και όλη η Ελλάδα θρηνεί από την περασμένη εβδομάδα την απώλεια των δύο αντιπτεράρχων, των δύο νέων παιδιών που χάθηκαν κατά τη διάρκεια άσκησης. Το γεγονός ότι οι Έλληνες πιλότοι θεωρούνται ίσως οι καλύτεροι στον κόσμο δυστυχώς έχει το τίμημά του εν καιρώ ειρήνης.

Η Νέα Δημοκρατία -έρχομαι στο νομοσχέδιο- τάσσεται με συνέπεια στο πλευρό των στρατιωτικών και η Κυβέρνησή μας φέρνει προς ψήφιση στην Ολομέλεια της Εθνικής Αντιπροσωπείας το νομοσχέδιο για τη μέριμνα υπέρ του προσωπικού των Ενόπλων Δυνάμεων. Πρόκειται για νομοθέτημα το οποίο λύνει προβλήματα και ανταποκρίνεται σε αιτήματα του στρατιωτικού κόσμου, σημαντικό τμήμα του οποίου συμμετείχε στη διαβούλευση. Το γεγονός ότι καταγράφηκαν έντεκα χιλιάδες διακόσιες πενήντα τρεις συμμετοχές δείχνει το ενδιαφέρον για τα ζητήματα που συζητούνται.

Κατ’ αρχάς, ρυθμίζεται η σταδιοδρομική εξέλιξη των αξιωματικών εξ ανωτέρων στρατιωτικών σχολών οι οποίοι κατετάγησαν στο στράτευμα κατά τα έτη 1991, 1992 και 1993. Πρόκειται για ένα θέμα το οποίο έχει συζητηθεί πολλές φορές, δίνοντας κατ’ αρχάς λύση για τους ΑΣΣΥ του 1990 με τον ν.4764 του 2020 για τις κρίσεις και προαγωγές όσων συμπλήρωσαν είκοσι πέντε έτη πραγματικής υπηρεσίας το 2015. Η συμπλήρωση εικοσιπενταετίας υπολογίζεται τώρα στις 31-12-2018 και βεβαίως δύο φορές ο Υπουργός Άμυνας είχε δεσμευτεί δημοσίως εδώ στην Αίθουσα της Αντιπροσωπείας για την επίλυση του θέματος. Αυτό έγινε πράξη. Μένει προς ρύθμιση, κύριε Υφυπουργέ, το αίτημα εξομοίωσης των ΑΣΣΥ 1994, 1995 οι οποίοι βεβαίως δικαίως ζητούν και αυτοί να περιληφθούν.

Ένα δεύτερο θέμα στο οποίο δίνεται λύση είναι η εξέλιξη των εθελοντών μακράς θητείας, των λεγόμενων ΕΜΘ. Οι ΕΜΘ θα προάγονται ως τον βαθμό του υπολοχαγού και θα αποστρατεύονται με τον βαθμό του λοχαγού. Θα υπάρξει δε και εναρμόνιση βαθμολογικής και μισθολογικής εξέλιξης, όπως διευκρινίστηκε από τον κύριο Υπουργό κατά την επεξεργασία του νομοσχεδίου στην επιτροπή.

Προσδοκούμε -αν και δεν περιλαμβάνεται στο παρόν νομοσχέδιο- ότι θα δοθεί λύση στο μεγάλο και υπαρκτό θέμα των επαγγελματιών οπλιτών, των ΕΠΟΠ. Ως γνωστόν οι ΕΠΟΠ κατετάγησαν στις Ένοπλες Δυνάμεις σε ηλικία έως είκοσι οκτώ ετών και αναμένεται να αποστρατευτούν στα πενήντα τους έτη μετά από είκοσι δύο χρόνια υπηρεσίας, λαμβάνοντας πολύ χαμηλές συντάξεις. Ποιος θα προσλάβει κάποιον που είναι πενήντα και χρονών για δουλειά; Ασφαλώς και είναι εξαιρετικά δύσκολο. Όπως επεσήμανε και ο Πρωθυπουργός θα υπάρξει διαβούλευση με τα συναρμόδια Υπουργεία ώστε να δοθεί λύση. Σίγουρα πρόκειται για ένα εργασιακό και συνταξιοδοτικό ζήτημα το οποίο είναι εξαιρετικά σύνθετο και χρειάζεται γενναίες αποφάσεις για να λυθεί, καθώς αφορά είκοσι έξι χιλιάδες άτομα και συνεπάγεται και δημοσιονομικό κόστος. Ωστόσο η εξασφάλιση κατ’ αρχάς της προοπτικής εθελούσιας παραμονής στην υπηρεσία ανοίγει τον δρόμο και για καλύτερες συντάξεις.

Και επειδή συζητούμε για μονιμοποιηθέντες εθελοντές, θα ήθελα, κύριε Υφυπουργέ να ξαναθέσω υπ’ όψιν σας το θέμα των οπλιτών βραχείας ανακατάταξης, των λεγόμενων ΟΒΑ. Πρόκειται για κάποιους δεκάδες μόνον οπλίτες, οι οποίοι υπηρετούν επί εξαετία στις Ένοπλες Δυνάμεις και η θητεία τους τερματίζεται τις επόμενες εβδομάδες. Δεδομένου του γεγονότος ότι αυτοί έχουν εκπαιδευτεί και έχουν αποκτήσει εμπειρία, σας ζητώ να εξετάσετε το ζήτημα της παραμονή τους στο στράτευμα. Νομίζω ότι όφελος θα υπάρξει από τη συγκεκριμένη εξέλιξη, τη στιγμή μάλιστα που κάθε χρόνο προγραμματίζονται προσλήψεις μερικών χιλιάδων ΕΠΟΠ και ΟΒΑ.

Ένα άλλο θέμα το οποίο συζητήσαμε ιδιαίτερα το προηγούμενο διάστημα είναι αυτό της κατάργησης των μειώσεων που επιβλήθηκαν στα μερίσματα και στην οικονομική ενίσχυση που καταβάλλουν τα Μετοχικά Ταμεία Στρατού, Αεροπορίας και Ναυτικού στους μερισματούχους τους. Οι στρατιωτικοί μας δικαιώθηκαν από το Συμβούλιο της Επικρατείας και περιμένουν να λάβουν τα χρήματα τους αναδρομικά. Όπως ανέφερε και ο Υπουργός στην επιτροπή και αφού πλέον οι διοικήσεις των ταμείων συμφωνούν, οι επιστροφές των αναδρομικών θα γίνουν από 1η Ιανουαρίου του 2021. Έτσι, μια ακόμη δέσμευσή μας γίνεται πράξη, Εδώ βεβαίως, ίσως δεν είναι αρμόδιος ο κύριος Υπουργός, καλό θα ήταν αυτά τα αναδρομικά να φορολογηθούν στην πηγή.

Αντίστοιχα από την ανάρτηση του νομοσχεδίου στη διαβούλευση έως σήμερα, μας απασχόλησε ιδιαίτερα η πρόβλεψη του άρθρου 16 για την εισφορά έως 1% του μισθού ή των συντάξεων των δικαιούχων νοσηλείας στο «ΝΙΜΤΣ». Δίκιο έχουν οι στρατιωτικοί μας, ειδικά οι απόστρατοι της Αεροπορίας. Ευχόμαστε ότι δεν θα χρειαστεί μελλοντικά οι δικαιούμενοι νοσηλείας να καλύψουν πρόσθετες δαπάνες. Εξάλλου στο «ΝΙΜΤΣ» το 60% με 70% των νοσηλευομένων είναι πολίτες των οποίων τα έξοδα καλύπτονται από τον ΕΟΠΥΥ.

Περαιτέρω, το νομοσχέδιο λαμβάνει ρυθμίσεις τόσο για τη λειτουργία της Εθνοφυλακής όσο και για τους αστυνομικούς και τους πυροσβέστες μας.

Αφ’ ενός προβλέπεται η στήριξη του Ταμείου Πρόνοιας Απασχολουμένων στα Σώματα Ασφαλείας μετά από αναλογιστική μελέτη. Αφ’ ετέρου προβλέπεται και για τα δύο σώματα η μείωση του χρόνου απονομής σύνταξης στο ένστολο προσωπικό. Αντιμετωπίζεται επίσης και η υποστελέχωση κρίσιμων δομών του Πυροσβεστικού Σώματος και ιδιαίτερα των διοικήσεων σε επίπεδο νομών.

Η παράταξή μας βρίσκεται σταθερά στο πλευρό των Σωμάτων Ασφαλείας και των Ενόπλων Δυνάμεων και προσπαθούμε, στο μέτρο των υφιστάμενων δημοσιονομικών δυνατοτήτων, να βελτιώνουμε τις συνθήκες υπηρεσίας τους. Και επειδή το έργο μας μετριέται με πράξεις, οφείλουμε να επισημάνουμε καταληκτικά πως παρά το δημοσιονομικό κόστος της πανδημίας η Κυβέρνηση, αναγνωρίζοντας την προσφορά των στρατιωτικών μας στην κοινωνία, αξιοποιεί κάθε διαθέσιμο πόρο για να τους ανταμείψει. Συγκεκριμένα εκδόθηκε ΚΥΑ αποζημίωσης για τα νυχτερινά, με την οποία θα δοθούν 25 εκατομμύρια ευρώ, ενώ έχουν ήδη καταβληθεί οδοιπορικά ύψους 85 εκατομμυρίων ευρώ για τα έτη 2019, 2020, 2021 και 2022 σε όλους τους κλάδους.

Η απαλλαγή φορολόγησης επιδομάτων κινδύνου επεκτείνεται στο 100% για ιπτάμενους και τις ειδικές δυνάμεις. Τα επιδόματα τοκετού αξιωματικών και υπαξιωματικών εξισώνονται. Αυξάνεται το επίδομα ιδιαίτερων συνθηκών και δρομολογείται η ρύθμιση των αποδοχών των μαθητών των παραγωγικών σχολών των Ενόπλων Δυνάμεων. Επιπλέον, λαμβάνεται μέριμνα και για τους στρατεύσιμους για τους οποίους καθιερώνεται δωρεάν αστική μετακίνηση και εξετάζεται η αύξηση των αποδοχών τους.

Όλα αυτά όπως καταλαβαίνετε, αγαπητοί συνάδελφοι, δεν είναι λίγα. Και ασφαλώς θα γίνουν πολύ περισσότερα μόλις το επιτρέψουν οι δημοσιονομικές συνθήκες της χώρας. Είμαστε σταθερά στο πλευρό όλων των ένστολων και εργαζόμαστε με όραμα και πρόγραμμα για την ενίσχυση της εθνικής μας άμυνας.

Παράλληλα με τις στρατηγικές συμφωνίες με τις Ηνωμένες Πολιτείες της Αμερικής και τη Γαλλία, την αγορά των είκοσι τεσσάρων Ραφάλ, την απόκτηση των τριών φρεγατών Μπελαρά και τον προγραμματισμό της αγοράς των σαράντα F-35, μεριμνούμε για τη βελτίωση του βιοτικού επιπέδου των στρατιωτικών μας που αποτελούν την ψυχή των Ενόπλων Δυνάμεων. Με πίστη στις δυνάμεις και τις ικανότητές τους κάνουμε την Ελλάδα πιο ισχυρή, απαντώντας αποφασιστικά σε κάθε πρόκληση. Ασφαλώς και υπερψηφίζουμε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Κέλλα.

Θα δώσω τον λόγο στον κ. Αναστάσιο Δημοσχάκη από τη Νέα Δημοκρατία, στη συνέχεια στην κ. Θεοδώρα Τζάκρη από τον ΣΥΡΙΖΑ - Προοδευτική Συμμαχία και μετά στον Υφυπουργό κ. Χαρδαλιά για την ομιλία του.

Κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στον απόηχο της επετείου των Ιμίων και υπό τη σκιά του πρόσφατου χαμού των δύο στελεχών της Πολεμικής Αεροπορίας είχαμε σήμερα τη βαρυσήμαντη και ελπιδοφόρα ομιλία του Πρωθυπουργού Κυριάκου Μητσοτάκη που ανορθόγραφα αντέγραψαν οι λοιποί Αρχηγοί.

Η σημερινή Κυβέρνηση διά του Υπουργείου Άμυνας φέρνει προς συζήτηση το παρόν νομοσχέδιο αναγνωρίζοντας τη διαχρονική προσφορά, θυσία και αυταπάρνηση των στελεχών του ελληνικού στρατεύματος στο σύνολό του. Η εγρήγορση και η ετοιμότητα στην οποία εξαναγκάζεται η χώρα μας και οι Ένοπλες Δυνάμεις σχετίζονται με την κλιμακούμενη προκλητικότητα και τον αναθεωρητισμό της γειτονικής χώρας.

Ωστόσο εκφράζω τη θλίψη μου για τις ανθρώπινες απώλειες και τις ζημίες που προκλήθηκαν συνυπογράφοντας δηλώσεις, πολιτικές αποφάσεις και ζωτικότητα του ελληνικού κράτους, όπως αυτή αποφασίστηκε από τον Πρωθυπουργό μας. Παρ’ όλα αυτά ο εφησυχασμός είναι πολυτέλεια.

Σκοπός του νομοσχεδίου είναι η βελτίωση του νομοθετικού πλαισίου που ισχύει μέχρι σήμερα για το στελεχιακό δυναμικό των Ενόπλων Δυνάμεων και της Εθνοφυλακής. Πρόκειται για ένα νομοσχέδιο με συγκεκριμένη στόχευση να διορθώσει συγκεκριμένες δυσχέρειες και δυσλειτουργίες που προέκυψαν από την εφαρμογή των διατάξεων. Μεταξύ άλλων προβλέπεται η σύσταση ειδικών λογαριασμών πρόνοιας στον Στρατό Ξηράς και στην Πολεμική Αεροπορία, με σκοπό την οικονομική βοήθεια σε εν ενεργεία στελέχη, καθώς και στα μέλη των οικογενειών τους για δαπάνες υγειονομικών αναγκών.

Επίσης, με το άρθρο 47 βελτιώνονται οι όροι και οι προοπτικές υπηρεσίας των Εθελοντών Μακράς Θητείας, των γνωστών ως ΕΜΘ, αναγνωρίζοντας έμπρακτα τη συμβολή τους. Θα προάγονται στο βαθμό του υπολοχαγού και θα αποστρατεύονται με αυτόν του λοχαγού, χωρίς όμως ο καταληκτικός ή ο αποστρατευτικός βαθμός να συμπίπτουν.

Επικαιροποιείται το νομικό πλαίσιο, που ρυθμίζει τον θεσμό της Εθνοφυλακής, προκειμένου να συνδράμει αποτελεσματικότερα στην αποστολή των Ενόπλων Δυνάμεων και την ενίσχυση του αισθήματος ασφάλειας των πολιτών πλησίον των συνόρων, ιδίως των διαμενόντων στις παραμεθόριες περιοχές, όπως ο Νομός Έβρου και τα νησιά του βορειοανατολικού και νοτιοανατολικού Αιγαίου. Ρυθμίζονται θέματα στελέχωσης των μονάδων Εθνοφυλακής και εκπαίδευσης του προσωπικού, δικαιωμάτων και υποχρεώσεων των εθνοφυλάκων. Αποσαφηνίζεται η σχέση εργασίας μεταξύ του εθνοφύλακα και του δημοσίου. Καθιερώνεται η εθελοντική συμμετοχή γυναικείου προσωπικού στην Εθνοφυλακή.

Αξιότιμε Υφυπουργέ, στον Νομό Έβρου ο θεσμός της Εθνοφυλακής είναι ισχυρός και η συμβολή του στην απόκρουση της ιδιότυπης πολιορκίας τον Μάρτιο του 2020 ήταν σημαντική, ουσιαστική, κυρίως τα πρώτα εικοσιτετράωρα. Εκτιμώ ότι στο μέλλον θα πρέπει να επανεξετάσουμε περαιτέρω τις δυνατότητες και την αποστολή των εθνοφυλάκων και των εφέδρων και ως προς το συνδρομητικό τους ρόλο στο ενιαίο δόγμα Αστυνομίας και Στρατού που εφαρμόζεται από το Μάρτιο του 2020 στην πατρίδα μου, τον Έβρο.

Κυρίες και κύριοι συνάδελφοι, γνωρίζουμε όλοι ότι υπάρχουν σε εκκρεμότητα μία σειρά από θέματα που αφορούν τα στελέχη των Ενόπλων Δυνάμεων και τα οποία προικοδότησε η προηγούμενη κυβέρνηση και χρήζουν επίλυσης. Μπροστά στα ζητήματα αυτά δεν κλείνουμε τα μάτια και δεν εθελοτυφλούμε.

Προσωπικά ο ίδιος, μέσω του Προεδρείου της Βουλής των Ελλήνων, έχω προωθήσει στο Υπουργείο Εθνικής Άμυνας τις επιστολές της Ένωσης Στρατιωτικών Περιφερειακής Ενότητας Έβρου, με τις οποίες γνωστοποιείται η επιθυμία των υπηρετούντων στρατιωτικών σε μονάδες του νομού, οι οποίοι διεκδικούν την καταβολή αποζημίωσης για τη συμμετοχή τους σε υπηρεσίες εντοπισμού και αποτροπής μεταναστευτικών ροών που βρίσκεται δυστυχώς, σε εκκρεμότητα από το 2022.

Επίσης, συζήτησα κατ’ ιδίαν με τον Υπουργό Εθνικής Άμυνας το ζήτημα της μείωσης του χορηγούμενου ΒΟΕΑ, δηλαδή βοήθημα οικονομικής αυτοτέλειας τέκνων, μετόχων, μερισματούχων στα τέκνα των εν αποστρατεία στελεχών του Στρατού Ξηράς και της Αστυνομίας σε ποσοστό 68% του Σώματος, το οποίο και προώθησα και μέσω του κοινοβουλευτικού ελέγχου.

Παραμένει το ζήτημα της υποχρεωτικής συνταξιοδότησης των στελεχών των Ενόπλων Δυνάμεων ΕΠΟΠ στην ηλικία των πενήντα ετών. Οι στρατιωτικοί ΕΠΟΠ μεγάλος αριθμός των οποίων βρίσκεται στον Νομό Έβρου επιθυμούν την αλλαγή του ορίου ηλικίας, προκειμένου να μην υποστούν τη βάσανο της αποστράτευσης με μόλις είκοσι δύο συντάξιμα έτη υπηρεσίας που οδηγεί σε εργασιακή ανασφάλεια και όχι μόνον.

Η σημερινή Κυβέρνηση έχει αποδείξει ότι τιμά και βρίσκεται κοντά στα πολλά προβλήματα του στρατεύματος, τα οποία κληρονόμησε από τους απελθόντες ή από αυτούς που κουνούν μαντήλια. Υπάρχει ανοιχτός δίαυλος επικοινωνίας με τους εκπροσώπους των στελεχών των Ενόπλων Δυνάμεων και υπάρχει η ειλικρινής πρόθεση να βρεθεί κοινός τόπος, όπως δεσμεύτηκε ο Πρόεδρος της Κυβέρνησης με την ελπιδοφόρο ομιλία του σήμερα από αυτό το Βήμα, με θετικό πρόσημο λύσης του προβλήματος.

Με ικανοποίηση άκουσα από τον Υπουργό ότι είναι υπό επεξεργασία στα Γενικά Επιτελεία η εκδοθείσα κοινή υπουργική απόφαση αποζημίωσης για νυχτερινά ύψους 25 εκατομμυρίων ευρώ. Επίσης, έχουν καταβληθεί για τα έτη 2019, 2020, 2021 και 2022 συνολικά 84,6 εκατομμύρια για λοιπά οδοιπορικά, με αποκορύφωμα τα 39 εκατομμύρια οδοιπορικά που καταβλήθηκαν το 2020 λόγω των ειδικών συνθηκών έντασης εξαιτίας της κρίσης με τη γείτονα σε όλους τους κλάδους και πολλά επιπλέον μέτρα με ισχυρό οικονομικό αποτύπωμα.

Εκτιμώ ότι εν ευθέτω χρόνω και δεδομένης της δύσκολης συγκυρίας, κύριε Υφυπουργέ, θα ανταποκριθούμε, όπως πάντα, με υπευθυνότητα και ρεαλισμό και θα ικανοποιήσουμε και τα λοιπά αιτήματα των άξιων στελεχών μας.

Το υπό συζήτηση νομοσχέδιο, κυρίες και κύριοι συνάδελφοι, είναι μια έντιμη προσπάθεια του Υπουργείου Εθνικής Άμυνας, ξεκάθαρη και κρυστάλλινη για διόρθωση των νομοτεχνικών ατελειών και για αποκατάσταση του δικαίου και επικαιροποίηση των προβλέψεων. Ως εκ τούτου, το υπερψηφίζω.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε, κύριε Δημοσχάκη.

Τον λόγο έχει τώρα η κ. Θεοδώρα Τζάκρη από τον ΣΥΡΙΖΑ - Προοδευτική Συμμαχία και στη συνέχεια ο κύριος Υφυπουργός.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Κυρίες και κύριοι Βουλευτές, ας ελπίσουμε ό,τι καλύτερο για τον γειτονικό λαό που δέχτηκε ένα πλήγμα ιστορικών διαστάσεων. Η Τουρκία είναι μια χώρα με μεγάλες αντοχές που της δίνουν βάθος. Το μέγεθος της νέας καταστροφής όμως φαίνεται να είναι πολύ μεγαλύτερο από αυτό της Νικομήδειας του 1999. Μιλάμε για πληθυσμό που έχει πληγεί που είναι μεγαλύτερος από το σύνολο του ελληνικού λαού. Οι άστεγοι θα είναι πολλές χιλιάδες, εκατοντάδες χιλιάδες, και οι επιπτώσεις στις υποδομές ανάλογες. Δεν έχει γίνει ακόμα αισθητό ότι το τοπίο άλλαξε, αν όχι το γεωγραφικό, αλλά άλλαξε σίγουρα το γεωστρατηγικό τοπίο όλως αιφνιδίως και απρόβλεπτα. Δεν αναφέρομαι μόνον στις μεταξύ μας σχέσεις ή στη θέση της Τουρκίας στο ουκρανικό. Μια χώρα που διεκδικούσε, με αναίδεια συχνά, την περιφερειακή ηγεμονία της και ασχολούνταν αποκλειστικώς με μεγαλειώδη ζητήματα -S400, F16, F35- έχει εκ των πραγμάτων πλέον άλλη ατζέντα.

Θα ήταν ειρωνεία η εντυπωσιακή πορεία Ερντογάν, που άνοιξε στον απόηχο εκείνου του σεισμού, να κλείσει είκοσι πέντε χρόνια μετά στον απόηχο ενός ακόμη μεγαλύτερου. Υπάρχουν παραδείγματα πολιτικών που αναστήθηκαν μέσα από την ορθή διαχείριση πλημμυρών, δείτε τον Σρέντερ το 2003. Ωστόσο, η αναμέτρηση με τη φύση καταλήγει συνήθως στη συντριβή της ανθρώπινης ματαιοδοξίας και της ύβρεως του δυνατού, που δηλώνει ότι δεν έχει ανάγκη κανέναν. Όπως είδατε, τελικά χρειάστηκε «να πάμε εμείς μια νύχτα ξαφνικά» και για τελείως διαφορετικούς λόγους.

Μια ειδική πλέον επίπτωση, που μας αφορά άμεσα, θα είναι η γιγάντωση του προσφυγικού και η εύλογη αδυναμία της Τουρκίας να το αντέξει, τουλάχιστον όσο πριν. Ωστόσο, η προσπάθεια στρατηγικού επαναπροσανατολισμού της γείτονος αποκτά άλλη σημασία. Μια ριζικά διαφορετική μοίρα της Τουρκίας, προφανώς ετεροκαθορίζει και μια διαφορετική μοίρα της Ελλάδας. Ζούμε, λοιπόν, ιστορικές στιγμές όπου όλα θα πρέπει να διαβαστούν από την αρχή.

Σ’ αυτό το πλαίσιο, ακούγεται κάπως παράταιρη η συζήτηση για φρεγάτες και εξοπλισμούς. Ωστόσο, οι πάγιες ανάγκες της αμυντικής ικανότητας της χώρας δεν αλλάζουν. Δεν είναι εξάλλου προτεραιότητες πολέμου, αλλά της εκτροπής του. Είναι προτεραιότητες διαφύλαξης της ικανότητας και της διαφύλαξης της ειρήνης.

Εισέρχομαι, λοιπόν, στο θέμα του σημερινού νομοσχεδίου.

Κυρίες και κύριοι συνάδελφοι, ανομοιογενή θέματα μαζεύτηκαν για να συμπληρώσουν ένα «νομοσχέδιο -σκούπα», ένα νομοσχέδιο που όλοι -στρατιωτικοί, απόστρατοι, εργαζόμενοι του Υπουργείου Εθνικής Άμυνας- το περίμεναν με αγωνία επί τριάμισι χρόνια, θεωρώντας ότι θα έλυνε υπαρκτά σημαντικά προβλήματα στις Ένοπλες Δυνάμεις, όπως άλλωστε τους είχε υποσχεθεί ο ίδιος ο Πρωθυπουργός. Όμως, τα περισσότερα από τα έντεκα χιλιάδες σχόλια που κατατέθηκαν στη διαβούλευση αυτού του νομοσχεδίου έδειξαν, κύριε Υπουργέ, ότι μάλλον κάτι δεν πήγε καλά.

Και θα σας πω εγώ τι δεν πήγε καλά. Το νομοσχέδιο δεν ασχολείται με τα καθοριστικής σημασίας ζητήματα για τη λειτουργία και την αποτελεσματικότητα των Ενόπλων Δυνάμεων, αλλά με ορισμένα επιλεκτικά και επί μέρους ζητήματα και αυτά για λόγους προεκλογικούς.

Θα ξεκινήσω από τη σύσταση ειδικών λογαριασμών προνοίας στο Μετοχικό Ταμείο Στρατού και στο Μετοχικό Ταμείο Αεροπορίας στο πρότυπο του αντίστοιχου ειδικού λογαριασμού του Πολεμικού Ναυτικού, έναν λογαριασμό που υπάρχει από το 1954.

Έτσι ξαφνικά, λοιπόν, αποφασίσατε τη σύσταση ειδικών λογαριασμών πρόνοιας στον Στρατό και στην Αεροπορία περίπου εβδομήντα χρόνια μετά από αυτόν του Πολεμικού Ναυτικού. Και το καταλάβατε -λέτε- αυτό σήμερα, λίγους μήνες πριν από τις εκλογές, χωρίς να υπάρχουν οι αντίστοιχες μελέτες αντίκτυπου γι’ αυτό για να καλυφθούν κάποιες δαπάνες οι οποίες από κάπου καλύπτονται και σήμερα. Μάλιστα, οι ειδικοί λογαριασμοί πρόνοιας αφορούν μόνο τους εν ενεργεία και όχι τους απόστρατους. Επίσης, αυτοί οι ειδικοί λογαριασμοί προνοίας θα προκύψουν από εισφορές που θα φτάνουν μέχρι και το 1%, που σημαίνει επιβάρυνση των εν ενεργεία αξιωματικών μέχρι 1%, την ώρα που η αντίστοιχη παύση κράτησης κατά 1% υπέρ του Μετοχικού Ταμείου Στρατού μειώνει τα έσοδά του και υπονομεύει τη βιωσιμότητά του.

Κι ενώ αυτό παρουσιάζεται ως παροχή της Κυβέρνησης στους εν ενεργεία, στην πράξη υπονομεύονται τα μερίσματά τους. Επιχειρείται, δηλαδή, δια της πλαγίας οδού να υπάρξει μελλοντικός έλεγχος των οικονομικών των Μετοχικών Ταμείων. Με λίγα λόγια δηλαδή να «βάλετε χέρι» στα χρήματα των Μετοχικών Ταμείων και ποιος ξέρει τι άλλο έχετε στο μυαλό σας.

Σε εντελώς λάθος κατεύθυνση είναι και οι δυσμενείς ρυθμίσεις, που προβλέπονται στα άρθρα 23 και 24 του παρόντος νομοσχεδίου, για ανθρώπους που έχουν νοσήσει κατά τη διάρκεια της υπηρεσίας τους. Αντί, λοιπόν, να προχωρήσετε στην έκδοση δευτερογενούς νομοθεσίας, που προβλέπεται από τον ν.4606/2019, που ψηφίστηκε επί ΣΥΡΙΖΑ, ώστε αυτοί οι άνθρωποι να προσφέρουν τις υπηρεσίες τους από άλλη θέση, που θα το επιτρέπει το πρόβλημα υγείας τους, και να μην περάσουν σε αυτεπάγγελτη αποστρατεία, στην ουσία με το παρόν νομοσχέδιο επαναφέρετε την κατηργημένη διάταξη του 1973, που τιμωρεί όσους εργαζόμενους εμφανίζουν κατά τη διάρκεια του εργασιακού τους βίου κάποιο σοβαρό νόσημα.

Ένα άλλο θέμα είναι αυτό της αξιοποίησης της ακίνητης περιουσίας των Ενόπλων Δυνάμεων. Η διαχείριση αυτού του θέματος απαιτεί σοβαρή μελέτη και όχι μια επιφανειακή προσέγγιση. Η προτεινόμενη μείωση από 5% σε 3% της αντικειμενικής αξίας των ακινήτων, χρησιμοποιώντας μια επιθετική ανάπτυξη της οικονομίας είναι σε λάθος κατεύθυνση και σε καμμία περίπτωση δεν βοηθά να επιλυθεί το τεράστιο στεγαστικό πρόβλημα που αντιμετωπίζουν οι εν ενεργεία αξιωματικοί, ειδικά στις ακριτικές περιοχές.

Το θέμα των κρατήσεων από τα εξοπλιστικά προγράμματα υπέρ των Μετοχικών Ταμείων των Ενόπλων Δυνάμεων πρέπει να παραμείνει στο 4%. Διαφορετικά, υπάρχει κίνδυνος τα Μετοχικά Ταμεία να οδηγηθούν σε οικονομικό στραγγαλισμό και σε κατάρρευση. Ευτυχώς, την τελευταία στιγμή αποσύρατε την κράτηση 1% υπέρ του «ΝΙΜΤΣ» στους απόστρατους Ξηράς και Πολεμικής Αεροπορίας.

Επίσης, το νομοσχέδιο δεν αντιμετωπίζει το πολύ σοβαρό θέμα των ΕΠΟΠ, που στην ηλικία των πενήντα ετών μια συνταξιοδότηση τους αφήνει τελείως εκτεθειμένους. Επομένως, πρέπει να δοθεί η δυνατότητα να παραμείνουν στην υπηρεσία ως τα εξήντα επτά έτη, όπως συμβαίνει και με τους ανώτατους αξιωματικούς.

Δεν ξέρω πραγματικά, κύριε Υπουργέ, για ποιον λόγο αποφύγατε να ρυθμίσετε το συγκεκριμένο θέμα στο παρόν νομοσχέδιο. Δεν αναγνωρίζει την αδικία της μισθολογικής κατάταξης των σπουδαστών στρατιωτικών σχολών σε σχέση με τους σπουδαστές των άλλων σχολών των Σωμάτων Ασφαλείας, δεν προβλέπει τίποτα για τους στρατεύσιμους. Δεν μπορεί να παίρνουν 8, 10 και 12 ευρώ τον μήνα όσοι υπηρετούν τη θητεία τους ως απλοί στρατιώτες. Αρνείται, δηλαδή, η Κυβέρνηση να λύσει το οικονομικό πρόβλημα των μετακινήσεων των στρατιωτών, κατά τη διάρκεια της θητείας τους που επιβαρύνει τους στρατευμένους. Πρακτικά, δίνει συνέχεια στην οικονομική επιβάρυνση των οικογενειών τους, κατά τη διάρκεια της θητείας των παιδιών τους σε χαλεπούς οικονομικά καιρούς.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Το έχουμε ρυθμίσει αυτό με ΦΕΚ από τον Νοέμβριο.

**ΘΕΟΔΩΡΑ ΤΖΑΚΡΗ:** Πόσα παίρνουν δηλαδή;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Εννοώ για τις δωρεάν μετακινήσεις.

**ΘΕΟΔΩΡΑ ΤΖΑΚΡΗ:** Όχι, εγώ μιλώ για τα χρήματα που παίρνουν οι στρατεύσιμοι, οι στρατιώτες.

Προτείνεται η αδικία του επιδόματος τοκετού για βαθμούς χαμηλότερους του ανθυπολοχαγού.Οι γυναίκες στελέχη με βαθμό από ανθυπολοχαγό και πάνω παίρνουν 1.300 ευρώ, ενώ παίρνουν 900 ευρώ στους χαμηλότερους βαθμούς. Και είμαστε -λέει- μια χώρα που προσπαθούμε να αντιμετωπίσουμε την υπογεννητικότητα και το δημογραφικό πρόβλημα.

Δεν διορθώνει το ζήτημα που αφορά στη μισθολογική αποκατάσταση των προαχθέντων, πριν τρία χρόνια, εθελοντών μακράς θητείας στον βαθμό του ανθυπολοχαγού, που συνεχίζουν να πληρώνονται, όμως, ως ανθυπασπιστές. Δεκάδες χιλιάδες στελέχη δεν ξέρουν γιατί έχουν τον συγκεκριμένο βαθμό ή τι χρήματα παίρνουν. Μιλάμε για τους ΕΜΘ ή αυτούς που προέρχονται από οπλίτες πενταετούς υπηρεσίας. Και είναι από τα πιο άμεσα ζητήματα που πρέπει να επιλυθούν.

Μας είπατε, προηγουμένως, ακούσαμε αόριστες υποσχέσεις και σήμερα εδώ. Έξι χρόνια περίμενε το προσωπικό των Ενόπλων Δυνάμεων για την ΚΥΑ της αποζημίωσης νυχτερινής εργασίας και ήρθε μια διάταξη που δεν αναγνωρίζει αναδρομικότητα και περικόπτει ώρες εργασίας και δικαιούχους από την αποζημίωση.

Το λύσαμε -λέει- ο Πρωθυπουργός. Σιγά, που το λύσατε, λέω εγώ. Δεν διορθώνει τον πρόσφατο αποκλεισμό των Ενόπλων Δυνάμεων από το έκτακτο οικονομικό βοήθημα των 600 ευρώ, που ορθά δόθηκε στα Σώματα Ασφαλείας, στους αστυνομικούς δηλαδή και στους λιμενικούς.

Επίσης, πολύ σοβαρά θέματα, όπως το μισθολογικό, το βαθμολογικό και η Εθνοφυλακή προσεγγίζονται με απίστευτη ελαφρότητα, ενώ θα έπρεπε να αποτελέσουν ξεχωριστές μεταρρυθμίσεις.

Με λίγα λόγια, κυρίες και κύριοι συνάδελφοι, είναι ένα νομοσχέδιο με ατέλειωτες επιμέρους ρυθμίσεις, ένα ακόμη παράδειγμα κακής νομοθέτησης, που καμμία σχέση δεν έχει με τον τίτλο του, τη μέριμνα, δηλαδή, του προσωπικού των Ενόπλων Δυνάμεων. Πάλι καλά που φέρατε με τροπολογία, τουλάχιστον, τα πλεύσιμα του στόλου. Κάτι είναι κι αυτό, έστω και κουτσουρεμένο!

Η μέριμνα, κυρίες και κύριοι συνάδελφοι, περιλαμβάνει ένα πλέγμα ενεργειών που αφορούν στη στέγη, στην ιατροφαρμακευτική περίθαλψη και στη νομική κάλυψη.

Πού είναι όλα αυτά; Πώς εννοείτε τη μέριμνα, όταν ο κρατικός προϋπολογισμός δεν αγγίζεται και απλά κάνει κάποιες ανακυκλώσεις φόρων; Πρόκειται να δαπανηθούν 14 δισεκατομμύρια το επόμενο χρονικό διάστημα σε εξοπλιστικά προγράμματα και δεν υπάρχει πουθενά ούτε η μέριμνα προσωπικού ούτε η Ελληνική Αμυντική Βιομηχανία. Οι εξοπλισμοί αυξάνονται και το προσωπικό συρρικνώνεται.

Κύριε Υπουργέ, κι εσείς, παραδεχθήκατε ότι το νομοσχέδιο αυτό δεν αποτελεί πανάκεια για όλα τα προβλήματα, σχετικά με τη βαθμολογική εξέλιξη, με τις προαγωγές, τις σταδιοδρομίες για τις Ένοπλες Δυνάμεις. Και μάλιστα, είπατε ότι τα ζητήματα προσωπικού απαιτούν συγκεκριμένες νομοθετικές ρυθμίσεις. Ακόμη και ο εισηγητής σας, ο κ. Μανωλάκος σημείωσε το περιορισμένο αποτύπωμα του νομοσχεδίου. Όπως σημείωσε ότι «υπάρχουν πολλά που πρέπει και είμαι βέβαιος ότι θα γίνουν στο μέλλον» και στο αντίστοιχο κλίμα παρά τις επιβραβεύσεις και τα «μπράβο» και τα πολλά «συγχαρητήρια» ήταν και όλες οι τοποθετήσεις όλων των συναδέλφων της Συμπολίτευσης που άκουσα μέχρι τώρα.

Σας θυμίζω ότι η κυβέρνηση ΣΥΡΙΖΑ σε πολύ δυσκολότερες χρονικές περιόδους ήταν η πρώτη κυβέρνηση στα μνημονιακά χρόνια που έφερε ευνοϊκές ρυθμίσεις για θέματα μέριμνας των στρατιωτικών, με τους νόμους 4361/2016, 4407/2016, 4494/2017, 4609/2019 και με τον ν.4474/2017 θέσπισε νέο μισθολόγιο κατοχυρώνοντας τα κεκτημένα των στρατιωτικών παρά τις μνημονιακές πιέσεις.

Η Κυβέρνησή σας όμως, φρόντισε να παγώσει ή να ακυρώσει ορισμένες από αυτές τις ευνοϊκές ρυθμίσεις, όπως αυτή της πρόσθετης ασφαλιστικής πενταετίας για όλα τα στελέχη που καταργήθηκε με τον νόμο Χατζηδάκη. Ήταν η κυβέρνηση ΣΥΡΙΖΑ λοιπόν, που αναγνώρισε τις μεγάλες περικοπές σε μισθούς και συντάξεις στα πρώτα μνημόνια και επέστρεψε εφάπαξ το 50% των περικοπών που αντισυνταγματικά παρακράτησε η κυβέρνηση Σαμαρά το 2014.

Κύριε Υπουργέ, εθνική άμυνα δεν είναι μόνο οι εξοπλισμοί. Είναι και το έμψυχο δυναμικό, είναι οι άνθρωποι των Ενόπλων Δυνάμεων και όλοι οι εργαζόμενοι σε υπηρεσίες, στα εργοστάσια, στα νοσοκομεία του Υπουργείου Εθνικής Άμυνας που καθιστούν ισχυρή την αμυντική μας ικανότητα, τους οποίους αγνοείτε, όπως αποδείχτηκε βεβαίως και από τα έντεκα χιλιάδες σχόλια της διαβούλευσης για την οποία σας είπα στην αρχή της ομιλίας μου.

Σας ευχαριστώ πολύ, κύριε Πρόεδρε και για την ανοχή ως προς τον χρόνο.

**ΠΡΟΕΔΡΕΥΩΝ (Απόστολος Αβδελάς):** Να είστε καλά. Για να μη νομίζετε ότι έχω προσωπικό μαζί σας, γιατί την άλλη φορά μου τα «χώσατε» και άσχημα. Βλέπετε όταν έχω περιθώρια και το δικαιούστε, είμαι πολύ καλός απέναντί σας και σε όλους φυσικά, γιατί θέλω να είμαι δίκαιος.

Και καλείται στο Βήμα ο Υφυπουργός Εθνικής Άμυνας κ. Νικόλαος Χαρδαλιάς.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Πρόεδρε, κυρίες και κύριοι Βουλευτές, νομίζω ότι όλοι γνωριζόμαστε σε αυτή την Αίθουσα και αν μη τι άλλο πρέπει να μου αναγνωρίσετε ότι όλα αυτά τα χρόνια, από όποιο πόστο και αν υπηρέτησα την πατρίδα, λειτούργησα ως κρατικός λειτουργός, αποφεύγοντας και τις αντιπαραθέσεις και τις οποιεσδήποτε αν θέλετε μικροπολιτικές ή άλλες αντεγκλήσεις.

Όμως, ξέρετε με μεγάλη στωικότητα παρακολουθώ και στις επιτροπές αλλά και σήμερα εδώ μια προσπάθεια που γίνεται, πέρα από το κομμάτι που αφορά το νομοσχέδιο, παντελούς ισοπέδωσης όλων όσων έχουμε πετύχει ως Υπουργείο, ως χώρα και που αφορά στα ζητήματα της εθνικής άμυνας, στα ζητήματα της ασφάλειας.

Πριν περάσω στο νομοσχέδιο καθ’ εαυτό οφείλω και το νιώθω ως ανάγκη να καταθέσω στη Βουλή των Ελλήνων μια σειρά πραγματικών αριθμών, που έρχονται να απαντήσουν σε όλες τις αιτιάσεις, αλλά και αν θέλετε και στους ισοπεδωτικούς λεκτικούς ακροβατισμούς, που ακούστηκαν εδώ για μια σειρά θεμάτων.

Κοιτάξτε, το τι συμβαίνει στη χώρα τα τελευταία χρόνια είναι γνωστό. Το ότι η Κυβέρνηση αυτή έχει αποφασίσει ότι τα ζητήματα της εθνικής άμυνας, της ασφάλειάς μας είναι πρώτης προτεραιότητας, είναι απόλυτος αυτοσκοπός είναι ξεκάθαρο και αυτό αποτυπώνεται μέσα από συγκεκριμένα στοιχεία, μέσα από συγκεκριμένα δεδομένα.

Ποιες είναι οι συγκρίσεις; Είναι ξεκάθαρες οι συγκρίσεις αυτές. Δεν θα σταθώ στους λόγους, θα σταθώ στο τι πραγματικά έγινε. Την περίοδο 2015-2019 και όσον αφορά την εξέλιξη των εξοπλιστικών προγραμμάτων είχαμε σαράντα γνωμοδοτήσεις με τριάντα δύο αποφάσεις ενεργοποίησης. Από τη μέρα που ανέλαβε η σημερινή Κυβέρνηση μέχρι και σήμερα έχουμε εκατόν ενενήντα επτά γνωμοδοτήσεις με τετρακόσιες πενήντα εννέα αποφάσεις ενεργοποίησης. Είχαμε σαράντα γνωμοδοτήσεις με τριάντα δύο αποφάσεις ενεργοποίησης επί ΣΥΡΙΖΑ, εκατόν ενενήντα επτά γνωμοδοτήσεις με τετρακόσιες πενήντα εννέα αποφάσεις ενεργοποίησης. Τι σημαίνει πρακτικά αυτό; Ότι την ίδια περίοδο 2015-2019 είχαμε είκοσι ένα προγράμματα συμβασιοποιημένα ύψους 4.009.058.341 ευρώ. Δεν αμφισβητούνται αυτά.

Τι έχουμε από το 2019 μέχρι το 2022; Απέναντι στα είκοσι ένα προγράμματα έχουμε εξήντα οκτώ προγράμματα, που έχουμε συμβασιοποιήσει. Απέναντι στα 4 δισεκατομμύρια, έχουμε 10.437.214.139 ευρώ. Αυτή είναι η πραγματικότητα, όπως πραγματικότητα είναι ότι είναι σε εξέλιξη αυτή τη στιγμή δεκαεννέα προγράμματα, ύψους 11.568.313.842 ευρώ. Αυτή είναι η πραγματικότητα.

Όμως υπάρχουν και άλλα δύο ζητήματα τα οποία βλέπω ότι αναδεικνύονται με μια διάθεση ισοπέδωσης των πάντων. Ακούω ξανά και ξανά στο κομμάτι της αμυντικής βιομηχανίας για τις συμβάσεις του ελληνικού δημοσίου με ελληνικές εταιρείες και παροχή υπό κατασκευαστικού έργου στο πλαίσιο συμβάσεων με οίκους του εξωτερικού.

Ποια είναι η πραγματικότητα; Κάποια στιγμή πρέπει αυτά να ειπωθούν. Ότι την περίοδο 2015 - 2019 σε δώδεκα υποπρογράμματα διατέθηκαν σε ελληνικές εταιρείες 72.500.000. Ποια είναι η πραγματικότητα σήμερα που συζητάμε; Από το 2019 μέχρι το 2022 σε δεκατέσσερα υποπρογράμματα, μόνο το ένα περιλαμβάνει δεκατέσσερις εταιρείες, 315.199.028 ευρώ. Άρα και στο κομμάτι της αμυντικής βιομηχανίας που μάς κουνάτε το δάχτυλο, 72 εκατομμύρια τη δική σας τετραετία, 315.199.028 τη δική μας τετραετία.

Και πάμε και σε ένα άλλο θέμα που περιέργως δεν βλέπω κανένας να το φέρνει. Όλοι μιλάμε για τα ερευνητικά προγράμματα, όλοι μιλάμε για την καινοτομία, για την ανάπτυξη. Βλέπω ότι είναι σημείο αναφοράς των πάντων και ειδικά στους προερχόμενους από την Αξιωματική Αντιπολίτευση.

Ποια είναι η πραγματικότητα και τα προγράμματα έρευνας και ανάπτυξης με συμμετοχή ελληνικών εταιρειών και εθνική ή ευρωπαϊκή χρηματοδότηση, κύριοι Βουλευτές; Το 2015 - 2019 επί ΣΥΡΙΖΑ μηδέν προγράμματα, μηδέν ευρώ. Το 2019-2022, εβδομήντα δύο προγράμματα, 1.595.033.879 ευρώ. Αυτή είναι η πραγματικότητα. Και αν την αμφισβητείτε, σας προσκαλώ και σας προκαλώ οποιαδήποτε στιγμή στο Υπουργείο, οποιοδήποτε μέλος της επιτροπής να έρθει να ενημερωθεί.

Πάμε λίγο παρακάτω: «Δεν έχετε δώσει ούτε ένα ευρώ. Δεν αγγίζετε τον προϋπολογισμό. Χαλάτε δισεκατομμύρια σε εξοπλισμούς. Δεν έχετε καταφέρει να δώσετε τίποτα στα στελέχη μας». Κατ’ αρχάς θα σας πω ξεκάθαρα ότι δεν είμαστε ικανοποιημένοι με ό,τι έχουμε παράσχει μέχρι τώρα συνολικά στα στελέχη μας. Έχει γίνει μεγάλη πρόοδος; Τεράστια πρόοδος. Κάνουμε βήματα σημαντικά; Κάνουμε βήματα σημαντικά. Η χώρα προοδεύει, η χώρα αναπτύσσεται, η χώρα ευημερεί και έχει ξεκαθαριστεί και το είπε και σήμερα ο Πρωθυπουργός ότι βήμα-βήμα σε αυτήν την πορεία θα επιστρέψουμε στην κανονικότητα και θα μπορέσουμε πραγματικά να εξασφαλίσουμε στα στελέχη των Ενόπλων Δυνάμεων αυτά που πραγματικά αξίζουν, αλλά αυτό απέχει παρασάγγας από το να μας λέτε ότι δεν έχουμε διαθέσει το παραμικρό.

Αποζημίωση για νυκτερινή απασχόληση: Δικαιούχοι το σύνολο του προσωπικού, 25 εκατομμύρια. Ενίσχυση των στελεχών μέσω των οδοιπορικών εξόδων την τετραετία: Δικαιούχοι το σύνολο του στρατιωτικού και πολιτικού προσωπικού λόγω αυξημένης επιχειρησιακής απασχόλησης, 84,6 εκατομμύρια. Η επέκταση της απαλλαγής φόρων από 65% σε 100% των επιδομάτων κινδύνου με δικαιούχους τους ιπτάμενους και το προσωπικό των ειδικών δυνάμεων, 17 εκατομμύρια. Κατάργηση της ειδικής εισφοράς, το άρθρο 38 του ν.3986/2011, το 1% από τις αποδοχές του εν ενεργεία προσωπικού, 20 εκατομμύρια. Διατήρηση του 2% στο ποσοστό αναπλήρωσης της σύνταξης για κάθε έτος, μετά το τεσσαρακοστό πέμπτο ασφάλισης, 5 εκατομμύρια. Προσαύξηση των επιδομάτων ιδιαίτερων συνθηκών, τα πλεύσιμα και των ειδικών αποστολών, 25 εκατομμύρια. Μόνο το σχέδιο καθ’ εαυτό που σήμερα ψηφίζουμε προκαλεί παροχές που προέρχονται από τον τακτικό προϋπολογισμό των 9 εκατομμυρίων, συν 43 εκατομμύρια αποφασίζουμε σήμερα να δοθούν ως επιστροφή κρατήσεων στους απόστρατους μας από την 1η Ιανουαρίου του 2021. Την ίδια στιγμή, τι δρομολογούμε; Δρομολογούμε την εναρμόνιση του μισθολογικού με διοικητικό βαθμό των εθελοντών μακράς θητείας. Είμαστε υπό συνεννόηση αυτήν τη στιγμή με το Υπουργείο Οικονομικών. Για το προσωπικό των εθελοντών μακράς θητείας το οποίο προήλθε από ανθυπασπιστή-ανθυπολοχαγό 8,6 εκατομμύρια.

Η νομοθετική ρύθμιση για αύξηση των αποδοχών των μαθητών των παραγωγικών σχολών -είμαστε σε συνεννόηση με το Υπουργείο Οικονομικών, καθώς είναι εύλογο το αίτημα και σημαντικό- αφορά 5,5 εκατομμύρια.

Η νομοθετική ρύθμιση που αναφέρθηκε για την αύξηση των αποδοχών των οπλιτών αφορά 13 εκατομμύρια.

Το προεδρικό διάταγμα για την υγειονομική περίθαλψη, το οποίο βρίσκεται στο Σ.τ.Ε. αυτή τη στιγμή για έλεγχο και περιλαμβάνει και το ζήτημα της εξίσωσης του επιδόματος τοκετού στα 1300 ευρώ για αξιωματικούς και υπαξιωματικούς, αφορά 3 εκατομμύρια.

Το σύνολο είναι 260 εκατομμύρια. Δεν έχουμε δώσει ούτε ένα ευρώ; Απαξιώνουμε το προσωπικό μας; Είμαστε η μόνη Κυβέρνηση που πραγματικά, με βάση τα δεδομένα που υπάρχουν, έχει κάνει πρόοδο στο κομμάτι αυτό. Και θα συνεχίσουμε στην ίδια ακριβώς κατεύθυνση, γιατί πραγματικά πιστεύουμε στην ανάγκη για όλα όσα προσφέρουν τα στελέχη μας στις εσχατιές της χώρας να μπορέσουμε να τα προσεγγίσουμε και με όρους οι οποίοι πραγματικά θα αναγνωρίζουν την προσπάθειά τους.

Πάμε στο νομοσχέδιο καθ’ αυτό.

**ΔΙΟΝΥΣΙΟΣ ΧΑΤΖΗΔΑΚΗΣ:** Τα 84 εκατομμύρια για τα οδοιπορικά γιατί δεν τα αναφέρατε;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Το ανέφερα, κύριε Χατζηδάκη.

Κύριε Πρόεδρε και κύριοι Βουλευτές, ο Πρόεδρος Τζον Κένεντι είχε προτρέψει κάποτε τους συμπολίτες του να μην αναρωτιούνται τι μπορεί να κάνει η πατρίδα τους γι’ αυτούς, αλλά τι μπορούν να προσφέρουν οι ίδιοι στην πατρίδα τους. Και στην περίπτωση των στρατιωτικών μας, των εξαιρετικών στελεχών μας, το δεύτερο ερώτημα έχει απαντηθεί: Προσφέρουν τα πάντα, δίχως να λογαριάζουν ούτε τη ζωή τους ούτε τίποτα απολύτως.

Το θέμα, όμως, είναι τι κάνει πραγματικά το κράτος γι’ αυτούς. Γιατί σήμερα ακούστηκαν πάρα πολλά όμορφα λόγια, τα οποία όμως δεν είναι αρκετά. Και όσοι κατά καιρούς έρχονται να κάνουν προτάσεις, θα πρέπει να είναι έτοιμοι να τις υποστηρίξουν τις προτάσεις αυτές μέσα από πραγματικά δεδομένα. Και περιστατικά όπως η τραγωδία που βιώσαμε όλοι την προηγούμενη Δευτέρα μας υπενθυμίζουν το διαρκές μας χρέος προς το προσωπικό των Ενόπλων Δυνάμεων, το οποίο κατά τη δύσκολη δωδεκαετή περίοδο των μνημονίων -πρέπει να το πούμε αυτό- και της ενισχυμένης εποπτείας υπέστη πολλές περικοπές και αδικίες, ίσως περισσότερες από οποιονδήποτε άλλο κλάδο του δημοσίου τομέα.

Είμαι, λοιπόν, ικανοποιημένος που σήμερα, μετά από ένα ομολογουμένως σημαντικό διάστημα διαβουλεύσεων τόσο στο εσωτερικό του Υπουργείου Εθνικής Άμυνας και των γενικών επιτελείων όσο και σε διυπουργικό επίπεδο, είμαστε σε θέση να παρουσιάσουμε αυτό το νομοσχέδιο, το οποίο επιλύει μια σειρά από προβλήματα των στελεχών, περιλαμβανομένων των αποστράτων, που βρίσκονται σε εκκρεμότητα για μεγάλο χρονικό διάστημα.

Δεν πρόκειται να μακρηγορήσω και δεν θα σας κουράσω με πολλές λεπτομέρειες ως προς τις διατάξεις του νομοσχεδίου. Εξάλλου, νομίζω ότι οι αγορεύσεις τόσο του εισηγητή μας όσο και των λοιπών αγορητών ήταν πληρέστατες.

Θα ήθελα, όμως, να επισημάνω ότι όταν αναφερόμαστε σε καλή νομοθέτηση, που είναι πάντα το ζητούμενο στη νομοπαραγωγική διαδικασία και γενικότερα στον κοινοβουλευτικό βίο, δεν μπορούμε να στοχεύουμε μόνο σε νόμους - ορόσημα που θα επιλύσουν άμεσα το σύνολο ή έστω την πλειοψηφία των προβλημάτων ενός κλάδου.

Εδώ, λοιπόν, έχουμε ένα περιεκτικό νομοσχέδιο, νομοτεχνικά άρτιο, το οποίο αποσκοπεί ξεκάθαρα –το είπαμε από την πρώτη στιγμή- στη συμπλήρωση του ισχύοντος θεσμικού πλαισίου, στην επίλυση μιας σειράς προβλημάτων που είχαμε διαπιστώσει κατά την εφαρμογή της κείμενης νομοθεσίας, καθώς και στη ρύθμιση ορισμένων –τονίζω, ορισμένων- ζητημάτων από τα πολλά που απασχολούν το προσωπικό μας και γενικότερα τις Ένοπλες Δυνάμεις.

Και ναι, οι περισσότερες από τις ρυθμίσεις είναι τεχνικού, αν θέλετε, χαρακτήρα και γι’ αυτό τον λόγο εξάλλου απέκτησαν τόσο μεγάλη επιτελική επεξεργασία και προεργασία. Ρυθμίζονται ζητήματα σταδιοδρομικά, βαθμολογικά και οικονομικής φύσης, καθώς και ορισμένα άλλα που αφορούν στα μετοχικά ταμεία.

Και θα ήθελα να σταθώ ιδιαιτέρως στην πρόβλεψη περί προσαύξησης του επιδόματος ιδιαίτερων συνθηκών εργασίας για τα πληρώματα των πολεμικών πλοίων που βρίσκονται σε αποστολή, καθώς και για το προσωπικό των Ενόπλων Δυνάμεων που εκτελεί ειδική αποστολή. Θεωρώ ότι πρόκειται για μια δίκαιη επιβράβευση εκ μέρους μιας ευγνωμονούσας πατρίδας γι’ αυτούς που φυλάττουν «Θερμοπύλες» υπό ιδιαίτερα δύσκολες συνθήκες.

Και να ξέρετε κάτι. Πέρα από τα διάφορα φληναφήματα της αντιπαράθεσης, η αλήθεια είναι μία. Το είχαμε πει και το κάναμε. Και το πώς αυτά θα καταβληθούν τα ίδια τα Γενικά Επιτελεία θα αποφασίσουν, έτσι ώστε πραγματικά να αποδοθούν σε αυτούς που κοπιάζουν μακριά από τις οικογένειές τους, κάτω από δύσκολες συνθήκες, στις εσχατιές της πατρίδας.

Ιδιαίτερη έμφαση θα ήθελα να δώσω επίσης στις ρυθμίσεις που αφορούν στην Εθνοφυλακή, της οποίας το θεσμικό πλαίσιο αναβαθμίζουμε σημαντικά και η οποία θα μπορεί πλέον να συμβάλει σε διάφορες έκτακτες καταστάσεις και θα μπορέσει να έχει την εκπαίδευση και τα μέσα που χρειάζονται για να ανταποκριθεί στον σκοπό της.

Όσοι έχουμε πάει στα νησιά, όσοι έχουμε βρεθεί μαζί τους είμαστε σε θέση να γνωρίζουμε και το υψηλό τους φρόνημα και το βασικότερο, την διάθεση τους να συνδράμουν στο έργο των Ενόπλων Δυνάμεων στις περιοχές αυτές. Και είναι πολύ σημαντικό να αφήσουμε στην άκρη ιδεοληψίες ή άλλου είδους προσεγγίσεις του παρελθόντος και να ασχοληθούμε με την πραγματική κατάσταση όπως διαμορφώνεται αυτήν τη στιγμή στα ακριτικά μας νησιά και παντού.

Γενικότερα, στο νομοσχέδιο περιέχονται περισσότερες από είκοσι διατάξεις με οικονομικό και εν γένει ανταποδοτικό αποτύπωμα. Επιλύονται έτσι υφιστάμενα προβλήματα που απασχολούν το προσωπικό μας, όπως, για παράδειγμα, το άρθρο 22, που παρέχει στα στελέχη και στα μέλη των οικογενειών τους τη δυνατότητα εκτέλεσης συνταγών φαρμακευτικής κάλυψης από τα φαρμακεία που είναι συμβεβλημένα με τον ΕΟΠΥΥ.

Με τη διάταξη αυτή δίνεται τέλος στην αγωνία των στρατιωτικών και των οικογενειών τους, που αναγκάζονταν μονίμως να αναζητούν συμβεβλημένο με το ΥΠΕΘΑ φαρμακείο, ενώ παράλληλα καταπολεμάται η γραφειοκρατία και ευθυγραμμίζεται το καθεστώς παροχής φαρμακευτικής αγωγής των στελεχών των Ενόπλων Δυνάμεων με αυτό των υπόλοιπων ασφαλισμένων πολιτών.

Μιλώντας για την καταπολέμηση της γραφειοκρατίας, είναι διαρκής ο αγώνας εναντίον μιας από τις μεγαλύτερες παθογένειες που απασχολούν τη δημόσια διοίκηση. Εκτιμώ ότι αξίζει μια αναφορά στις διατάξεις για θέματα στρατολογικής φύσης που περιλαμβάνονται στον νόμο και ιδίως στην πρόβλεψη για τη χρήση ηλεκτρονικών μεθόδων και διαδικτυακών υποδομών για τη γνωστοποίηση της κλήσης κατάταξης στους στρατεύσιμους, που προβλέπεται στο άρθρο 59.

Με τη διάταξη αυτή πραγματοποιείται ένα ακόμη σημαντικό βήμα για τον εκσυγχρονισμό και την ψηφιοποίηση των στρατολογικών υπηρεσιών, περιορίζεται σημαντικά ο όγκος της γραφειοκρατίας σε αυτές, ενώ γίνεται πιο εύκολη η ζωή του πολίτη που ετοιμάζεται να εκπληρώσει τις στρατιωτικές του υποχρεώσεις. Μπαίνει έτσι ένα ακόμα μικρό λιθαράκι στη μεγάλη προσπάθεια που καταβάλλεται εδώ και τριάμισι χρόνια από την Κυβέρνηση για την ψηφιοποίηση και τον εκσυγχρονισμό του κράτους, καθώς και τη βελτίωση της καθημερινότητας όλων των Ελλήνων.

Συνολικά, θα μου επιτρέψετε να πω ότι πρόκειται για ένα νομοσχέδιο που θα χαρακτήριζα ως ενδιάμεσο, υπό την έννοια ότι πρέπει να γίνει αντιληπτό ως ένα ακόμα σκαλοπάτι για την υλοποίηση του πλάνου του Υπουργείου Εθνικής Άμυνας για τη ριζική αναβάθμιση του επιπέδου της μέριμνας υπέρ του στρατιωτικού προσωπικού μας.

Μέρος αυτού του πλάνου υλοποιήθηκε κατά τα προηγούμενα τριάμισι χρόνια, ενώ ορισμένα άλλα, επίσης σημαντικά, ζητήματα πρόκειται να επιλυθούν κατά τα επόμενα έτη.

Θα αναφέρω μερικά στοιχεία, διότι διαπιστώνω ότι στο πλαίσιο μιας αντιπαραγωγικής έως -θα μου επιτρέψετε να πω- αχαλίνωτης Αντιπολίτευσης ορισμένοι προσπαθούν να παρουσιάσουν την Κυβέρνηση ως περίπου αδιάφορη για το προσωπικό των Ενόπλων Δυνάμεων. Δεν περιμέναμε αυτό το νομοσχέδιο για να ασχοληθούμε με τα ζητήματα των στελεχών μας σε κάθε γωνιά της πατρίδας. Είναι εύκολο να καταλάβει κανείς ότι τίποτα δεν απέχει περισσότερο από την πραγματικότητα.

Τι κάναμε, λοιπόν, κατά τα προηγούμενα έτη για το προσωπικό μας; Δεν περιμέναμε σήμερα, κύριοι και κυρίες, να δείξουμε την ευαισθησία μας. Και μάλλον, θέλετε να ξεχνάτε ότι αυτή η Κυβέρνηση προέβλεψε κονδύλια για τη μισθολογική εξέλιξη των εθελοντών μακράς θητείας και τον ΟΒΑ προς εναρμόνιση με την υπηρεσιακή και βαθμολογική τους εξέλιξη, που προβλέπεται από τον ν.4609 του 2019.

Αυτή η Κυβέρνηση έδωσε τέλος στην άσκοπη ταλαιπωρία των στελεχών και των λοιπών δικαιούχων για την παραλαβή αποτελεσμάτων των εξετάσεων που διενεργούνται στα μικροβιολογικά - βιοπαθολογικά εργαστήρια των στρατιωτικών νοσοκομείων των Ενόπλων Δυνάμεων, με τη θεσμοθέτηση της διαδικασίας ηλεκτρονικής αποστολής των αποτελεσμάτων.

Αυτή η Κυβέρνηση ίδρυσε και λειτουργεί κέντρα δια βίου μάθησης εντός των στρατιωτικών δομών, με σκοπό την απόκτηση επαγγελματικών εφοδίων, καθώς και την παροχή εκπαίδευσης και πιστοποίησης ψηφιακών και άλλων δεξιοτήτων, με τη χρήση τεχνολογιών πληροφορικής για την ανάπτυξη ικανοτήτων.

Αυτή η Κυβέρνηση κατάργησε την εισφορά αλληλεγγύης του άρθρου 43α του Κώδικα Φορολογίας Εισοδήματος, καθώς και της ειδικής εισφοράς του 1% επί των τακτικών αποδοχών και πρόσθετων αμοιβών και αποζημιώσεων των στελεχών υπέρ των μετοχικών ταμείων, που προβλεπόταν, αν θυμάμαι καλά, στον ν.3986 του 2011.

Αυτή η Κυβέρνηση αναβάθμισε τις συνθήκες διαβίωσης, αφ’ ενός με την διαρκή βελτίωση των υποδομών των στρατοπέδων και αφ’ ετέρου, με την κατασκευή νέων οικημάτων στέγασης.

Επιτρέψτε μου σε αυτό να σταθώ, γιατί ακούω ότι «είστε μακριά από τα στελέχη, δεν γνωρίζετε τι συμβαίνει». Ξέρουμε ακριβώς τι συμβαίνει, γιατί είμαστε εκεί. Και θα σας πω κάτι πολύ χαρακτηριστικό. Με την καθοδήγηση του κυρίου Υπουργού, με την εντολή του κυρίου Πρωθυπουργού, αυτούς τους δεκαεπτά μήνες της θητείας μου επισκέφθηκα διακόσιους είκοσι επτά σχηματισμούς, μονάδες και φυλάκια σε όλη τη χώρα, είκοσι μία χιλιάδες πεντακόσια τρία χιλιόμετρα σε πενήντα δύο δράσεις και εξορμήσεις.

Γιατί είμαστε εκεί για να τους δίνουμε λύσεις, να ακούμε τα προβλήματά τους, να τους συμβουλευόμαστε, να μοιραζόμαστε μαζί τους αγωνίες, ανησυχίες. Είμαστε εκεί για να ξέρουμε κάτι το οποίο δεν είναι δυνατόν να το ξέρουμε μέσα από τα γραφεία μας. Γιατί είμαστε εκεί για να μπορούμε να είμαστε χρήσιμοι στην προσπάθειά τους.

(Χειροκροτήματα από την πτέρυγα της Νέας Δημοκρατίας)

Μη ξεχνάτε ότι αυτή η Κυβέρνηση βελτίωσε τις παρεχόμενες υπηρεσίες των στρατιωτικών λεσχών, των στρατιωτικών πρατηρίων και των κέντρων αποκατάστασης απωλειών υγείας.

Αυτή η Κυβέρνηση προχώρησε στην αναβάθμιση των υποδομών υγείας των Ενόπλων Δυνάμεων με εμβληματικά έργα όπως η ολοκλήρωση ενεργειακής αναβάθμισης του «424 Γενικού Στρατιωτικού Νοσοκομείου Εκπαίδευσης», του «404 Γενικού Στρατιωτικού Νοσοκομείου της Λάρισας» μέσω κονδυλίων του ΕΣΠΑ, η δημιουργία νέας νοσηλευτικής μονάδας στο «401 Γενικό Στρατιωτικό Νοσοκομείο Αθηνών», η ανακαίνιση της καρδιολογικής κλινικής και της πτέρυγας νοσηλείας του «Ναυτικού Νοσοκομείου Αθηνών».

Αυτή η Κυβέρνηση εξέδωσε υπουργική απόφαση για τη χορήγηση δικαιώματος υγειονομικής εξέτασης και νοσηλείας στα στρατιωτικά νοσοκομεία και των μελών των οικογενειών των μαθητών των παραγωγικών σχολών των Ενόπλων Δυνάμεων.

Αυτή η Κυβέρνηση εξέδωσε νέα υπουργική απόφαση για την εξειδίκευση των κριτηρίων και των λοιπών θεμάτων που αφορούν στις τοποθετήσεις, μεταθέσεις και αποσπάσεις των στελεχών, με την οποία ικανοποιήθηκαν αιτήματα που είχαν διατυπωθεί και διορθώθηκαν σφάλματα ή παραλείψεις που είχαν διαπιστωθεί κατά την εφαρμογή του προηγούμενου νομοθετικού πλαισίου.

Αυτή είναι η πραγματικότητα. Γιατί αυτή η Κυβέρνηση πάνω από οτιδήποτε άλλο πιστεύει και σέβεται τα στελέχη των Ενόπλων Δυνάμεων. Όλες αυτές οι πρωτοβουλίες υπέρ του προσωπικού εντάσσονται σε μια εντολή, ένα όραμα, ένα σχέδιο του Πρωθυπουργού για τη δημιουργία των ισχυρότερων Ενόπλων Δυνάμεων του σύγχρονου ελληνικού κράτους, το οποίο υλοποιεί το Υπουργείο μας από τον Ιούλιο του 2019.

Όπως πολλές φορές έχω πει, ξέρουμε ότι το προσωπικό μας είναι ο πολλαπλασιαστής ισχύος μας και χωρίς αυτό οι επιβλητικές εξοπλιστικές κινήσεις δεν έχουν καμμία αξία. Επομένως, ακριβώς όπως έπεται δυναμική συνέχεια στην εξοπλιστική προσπάθεια της χώρας, για παράδειγμα με τη δρομολόγηση του εκσυγχρονισμού των φρεγατών ΜΕΚΟ, με την παραλαβή τετρακοσίων ακόμα τεθωρακισμένων οχημάτων αναγνώρισης Μ-117 και με την απόκτηση μιας μοίρας F-35, ξέρουμε ότι έχουμε πολύ δρόμο μπροστά μας και στο σκέλος της βελτίωσης της μέριμνας για το προσωπικό.

Τα όσα ανέφερα, επομένως, δεν είναι μόνο η αρχή του τέλους του πλάνου μας, αλλά μόνο η αρχή. Μόνο το 2023 οι πιστώσεις για αποδοχές που προβλέπονται στον αμυντικό προϋπολογισμό παρουσιάζουν αύξηση κατά 4,6% ή κατά 105 εκατομμύρια σε σχέση με το 2022 και διαμορφώνονται στο ύψος των 2,6 δισεκατομμυρίων ευρώ περίπου.

Σταχυολογώ ορισμένες συγκεκριμένες πρωτοβουλίες στις οποίες εργαζόμαστε για να υλοποιήσουμε στο προσεχές μέλλον. Εργαζόμαστε για το νέο μισθολόγιο για τα στελέχη των Ενόπλων Δυνάμεων. Αυτό ήταν ξεκάθαρο όπως το ανέδειξε ο ίδιος Πρωθυπουργός σήμερα. Το προσχέδιο αυτό βρίσκεται σε στάδιο επεξεργασίας από τα Γενικά Επιτελεία, σύντομα θα συζητηθεί με το Υπουργείο Οικονομικών και θα ισχύσει από 1-1-2024.

Εργαζόμαστε για την έκδοση του νέου προεδρικού διατάγματος για την υγειονομική κάλυψη των στελεχών των Ενόπλων Δυνάμεων και του Λιμενικού Σώματος. Το εν λόγω προεδρικό διάταγμα βρίσκεται πλέον στο τελικό στάδιο επεξεργασίας.

Εργαζόμαστε για την αναθεώρηση της υπουργικής απόφασης για τις κατηγορίες στρατιωτικού προσωπικού πάλι των Ενόπλων Δυνάμεων που αντιμετωπίζουν ιδιαίτερα και οξεία κοινωνικά προβλήματα.

Εργαζόμαστε σκληρά για την αναθεώρηση της υπουργικής απόφασης για τη ρύθμιση των αδειών του στρατιωτικού προσωπικού και των Ενόπλων Δυνάμεων.

Είμαστε ανοιχτοί προς συζήτηση, προς διαβούλευση και λύση για θέματα που αναδείχθηκαν σήμερα. Τα ξέρουμε, τα γνωρίζουμε τα παρακολουθούμε. Θα πω ενδεικτικά το θέμα που αφορά τους εξ ΑΣΣΥ υπαξιωματικούς. Σήμερα με τις διατάξεις που παίρναμε αποκαθίσταται η ιεραρχική διασάλευση. Γνωρίζουμε ότι τα επιπλέον θέματα αποκατάστασης που εγείρονται θέλουν μελέτη και θα ληφθούν υπ’ όψιν στο αναδρομικό νομοσχέδιο που είναι προς διαβούλευση εσωτερικά στο Υπουργείο Εθνικής Άμυνας.

Για τους ΕΠΟΠ. Ξέρετε είκοσι έξι χιλιάδες εκατόν τέσσερις είναι οι ΕΠΟΠ. Ας μην κάνει κανείς πλειοδοσία ευαισθησίας και ειδικά όταν αφορούν εμάς που είμαστε καθημερινά στις εσχατιές πραγματικά της χώρας από τους Οθωνούς μέχρι τη Γαύδο, από το Καστελόριζο και τη Στρογγύλη, μέχρι τις Καστανιές και την Κάβησο, μαζί τους σχεδόν κάθε μέρα. Προφανώς και η Κυβέρνηση γνωρίζει πάρα πολύ καλά το ζήτημα. Αντιλαμβανόμαστε και θετικά το προσεγγίζουμε και είμαστε έτοιμοι σε συνεννόηση πάντα με το Υπουργείο Οικονομικών και το Υπουργείο Εσωτερικών την κατάλληλη στιγμή να δώσουμε λύση που δεν θα συνεχίσει το καθεστώς της ανασφάλειας που έχουν.

Για το θέμα του Σκαραμαγκά. Η τροπολογία είναι υπό επεξεργασία και αναμένουμε νεότερα πάντα σε συνεργασία με το Υπουργείο Οικονομικών και το Υπουργείο Εργασίας. Εύχομαι σήμερα όσοι πραγματικά μας έκριναν ότι δεν έχουμε προχωρήσει το θέμα αυτό να μην βρεθούν πάλι στη δύσκολη θέση όπως με την εξυγίανση των Ναυπηγείων της Ελευσίνας να το καταψηφίζουν εδώ στη Βουλή.

Ξέρουμε ότι έχουμε δρόμο μπροστά μας μεγάλο να διαβούμε. Βήμα-βήμα προχωράμε, μακριά από πυροτεχνήματα, μακριά από πλειοδοσίες, μακριά από λεκτικές ακρότητες, μακριά από κραυγές, πάντα με τη συνέπειά και τους όρους ευθύνης που επιβάλλουν οι καιροί.

Κυρίες και κύριοι, γνωρίζουμε ότι οι Ένοπλες Δυνάμεις -και τελειώνω με αυτό- όλα αυτά τα χρόνια βρέθηκαν στο μάτι ενός κυκλώνα μαζί με ολόκληρη την κοινωνία και ειδικά αυτή τη δύσκολη δεκαετία του 2010. Προσπαθήσαμε, ωστόσο, μέσα από εξαιρετικά δύσκολες οικονομικές, γεωπολιτικές και υγειονομικές ακόμα συνθήκες να κάνουμε βήματα για την αποκατάσταση της δικαιοσύνης για τους στρατιωτικούς μας. Κι αυτό θα συνεχίσουμε να κάνουμε. Θεωρώ ότι καταφέραμε αρκετά και θα πετύχουμε ακόμα περισσότερα κατά τα επόμενα χρόνια, εργαζόμενοι μεθοδικά, με συνέπεια, με σταθερότητα και θα μου επιτρέψετε να πω και με σοβαρότητα.

Είμαι βέβαιος ότι η Βουλή θα υπερψηφίσει το νομοσχέδιο αυτό που επί της ουσίας είναι ένα ακόμα βήμα για την οικοδόμηση της Ελλάδας που θέλουμε όλοι, μιας Ελλάδας απρόσβλητης, σύγχρονης και ισχυρής, μιας πατρίδας στην οποία αισθανόμαστε και θα αισθανόμαστε όλοι ασφαλείς και σήμερα και αύριο. Το χρωστάμε σε όλους όσοι έχουν ποτίσει με το αίμα τους και τις θυσίες τους την ελευθερία μας. Το χρωστάμε σε όλους και όλες εκεί έξω στις εσχατιές της πατρίδας μας που φυλάνε «Θερμοπύλες», παλεύοντας και αντιμετωπίζοντας κάθε μέρα από το άδικο, τις απειλές και την ανεκδιήγητη, ανιστόρητη ρητορική του αναθεωρητισμού. Το χρωστάμε στις νέες γενιές, στα παιδιά μας, στους αυριανούς πολίτες που επιβάλλεται να ζήσουν σε μια χώρα ισχυρή, σε μια χώρα ασφαλή.

Κυρίες και κύριοι Βουλευτές, Ελλάδα ισχυρή, Ελλάδα πρωταγωνίστρια, με τους Έλληνες ασφαλείς. Σε αυτό το στοίχημα συνεχίζουμε να εργαζόμαστε, σε ένα στοίχημα αποκλειστικής αφοσίωσης και καθήκοντος στο οποίο δεν περισσεύει κανείς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

Πριν καθίσετε για να ακουστεί για τα Πρακτικά, τις τροπολογίες τις κάνετε αποδεκτές;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Τις έχω υποστηρίξει στην αρχή. Και τις νομοτεχνικές τις κατέθεσα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ – Προοδευτική Συμμαχία, ο κ. Θεόδωρος Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Θέλω να ζητήσω συγγνώμη από τους συναδέλφους Βουλευτές που έχουν μείνει, νομίζω τέσσερις, αν δεν κάνω λάθος. Είχα σκοπό από την αρχή να μιλήσω στο τέλος σεβόμενος τα πρωτεία των Βουλευτών, από θέση αρχής. Προέκυψε, όμως, μια ανάγκη πριν μπούμε στην επόμενη συνεδρίαση της Επιτροπής Εξωτερικών και Άμυνας για το Πάρκο Ναυτικής Παράδοσης, να κάνω κάποια άλλη δουλειά και γι’ αυτό, αφού μεσολάβησε η ομιλία του κυρίου Υφυπουργού, νομίζω ότι δικαιούμαι να παρέμβω αυτή τη στιγμή. Ζητώ συγγνώμη.

Κύριε Πρόεδρε, ξέρετε ότι αφού μίλησε ο Πρόεδρός μας, ο κ. Τσίπρας, ως Κοινοβουλευτικός Εκπρόσωπος έχω τον μισό χρόνο. Θα ήθελα, όμως, παρ’ όλα αυτά την ανοχή σας για λίγο γιατί τα θέματα είναι πολλά.

Νομίζω ότι οφείλουμε, αυτό που έχει κάνει όλη η ελληνική πολιτεία, η Κυβέρνηση, ο Πρωθυπουργός, ο Πρόεδρος της Αξιωματικής Αντιπολίτευσης, όλα τα κόμματα, να εκδηλώσουμε ρητά, αλλά και εμπράκτως, την αλληλεγγύη μας στον δοκιμαζόμενο λαό της νότιας Τουρκίας -δωδεκάμισι εκατομμύρια κάτοικοι είναι σε αυτή την περιοχή που έχει πληγεί από αυτούς τους φοβερούς σεισμούς, δεν είναι απλώς οι εικόνες που δείχνουν τα κανάλια- και της βόρειας Συρίας, Σύριοι και Κούρδοι. Εκεί υπάρχει κι ένα άλλο ζήτημα των τελευταίων χρόνων, προώθηση σχεδόν αναγκαστική Σύριων προσφύγων προς τις κουρδικές περιοχές από τον Ερντογάν με τη βοήθεια και της Ευρωπαϊκής Ένωσης, όπου χτίστηκαν εκεί κτήρια για τη στέγαση τους.

Ελπίζω να κρατήθηκαν όρθια και να μην έχουν καταρρεύσει και αυτά. Ρώτησα τον κύριο Υφυπουργό πριν, δεν έχει ακόμα ανοιχθεί αυτό το ζήτημα. Είναι όμως πάρα πολύ σημαντική η ανάγκη και για την αλληλεγγύη στη βόρεια Συρία.

Αλληλεγγύη, συνεργασία, ειρήνη, συνανάπτυξη, συνεννόηση και για την Ουκρανία και για την ευρύτερη περιοχή και για τους πρόσφυγες που τώρα πια θα ξαναγίνουν περισσότεροι από τη Συρία και την περιοχή των Κούρδων. Και τα ναυάγια στο Αιγαίο θα επαναλαμβάνονται, αν δεν υπάρξει -όχι μόνο ελληνική, δεν γίνεται- πανευρωπαϊκή αλλαγή πολιτικής. Η κάθε πολιτική δύναμη έχει την ευθύνη της να πάρει θέση.

Ακόμα και οι φυσικές καταστροφές που δεν μπορείς να τις αποτρέψεις, εν τούτοις μπορείς να έχεις μεγαλύτερες άμυνες και γι’ αυτό χρειάζονται εντελώς άλλες πολιτικές σε κάθε χώρα, αλλά και σε όλες τις χώρες μέλη. Εκεί λοιπόν, πρέπει να δώσουμε όλο το βάρος, για να είναι πραγματικά αλληλέγγυα η στάση όλων των ανθρώπων και όλων των λαών. Ελπίζω να μην συμβεί ποτέ και βρεθεί και ο ελληνικός λαός ή τμήμα του ελληνικού λαού σε αντίστοιχη ανάγκη. Στο παρελθόν έχει βρεθεί.

Κύριε Υπουργέ, εισάγετε ένα νομοσχέδιο που, όπως σχολίασα και στην επιτροπή, με τον βαρύγδουπο τίτλο της μέριμνας υπέρ των στελεχών των Ενόπλων Δυνάμεων και δεν του άρεσε του κ. Παναγιωτόπουλου, ενώ είναι βαρύγδουπος έτσι, όχι η λέξη «μέριμνα», αλλά «μέριμνα υπέρ», ως μονοσήμαντος τίτλος που προϊδεάζει για τα πράγματα, όταν δεν αντιστοιχεί σε αυτό. Σήμερα ήσασταν πολύ επιθετικός, δεν μας έχετε συνηθίσει. Σας βγήκε έτσι, δεν έχει σημασία, αλλά αυτό δεν βοηθάει. Διότι είναι τα πράγματα πολύ συγκεκριμένα.

Εκκρεμεί η μέριμνα για τα στελέχη των Ενόπλων Δυνάμεων πολλά χρόνια τώρα, το συνολικό σχέδιο μέριμνας. Το έχετε παραδεχθεί και εσείς, το λέμε και εμείς, το λένε και άλλα κόμματα. Τώρα αν αυτό θα λυθεί με το ότι ο ΣΥΡΙΖΑ δεν είχε κάνει τίποτα και όλα αυτά, εγώ σας βεβαιώνω, γιατί και τότε ήμουν υπεύθυνος άμυνας πριν γίνουμε κυβέρνηση, ότι με Αρχηγό ΓΕΕΘΑ τον Στρατηγό Κωσταράκο, με Αρχηγό ΓΕΣ τον Φράγκο Φραγκούλη, με όλους αυτούς που ήταν τότε στο Υπουργείο Εθνικής Άμυνας, με τον Αλέξη Τσίπρα, με τον Μανώλη Γλέζο, προτείναμε και το δέχτηκαν οι πάντες, οι επιτελείς των Ενόπλων Δυνάμεων, ότι σε αυτές τις στιγμές των μνημονίων οι προτεραιότητες είναι ανταλλακτικά, καύσιμα, συντήρηση και σιγά-σιγά αναβάθμιση. Το δέχτηκαν όλοι.

Και αυτό κάναμε όταν πια γίναμε κυβέρνηση με σχέδιο, παρά το γεγονός ότι από το 2010 ως και το 2014 οι προϋπολογισμοί του κράτους για τις Ένοπλες Δυνάμεις, όχι με κυβέρνηση ΣΥΡΙΖΑ, αλλά με δικές σας κυβερνήσεις, περικόπηκαν κατά 50% και εμείς σιγά-σιγά προσπαθήσαμε αυτά να τα φέρουμε σε μια σειρά. Και ιδιαίτερα μετά το 2017 και το 2018 μπήκε μπροστά και η διαδικασία με τα F-16 «Viper» και το ένα και το άλλο κι επίσης, για τα ναυπηγεία, για την πολεμική αμυντική βιομηχανία και για όλα αυτά.

Γιατί να μηδενίζουμε μια προσπάθεια που η κυβέρνηση ΣΥΡΙΖΑ έκανε πολύ συστηματικά, την αποδέχτηκε ο κόσμος, άφησε αυτά που άφησε με πλήρη επίγνωση; Δεν είπε ποτέ ότι έκανε κάτι φοβερό, το ελάχιστο έκανε.

Κι έρχεται η Κυβέρνηση Μητσοτάκη και ενώ όλα αυτά είναι υπερώριμα πλέον για να δούμε το ενιαίο μισθολόγιο, σε συνθήκες εκτός μνημονίων πλέον, για να δούμε τη στέγαση των εκτός τόπου κατοικίας στρατιωτικών όλων των βαθμίδων, για να δούμε τους στρατεύσιμους, για να δούμε τους πολιτικούς υπαλλήλους, για να δούμε το τέλος πια αυτής της τρέλας, όταν δεν δίνουμε μισθολογική αναβάθμιση, να δίνουμε βαθμούς για να κλείσουμε τρύπες, όταν έχουμε αντιφατικές ρυθμίσεις που φτάνουν στο σημείο να μην ξέρει κανείς ποιος διοικεί ποιον και ποιοι είναι οι πιο υψηλόβαθμοι και πιο χαμηλόβαθμοι και διαταράσσεται η συνοχή -οι συνάδελφοι που ήταν στρατιωτικοί και έχουν τιμήσει τις Ένοπλες Δυνάμεις τα ξέρουν καλύτερα από μένα, ας μην κρυβόμαστε πίσω από το δάκτυλό μας- και ενώ αυτά είναι υπερώριμα και καλλιεργήθηκε η προσδοκία σε όλα τα στελέχη των Ενόπλων Δυνάμεων, αλλά και στους εν αποστρατεία ότι ετοιμάζεται κάτι, έρχεται αυτό.

Αποτέλεσμα: σε όλη τη διαβούλευση στη «ΔΙΑΥΓΕΙΑ» δέχτηκε σφοδρές επικρίσεις, όλοι οι Βουλευτές από τον εισηγητή μέχρι όλοι στη Νέα Δημοκρατία προτάσσουν ότι «καλό είναι, αλλά θα πρέπει και εκείνο». Μα, φυσικά κάποια πράγματα καλό είναι, αλλά είναι χαμήλωμα προσδοκιών. Περί αυτού πρόκειται.

Γι’ αυτό δεν μπορεί να μην δέχεται την κριτική η Κυβέρνηση και να μην απολογείται γι’ αυτό και να είσαστε επιθετικοί και μάλιστα με υπόνοιες, με υπονοούμενα, όπως είπε και ο Πρόεδρος, περί πατριωτισμού και όλα αυτά.

Σας έχουμε ζητήσει, μας είπατε ένα σωρό αριθμούς, χρόνια τώρα, δύο με τρία χρόνια συστηματικά «Φέρτε μας τα οικονομικά της άμυνας» από τον κ. Παναγιωτόπουλο. Μας τα είχε υποσχεθεί στην Επιτροπή Εξοπλιστικών Προγραμμάτων και Συμβάσεων. Γραπτά σας τα έχουμε ζητήσει, προφορικά σας τα έχουμε ζητήσει, μέχρι το 2030 κλιμάκωση, δαπάνες, πώς και τι, να τα βάλουμε κάτω και να δούμε το ισοζύγιο της επαρκούς άμυνας με την κοινωνική συνοχή. Αυτή είναι υπεύθυνη κυβέρνηση και όχι να καλοπιάνει ο ένας τον άλλον και να χωρίζει την ελληνική κοινωνία σε κομμάτια. Και πότε είμαστε για να λέμε για τους στρατιωτικούς και πότε για τους αστυνομικούς. Δεν είναι αυτό σοβαρή πολιτική.

Και η κρατική αμυντική βιομηχανία επιτέλους χρειάζεται. Η δε ναυπηγική πάντα ήταν ιδιωτική στην Ελλάδα και κατέρρευσε. Πάντα ιδιωτική ήταν.

Λοιπόν έχω να πω πολλά, θα σταματήσω εδώ.

Δεν είναι δυνατόν να θεωρείτε την Αντιπολίτευση και όχι μόνο την Αξιωματική, όλα τα κόμματα, ότι λέμε «φληναφήματα», ότι λέμε δεν ξέρω τι από αυτά που είπατε, όταν υπάρχει η αγωνία για να μπει το νερό στο αυλάκι και επιτέλους, κάποια στιγμή να κάνουμε σοβαρή πολιτική για την άμυνα και πραγματικά να τιμήσουμε τη θυσία του Μάριου-Μιχαήλ και του Στάθη, που κηδεύτηκαν στη Μαντινεία ο ένας και στο Νευροκόπι ο άλλος, και όσους και στο παρελθόν.

Το είπε και ο Πρόεδρός μας, σταματήστε να βάζετε και τις Ένοπλες Δυνάμεις στο προεκλογικό παιχνιδάκι και μάλιστα, με το υπονοούμενο «ποιος είναι περισσότερο πατριώτης και ποιος είναι λιγότερο». Αυτά δεν είναι σοβαρά πράγματα, είναι στοιχεία μιας Κυβέρνησης σε κρίση και εγώ νομίζω και σε αποδρομή.

Τελειώνω μόνο με ένα. Διεθνής Έκθεση Θεσσαλονίκης. Πρόεδρος Αλέξης Τσίπρας. Οι έξι πυλώνες. Για την ενίσχυση του εισοδήματος τότε εξαγγείλαμε και δεσμευτήκαμε, εφόσον συνεχίζεται ο πληθωρισμός, θέσπιση μηχανισμού τιμαριθμικής αναπροσαρμογής σε ετήσια βάση για μισθούς ιδιωτικού και δημόσιου τομέα, συμπεριλαμβανομένων των στρατιωτικών, των αστυνομικών, όλων. Αυτό είναι ένα σχέδιο.

Το άλλο, δηλαδή «σήμερα έχουμε», «δίνουμε ένα επίδομα» και μεθαύριο λέμε ότι πρέπει να δοθούν αλλού δεν είναι πολιτική. Γι’ αυτό, πάρτε το χαμπάρι, δεν υπήρχε σοβαρότερη κυβέρνηση μέσα στην κρίση από την κυβέρνηση ΣΥΡΙΖΑ και μπορούμε να το υπερασπιστούμε και να το τεκμηριώσουμε με όλους τους τρόπους. Άσε που είναι ίσως και η μόνη κυβέρνηση από συστάσεως του ελληνικού κράτους που δεν «έφαγε».

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο κ. Κωνσταντίνος Μαραβέγιας από τη Νέα Δημοκρατία και να ετοιμάζεται ο κ. Διονύσιος Χατζηδάκης από τη Νέα Δημοκρατία.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα ακόμα σημαντικό νομοσχέδιο για την εθνική μας άμυνα και αυτή τη φορά για τον πλέον κρισιμότερο παράγοντα ισχύος της, το προσωπικό των Ενόπλων Δυνάμεων. Παρ’ όλα αυτά η Αξιωματική Αντιπολίτευση έσπευσε να το απαξιώσει με μια διπλή άρνηση. Από τη μία αρνείται να πάρει θέση για την ψηφοφορία παρά το γεγονός ότι ο ελληνικός λαός έχει στείλει τον ΣΥΡΙΖΑ στη Βουλή ακριβώς για αυτό τον λόγο, όχι για αοριστολογίες, αλλά για να συμμετέχει στη λήψη αποφάσεων που αφορούν την κοινωνία και ψηφίζονται ως νομοσχέδια σε αυτήν εδώ την Αίθουσα και από την άλλη την άρνηση και επί της ουσίας.

Κύριε Πρόεδρε, ένας ακόμα τρόπος απαξίωσης του πολιτεύματος είναι η άρνηση οποιασδήποτε θετικής αλλαγής. Παντελής απουσία κάθε σοβαρής εναλλακτικής πρότασης εκ μέρους του ΣΥΡΙΖΑ, λαϊκίστικη αντίθεση σε κάθε πραγματοποιούμενη πρόοδο με κορώνες του τύπου ότι δήθεν στο παρόν νομοσχέδιο δεν προβλέπεται ούτε ένα ευρώ για το προσωπικό των Ενόπλων Δυνάμεων. Το διάβασα στην κοινή ανακοίνωση των συναρμόδιων τομεαρχών του ΣΥΡΙΖΑ και δεν πίστευα ότι οι πρώην Υπουργοί δεν είναι σε θέση να διαβάσουν μία έκθεση του Γενικού Λογιστηρίου του Κράτους, όπου λόγου χάριν μόνο για την προσαύξηση του επιδόματος ιδιαίτερων συνθηκών εργασίας πληρωμάτων πολεμικών πλοίων και γενικότερα προσωπικού που εκτελεί ειδική αποστολή προβλέπεται η καταβολή 25.000.000 ευρώ μόνο για το έτος 2023.

Δεν θα επιμείνω στις οικονομικές εκτιμήσεις του ΣΥΡΙΖΑ, που έτσι κι αλλιώς πάντα πάσχουν. Θα πω μόνο ότι πρέπει να μπει επιτέλους ένα όριο φαρισαϊσμού στην κριτική εκείνων που ως κυβέρνηση δεν έβγαζαν την ΚΥΑ περί αποζημίωσης νυχτερινής εργασίας και έτσι δεν πλήρωναν επί χρόνια το στρατιωτικό προσωπικό, αλλά σήμερα καταγγέλλουν την Κυβέρνηση της Νέας Δημοκρατίας, που πήρε πέρυσι αυτή την αναγκαία απόφαση, με το σκεπτικό ότι δεν δίνει αναδρομικά από το 2017. Μπορούμε να πούμε και έλεος!

Κυρίες και κύριοι συνάδελφοι, αυτή είναι τελικά και η τεράστια διαφορά ανάμεσα στη Νέα Δημοκρατία και στο ΣΥΡΙΖΑ. Η διαφορά μεταξύ σοβαρότητας και τυχοδιωκτισμού, μεταξύ ανάληψης ευθύνης και απόλυτης άρνησής της. Έτσι με τη σημερινή νομοθετική πρωτοβουλία του Υπουργείου Εθνικής Άμυνας φέρνει στην Ολομέλεια και η Νέα Δημοκρατία υπερψηφίζει ένα νομοσχέδιο που έρχεται ουσιαστικά να στηρίξει το προσωπικό των Ενόπλων Δυνάμεων, όχι στα λόγια, αλλά στην πράξη καθώς συστήνονται ειδικοί λογαριασμοί πρόνοιας στον Στρατό Ξηράς και την Πολεμική Αεροπορία για την κάλυψη δαπανών υγείας των εν ενεργεία στρατιωτικών και των οικογενειών τους. Εντάσσονται στους δικαιούχους νοσηλείας στο «ΝΙΜΤΣ» και οι εν ενεργεία υπαξιωματικοί του Στρατού Ξηράς, των Σωμάτων των Ενόπλων Δυνάμεων και της Ελληνικής Αστυνομίας. Αναπροσαρμόζονται τα μερίδια των μερισματούχων του Μετοχικού Ταμείου Στρατού και επέρχεται εναρμόνιση με τις διατάξεις του νέου μισθολογίου. Είναι μία εκκρεμότητα που μας άφησε ο ΣΥΡΙΖΑ από το 2017. Καθιερώνεται η δυνατότητα χορήγησης έκτακτου μερίσματος στους μερισματούχους του Μετοχικού Ταμείου Στρατού. Καταργούνται αναδρομικά οι μνημονιακές μειώσεις των μερισμάτων και οικονομικών ενισχύσεων που καταβάλλουν τα Μετοχικά Ταμεία Στρατού, Ναυτικού και Αεροπορίας και οι οικείοι ειδικοί κλάδοι. Συγκεκριμένα επιστρέφουμε πάνω από 23.000.000 ευρώ ετησίως στους μερισματούχους από τον κρατικό προϋπολογισμό. Αυτά τα λέω για τον ΣΥΡΙΖΑ, που δεν βρήκε στο νομοσχέδιο ούτε ένα ευρώ για το προσωπικό των Ενόπλων Δυνάμεων.

Δεν είναι όμως μόνο αυτά. Σταχυολογώ μερικές μόνο από τις άλλες θετικές διατάξεις του νομοσχεδίου, όπως την αύξηση κατά έναν βαθμό του αποστρατευτικού βαθμού των εθελοντών μακράς θητείας, την εφαρμογή ενιαίου καθεστώτος κρίσεων και προαγωγών αξιωματικών από τις ανώτερες στρατιωτικές σχολές υπαξιωματικών που κατετάγησαν τα έτη 1991, 1992 και 1993 καθώς και την κατάργηση της συνδρομής στις στρατιωτικές λέσχες για όλους τους απόστρατους των Ενόπλων Δυνάμεων. Πρόκειται για θέματα που και εγώ έχω θέσει επανειλημμένα μέσω του κοινοβουλευτικού ελέγχου και χαίρομαι που σήμερα σε μεγάλο βαθμό επιλύονται.

Θα ήθελα όμως με αυτή την ευκαιρία να σταθώ λίγο περισσότερο στο άρθρο 53 και στις προαγωγές αξιωματικών προερχόμενων από ΑΣΣΥ που συμπλήρωσαν είκοσι πέντε έτη πραγματικής στρατιωτικής υπηρεσίας μέχρι τις 31-12-2018. Είναι πολύ σημαντικό ότι πλέον ενοποιείται η αντιμετώπιση των σειρών αυτών καθώς ουσιαστικά πρόκειται για όμοιες περιπτώσεις. Θα ήταν επίσης σκόπιμο να εξετάσετε τη δυνατότητα επέκτασης της διάταξης αυτής και σε καταταγέντες μέχρι το 1990 αξιωματικούς από ΑΣΣΥ. Η ενδεχόμενη διεύρυνση της εν λόγω ρύθμισης πιστεύω ότι μπορεί να εξυπηρετήσει και ορισμένες υπηρεσιακές ανάγκες που ανέκυψαν τα τελευταία χρόνια.

Κλείνω, κύριε Πρόεδρε, την τοποθέτησή μου με δυο λόγια για την τροπολογία του Υπουργείου Εργασίας που αφορά την fast track έκδοση και πληρωμή επικουρικών συντάξεων από τον ΕΦΚΑ. Όπως έχει πει και ο Κωστής Χατζηδάκης, τα διοικητικά και οργανωτικά προβλήματα του ταμείου είναι τεράστια και δυστυχώς παραμένουν σε μεγάλο βαθμό άλυτα. Επομένως, για να το πω και με όρους ιατρικούς, αναγκαζόμαστε να κάνουμε ένα bypass για να δώσουμε ξανά λύση στο πρόβλημα της καθυστερημένης απονομής των συντάξεων. Όπως στις κύριες έτσι και στις επικουρικές συντάξεις το Υπουργείο Εργασίας επιχειρεί με αυτό το διοικητικό bypass να υπερβεί τα εσωτερικά προβλήματα του Οργανισμού. Μιλάμε ξανά για fast track διαδικασία με την οποία προσπαθούμε να βάλουμε τέλος στη ντροπή των εκκρεμών επικουρικών συντάξεων, όπως ακριβώς το πετύχαμε και με τις κύριες. Για όσους όμως περιμένουν ακόμη να εκδοθεί η επικουρική τους σύνταξη προβλέπεται προκαταβολή 100 ευρώ για κάθε μήνα καθυστέρησης, αν πρόκειται για επικουρική σύνταξη λόγω γήρατος, και 50 ευρώ για επικουρικές συντάξεις λόγω αναπηρίας ή χηρείας. Επομένως χωρίς καμμία απολύτως ενέργεια εκ μέρους των δικαιούχων τα χρήματα αυτά έναντι των οφειλόμενων συντάξεων θα μπουν στον λογαριασμό τους μέχρι την 15η Μαρτίου. Είναι ένα ακόμα σημαντικό μέτρο απλοποίησης του συστήματος επικούρησης, αλλά κυρίως άμεσης οικονομικής στήριξης των συνταξιούχων, που επιβεβαιώνει ότι όσο και αν άλλα κόμματα, όπως η Αξιωματική Αντιπολίτευση, επιμένουν να απέχουν, η Κυβέρνηση της Νέας Δημοκρατίας παραμένει δίπλα στην κοινωνία, δίνοντας λύσεις στα πραγματικά προβλήματα των πολλών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται ο κ. Διονύσιος Χατζηδάκης από τη Νέα Δημοκρατία και να ετοιμάζεται ο κ. Δαβάκης από τη Νέα Δημοκρατία.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Δρίτσα, ξέρετε ότι σας συμπαθώ βαθύτατα γιατί ασχοληθήκατε και με την τοπική αυτοδιοίκηση στο λιμάνι, αλλά δεν καταφέρατε να εκλεγείτε δήμαρχος.

Αλλά μας ρίξατε μία τορπίλη, όταν κατεβήκατε. Μας είπατε ότι είστε η μόνη κυβέρνηση που δεν «έφαγε». Γιατί ξέρετε άλλες κυβερνήσεις ή τη Νέα Δημοκρατία που «έφαγε» από τα εξοπλιστικά προγράμματα; Ξέρετε; Ξέρετε πολύ καλά, κύριε Δρίτσα, ότι πήραμε τρεις φρεγάτες στην τιμή των δύο.

**ΘΕΟΔΩΡΟΣ ΔΡΙΤΣΑΣ:** Θέλετε διάλογο;

**ΔΙΟΝΥΣΙΟΣ ΧΑΤΖΗΔΑΚΗΣ:** Όχι μετά.

Αγοράσαμε τα Ραφάλ όσα τα αγοράζει η γαλλική αεροπορία.

**ΘΕΟΔΩΡΟΣ ΔΡΙΤΣΑΣ:** Δεν έκανα κανένα σχόλιο επ’ αυτού.

**ΔΙΟΝΥΣΙΟΣ ΧΑΤΖΗΔΑΚΗΣ:** Α, δεν κάνατε κανένα σχόλιο!

(Θόρυβος στην Αίθουσα)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

Κύριε Χατζηδάκη, μην κάνετε διάλογο. Απευθυνθείτε στο Προεδρείο και πείτε αυτά που θέλετε.

Ευχαριστώ.

**ΔΙΟΝΥΣΙΟΣ ΧΑΤΖΗΔΑΚΗΣ:** Μου λέτε ότι στα πέντε χρόνια που εσείς ήσασταν στην κυβέρνηση είχατε φροντίσει μόνο για τη λειτουργία των Ενόπλων Δυνάμεων με καύσιμα, με μισθούς. Και ερωτώ εγώ: Να δώσετε 500 εκατομμύρια ευρώ σε κάποια αεροπλάνα των πενήντα ετών, πού τα βρήκατε; Και δεν πήρατε τριάντα πέντε τορπίλες για τα υποβρύχια, που έχουμε τα καλύτερα συμβατικά υποβρύχια! Γιατί δεν τα πήρατε αυτά; Και αφήσαμε τις Ένοπλες Δυνάμεις να μην υπάρχουν.

Παίρνατε -λέει- λίγα ανταλλακτικά. Ποια ανταλλακτικά παίρνατε; Παίρναμε και κανιβαλίζαμε τα Μιράζ για να πετάξουν τα Μιράζ 2000-5. Και έφτασε στο σημείο ο διοικητής να πει: «Παραιτούμαι. Σε ποια μοίρα με έχετε; Δεν έχω τίποτα παρά τρία αεροπλάνα!». Και όλα τα άλλα θα τα κάνατε.

Κυρίες και κύριοι συνάδελφοι, η ελπίδα δεν πεθαίνει, δεν πεθαίνει τελευταία. Τελευταίος πεθαίνει ο δύστυχος που εξακολουθεί να ελπίζει χωρίς λόγο. Εγώ δεν θα ασχοληθώ άλλο με τους εθελοντές 88, 89, 90. Πάντως ο κύριος Πρωθυπουργός το έχει καταλάβει και το ξέρει το θέμα πώς θα το λύσει. Αλλά ένα έχω να σας πω. Τους βαθμούς τους παίρνουν, στα πλοία, στα υποβρύχια, στα αεροδρόμια, οι αξιωματικοί και υπαξιωματικοί που ετοιμάζουν στα αλεξίπτωτα, στους ναρκαλιείς, αυτοί που ετοιμάζονται για να μπορέσουν κάποιοι να πολεμήσουν. Δεν μπορεί αυτοί να μπαίνουν την ίδια περίοδο και να γίνονται οι εθελοντές ανώτεροι από αυτούς! Είναι ντροπή! Η ιστορία έχει δείξει ότι μόνο όταν υπάρχει πραγματική πειθαρχία και σκέψη τότε προχωρούν οι Ένοπλες Δυνάμεις.

Εγώ δεν έφυγα από την Αίθουσα. Από το πρωί μέχρι το βράδυ άκουγα τους πάντες. Και δεν μου λέτε, κύριοι συνάδελφοι, από όλο τον ΣΥΡΙΖΑ που ενδιαφέρονται για τις Ένοπλες Δυνάμεις, μίλησαν δύο συνάδελφοι γυναίκες. Όχι ότι υποτιμώ τις γυναίκες. Αλλά δεν βρέθηκε κανείς να μιλήσει επί αυτών των θεμάτων παρά μόνο ο κ. Δρίτσας και ο Κοινοβουλευτικός Εκπρόσωπος; Αρχίζω να πιστεύω ότι σήμερα, όλη την ημέρα, έπεσαν κροκοδείλια δάκρυα. Δείξατε ένα ενδιαφέρον για τις Ένοπλες Δυνάμεις. Όπου πολιτικός προϊστάμενος ασχολήθηκε με τις Ένοπλες Δυνάμεις, το προσωπικό το έκανε ή για ρουσφετολογικούς λόγους ή για να καλύψει άλλες υποθέσεις.

Για τα πλεύσιμα του στόλου να πω κάτι. Ελπίζω οι ειδικές αποστολές να μην επηρεάσουν τα πλεύσιμα του στόλου. Τα πλεύσιμα του στόλου πρέπει να πηγαίνουν για έναν και μοναδικό λόγο. Πρέπει αυτοί που είναι στα πλοία και ειδικά στις φρεγάτες και στα υποβρύχια να μην έχουν κανένα πρόβλημα οικογενειακό ή οικονομικό, να μην τους απασχολεί τίποτε. Διότι όταν ένα βλήμα έρχεται σε μία φρεγάτα πρέπει σε έξι δευτερόλεπτα να το έχουν εντοπίσει και να έχουν πατήσει τη σκανδάλη για να το καταστρέψουν. Διότι μία φρεγάτα κάνει 1 δισεκατομμύριο ευρώ.

Και θέλω κλείνοντας να αναφέρω, μην ξαναπείτε αυτό το πράγμα: «Τι έχετε κάνει εσείς για τις Ένοπλες Δυνάμεις!». Θα το πω μία και έξω. Πρώτα φτιάχνεις τη δυνατότητα να πολεμήσεις και ταυτοχρόνως προσπαθείς να φτάσεις το προσωπικό στο ανώτερο επίπεδο.

Και χαίρομαι που τελικά το έχει πάρει πάνω του ο Πρωθυπουργός. Αυτή τη λάμπουσα πενία που καταντήσαμε τις Ένοπλες Δυνάμεις, τα στελέχη του, θα λυθεί με απόλυτο τρόπο. Εάν δεν είχαν πέσει οι ενεργειακές κρίσεις, είμαι απόλυτα σίγουρος, -γιατί έχω συζητήσει με τον Πρωθυπουργό- μόλις αναπνεύσουμε ό,τι πρέπει να γίνει, θα γίνει στις Ένοπλες Δυνάμεις.

Και κλείνοντας θέλω να πω το εξής: Οι Ένοπλες Δυνάμεις δεν ανήκουν σε κόμματα, ανήκουν στο έθνος. Δεν κάνουμε προεκλογική εκστρατεία μοιράζοντας ψίχουλα. Κάνουμε μία προσπάθεια να κρατήσουμε την Ελλάδα όρθια και θα το πετύχουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο κ. Αθανάσιος Δαβάκης από τη Νέα Δημοκρατία και να ετοιμάζεται η κ. Όλγα Κεφαλογιάννη από τη Νέα Δημοκρατία.

Ορίστε, κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, ξεκινώντας και εγώ τη σύντομη παρέμβασή μου για το νομοσχέδιο το οποίο συζητούμε, θα ήθελα να εκφράσω την ευγνωμοσύνη του ελληνικού λαού τον οποίο και εγώ εκπροσωπώ και την τιμή για τα δύο αετόπουλα που πριν από λίγες μέρες έδωσαν τη ζωή τους για την τιμή της πατρίδας εκτελώντας το καθήκον τους.

O σμηναγός Στάθης Τσιτλακίδης και ο υποσμηναγός Μάριος - Μιχαήλ Τουρούτσικας πέταξαν για να συναντήσουν τα αδέλφια τους, τον Σαλμά, τον Ηλιάκη και τον Μπαλταδώρο, αλλά και άλλους.

Επειδή μιλάμε από το πρωί για ένα νομοσχέδιο το οποίο έχει να κάνει με την μέριμνα στελεχών, όπως πολλές φορές λέμε εμείς οι ασχολούμενοι με την πολιτική, πιστεύω ότι αυτό που έλεγε ο Ναπολέων Βοναπάρτης, ο Μέγας Ναπολέων, όπως έχει αποκληθεί, ότι το ηθικό ενός στρατού είναι τρεις φορές πιο σημαντικός παράγοντας αποτελεσματικότητας από τη φυσική του ισχύ, φαίνεται ότι είναι πραγματικότητα μέσα από τις γραμμές του συγκεκριμένου νομοσχεδίου, γιατί η ορθότητα αυτού του ρητού έχει διαπιστωθεί πολλές φορές στην ιστορία, όταν μικρότεροι σε δύναμη ισχύος, πυρός αλλά και σε μέσα, στρατοί κατόρθωσαν να καταβάλουν μεγαλύτερους. Έχουμε παραδείγματα και της ελληνικής ιστορίας, όπως έχει συμβεί στο έπος της Αλβανίας, αλλά και άλλες φορές, μηδέ της ελληνικής επανάστασης εξαιρουμένης.

Ένα ακόμη σχετικό σημείο που έχει διαπιστωθεί ιστορικά είναι ότι η αλληλεγγύη, η πειθαρχία και ο σεβασμός μεταξύ του προσωπικού των Ενόπλων Δυνάμεων είναι ένας από τους βασικότερους παράγοντες αποθέματος ηθικού μιας στρατιωτικής δύναμης.

Σε αυτό το πλαίσιο είναι σημαντικό να αποφεύγεται κάτι που είχε πράξει η προηγούμενη κυβέρνηση, η κυβέρνηση που πολιτικό προϊστάμενο είχε τον Πάνο Καμμένο και ήταν η δημιουργία αδικιών και ασυμμετριών μεταξύ των διαφόρων κατηγοριών στελεχών. Όπου αυτές υπάρχουν και εντοπίζονται, πρέπει να εξαλείφονται προς όφελος της συμμετρίας και της όσο το δυνατόν μεγαλύτερης αρμονίας στο στράτευμα.

Θέλω παράλληλα να χαιρετίσω τη σημαντική πρόβλεψη του επιδόματος για όσα στελέχη εκτελούν ειδική αποστολή, μια οικονομική αποζημίωση στο στρατιωτικό προσωπικό το οποίο έρχεται αντιμέτωπο με ειδικές συνθήκες κατά τη διάρκεια της υπηρεσίας του, συνθήκες που κάνουν τους ανθρώπους αυτούς να απουσιάζουν για μεγάλο χρονικό διάστημα από τα σπίτια τους. Πιστεύω ότι αυτή η ενίσχυση είναι μια στοιχειώδης έμπρακτη αναγνώριση αυτού που κάνουν και για το οποίο τούς οφείλουμε τιμή και αναγνώριση.

Επίσης, υπάρχει και η σημαντική -πιστεύω- ανακοίνωση -που είμαι βέβαιος ότι δεν θα μείνει στα λόγια- του Πρωθυπουργού σήμερα το πρωί, του Κυριάκου Μητσοτάκη, για ένα νέο μισθολόγιο για το 2024.

Το σημερινό νομοσχέδιο, λοιπόν, αφορά ακριβώς σε αυτό το κομμάτι της στρατιωτικής μας ετοιμότητας, στον πολλαπλασιαστή ισχύος, όπως πολλές φορές έχουμε πει, που είναι οι γυναίκες και οι άνδρες των Ενόπλων Δυνάμεων, τα στελέχη μας.

Είναι ένα νομοσχέδιο το οποίο κινείται σε τρεις βασικούς άξονες, στην άρση των αδικιών και των ασυμμετριών που υφίστανται μεταξύ των διαφόρων κατηγοριών των στελεχών, στη νομοθέτηση βελτιώσεων σε λειτουργικά θέματα και ορισμένα θέματα προσωπικού, στην αναβάθμιση και επικαιροποίηση της οργάνωσης της Εθνοφυλακής που, όπως πολύ σωστά είπε ο κύριος Υφυπουργός, έχουμε συναντήσει σε πολλά σημεία στις ασκήσεις ετοιμότητας, στις ασκήσεις των Ενόπλων μας Δυνάμεων στις παραμεθόριες περιοχές και σε όλες εκείνες τις φάσεις που συνθέτουν ένα μέρος της ισχύος των Ενόπλων μας Δυνάμεων.

Στο πλαίσιο αυτό χαιρετίζω το γεγονός ότι στις ευεργετικές σταδιοδρομικές ρυθμίσεις του ν.2439/1996 εντάσσονται με το άρθρο 53 και οι απόφοιτοι ΑΣΣΥ των ετών 1991 έως 1993. Στο θέμα αυτό είναι -πιστεύω- εξίσου σημαντικό να δούμε και τα θέματα που αφορούν στις τάξεις που ακολουθούν και κατά πόσο και αυτές μπορούν να ενταχθούν στο παλιό νομικό πλαίσιο. Σχετικά με αυτό, είναι θετική εξέλιξη, κατά την άποψή μου, η βούληση του Υπουργείου, έτσι όπως αυτή εκφράστηκε στην πρώτη συνεδρίαση της επιτροπής από τον Υπουργό, να ξαναδεί μελλοντικά το θέμα της ένταξης και των επόμενων τού 1993 τάξεων αξιωματικών από ΑΣΣΥ στο σταδιοδρομικό πλαίσιο του ν.2439/1996.

Επίσης, θέλω να χαιρετίσω την κατάθεση της τροπολογίας 1572, με το άρθρο 6 της οποίας γίνεται ένα βήμα προς την κατεύθυνση της αποκατάστασης της σχέσης μεταξύ των αξιωματικών που προέρχονται από ΑΣΣΥ και των αξιωματικών που προέρχονται από μονιμοποιηθέντες εθελοντές και μονιμοποιηθείσες εθελόντριες. Από τη ρύθμιση αυτή λείπει, κατά την άποψή μου, ένα σημαντικό κομμάτι που αφορά στις κρίσεις για προαγωγή των αξιωματικών με τη συμπλήρωση του ελάχιστου απαραίτητου χρόνου παραμονής της παραγράφου 1δ του άρθρου 5 του ν.2439/1996. Η παράγραφος αυτή, η οποία είναι στη διάθεση του Υπουργείου Εθνικής Άμυνας, πιστεύω ότι πρέπει να προστεθεί, ενώ θα πρέπει να ισχύσει για τους αξιωματικούς που συμπλήρωσαν είκοσι πέντε χρόνια μέχρι και το 2018, καλύπτοντας με αυτόν τον τρόπο και την τάξη του 1993.

Θέτω και πάλι το θέμα των καταληκτικών βαθμών, κύριε Υπουργέ, των αξιωματικών ειδικών καταστάσεων και ελαφράς υπηρεσίας, οι οποίοι βλέπουν εαυτούς να έχουν μείνει πίσω σε σχέση με τους υπόλοιπους συναδέλφους τους.

Θέλω επίσης να ευχαριστήσω την πολιτική ηγεσία του Υπουργείου Εθνικής Άμυνας και τον κύριο Υπουργό για το γεγονός ότι αποσύρθηκε το άρθρο 16, το οποίο αφορούσε στην επιπλέον οριζόντια παρακράτηση υπέρ «ΝΙΜΙΤΣ», όπως είχαμε ζητήσει κατά την πρώτη συνεδρίαση της επιτροπής μας.

Πριν κλείσω, θέλω να κάνω ορισμένες παρατηρήσεις στο σημείο που αφορά την Εθνοφυλακή. Αρχικά είναι σημαντικό να προστεθεί στο άρθρο 63 πριν την παράγραφο 9 μια άλλη παράγραφος που να αφορά στην υποχρεωτική εκπαίδευση των εθνοφυλάκων μία Κυριακή το μήνα. Επιπροσθέτως, για την εθελοντική συμμετοχή στις εκπαιδεύσεις που προβλέπεται στην παράγραφο 9, θα ήταν καλό η έκδοση της σχετικής άδειας να μεταβιβαστεί και σε χαμηλότερα κλιμάκια, ώστε να μη χρειάζονται κατά μέσο όρο σαράντα μέρες μεταξύ της ενημέρωσης των εθνοφυλάκων και της διεξαγωγής της σχετικής άδειας, γεγονός που μειώνει σημαντικά τη συμμετοχή των εθνοφυλάκων στις διάφορες ασκήσεις.

Τέλος, είναι -πιστεύω- αναγκαίο να προστεθεί και μία παράγραφος στο άρθρο 65 στην οποία θα αναφέρεται ρητά ότι δύναται να αφαιρείται ο ατομικός οπλισμός και τα πυρομαχικά που έχουν χορηγηθεί στους εθνοφύλακες. Δύναται.

Κύριε Πρόεδρε, τα τελευταία τριάμισι χρόνια αυτή η Κυβέρνηση έχει κάνει εξαιρετικά πολλά στις Ένοπλες Δυνάμεις και αναφέρομαι τόσο στα μεγάλα εξοπλιστικά προγράμματα, που τράβηξαν τα φώτα της δημοσιότητας, όσο και στα πολλά μικρότερα, αλλά εξίσου σημαντικά που δεν είχαν τόσο δημοσιογραφικό ενδιαφέρον, αλλά αφορούν στη συντήρηση, την αποκατάσταση, την υποστήριξη και την αναβάθμιση του οπλοστασίου μας.

Η ενίσχυση των Ενόπλων Δυνάμεων δεν αφορά και δεν μπορεί να αφορά πρωτίστως μόνο τον εξοπλισμό τους. Πρέπει να αφορά κυρίως τη μέριμνα για τα στελέχη. Αυτό το έχουμε πει πάρα πολλές φορές από αυτό το Βήμα. Πιστεύω ότι σήμερα γίνεται μια σημαντική νομοθετική παρέμβαση υλοποίησης όλων αυτών που τόσα χρόνια λέμε. Το νομοσχέδιο που κρατάμε στα χέρια μας είναι ένα μεγάλο βήμα προς την κατεύθυνση αυτή.

Συνεπώς πιστεύω ότι όλοι οι συνάδελφοι της Βουλής, όλες οι πτέρυγες της Βουλής θα έπρεπε να προσεγγίσουν θετικά τη συγκεκριμένη νομοθετική πρωτοβουλία της Κυβερνήσεως, για να δώσουμε -αν θέλετε- και ένα μήνυμα προς τα στελέχη μας, τα οποία τα έχουμε ανά πάσα στιγμή σε ετοιμότητα, σε διάθεση σε όλες τις κρίσιμες φάσεις, που διαφυλάσσουν ό,τι ιερότερο έχει αυτός ο τόπος, να τους δώσουμε ένα μήνυμα ενότητας και ομοψυχίας.

Όπως είπα και στην πρώτη συνεδρίαση αυτής της επιτροπής, είναι σημαντικό σε κάποια μελλοντική στιγμή, κύριε Υπουργέ, να φέρουμε ένα νέο ολιστικό σταδιοδρομικό νόμο με τον οποίο θα καθορίζουμε με σαφήνεια και σταθερότητα τις κλίμακες και την προδιαγεγραμμένη πορεία των στελεχών όλων των κατηγοριών. Είναι ο μόνος τρόπος να δημιουργήσουμε ένα προβλέψιμο πλαίσιο με βάση το οποίο κάθε στέλεχος θα μπορεί να προγραμματίσει τη ζωή του, την επαγγελματική και την προσωπική του πορεία και να επενδύσει σ’ αυτή και στον εαυτό του, γιατί τα στελέχη μας είναι, όπως είπα προηγουμένως, ο πολλαπλασιαστής ισχύος των Ενόπλων μας Δυνάμεων. Είναι κάτι περισσότερο και από τις Μπελαρά και από τα Ραφάλ και από τα F-35 αύριο και από όλα εκείνα τα οποία συνθέτουν το οπλοστάσιο μας. Είναι η ίδια η ψυχή του έθνους, είναι το στήριγμα, η ασπίδα και το δόρυ των Ενόπλων μας Δυνάμεων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Καλείται στο Βήμα η κ. Όλγα Κεφαλογιάννη και θα κλείσουμε με τον κ. Καββαδά. Μετά θα μιλήσουν οι εισηγητές-αγορητές, αλλά να είμαστε σύντομοι γιατί έχετε και επιτροπή αυτή την ώρα.

Ορίστε, κυρία Κεφαλογιάννη, έχετε τον λόγο.

**ΟΛΓΑ ΚΕΦΑΛΟΓΙΑΝΝΗ:** Κυρίες και κύριοι συνάδελφοι, θα μου επιτρέψετε πριν ξεκινήσω να εκφράσω την οδύνη μου για τα θύματα των καταστροφικών σεισμών στην Τουρκία και τη Συρία. Η άμεση κινητοποίηση της χώρας μας για ανθρωπιστικούς λόγους δείχνει την αλληλεγγύη μας και το μήνυμά μας προς τους πληττόμενους λαούς της Συρίας και της Τουρκίας.

Κυρίες και κύριοι συνάδελφοι, το νομοσχέδιο που συζητάμε σήμερα αποτελεί μια πρωτοβουλία της Κυβέρνησης με σκοπό την ευεργεσία των Ελλήνων στρατιωτικών. Εισήχθη προς επεξεργασία στην αρμόδια επιτροπή την περασμένη εβδομάδα, όταν κατά τραγική σύμπτωση η πατρίδα συγκλονιζόταν από την απώλεια των δύο ιπταμένων της Πολεμικής μας Αεροπορίας, του Ευστάθιου Τσιτλακίδη και του Μάριου - Μιχαήλ Τουρούτσικα, την ίδια στιγμή που αναβίωσαν τα νωπά τραύματα της μαύρης επετείου των είκοσι επτά ετών από τη νύχτα των Ιμίων.

Είναι, λοιπόν, πάνω απ’ όλα ημέρες πένθους και τιμής, ημέρες σεβασμού στους ήρωες της πατρίδας που έδωσαν τη ζωή τους, υπερασπιζόμενοι την ελευθερία μας. Θυσιάστηκαν στο καθήκον για μια Ελλάδα κυρίαρχη, ανεξάρτητη, ελεύθερη απέναντι σε κάθε είδους απειλή, απέναντι σε κάθε είδους αναθεωρητισμό. Πέρασαν και αυτοί στο πάνθεον της ιστορίας των ηρώων της πατρίδας. Θα μείνουν αθάνατοι και η πατρίδα, η πολιτεία οφείλει να μην τους ξεχάσει ποτέ. Η θυσία τους γίνεται αυτονόητο εθνικό μας χρέος να στηρίξουμε ως βασική προτεραιότητα έμπρακτα το ανθρώπινο δυναμικό των Ενόπλων Δυνάμεων που μάχεται καθημερινά και φυλάει Θερμοπύλες.

Στην κατεύθυνση αυτή με το υπό συζήτηση και ψήφιση νομοσχέδιο γίνεται μία αξιόλογη προσπάθεια να θεραπευτούν υφιστάμενα προβλήματα, αλλά και να βελτιωθούν στο πλαίσιο σταδιοδρόμησης και οι όροι βιοπορισμού των Ελλήνων στρατιωτικών. Όπως έχει τονίσει και ο αρμόδιος Υπουργός δεν ολοκληρώνεται με αυτό η συνολική, μεταρρυθμιστική μας προσπάθεια. Παρ’ όλα αυτά γίνεται μια απόπειρα να αναβαθμιστεί το ισχύον θεσμικό πλαίσιο για το προσωπικό των Ενόπλων Δυνάμεων και την Εθνοφυλακή.

Εισάγονται, λοιπόν, μεταξύ άλλων ρυθμίσεις σύστασης ταμείων πρόνοιας και μετοχικών ταμείων. Συστήνονται ειδικοί λογαριασμοί πρόνοιας στον Στρατό Ξηράς και την Πολεμική Αεροπορία με σκοπό τη χορήγηση βοηθήματος στο εν ενεργεία προσωπικό, καθώς και τα μέλη των οικογενειών τους για δαπάνες που αφορούν κυρίως στην παροχή υγειονομικής περίθαλψης. Καθιερώνεται η δυνατότητα χορήγησης εκτάκτου μερίσματος στους μερισματούχους του Μετοχικού Ταμείου Στρατού, ενώ καταργούνται οι μειώσεις που επιβλήθηκαν με τον ν.4093/2012 στα μερίσματα και την οικονομική ενίσχυση που καταβάλλουν στους μερισματούχους τους τα Μετοχικά Ταμεία Στρατού, Ναυτικού και Αεροπορίας και οι οικείοι ειδικοί κλάδοι.

Αντιμετωπίζονται ζητήματα σταδιοδρομίας και εξέλιξης των στελεχών των Ενόπλων Δυνάμεων, ενώ παράλληλα ρυθμίζονται ζητήματα στρατολογικής φύσης. Στο σκέλος αυτό ανάμεσα σε πληθώρα βαθμολογικών και προαγωγικών προβλέψεων καθιερώνεται και η υπαγωγή των αξιωματικών που προέρχονται από ΑΣΣΥ καταταγέντων κατά τα έτη 1991, 1992, 1993 στις ευεργετικές διατάξεις του ν.2439/1996 που καθορίζουν και τον χρόνο παραμονής τους σε κάθε βαθμό, επομένως και τον καταληκτικό.

Εδώ εγείρεται ασφαλώς το ανάλογο δικαίωμα για τις τάξεις 1994 και εφεξής. Είναι κάτι που αναγνώρισε και ο ίδιος ο Υπουργός κατά την επεξεργασία του νομοσχεδίου στην αρμόδια επιτροπή. Θεωρώ ότι προφανώς πρέπει να το δούμε άμεσα και αυτό. Φυσικά κρατάμε τη θετική στάση του Υπουργού για το θέμα, ο οποίος μίλησε για τη λήψη της ίδιας πρόνοιας και για τις επόμενες τάξεις. Άλλωστε σε ζητήματα ιεραρχίας και εξέλιξης στελεχών γίνεται πράγματι στο νομοσχέδιο προσπάθεια να εμπεδωθεί το δίκαιο και η αρχή της ισονομίας στην έως σήμερα χαοτική και άδικη κατάσταση, αποτέλεσμα πρωτοβουλιών του παρελθόντος χωρίς στρατηγική που απλώς απαντούσαν ευκαιριακά σε ζητήματα των καιρών και σε πολιτικές σκοπιμότητες.

Επιπλέον, επικαιροποιείται το θεσμικό πλαίσιο που ρυθμίζει την εθνοφυλακή. Έτσι ρυθμίζονται θέματα στελέχωσης των μονάδων εθνοφυλακής, εκπαίδευσης του προσωπικού, δικαιωμάτων και υποχρεώσεων των φυλακών, αποσαφηνίζεται η σχέση εργασίας μεταξύ του εθνοφύλακα και του δημοσίου, ενώ καθιερώνεται η εθελοντική συμμετοχή γυναικείου προσωπικού στην εθνοφυλακή. Εξασφαλίζεται έτσι η αποτελεσματικότερη συνδρομή στην αποστολή των Ενόπλων Δυνάμεων και φυσικά ενισχύεται το αίσθημα ασφάλειας των πολιτών, ιδίως αυτών που διαμένουν στις παραμεθόριες περιοχές.

Κυρίες και κύριοι συνάδελφοι, είναι αυτονόητο ότι κάθε παρέμβαση προς ευεργεσία των Ελλήνων στρατιωτικών αποτελεί μια έμπρακτη απόδειξη της ευγνωμοσύνης μας σε αυτούς, για όλους όσοι μάχονται καθημερινά για την προστασία των συνόρων και την ελευθερία της πατρίδας, τιμώντας το βαρύ καθήκον τους. Στη βάση αυτή νομίζω ότι το αφοριστικό παραλήρημα της Αξιωματικής Αντιπολίτευσης για άλλη μια φορά την καθιστά κατώτερη των περιστάσεων, σε μια περίοδο μάλιστα που η εθνική κυριαρχία και τα κυριαρχικά δικαιώματα της χώρας απειλούνται εξακολουθητικά και με τρόπο πρωτοφανή από την Τουρκία, η οποία επιλέγει να εκμεταλλευτεί τη συγκυρία των τεράστιων γεωπολιτικών ανακατατάξεων και προωθεί τη δική της παράνομη και παράλογη ατζέντα, εκβιάζει Ηνωμένες Πολιτείες και Ευρώπη, κλείνοντας το μάτι στη Ρωσία και ξεπερνά κάθε όριο καταστρατήγησης του Διεθνούς Δικαίου και του δικαίου της θάλασσας.

Μέσα σε αυτές τις εξαιρετικά δύσκολες συνθήκες η Ελλάδα αγωνίζεται να αναδειχθεί σε διπλωματικό και στρατηγικό επίπεδο σε ισχυρό και αξιόπιστο παράγοντα, πασχίζει να ισχυροποιήσει και να επεκτείνει τις συμμαχίες της, αλλά και την αμυντική της ισχύ, να υψώσει ισχυρά αναχώματα στις φωνές και στις δυνάμεις ανατροπής της παγκόσμιας ειρήνης και σταθερότητας. Αυτή η προοπτική οφείλει να αποτελεί το σημείο που ενώνει το σύνολο των πολιτικών δυνάμεων της χώρας. Ο ελληνικός λαός έχει την ανάγκη να αισθανθεί ότι ορθώνουμε κοινό μέτωπο απέναντι σε καθετί που υπονομεύει την ανεξαρτησία του και η μέριμνα για το προσωπικό των Ενόπλων Δυνάμεων σημαίνει μέριμνα για την αμυντική ισχύ και τη θωράκιση των συνόρων και της ελευθερίας μας.

Οι Έλληνες στρατιωτικοί ήταν, είναι και θα είναι οι εγγυητές αυτής της ελευθερίας, οι εγγυητές της ασφάλειας της πατρίδας μας και επομένως της προόδου και της ευημερίας της. Οφείλουμε να τους στηρίζουμε και να τους τιμούμε με κάθε μέσο, με κάθε τρόπο, πάντοτε ενωμένοι.

Ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο κύριος Υφυπουργός για τη νομοτεχνική βελτίωση.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Καταθέτουμε μια νομοτεχνική βελτίωση. Αφορά τροπολογίες του Πυροσβεστικού Σώματος. Πριν από το εισαγωγικό εδάφιο του άρθρου 3 της υπ’ αρ.1571/9 -σημερινής τροπολογίας- τίθεται το αριθμητικό στοιχείο «1» και στο άρθρο 3 της υπ΄αρ.1571/9, της ίδιας δηλαδή τροπολογίας, προστίθεται παράγραφος 2 ως εξής: «Η ισχύς του παρόντος αρχίζει από την 1-3-2022».

(Στο σημείο αυτό ο Υφυπουργός Εθνικής Άμυνας κ. Νικόλαος Χαρδαλιάς καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(ΝΑ ΜΠΕΙ Η ΣΕΛΙΔΑ 391)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Να διανεμηθεί. Θα κλείσουμε τον κύκλο των ομιλητών με τον κ. Αθανάσιο Καββαδά από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θέλω να εκφράσω τη θλίψη όλων μας για τα θύματα του καταστροφικού σεισμού που έπληξε την Τουρκία και τη Συρία. Μπροστά στην ανθρώπινη δοκιμασία στον ανθρώπινο πόνο, όλος ο πολιτισμένος κόσμος αλλά και η Ελλάδα, εκφράζουν έμπρακτα την αλληλεγγύη τους με την αποστολή ανθρωπιστικής βοήθειας και ομάδας διάσωσης της ΕΜΑΚ. Η κίνηση αυτή αποτελεί και ένα μήνυμα προς τον τουρκικό λαό, ένα μήνυμα ειρήνης και ανθρωπιάς.

Όσον αφορά το σημερινό νομοσχέδιο, έχει στόχο να βελτιώσει τις συνθήκες από τις οποίες οι άνδρες και οι γυναίκες των Ενόπλων Δυνάμεων προστατεύουν την πατρίδα. Οι βελτιώσεις είναι πολλές, σημαντικές και αφορούν σχεδόν το σύνολο του προσωπικού του Στρατού, της Πολεμικής Αεροπορίας και του Πολεμικού Ναυτικού.

Ενδεικτικά αναφέρω: Τη σύσταση ειδικών λογαριασμών αλληλοβοήθειας για τον Στρατό Ξηράς, την Πολεμική Αεροπορία και τα κοινά σώματα με σκοπό την αντιμετώπιση έκτακτων καταστάσεων υγειονομικής και δικαστικής φύσης, την ένταξη των εν ενεργεία υπαξιωματικών του Στρατού Ξηράς, των κοινών σωμάτων και της Ελληνικής Αστυνομίας, τους δικαιούχους νοσηλείας του «ΝΙΜΤΣ», τη δυνατότητα εκτέλεσης φαρμακευτικών συνταγών των Ενόπλων Δυνάμεων και των οικογενειών τους από τα φαρμακεία που είναι συμβεβλημένα με τον ΕΟΠΥΥ, την άμεση έναρξη συνταξιοδότησης του αποστρατευόμενου προσωπικού των Ενόπλων Δυνάμεων από την ημέρα που διαγράφονται, την αναπροσαρμογή των μεριδίων των μερισματούχων του Μετοχικού Ταμείου Στρατού, ώστε να εναρμονίζονται με το νέο μισθολόγιο του 2017 και την καθιέρωση δυνατότητας χορήγησης έκτακτου μερίσματος και πολλά άλλα.

Κατά τη συζήτηση του νομοσχεδίου στην Επιτροπή, ο Υπουργός Εθνικής Άμυνας κ. Νίκος Παναγιωτόπουλος, έφερε δύο ακόμα σημαντικές βελτιώσεις. Η πρώτη αφορά την απόσυρση της διάταξης που προέβλεπε επιπλέον εισφορά 1% επί του μισθού ή επί της σύνταξης προκειμένου να μπορούν να νοσηλεύονται κατά προτεραιότητα στο «ΝΙΜΤΣ». Επισημαίνω ότι για τον ίδιο σκοπό ήδη υπάρχει κράτηση 3% από το αποδιδόμενο μέρισμα και επομένως ορθώς απαλείφθηκε η διάταξη.

Η δεύτερη βελτίωση αφορά την επανόρθωση μιας σοβαρής αδικίας εις βάρος των στελεχών των Ενόπλων Δυνάμεων που είχε με τον μνημονιακό ν.4093 του 2012. Τότε επιβλήθηκαν μειώσεις στο μέρισμα που δικαιούνται τα στελέχη, οι οποίες το 2015 κρίθηκαν αντισυνταγματικές από το Συμβούλιο της Επικρατείας.

Το νομοσχέδιο προέβλεπε στο άρθρο 35 την επιστροφή αναδρομικών από την 1η Ιανουαρίου του 2022. Όπως όμως ανέφερα και στην επιτροπή τα Μετοχικά Ταμεία τα οποία θα αναλάβουν το κόστος των αναδρομικών είχαν προετοιμαστεί λόγω παλαιότερων εξαγγελιών να επιστρέψουν αναδρομικά από την 1-1-2021. Ο κύριος Υπουργός άκουσε αυτή μου την πρόταση και δεσμεύτηκε ότι τα αναδρομικά θα επιστραφούν από την 1η Ιανουαρίου 2021.

Με δεδομένο ότι, όπως ανέφερα, τα Μετοχικά Ταμεία ήταν έτοιμα για κάτι τέτοιο, η δέσμευση θα γίνει πράξη και γι’ αυτό, κύριε Υπουργέ, θέλω να σας ευχαριστήσω θερμά και να σας συγχαρώ για την πολιτική βούληση και τα άμεσα αντανακλαστικά που επιδείξατε και στα δύο αυτά θέματα.

Μία ακόμα σημαντική βελτίωση την οποία και χαιρετίζω είναι η ένταξη των αποφοίτων των Ανωτάτων Στρατιωτικών Σχολών Υπαξιωματικών των ετών 1991, 1992 και 1993 στο νομικό πλαίσιο του νόμου 2439 του 1996 και η προαγωγή τους σε Ταγματάρχη με αναγνώριση τριάντα ετών υπηρεσίας. Προτείνω την ένταξη στην ίδια ευνοϊκή ρύθμιση και των σειρών που ακολουθούν.

Επίσης, θετικότατη είναι η ρύθμιση του άρθρου 47 για τη βελτίωση καταληκτικού βαθμού και αποστρατευτικού βαθμού των εθελοντών μακράς θητείας. Θα ήθελα να προτείνω η βελτίωση αυτή να συνοδεύεται από την αντίστοιχη μισθολογική προαγωγή.

Υπάρχουν, επίσης, τρία θέματα τα οποία ανέδειξα στην επιτροπή και θα ήθελα να επαναλάβω από το Βήμα της Ολομέλειας. Το πρώτο αφορά στο ιεραρχικό πρόβλημα που δημιουργήθηκε με το άρθρο 32 του ν.4609 του 2019 της κυβέρνησης ΣΥΡΙΖΑ το οποίο επιχειρείται να ρυθμιστεί με την τροπολογία 1572 του Υπουργείου.

Για να είναι, κύριε Υπουργέ, ολοκληρωμένη η παρέμβαση χρειάζεται η προσθήκη παραγράφου όπου θα δίνεται μια χρονολογική προπορεία στα στελέχη ΑΣΣΥ έως και 2 έτη ώστε να καλύψουν τη χρονολογική προπορεία που δόθηκε από τον νόμο 4609 στους εθελοντές. Διαφορετικά λόγω του χρονολογικού προβαδίσματος, σύντομα οι εθελοντές θα προαχθούν νωρίτερα και πάλι θα διαταραχθεί η αρχική σειρά. Παρακαλώ πολύ να το δείτε ώστε να διορθωθεί ουσιαστικά η ιεραρχία για τις δύο χιλιάδες τριακοσίων θιγόμενων στελεχών των ΑΣΣΥ.

Το δεύτερο αφορά το συνταξιοδοτικό καθεστώς των ΕΠΟΠ. Αυτή τη στιγμή προβλέπεται η συνταξιοδότηση στην ηλικία των πενήντα ετών χωρίς να δικαιούνται σύνταξη αφού είτε πρέπει να έχουν συμπληρώσει τα εξήντα έτη, είτε να έχουν σαράντα έτη συντάξιμης υπηρεσίας. Θεωρώ ότι είναι θέμα ηθικής τάξης και κοινωνικής δικαιοσύνης αυτοί οι άνθρωποι που έχουν σταδιοδρομήσει στις Ένοπλες Δυνάμεις να έχουν έναν τρόπο να βιοπορίζονται στα δέκα χρόνια που μεσολαβούν ανάμεσα στην αποστράτευση και τη σύνταξη πιθανώς με πρόβλεψη για οικειοθελή παραμονή τους.

Το τρίτο αφορά την παλιά μου σχολή, τη Σχολή Τεχνικών Υπαξιωματικών Αεροπορίας, τη θρυλική ΣΤΥΑ, από την οποία αποφοίτησα. Η ΣΤΥΑ, λοιπόν, μαζί με δύο ακόμα σπουδαίες σχολές της Αεροπορίας, τη ΣΥΔ, των υπαξιωματικών διοικητικών και τη ΣΙΡ, των ιπτάμενων ραδιοναυτίλων απορροφήθηκαν το 2019 από τη Σχολή Μονίμων Υπαξιωματικών Αεροπορίας. Όταν το 2016 συζητούσαμε στη Βουλή τον σχετικό νόμο 4407 είχα δώσει αγώνα για να εξασφαλίσουμε ότι στο σήμα της ΣΜΥΑ θα διατηρούνταν τα εμβλήματα, οι θυρεοί και οι ονομασίες των συγχωνευόμενων σχολών ΣΤΥΑ, ΣΥΔ και ΣΙΡ για λόγους ιστορικής συνέχειας. Δυστυχώς, πρόσφατα διαπίστωσα ότι ενώ στο σήμα της ΣΜΥΑ φαίνονται τα εμβλήματα και οι θυρεοί, δεν υπάρχουν πουθενά οι ονομασίες, τα αρχικά δηλαδή των σχολών. Επειδή θεωρώ ότι η συνεισφορά τής ΣΤΥΑ, της ΣΥΔ και της ΣΙΡ δεν πρέπει ποτέ να ξεχαστεί, θέλω να ζητήσω, κύριε Υπουργέ να επιληφθείτε ώστε να διορθωθεί αυτή η αβλεψία.

Κυρίες και κύριοι Βουλευτές, το τραγικό συμβάν με την πτώση του Phantom και την απώλεια δύο ιπτάμενων της Πολεμικής Αεροπορίας μάς θυμίζει με τον πιο δραματικό τρόπο ότι τα στελέχη των Ενόπλων Δυνάμεων, αλλά και των Σωμάτων Ασφαλείας δεν σταδιοδρομούν απλά σε ένα επάγγελμα. Έχουν επιλέξει να είναι άνθρωποι του καθήκοντος, να θέσουν τη ζωή τους στη διάθεση της πατρίδας και όλων των Ελλήνων, όπου και όποτε χρειαστεί.

Η πολιτεία οφείλει να αναγνωρίζει και να επιβραβεύει αυτή την επιλογή. Η Ελλάδα έχει την ατυχία να γειτνιάζει με μία επιθετική δύναμη που διαρκώς προκαλεί. Η διατήρηση της ειρήνης επαφίεται αποκλειστικά στην αμυντική μας ικανότητα και την αποτρεπτική ισχύ των Ενόπλων Δυνάμεων. Για να διατηρούνται σε υψηλό επίπεδο χρειάζονται δύο πράγματα. Η εξασφάλιση του απαραίτητου σύγχρονου αξιόμαχου εξοπλισμού και η διατήρηση υψηλού φρονήματος στους άνδρες και τις γυναίκες που υπηρετούν την πατρίδα.

Οι διατάξεις του νομοσχεδίου υπηρετούν, λοιπόν, ακριβώς αυτόν τον υψηλό σκοπό και πιστεύω ότι θα συγκεντρώσουν τη στήριξη όχι μόνον ημών, όσων προερχόμαστε από τις Ένοπλες Δυνάμεις αλλά και όλων των συναδέλφων.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα πάω στους εισηγητές, αγορητές. Θα τους παρακαλέσω το δίλεπτο να το τηρήσουμε γιατί πρέπει να ξεκινήσει η επιτροπή στην αίθουσα Γερουσίας. Ο Υφυπουργός σήμερα είναι μόνος. Από το πρωί είναι εκεί καθηλωμένος. Να τον σεβαστούμε.

Ο κ. Μυλωνάκης από την Ελληνική Λύση έχει τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Φτάσαμε, κυρίες και κύριοι συνάδελφοι, στο τέλος της σημερινής συνεδρίασης στο νομοσχέδιο για την μέριμνα των στελεχών των Ενόπλων Δυνάμεων. Έντιμα σας λέω, κύριε Υφυπουργέ της Εθνικής Άμυνας, ότι κάνατε μία προσπάθεια φιλότιμη να συμμαζέψετε ορισμένα ασυμμάζευτα τα οποία δεν μπόρεσε το νομοσχέδιο να φέρει.

Από την πρώτη στιγμή και στις επιτροπές είχαμε επισημάνει πάρα πολλά θέματα. Η αλήθεια είναι πως ό,τι περνούσε από το χέρι σας το κάνατε. Αυτό πρέπει να το πω και να χτυπήσω καμπανάκι στον Υπουργό Εθνικής Άμυνας, κ. Παναγιωτόπουλο, ο οποίος θα μπορούσε να φέρει ένα σοβαρό νομοσχέδιο για πραγματική μέριμνα των στελεχών των Ενόπλων Δυνάμεων. Ένα προεκλογικό μάρκετινγκ έκανε. Τίποτα παραπάνω. Το έφερε εδώ ίσα για να πούμε ότι φέραμε ένα νομοσχέδιο για να μεριμνήσουμε για τα στελέχη.

Ο κύριος Πρωθυπουργός -λυπούμαστε ως Ελληνική Λύση- νομίζω ότι έκανε πάλι ένα προεκλογικό πακέτο παροχών νομίζοντας ότι τα στελέχη θα δεχθούν αυτά τα οποία λέει κάθε φορά ο εκάστοτε Πρωθυπουργός λίγο πριν τις εκλογές. Δεν είναι δυνατόν για ένα ειδικό μισθολόγιο να περιμένουν τα στελέχη να γίνουν εκλογές όποια κυβέρνηση και να προκύψει, για να έχει τη δυνατότητα το νομοσχέδιο να αλλάξει το μισθολόγιο από την 1-1-2024. Είναι μεγάλη ανάγκη, άμεση ανάγκη.

Δεύτερον, σας ζητήσαμε ένα στεγαστικό επίδομα για τα στελέχη των Ενόπλων Δυνάμεων, γι’ αυτά τα οποία υπηρετούν σε ακριτικά νησιά, στην Αττική και Θεσσαλονίκη και δεν έχουν σπίτι. Δεν φτάνουν τα λεφτά τους. Δεν μπορείτε να φανταστείτε πόσα τηλέφωνα έχουμε πάρει γι’ αυτό το θέμα. Δεν μπορούν να ζήσουν τα στελέχη. Χρωστούν παντού. Παντού χρωστούν. Με 1.000 ευρώ, χωρίς να δουλεύει η γυναίκα, με 400 - 500 ευρώ ενοίκιο δεν μπορεί να ζήσει κανείς. Αυτό είναι γεγονός. Να το δείτε.

Ως προς τους ΕΠΟΠ, ο κύριος Πρωθυπουργός το έθεσε στις καλένδες. Θα το κάνουν. Γιατί δεν το κάναμε τώρα; Είχαμε δώσει τη λύση. Τροπολογίες είχαν έρθει.

Δεν καλύφθηκαν τα θέματα, ούτε αυτά τα οποία είπαμε. Σχετικά με τις τροπολογίες να πω πως η Ελληνική Λύση τις βλέπει θετικά και τις τρεις, διότι αφορούν το προσωπικό, αφορούν οι δύο τις Ένοπλες Δυνάμεις και η άλλη το Υπουργείο Εργασίας και Κοινωνικών Υποθέσεων. Θα τις ψηφίσουμε.

Άρθρα μέσα στο νομοσχέδιο θα ψηφίσουμε αρκετά, όσα είναι προς τη θετική κατεύθυνση. Επί της αρχής, όμως, λυπούμαστε, αλλά θα είμαστε αρνητικοί, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μυλωνάκη.

Κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Εδώ και τέσσερις - πέντε μέρες μιλήσαμε πολύ, ελέχθησαν πολλά, αναλύθηκαν και έγιναν προτάσεις. Επί της ουσίας, άνθρακες ο θησαυρός. Η επόμενη μέρα των στελεχών των Ενόπλων Δυνάμεων θα είναι εξίσου βασανιστική όσο ήταν και η χθεσινή. Ακριβή ενέργεια, ακριβό το σουπερμάρκετ, ακριβό οτιδήποτε έχει σχέση με την υποστήριξη των παιδιών τους και την καθημερινότητα των οικογενειών τους. Το λέω αυτό γιατί θα πρέπει να γίνει συνείδηση και στα στελέχη των Ενόπλων Δυνάμεων ότι τα προβλήματά τους είναι ταυτισμένα με τα προβλήματα που βασανίζουν και τον υπόλοιπο ελληνικό λαό. Και όπως είναι κοινή η μήτρα που γεννάει αυτά τα προβλήματα, κοινή είναι και η λύση, που σημαίνει αγώνας εναντίον της πολιτικής που τα γεννάει.

Τώρα, η ικανοποίηση κάποιων κλαδικών θεμάτων δεν λύνει τα ουσιαστικά προβλήματα που ταλανίζουν αυτόν τον χώρο. Η άποψή μας είναι ότι καμμία κυβέρνηση, κανένας πολιτικός χώρος δεν θα τους λύσει τα προβλήματα. Οι ίδιοι θα πρέπει να δουν ότι τη λύση την έχουν στα χέρια τους, συσπειρωμένοι και πολεμώντας μέσα από τους συνδικαλιστικούς φορείς, διεκδικώντας τη λύση τους. Και μια και ανέφερα συνδικαλιστικούς φορείς, καλό θα είναι να σταματήσουν να κοιτάνε προς τις κορυφές, διεκδικώντας θέσεις σε Υπουργεία και σε άλλα επιτελεία, και να κοιτάξουν τα στελέχη τα οποία υποστηρίζουν.

Μια κουβέντα να πω μόνο. Εμείς αντιταχθήκαμε στην Εθνοφυλακή, στην αποστολή της, στη δομή της και στις προοπτικές και στις πόρτες που ανοίγει η Κυβέρνηση. Δεν θα πω κάτι πάνω σε αυτό. Μέσα όμως σ’ αυτό υπήρχε η δικαίωση ή αν θέλετε η ταύτιση κάποιων στελεχών των ΤΕΑ με τη σημερινή Εθνοφυλακή. Δεν γνωρίζουμε γιατί. Τα ΤΕΑ -το είπαμε και στις προηγούμενες τοποθετήσεις μας- ήταν ένα εργαλείο κυρίως στη διάρκεια της χούντας των συνταγματαρχών εναντίον κυρίως των κομμουνιστών. Βλέπουμε σήμερα την Κυβέρνηση να τους ταυτίζει με αυτό το νομοσχέδιο.

Και το λέω γιατί, κύριε Υπουργέ, και σήμερα, με μια μικρή προοπτική, το Πολεμικό Μουσείο κάνει έξωση σε αυτούς οι οποίοι αντιτάχθηκαν στη χούντα, πολέμησαν, εξορίστηκαν, βασανίστηκαν, καταστράφηκαν ζωές. Έχουν έναν χώρο στο Πολεμικό Μουσείο της Θεσσαλονίκης. Είναι μια διαρκής έκθεση που τιμάει τον αγώνα αυτών των ανθρώπων. Το Πολεμικό Μουσείο τούς κάνει έξωση, καθώς το Πολεμικό Μουσείο της Θεσσαλονίκης είναι παράρτημά του.

Ζητάμε, λοιπόν, και το θέτουμε σε εσάς που είστε παρών αυτή τη στιγμή, να γίνει μια ρύθμιση ούτως ώστε να παραμείνει αυτός ο φάρος της ιστορίας και των αγώνων του ελληνικού λαού απέναντι σε αυτό το καθεστώς. Ζητάμε να παραμείνει αυτή η έκθεση και να είναι ενεργή και προσβάσιμη και στον κόσμο της Θεσσαλονίκης, αλλά και ευρύτερα σε όποιον θέλει να την επισκεφτεί.

Καταψηφίζουμε, κύριε Πρόεδρε, κι εμείς αυτό το νομοσχέδιο επί της αρχής. Αναφορικά με τα άρθρα θα τοποθετηθούμε στην ψηφοφορία.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, στα δεκαεννέα χρόνια της κοινοβουλευτικής μου θητείας δεν έχω ξανακούσει να χαρακτηρίζεται η υπεύθυνη πατριωτική αντιπολίτευση, μια δημιουργική και παραγωγική αντιπολίτευση που καταθέτει προτάσεις και τροπολογίες, ως πολιτική εντυπώσεων. Το είπε ο κ. Μπουκώρος ο Κοινοβουλευτικός Εκπρόσωπος της Νέας Δημοκρατίας. Παρασυρθήκατε κι εσείς και άλλοι συνάδελφοι από τη Νέα Δημοκρατία.

Ο κ. Μπουκώρος, λοιπόν, εξέφρασε αυτή την άποψη η οποία είναι εντελώς αντίθετη με το πνεύμα του κοινοβουλευτισμού. Απορώ πώς χαρακτηρίζει ταυτόχρονα ανεύθυνη τη στάση του ΣΥΡΙΖΑ, που για τους δικούς του λόγους έχει αποφασίσει να μη συμμετέχει στις ψηφοφορίες, και το ίδιο ανεύθυνη και επικοινωνιακή και τη στάση του κόμματός μας που καταθέσαμε τριάντα μία σελίδες -και με τις σελίδες να το πάρουμε- επεξεργασμένες προτάσεις και τροπολογίες. Λίγος σεβασμός στη δουλειά όλων των συναδέλφων δεν νομίζω ότι βλάπτει.

Είναι όμως αντίληψη αυτό που δυστυχώς υπάρχει σε πολλούς, και της κυβερνητικής παράταξης και γενικότερα. Θα πρέπει να σκέφτονται τον εαυτό τους και όταν είναι στην αντιπολίτευση και ως απλοί Βουλευτές. Το δικαίωμα του απλού Βουλευτή είναι να καταθέτει προτάσεις, να κάνει κοινοβουλευτικό έλεγχο, να καταθέτει τροπολογίες και να τοποθετείται. Δηλαδή είναι σπουδαιότερο το έργο -θα μπορούσα να πω εγώ- των Βουλευτών της Νέας Δημοκρατίας που μίλησαν μετά τη διανομή του σπλάχνου, που μίλησαν δηλαδή όταν ξέρουμε πλέον ότι αυτό ισχύει για το σημερινό νομοσχέδιο; Μίλησαν στο Βήμα δέκα Βουλευτές. Θα μπορούσα να τους πω: «Τι μιλάτε, κύριοι συνάδελφοι; Αυτό θα ψηφιστεί. Για ποιον λόγο μιλάτε;» Όμως είναι σημαντικό ακόμα κι αυτό, γιατί ακούγονται προτάσεις, απόψεις κ.λπ.. Δεν είμαστε αυτής της αντίληψης εμείς.

Θέλω να κάνω ένα σχόλιο και για τη σημερινή παρουσία του κ. Μητσοτάκη και του κ. Τσίπρα οι οποίοι είχαν την ευκαιρία, αλλά δεν την άδραξαν, με αφορμή το νομοσχέδιο για τη μέριμνα του προσωπικού των Ενόπλων Δυνάμεων, να κινηθούν σε ένα πνεύμα εθνικής συνεννόησης. Ήρθαν εδώ και διασταύρωσαν τα ξίφη τους με στόχο τις εκλογές. Και το είπαν, κιόλας. «Debate», είπε ο ένας. «Δεν αρκεί εδώ, πρέπει να πάμε κι αλλού», είπαν.

Όχι, δεν είναι debate τα θέματα του ανθρώπινου δυναμικού των Ενόπλων Δυνάμεων. Είναι θέματα συνεννόησης, είναι θέματα επιμονής. Και θα έπρεπε, τουλάχιστον, από την πλευρά της Κυβέρνησης, να έχουμε μια αποχή από τη στείρα αντιπαράθεση, διότι έχει την ευθύνη των Ενόπλων Δυνάμεων -με αυτή την έννοια το λέω, από πλευράς της Κυβέρνησης- και να μη συμμετάσχει και να μην επιδοθεί σε έναν αγώνα πόλωσης και αντιπαράθεσης.

Υπήρχαν πολλά θέματα στα οποία αναφέρθηκε ο Πρωθυπουργός και φάνηκε ότι δεν ήταν απόλυτα ενημερωμένος, όπως κι εσείς, κύριε Υπουργέ. Είπατε ότι λύθηκε το θέμα της νυχτερινής απασχόλησης. Δεν λύθηκε. Εκδόθηκε η ΚΥΑ, αυτή είναι η σωστή έκφραση, αλλά δεν λύθηκε, διότι είναι λειψή η απόφαση και δεν ικανοποιεί τις ανάγκες. Χρειάζεται βελτίωση και ως προς τον χρόνο και ως προς το ύψος. Τα έχουμε πει.

Είπε, επίσης, ο Πρωθυπουργός ότι εξυγιάνθηκαν τα ναυπηγεία. Δεν εξυγιάνθηκαν τα ναυπηγεία. Κινήθηκε η διαδικασία για την εξυγίανση των ναυπηγείων. Και πραγματικά ευχόμαστε όλοι να ολοκληρωθεί με τον καλύτερο τρόπο και να φέρετε την τροπολογία για τα ναυπηγεία Σκαραμαγκά, όπως θα ψηφίσουμε την τροπολογία για την Ελευσίνα σήμερα. Θα ψηφιστεί κι αυτή, προφανώς, διότι αφορά τους εργαζόμενους και τη συνέχεια μιας σημαντικής δραστηριότητας.

Θα ήθελα να πω ότι πολλά θέματα παραπέμπονται στο μέλλον. Και το θέμα του ειδικού μισθολογίου, που αναφέρετε, και το θέμα των ΕΠΟΠ και του κινδύνου συνταξιοδότησής τους στα πενήντα έτη και το ΒΟΕΑ και οι αυξήσεις στους μισθούς των σπουδαστών των Σχολών των Ενόπλων Δυνάμεων. Πολλά παραπέμπονται στο μέλλον, ενώ άλλα δεν συζητούνται καθόλου. Αυτή η κριτική είναι ακριβοδίκαιη, δεν είναι μακριά από την πραγματικότητα, όπως, επίσης, και η θέση μας ότι πολλά λύθηκαν με το νομοσχέδιο τα οποία ίσως έπρεπε να έχουν λυθεί και πριν δύο, τρία, πέντε ή επτά χρόνια.

Επίσης, σχετικά με το θέμα των αποφοίτων ΑΣΣΥ, προκειμένου να αποκατασταθεί το προβάδισμά του -για το οποίο μιλήσατε πολύ και κατηγορήσατε κιόλας άλλους- έπρεπε να φέρετε ολοκληρωμένη τη ρύθμιση. Δεν γίνεται να προχωρήσουμε διαφορετικά.

Βελτιώσατε τη διάταξη σε σχέση με τα αναδρομικά, αλλά οι αποφάσεις του Σ.τ.Ε. είναι μάλλον από το 2016. Έπρεπε τουλάχιστον να γράψετε εκεί για την αυτοτελή φορολόγηση, να μην πάρει πίσω η Εφορία αυτά τα οποία έχουν ήδη δοθεί. Ίσως χρειάζεται και τώρα με ένα ποσοστό έως 20% όπως έχει γίνει σε άλλες περιπτώσεις.

Πολλά, λοιπόν, από αυτά που μένουν άλυτα εμείς θα τα φέρουμε και θα τα δρομολογήσουμε ακόμα και με πρόταση νόμου σε αυτή τη θητεία.

Κλείνοντας, θα ήθελα να αναφερθώ ξανά στο θέμα της διαδικασίας της νομοθετικής σε σχέση με τη δεύτερη ανάγνωση. Μετά την ολοκλήρωση της δεύτερης ανάγνωσης έρχεται με βάση τις τροποποιήσεις και τις βελτιώσεις που δέχτηκε ο Υπουργός νέο σχέδιο νόμου στη Βουλή. Εδώ ήλθε το ίδιο, σαν να μην έγινε η διαδικασία της δεύτερης ανάγνωσης. Εάν η πρακτική είναι από δω και πέρα να μην υπάρχει επεξεργασία στη δεύτερη ανάγνωση, να είναι τυπική και να ξαναλέμε τα ίδια που είπαμε στη συζήτηση κατά των άρθρων, να καταργηθεί.

Εγώ είμαι της άποψης ότι μπορεί να είναι ουσιαστική και σήμερα θα συζητούσαμε από μια επιπλέον θέση τα θετικά που δέχτηκε ο Υπουργός, με τις βελτιώσεις και τις νομοτεχνικές. Και τα δύο, τρία μέρη τροπολογιών μας που δέχθηκε ήταν θετικά, αλλά αυτά τα είχαμε πει και την προηγούμενη Πέμπτη. Δεν ήταν αντικείμενο της Ολομέλειας. Να γίνει κατανοητό αυτό, τα έχουμε κάνει όλα «σώπατα» εδώ. Τώρα με αφορμή την πανδημία θέλετε; Με αφορμή το ότι δεν θέλουμε να εργαστούμε λίγο παραπάνω, να καταθέσουμε; Εγώ πάντως ήμουνα σύμφωνος με τον Κανονισμό και όχι για εντυπώσεις, όπως είπε ο κ. Μπουκώρος, για να μπορεί στη δεύτερη ανάγνωση η Κυβέρνηση να ενσωματώσει όσα μπορεί.

Το ΠΑΣΟΚ, λοιπόν, θα συνεχίσει την υπεύθυνη στάση στα εθνικά θέματα, ιδιαίτερα και στα μείζονα βεβαίως της χώρας, αλλά και στα μικρά και καθημερινά που αφορούν τους πολίτες και θα συνεχίσει την προσπάθεια μέσω της βελτίωσης των διατάξεων για το συγκεκριμένο νομοσχέδιο, αλλά και με το να έχουμε διατάξεις.

Μια ερώτηση ήθελα να κάνω τώρα σε σχέση με την τελευταία βελτίωση, κύριε Υπουργέ, εάν μπορείτε να μας πείτε…

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε μόνο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Λέει η βελτίωση η οποία μας καταθέσατε μόλις πριν από λίγο «Η διάταξη αρχίζει να ισχύει από 1η Μαρτίου του 2022», πριν ένα χρόνο, δηλαδή. Η έκφραση κανονικά εάν ήταν σωστή πρέπει να λέει «Η διάταξη είχε αναδρομική ισχύ από 1η Μαρτίου του 2022». Είναι έτσι και πρέπει να διορθωθεί και να μπει η λέξη αναδρομική; Είναι λάθος το 2022 και πιθανόν είναι το 2023; Ισχύει ή το ένα ή το άλλο. Το να ισχύει η διάταξη με τον τρόπο που γράφεται από πέρυσι δεν νομίζω ότι είναι νομοτεχνικά σωστό, κύριε Πρόεδρε, και μου προκαλεί αμφιβολίες για τη σκοπιμότητα της στιγμής. Ίσως να είναι και κάτι σωστό, γιατί εμείς είπαμε ότι έγιναν κρίσεις χωρίς αυτή τη ρύθμιση και μάλλον έχουν ήδη αδικηθεί. Έρχεται να καλύψει τις κρίσεις; Έπρεπε όμως, να λέει τη λέξη αναδρομικά. Θέλω μια εξήγηση προκειμένου να συμμετάσχουμε στη ψηφοφορία του συγκεκριμένου άρθρου.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Πρόεδρε…

**ΠΡΟΕΔΡΕΥΩΝ (Απόστολος Αβδελάς):** Κύριε Παπαναστάση, ξεχάσατε κάτι;

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Πρόεδρε, τριάντα δευτερόλεπτα.

Να αναφέρω ένα στοιχείο για την τροπολογία του Υπουργείου Εργασίας για να καταγραφεί κι αυτό στα Πρακτικά. Ήθελα να πω ότι σε σχέση με την έκδοση των συντάξεων και ειδικά των επικουρικών, υπάρχουν μεγάλες καθυστερήσεις. Και αυτή η τροπολογία την οποία κατέθεσε το Υπουργείο Εργασίας κατά την άποψή μας παρ’ όλο που φόντο στην τροπολογία αυτή είναι οι επερχόμενες εκλογές, βρίσκονται εκτός από αυτή χιλιάδες αιτήσεις που υπάρχουν και σε άλλα επικουρικά ταμεία.

Το Κομμουνιστικό Κόμμα Ελλάδας στέκεται στο πλευρό των συνταξιούχων που όλο αυτό το διάστημα αγωνίζονται για πραγματικές αυξήσεις, για την επιστροφή της δέκατηςτρίτης και δέκατηςτέταρτης σύνταξης ενάντια στις περικοπές και την ακρίβεια.

Τώρα για τα άλλα άρθρα της τροπολογίας, αν ήταν χωριστά το 5 και το 6, θα ψηφίζαμε «ναι». Επειδή όμως ψηφίζουμε πακέτο, συνολικά στην τροπολογία και για τους λόγους που ανέφερα ψηφίζουμε «παρών».

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Τσίπρα, έχετε τον λόγο.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Το μόνο, κύριε Υπουργέ, το οποίο αλλάξατε και που έχει σημασία, αφορά το 1% υπέρ «ΝΙΜΤΣ», το οποίο ήταν αντισυνταγματικό και το πήρατε πίσω. Δεν έχει αλλάξει κάτι άλλο σημαντικό. Και παραμένουν ακόμα πολύ λίγες, οι όποιες θετικές διατάξεις και δευτερευούσης σημασίας.

Κύριε Πρόεδρε, είχα ζητήσει στην κανονική διαδικασία τον λόγο επί προσωπικού. Δεν μου δόθηκε και δυστυχώς θα συνεχίσω με ένα θέμα που είναι σχετικό με την άμυνα, άσχετο με τη μέριμνα προσωπικού.

Συνεχίζεται εδώ και πολλούς μήνες, νομίζω έναν χρόνο, μια καραμέλα για κάτι που είχα πει στη Βουλή. Επιμένω σε αυτό το οποίο είχα πει γιατί είναι αυτονόητο, ότι δηλαδή η άμυνα δεν είναι αυτοσκοπός, πρέπει να υπηρετεί μία πολιτική ασφάλειας και μία εξωτερική πολιτική. Τι απάντησε ο Πρωθυπουργός σε αυτό; Ότι ο υπέρτατος αυτοσκοπός για μας είναι η άμυνα.

Λοιπόν, ακόμη και κάποιος που είναι αδιάβαστος -βέβαια, δεν δικαιούται να είναι αδιάβαστος για τέτοια ζητήματα ο Πρωθυπουργός ή κάποιος ανώτερος στρατιωτικός- λίγο σκεπτόμενος να είναι, μπορεί να διακρίνει τη μεγάλη ανοησία από το αυτονόητο. Θα σας το πω, λοιπόν, πολύ απλά: Η άμυνα είναι μέσον, δεν είναι αυτοσκοπός και δεν υπάρχει άλλη άποψη, από την αρχαιότητα και πολύ περισσότερο μέχρι σήμερα. Από τον Θουκυδίδη μέχρι τον Κλαούζεβιτς -ο Θουκυδίδης να σας θυμίσω δεν είναι μόνο ο πατέρας της ιστοριογραφίας, είναι και της γεωπολιτικής, ο Κλαούζεβιτς είναι ο πατέρας της ιστορίας του πολέμου- και μέχρι όλους τους σύγχρονους διεθνολόγους δεν υπάρχει άλλη άποψη.

Να σας πω μόνο κάτι, από τον Κένεθ Γκλατσ, ο οποίος θεωρείται ο πιο σημαντικός από τους σύγχρονους διεθνολόγους. Έχει γράψει το βιβλίο «Η θεωρία της διεθνούς πολιτικής», είναι το πιο διανεμημένο βιβλίο στα Πανεπιστήμια των Ηνωμένων Πολιτειών για σχετικά αντικείμενα. Και λέει ο άνθρωπος -ένα παράδειγμα είναι αυτό- «Στην αναρχία των διεθνών σχέσεων η ασφάλεια είναι ο υπέρτατος σκοπός. Μόνο αν η επιβίωση είναι εξασφαλισμένη μπορούν τα κράτη να επιδιώξουν με ασφάλεια άλλους σκοπούς, όπως η ειρήνη, το κέρδος, η ισχύς. Η ισχύς είναι μέσον και όχι σκοπός». Και προσέξτε εδώ, η έννοια της ισχύος, όχι μόνο της αμυντικής, η εθνική ισχύς που περιλαμβάνει και πολλά άλλα πράγματα, ένα μέρος μόνο είναι η αμυντική.

Αυτά λοιπόν είναι αλφαβήτα. Για να το πω απλοϊκά, για να το καταλάβει και ο Πρωθυπουργός σας, δεν αμυνόμαστε για να αμυνόμαστε. Αμυνόμαστε για να έχουμε ασφάλεια, αμυνόμαστε για να είμαστε ελεύθεροι, αμυνόμαστε γιατί πρέπει το ελληνικό κράτος να είναι κράτος κυρίαρχο και να σέβεται τον εαυτό του. Γι’ αυτό αμυνόμαστε. Αυτός είναι ο λόγος που παρ’ ότι έχουμε την ίδια ανάγκη ασφάλειας με την Πορτογαλία, με τη Δανία, έχουμε τελείως άλλες αμυντικές ανάγκες, γιατί εμείς βρεχόμαστε από το Αιγαίο, από την Ανατολική Μεσόγειο και αυτοί βρέχονται από τον Ατλαντικό και τη Βόρεια Θάλασσα. Είναι τόσο απλό.

Και αυτός είναι και ο λόγος επίσης που οι καθ’ ύλην ειδικοί -γνωρίζω από την παράταξη της Νέας Δημοκρατίας τουλάχιστον τρεις που έχουν συναφές πανεπιστημιακό αντικείμενο- σιωπούν. Γιατί σιωπούν; Γιατί αν πουν αυτό που γνωρίζουμε όλοι ως αλφαβήτα θα στενοχωρήσουν τον κύριο Πρωθυπουργό. Από την άλλη αν πουν αυτό που είναι λάθος και ανοησία, θα πρέπει να σκίσουν τα πτυχία τους και επιλέγουν τη σιωπή.

Μετά από όλα αυτά, το μόνο το οποίο έχω να πω είναι ότι η συνέχεια αυτής της καραμέλας, είτε από τον Πρωθυπουργό σας είτε από άλλους δημοσιολογούντες, είναι διότι εφαρμόζεται δυστυχώς το δόγμα «η βλακεία είναι ανίκητη».

Αυτά είχα να πω.

**ΠΡΟΕΔΡΕΥΩΝ (Απόστολος Αβδελάς):** Κύριε Μανωλάκο, ορίστε, έχετε τον λόγο.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κύριε Πρόεδρε.

Εντυπωσιάστηκα από τον κ. Τσίπρα. Πράγματι αντί να αναφερθεί ως γενικός εισηγητής του κόμματός του επί του νομοσχεδίου, βρήκε την ευκαιρία να απολογηθεί για μία όχι καλή πράξη κουβέντας που είπε. Και διεθνολόγους και στρατηγιστές ανέφερε.

Κύριε Τσίπρα, η άμυνα και η ασφάλεια της πατρίδος είναι πάνω απ’ όλα. Μανωλάκος! Όλα τα άλλα είναι…

**ΓΕΩΡΓΙΟΣ ΤΣΙΠΡΑΣ:** Είναι διαφορετικά πράγματα, κύριε Μανωλάκο.

**ΝΙΚΟΛΑΟΣ ΜΑΝΩΛΑΚΟΣ:** Όχι. Η άμυνα και η ασφάλεια, κύριε Τσίπρα είναι πάνω από όλα.

Θα αναφερθώ σε μια άλλη φράση. Από ιδρύσεως κόσμου όποια χώρα δεν είχε ισχυρή ένοπλη δύναμη να προασπίσει την ελευθερία της χάθηκε στο διάβα των αιώνων. Αυτό να το αντιληφθούμε.

**ΓΕΩΡΓΙΟΣ ΤΣΙΠΡΑΣ:** Κάνετε ότι δεν καταλαβαίνετε.

**ΠΡΟΕΔΡΕΥΩΝ (Απόστολος Αβδελάς):** Κύριε Τσίπρα, σας παρακαλώ. Δεν σας διέκοψε.

**ΝΙΚΟΛΑΟΣ ΜΑΝΩΛΑΚΟΣ:** Θα μπω στο θέμα μας, κύριε Πρόεδρε.

Το νομοσχέδιο είναι μια πολύ έντιμη προσπάθεια του Υπουργείου Εθνικής Άμυνας να διορθώσει καταστάσεις, πράγματα, να συστήσει και να επανασυστήσει θεσμούς και να βάλει τάξη στο «μπάχαλο» της ιεραρχίας των στελεχών.

Επαναλαμβάνω για να γίνει απόλυτα κατανοητό ότι η ακαταστασία σε θέματα ιεραρχίας σε αξιωματικούς και σε υπαξιωματικούς οφείλεται στον κακό νόμο 3883 του 2010 και στις τροποποιήσεις του ΣΥΡΙΖΑ λίγες εβδομάδες πριν από τις εκλογές του 2019. Υπάρχει αναστάτωση. Θεωρώ ότι η Κυβέρνησή μας το έχει αντιληφθεί, το έχει ενστερνιστεί, δεσμεύτηκε και θα το φτιάξει λίαν προσεχώς.

Το δεύτερο που έχω να πω είναι ότι οι ΕΠΟΠ είναι ένα πάρα πολύ σοβαρό θέμα. Το αντιλήφθηκε αυτό η Κυβέρνηση. Δεν είναι άμεσο. Μπορούσαμε να το κάνουμε. Είμαι ειλικρινής γι’ αυτό εγώ. Όμως, δεν υπάρχει ακόμα ΕΠΟΠ πενήντα χρονών. Ο μεγαλύτερος είναι σαράντα οκτώ ή σαράντα επτά. Άρα μας δίνεται όλη αυτή η δυνατότητα να φτιάξουμε εκείνο το πλαίσιο υπέρ των ΕΠΟΠ, διότι αυτές οι χιλιάδες που έχουν παραμείνει στο στράτευμα είναι εξαιρετικοί, είναι πολυεργαλεία και έχουν προσφέρει τα μέγιστα στις Ένοπλες Δυνάμεις.

Επίσης, η μισθολογική βαθμολόγηση των ΕΜΘ, των εθελοντών μακράς θητείας, πρέπει να ρυθμιστεί και είναι εύκολο. Και για το ειδικό μισθολόγιο των στελεχών των Ενόπλων Δυνάμεων σήμερα δεσμεύτηκε ο Πρωθυπουργός.

Δεν έχω να πω τίποτα παραπάνω πέρα από το ότι η Κυβέρνησή μας για μια ακόμα φορά καταπιάνεται με τα δύσκολα και φέρνει πολύ θετικά αποτελέσματα. Ψηφίζουμε το νομοσχέδιο, όπως πρέπει.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Εθνικής Άμυνας: «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εβδομήντα οκτώ άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 43 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 50 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 55 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 56 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 57 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 66 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 76 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 77 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1571/9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Υπ. τροπ. 1572/10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Υπ. τροπ. 1573/11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εθνικής Άμυνας: «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 432α )

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 20.23΄ λύεται η συνεδρίαση για αύριο, ημέρα Τετάρτη 8 Φεβρουαρίου 2023 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Ενσωμάτωση της Οδηγίας (ΕΕ) 2020/1828 του Ευρωπαϊκού Κοινοβουλίου και του Συμβουλίου της 25ης Νοεμβρίου 2020 «σχετικά µε τις αντιπροσωπευτικές αγωγές για την προστασία των συλλογικών συμφερόντων των καταναλωτών και για την κατάργηση της Οδηγίας 2009/22/ΕΚ», ενίσχυση της προστασίας των καταναλωτών, ρυθμιστικό πλαίσιο για την παλαίωση οίνων και άλλες επείγουσες διατάξεις για την ενίσχυση της ανάπτυξης», σύμφωνα με τη συμπληρωματική ημερήσια διάταξη που θα διανεμηθεί.

**ΠΡΟΕΔΡΟΣ ΟΙ ΓΡΑΜΜΑΤΕΙΣ**